
ĮŽANGA 


IšėjiMo knyga pasakoja apie Dievą, kuris yra pastovus, bet 
kartu ir kintantis. Tai esmės ir formos, būties ir apraiškos 
kontrastas. Tas Aš Esu, kuris Mozę ir Aroną veda per dyku- 
mą, yra nekintantis Abraomo, Izaoko ir Jokūbo Jahvė. Vis 
dėlto tas pat Dievas kartą pasirodo liepsnojančiame krüme, 
kitą kartą bylojantis tyliu balsu, o dar kitą kartą kaip ugnies 
stulpas. 

Atrodo, šie seni modeliai galioja ir mūsų laikais. Šventybė 
yra pastovi, bet kartu ir kintanti. Dievas, kuriuo teigia tikį maž- 
daug devyniasdešimt penki procentai JAV gyventojų, yra 
Dievas, apreikštas hebrajų ir krikščionių raštuose. Vis dėlto 
tai yra toks Dievas, kurio apraiškos ir toliau kinta. Šventybę 
kartą matome mūsų dorovinių kryžiaus žygių liepsnojančiose 
aistrose, kartą - mūsų buitinėje nūdienos ramybėje, o dar ki- 
tą kartą - ugningoje mūsų tautos sakyklų retorikoje. 

Daug kalbama apie religinio pasišventimo atgimimą mūsų 
šalyje ir svetur. Prabangiuose inteligentų rajonuose palei At- 
lantą, Filadelfiją, Čikagą ir San Franciską tarpstančios chariz- 
matinės bažnyčios sekmadienio rytą pritraukia tūkstančius 
žmonių. Universitetų miesteliuose studentai plūsta į religi- 
jos studijų kursus, neduoda ramybės vietiniams dzeno meist- 
rams ir stulbina savo dėstytojus pasakodami apie atsivertimą 
bei mistinius potyrius. Visame pasaulyje dygsta naujos kated- 
ros, mečetės ir kuklesnės šventyklos - Lenkijoje, Brazilijoje, 

Indonezijoje, Irane. Žurnalistai neriasi iš kailio siekdami 
perprasti fundamentalistinės teologijos niuansus. Ir net reli- 
ginių vertelgų sukelti skandalai, regis, labiau skatina smal- 
sulį negu panieką. Kaip tik tada, kai manėme, kad raciona- 
lioms mokslo ir technikos jėgoms pavyko išstumti iš mūsų 
gyvenimo šventąsias paslaptis, kai išsivysčiusios industrinės 
visuomenės materialinė gerovė tarytum ėmė tenkinti kone 
visus poreikius, - bundančios dievybės galia, regis, sutriuš- 
kino visas mūsų prognozes. 

Tačiau tai, kas vyksta, turbūt geriau nusako žodis atga- 
vimas, o ne atgimimas. Atgimimas suponuoja aktyvų dvasinį 
judesį. Mes kalbame apie atgimimus ir pabudimus savo tau- 
tos istorijoje, tarsi tai būtų sinonimai. Jie suponuoja asmeni- 
nį atsivertimą, naują pasišventimą, aktyvesnę dalyvavimo 
formą. Jie taip pat reiškia kolektyvinį posūkį, tokį laikotarpį, 
kai kultūrinė energija nukreipiama nauja vaga. Kaip žinome, 
pirmasis “Didysis pabudimas” XVIII a. penktame ir šeštame 
dešimtmetyje skatino revoliucinę aistrą, kuria rėmėsi mūsų 
tautos nepriklausomybės siekis. Taip pat žinome, kad XIX a. 
ketvirtame ir penktame dešimtmetyje antrasis Didysis pabu- 
dimas ir atgimimas paklojo pamatus penkto ir šešto to am- 
žiaus dešimtmečio abolicionizmo žygiui. 

Prisiminus šiuos mūsų istorijos simbolius, vis kyla pagun- 
da taip pat apibūdinti ir šiuolaikines religines sroves. Sep- 
tintame dešimtmetyje prasiveržus pilietinių teisių sąjūdžiui, 
visuomenės stebėtojai padarė prielaidą, kad tauta išgyvena 
tokį religinės aistros atgimimą, koks įkvėpė abolicionizmą, 
Socialinę evangeliją ir progresistų sąjūdį. Vėliau tame pa- 
čiame dešimtmetyje suklestėjęs eksperimentavimas su Rytų 
religijomis ir meditacijos technika, lydimas politinio aktyvu- 
mo bei narkotikų kultūros, kai ką paskatino aiškinti, kad 
ateina modernybės pabaiga, nešdama (kaip ir visų socialinių 
krizių atveju) grįžimą prie šventybės. Vos po keleto metų 

(bet, atrodo, po tūkstantmečio kultūros kalendoriuje) atgimęs 
prezidentas ir naujas evangelikų politinis raumenų demon- 
stravimas religinį atgimimą vėl iškėlė į spaudos antraštes. 
Daryti panašias išvadas skatino fundamentalisty judėjimai 
Irane ir Libane, sionistinės grupuotės Izraelyje, sustiprėjęs 
protestantų ir katalikų konfliktas Šiaurės Airijoje bei auganti 
“televangelisty” auklėjama auditorija Jungtinėse Valstijose. 

Manyčiau, kad tiek daug atgimimų per tokį trumpą laiko- 
tarpį verčia abejoti, ar tai, ką mes matome, iš tikrųjų yra 
atgimimai. Galbūt iš tikrųjų, pasauliui grįžtant prie šventy- 
bės, esame globalaus persiorientavimo, besireiškiančio dau- 
geliu būdų, sūkuryje. Bet faktus norisi vertinti kitaip. Ko gero, 
reiktų sakyti ne kad didžiojo religinio atsinaujinimo dvasia, 
(šen ir ten) pažadino milijonus Žmonių, o kad įsipareigojimas 
šventumui buvo palyginti pastovus, tik skirtingose vietose 
skirtingais laikotarpiais iškildavo į paviršių vis kitokiais pa- 
vidalais. Ne mieganti dievybė pabudo, o pabudusi dievybė 
atsivėrė regai įvairiais pavidalais. 

Manau, kad atgavimo įvaizdžiai veikia geriau negu atgi- 
mimo kalba, nes mes gyvename pliuralistiniame pasaulyje 
ir mūsų įsipareigojimus didžia dalimi formuoja šio pliura- 
lizmo mastas. Matyt, bus aiškiau, jeigu pasitelksiu konkretų 
pavyzdį. Tarkime, mano kaimynas, priklausantis Sekmininin- 
kų Bažnyčiai, pakviečia mane į pamaldas. Aš nueinu, ir tai, 
ką patiriu, mane patraukia. Užuot ziüréjes populiarią žur- 
nalistinę laidą arba Nacionalinės futbolo lygos įžanginius 
renginius, aš imu uoliai lankyti tą bažnyčią. Trečiadienio va- 
karus leidžiu bendruomenės grupės susitikimuose ir skaitau 
Bibliją dažniau negu bet kada anksčiau. Ar esu religinio at- 
gimimo dalyvis? Jei tą patį darytų milijonai kitų žmonių, 
būtų galima manyti, kad taip. Tačiau įsižiūrėkime į mano 
įsipareigojimus. Juk tikriausiai šventybės apraiškos, kurias 
dabar patiriu, egzistavo visą laiką. Jos galėjo būti toje sekmi- 

nininkų bažnyčioje, kurios nariu tapau, ir jos tikrai buvo šim- 
tuose tūkstančių kitų bažnyčių. Kai kurios jų patiria nuos- 
muki, kai kurios atsikuria, tačiau bendras vaizdas nėra smar- 
kiai pasikeitęs. Ir net man asmeniškai, ko gero, verta pabrėžti, 
kad ne pirmą kartą ėmiau lankyti bažnyčią, kad neseniai man 
buvo džiugu (tai galima pavadinti šventybės potyriu) skaity- 
ti T. S. Eliota, kad mano įsipareigojimas naujajai bažnyčiai 
anaiptol nėra absoliutus (jis neišstumia mano darbo, šeimos 
ir draugų) ir kad jei mano atveju pasitvirtins statistinės prog- 
nozės, po penkerių ar dešimties metų turbūt būsiu užsianga- 
žavęs kur kitur. 

Umai įsitraukęs į vietinę sekminininku bažnyčią, aš "at- 
radau“ šventybės pajautą, kuri jau egzistavo. Galbūt net “at- 
gavau“ šventybę po sauso savo gyvenimo laikotarpio, kai 
nejaučiau potraukio religijai. 

Neketinu knebinėti, regis, banalaus ginčo dėl terminų. 
Veikiau norėčiau, tegu tik truputį, patikslinti perspektyvą, 
iš kurios stebime šiuolaikinės religijos vyksmą. Naiviose at- 
gimimo koncepcijose pernelyg lengva nuslysti į kalbas apie 
pakilimą ir smukimą, tarsi religinis angažuotumas būtų ben- 
drasis vidinis produktas, tarsi šventybė kažin kaip išslystų 
ir paskui ją reiktų atgaivinti. Šioje knygoje norėčiau pateikti 
požiūrį, paremtą metafora, kuri siejasi su teritorijos įvaizdžiu. 
Šventybė visada yra čia, kaip ir dieviškoji dvasia, ėjusi izrae- 
litų priešakyje jų kelionėje į pažadėtąją žemę. Kartais ją ma- 
tome aiškiai, o kartais ji dingsta mums iš akių. Vienu atveju 
ją matome Martino Lutherio Kingo pilietinių teisių veikloje. 
Kitu atveju - religinėse Jerry Falwello laidose. Dar kitu atveju 
- glaudžioje bendruomenėje, susibūrusioje aplink vietinę Bib- 
lijos skaitymų grupę. 

Manau, kad ši metafora skatina mus jautriau vertinti bū- 
dus, kuriais šventybė gali reikštis šiuolaikinėje visuomenėje. 
Religiniai jausmai ne tiesiog auga ir nyksta - jie keičia apdarus 

ir kartais pasirodo tokiais rūbais, kurie mums neįprasti. Jie 
gali būti tarp mūsų, o mes - nepasiruošę juos atpažinti. 

Taigi noriu pasakyti, kad nesame neutralūs šventybės 
atžvilgiu. Ar mes ją regime, iš dalies lemia tai, kaip esame 
įjjautrinti. Mūsų pažiūros gali mus apakinti jos buvimui, mūsų 
suvokimo sandara gali padėti ją atgauti. Tikintieji tikrai tai 
pripažins. Tas pat pasakytina apie religijos tyrinėtojus, norin- 
čius ją geriau suprasti iš vidaus arba iš išorės. Disponavimas 
teorinėmis priemonėmis gali padėti atgauti būdus, kuriais 
šventybė įžengia į mūsų visuomeninę būt. 

Tai mano tikslas. Jo siekdamas, kritiškai svarstysiu svar- 
biausias teorines koncepcijas, kuriomis visuomenės moksli- 
ninkai bando suprasti šiuolaikinę religiją. Tolimesniuose sky- 
riuose apibendrinsiu įvairias teorines koncepcijas, aptarsiu 
kai kuriuos klausimus, kuriems jos gali būti taikomos, ir pri- 
dursiu vieną kitą kritinę pastabą apie tai, ko galime tikėtis 
laimėti iš kiekvienos koncepcijos. 

Natūralu, nors gal neįprasta būtų pradėti nuo šventybės 
ir mūsų kasdienio gyvenimo santykio. Natūralu, nes vadina- 
mojoje kasdienėje tikrovėje leidžiame labai daug laiko. Tačiau 
vis dėlto turbūt neįprasta, nes mūsų kasdienis gyvenimas 
paprastai būna tarsi nuobodžios buitinės egzistencijos lygu- 
mos, o ne viršūnės, kuriose regime gyvenant dievus. Taigi 
juo labiau verta čia pasidairyti: tirdami šventybę jos santykyje 
su kasdiene tikrove, galime geriau suprasti savo buitinės eg- 
zistencijos ribas, būdus, kuriais funkcionuoja šventybė, ir jos 
paliekamas žymes, pagal kurias ją galime atgauti. 

Norint suprasti kasdienę tikrovę ir jos santykį su šventybe, 
mums ypač pravartūs sociologo Peterio L. Bergerio darbai. 
Pirmame skyriuje mėginu apibendrinti svarbiausius Berge- 
rio argumentacijos teiginius parodydamas, kaip ji atskleidžia 
pravarčią galimybę suprasti, kokiu mastu ir šventos, ir nešven- 
tos realijos yra kolektyviai kuriamos naudojant simbolius. 

Paskui pateikiu kai kuriuos religijos šiuolaikinėje visuomenėje 
bruožus, atrodo, atitinkančius šią sampratą. Taip pat nurodau 
kai kuriuos ribotumus, kurie, regis, dažniausiai tyko taikant 
Bergerio koncepciją. 

Antropologas Cliffordas Geertzas atrado kitą vertingą šal- 
tinį, iš kurio galima semtis įžvalgų apie šiuolaikinę religiją, 
ypačjos kultūrinį matmenį. Visuomenės mokslininkai ir reli- 
gijos tyrinėtojai daug pasisėmė iš Geertzo šaltinio. Tačiau jie 
gerokai filtravo ir paliko keistoką prieskonį. Platesnis kultū- 
rinio matmens supratimas buvo įtrauktas į kai kuriuos visuo- 
menės mokslus (ko gero, labiausiai į sociologiją) tik pastarai- 
siais metais. Todėl Geertzą dabar imama interpretuoti šiek 
tiek kitaip, nei buvo įprasta. Žiūrint plačiau, reikia gvildenti 
išaugusią šventybės kultūrinių apraiškų įvairovę. Antrame 
skyriuje aš apžvelgiu šiuos poslinkius. 

Atidžiai patyrinėjus Peterio Bergerio ir Cliffordo Geertzo 
pasiūlytas koncepcijas, be kita ko, galima padaryti išvadą, 
kad daugiau dėmesio reikia skirti religiniam diskursui. Juk 
religija nėra visų pirma nuotaikų ir motyvacijų dalykas - ją 
gauname bendraudami su kitais, ir tas bendravimas ją stip- 
rina. Didelę šio bendravimo dalį sudaro diskursas: mes kal- 
bame apie savo įsitikinimus, klausome pamokslų, skaitome 
šventosios tradicijos diskursą ir net galime išgirsti savo sąži- 
nės balsą. Visa tai akivaizdu, ir vis dėlto mes dažniausiai nesie- 
davome diskurso analizės su religijos tyrimais visuomenės 
moksluose. Trečiame skyriuje, remdamasis dviejų literatūros 
kritikų - Northropo Frye ir Susan Rubin Suleiman - darbais, 
siūlau būdus, kuriais galėtume praturtinti religinio diskurso 
supratimą. 

Trumpam grįždamas prie pastovaus, bet kartu ir kintan- 
čio šventybės įvaizdžio, turiu pasakyti, kad pirmuose trijuose 
skyriuose daugiausia orientavausi į pastovųjį šio dvilypumo 
aspektą. Paskutiniuose keturiuose skyriuose konkrečiai imuosi 

kintamumo klausimų. Čia taip pat yra keletas naudingų teo- 
rinių struktūrų, kuriomis verta pasiremti. 

Daugelyje diskusijų apie šiuolaikinę religiją glūdi socia- 
linės arba kultūrinės evoliucijos samprata. Pasak jos, mes 
esame ties istorijos riba ir nuolat kokybiškai judame nuo 
mūsų praeities paveldo. Šiuolaikinė visuomenė, taigi ir reli- 
gija, yra nuolat formuojama ir performuojama šios ilgalaikės 
dinamikos. Tai nereiškia, kad religija nyksta, - ji keičia formą. 
Todėl, norėdami ją suprasti, turime išsiugdyti jautrumą per- 
spektyviausioms formoms. Ketvirtame skyriuje apžvelgiu ir 
lyginu trijų autorių, daug prisidėjusių prie šios srities tyri- 
nėjimų darbus: Roberto N. Bellah, Jūrgeno Habermaso ir 
Niklaso Luhmanno. 

Jų darbai iškilo ant klasikinių Maxo Weberio religijos so- 
ciologijos studijų pagrindų. Ir pati Weberio koncepcija tebe- 
teikia galimybę vaisingai klausti apie permainas šiuolaikinėje 
religijoje. Ar mūsų tikėjimas pavaldus racionalizavimo proce- 
sams? Ar paveldėjome fundamentaliai individualistinę reli- 
ginę koncepciją? Kaip ekonominiai ir politiniai poslinkiai 
formuoja mūsų pažiūras į žmogaus prigimtį ir Dievą? Visuo- 
menės mokslininkai, tyrinėdami šiuos klausimus, vadova- 
vosi Weberio koncepcija; kita vertus, jų tyrinėjimai ėmė kore- 
guoti mūsų turėtą Weberio koncepcijos sampratą. Penktame 
skyriuje aptariu penkių pastarojo meto studijų įnašą į Weberio 
tradiciją, parodydamas jų tarpusavio panašumus ir siūlyda- 
mas bendresnių temų, galinčių dominti religijos tyrinėtojus. 

Itin įdomus yra ne tik kaitos religijoje apskritai klausi- 
mas, bet ir kintantis religijos visuomeninis vaidmuo šiuolaiki- 
nėse visuomenėse, ypač dėl šios kaitos politinių padarinių. 
Vienu metu evangelikai ir krikščionys fundamentalistai pa- 
syviai sėdi politinių kovų nuošalyje, o liberalūs krikščionys 
aktyviai kovoja; po kelių metų jie keičiasi vaidmenimis. Ben- 
dra dvasinio angažuotumo jėga šiais dviem laikotarpiais 

ryškiai nesiskiria - pakito tik visuomeniniai dvasingumo pa- 
dariniai. Kodėl? 

Ieškant atsakymo į klausimus apie kintančią religijos vietą 
visuomenėje, pasiūlytos kelios konkrečios koncepcijos. Mo- 
dernizavimo teorija pabrėžia, kad ilgainiui silpnėja religijos 
gebėjimas veikti visuomeninę sferą, taip pat teigia esant 
reakcijos laikotarpius, per kuriuos gali pasireikšti religijos 
inspiruoti grįžtamieji sąjūdžiai. Pasaulinės sistemos teorija 
taip pat akcentuoja ilgalaikes jėgas, veikiančias religiją, bet 
kartu iškelia trumpalaikių ekonominių ciklų ir skirtingų 
struktūrinių pozicijų svarbą. Kita, induktyvesnė argumen- 
tacija (kurios apraiškas pavadintume "struktūrinės kontin- 
gencijos“ teorijomis) telkiama į galimybes ir suvaržymus, 
kurie gali pakreipti religinių grupių veiklą, veikiamą valsty- 
bės pareigūnų, elito grupių ir oficialių religinių struktūrų 
organizacinių ryšių. O “gyvenamojo pasaulio kolonizavimo" 
teorija teikia įžvalgų į pačios visuomeninės sferos pobūdį ir 
į tai, kaip visuomeninę religiją gali formuoti valdininkijos ir 
rinkos jėgos. Šeštame skyriuje apžvelgiu svarbiausius šių 
teorinių koncepcijų argumentus, apsvarstau kiekvienos jų 
stiprybes ir silpnybes ir pasiūlau naujų minčių, kurios galėtų 
padėti suprasti religinio perstruktūravimo epizodus. 

Galų gale, kadangi gyvename didėjančios tarpusavio prik- 
lausomybės pasaulyje, pravartu atidžiau pasidomėti, kaip 
globaliniai socialiniai procesai gali veikti šventybės kokybę 
ir padėtį. Įdėmiai lygindami ryškiausias sroves galingiau- 
siose pasaulio visuomenėse, galime jautriau suvokti, kurios 
mūsų visuomenės sąlygos yra universalios ir kurios specifi- 
nės. Negana to, domėjimasis bendresne ekonominės ir politi- 
nės kaitos dinamika pasaulinėje sistemoje gali padėti geriau 
suprasti kontekstą ir jėgas, lemiančias konkrečius sprendi- 
mus. Pavyzdžiui, iš ribotos, vietinės perspektyvos gali atrody- 
ti, kad bažnyčias veikia kylantis švietimo lygis; o iš platesnės 

perspektyvos šie švietimo pokyčiai gali liudyti valstybių reak- 
ciją į augančią konkurenciją pasaulio ekonomikoje. Taip pat 
gali būti atvejų, kai religijos ir visuomenės sąveiką mes tiesiog 
neteisingai suprasime, jos nelaikydami pasaulio visuomenės 
santykių sistemos dalimi. Septintame skyriuje svarstomi įvai- 
rūs pranašumai, teikiami požiūrio į religiją iš tarptautinės 
perspektyvos. 

Taigi šie svarstymai turėtų palengvinti mūsų pastangas 
atgauti šventybę šiuolaikinėje visuomenėje - duoti mums lęšius, 
per kuriuos galėtume stebėti kintančias šventybės apraiškas. 
Pastaraisiais metais visuomenės moksluose justi atsinaujinęs 
dėmesys socialiniam šventybės vaidmeniui. Žurnalistai ir ko- 
mentatoriai susimokę nuolat traukia mūsų dėmesį į neblės- 
tančią religijos įtaką šiuolaikinėje viusomenėje. Kartais patys 
įvykiai diktuoja klausimus, kuriuos reikia spręsti. Vis dėlto, 
kaip aš siekiu parodyti šioje knygoje, yra gausu ir teorinių kon- 
cepcijų, kuriomis galima remtis. Be to, nuodugniau supratę, 
kaip susipina šventybė ir visuomenė, kurioje gyvename, gali- 
me laimėti asmeniškai - savo atskiruose šventybės ieškojimų 
keliuose. Jei visa amerikiečių karta, kaip kartais teigiama, 
dabar atgauna šventybę, tai tikrai atėjo metas rimtai pamąs- 
tyti apie socialines šio ieškojimo dimensijas. 


SVENTUMAS IR KASDIENIS GYVENIMAS 


Kap mūsų šventybės patirtis skiriasi nuo kasdienio gyveni- 
mo patirties? Kaip šventybė prasiskverbia į šią tikrovę? Ką 
galime sužinoti apie šventybės prigimtį ir funkcijas gvilden- 
dami kasdienybės prigimtį ir funkcijas? 

Turbūt keistoka manyti, kad šventybės paieškas reikia 
pradėti kasdienybėje. Juk mūsų kasdienis gyvenimas dau- 
giausia vyksta grynai sekuliarioje aplinkoje. Mes valgome ir 
miegame, dirbame ir žaidžiame, puoselėjame siekius ir ieško- 
me paguodos dėl nesėkmių. Bet šventybės pasaulis yra atski- 
rai. Jis susijęs su apeigomis, tikėjimu antgamtinėmis jėgomis, 
religine ekstaze ir meditaciniu nusišalinimu. Vis dėlto apie 
šventybę galime daug sužinoti susiedami ją su žemiška kas- 
dienės tikrovės patirtimi. 

Peteris Bergeris pasiūlė itin įtaigią religijos santykio su kas- 
dienybe formuluotę, pateikdamas “Sventybes skliauto" idėją’. 
Šitaip pavadinta Bergerio knyga ne tik pateikė definicinį religi- 
jos aptarimą, kuriuo religijos sociologijos studijose remiamasi 
dažniausiai, jo koncepcinė schema taip pat suteikė pradžios 
tašką dešimtims empirinių tyrinėjimų ir teorinių darbų“. 

Nors šventybė religijos sociologijai turėjo didelį poveikį, 
knygą užgožė daugelis naujesnių šios srities darbų. Bergerio 
veikalo įtakoje pasirodė nemažai publikacijų giminingose 
srityse: kultūrinės antropologijos, pažinimo sociologijos, socio- 
lingvistikos, teksto kritikos ir diskurso analizės. Kai kuriose 

šių publikacijų pritariamai pasiremta Bergerio idėjomis apie 
šventybę ir kasdienį gyvenimą, performuluojant jas taip, kad 
dar labiau ryškėja pirminių įžvalgų reikšmė. Kitose publika- 
cijose pateikta empirinių duomenų, patvirtinančių kai kuriuos 
pradinius teiginius. Dar kitur iškelta klausimų apie pamati- 
nės koncepcijos tendencingumus arba ribotumus. Negana 
to, darbų šia tema prisikaupė tokia gausybė, kad pradedan- 
čiam tyrinėtojui lengva pasimesti. Dėl šių priežasčių, matyt, 
vertėtų pabandyti apibendrinti ir įvertinti religijos kaip šven- 
tybės skliauto idėją. 

Yra ir kita svarbi priežastis, skatinanti dar kartą pasvars- 
tyti Bergerio apibrėžtą šventybės ir kasdienio gyvenimo san- 
tykį. Keista, bet visuomenės mokslų literatūroje šis santykis 
dar nebuvo nuodugniai įvertintas. Nors religijos kaip šven- 
tybės skliauto idėja yra gan paplitusi, daugelyje publikacijų 
ji suvokiama tik paviršutiniškai. Empirinėse studijose dažnai 
apeliuojama į ją kone su iškilminga pagarba, bet nesugebama 
prasmingai jos įtraukti į tyrimų planus. O teorinėse diskusi- 
jose dažnai giriamas jos filosofinis didingumas, nepateikiant 
tvirtų orientyrų empiriniam darbui. 

Rezultatas tas, kad daug reikšmingų pirminio veikalo aspek- 
tų buvo neįsisąmoninta. Religija dažnai suprantama siauriau, 
nei norėjo Bergeris, ir daugelyje galingų bei įtakingų pozicijų 
ima viršų bihevioristinės ir redukcionistinės asmens samp- 
ratos, atmetančios religijos svarbą. Šventybės reikšmingumą 
galima atgauti, dar kartą pažvelgus į teorinį mastą ir humanis- 
tinę gelmę, kuriuos randame Bergerio šventybės koncepcijoje. 


PAGRINDINIŲ ARGUMENTŲ APŽVALGA 


BERGERIO argumentai įvilkti į kalbą, turtingą įtaigių pavyz- 
džių ir kartu patraukliai pateikiančią plačią koncepcinių ir 

filosofinių atramų bateriją. Bergeris - įgudęs teoretikas, Ži- 
nantis, kaip pateikti įtikinamą pavyzdį, taip pat mokantis 
pridurti prie savo argumentų būtinų išlygų ir patikslinimų. 
Todėl patiklesnis skaitytojas gali pasiklysti tirštai supintų 
sąsajų ir prielaidų tankmėje. Reikalą apsunkina dar ir tai, 
kad Bergerio formuluotės remiasi painia teorine dedukcija 
iš teiginių komplekso, smulkiai išdėstyto jo kituose trijuose 
ar keturiuose knygos dydžio traktatuose. Taigi, rizikuojant 
per daug supaprastinti, tenka mėginti trumpai apibendrinti 
pagrindinius argumentus, kuriuos būtina įsisąmoninti norint 
kritiškai suvokti šventybės ir kasdienio gyvenimo santykius. 


SOCIALINIS TIKROVĖS KONSTRAVIMAS 


BERGERIO ir jo sekėjų teorinės koncepcijos pradinis teiginys 
sako, kad tikrovė yra socialiai konstruojama. Kaip ir dauge- 
lis kitų sociologų teoretikų, Bergeris aiškina, kad pasaulis, 
kuriame gyvename, iš esmės yra sukurtas mūsų pačių. Tuo 
nesiekiama tiesiog pripažinti elementaraus fakto, kad gyve- 
name ir tarp daiktų, ir tarp Žmonių, arba kad patys pasiren- 
kame su kuo bendrauti, ar net kad didelė materialiojo pa- 
saulio dalis šiuo metu yra žmogaus darbo gaminys. Tai 
veikiau pamatinė įžvalga į tai, kaip mes suvokiame tikrovę. 

Pagrindinis argumentas teigia, kad mūsų patiriamą tik- 
rovę valdo selektyvus procesas. Konkretus pasaulis grynu 
pavidalu yra be galo sudėtingas, net chaotiškas, pernelyg 
visko kupinas, kad jį neišsijojus būtų galima prasmingai 
patirti. Šiame sijojimo procese naudojamos simbolinės kate- 
gorijos. Žinomi žodžiai, mums bendri vaizdai ir sąmonės 
vaizdiniai padeda neapdorotą pasaulio sudėtingumą redu- 
kuoti į tvarkingą ir prasmingą "tikrovę". 

Kokiu mastu mūsų patirtį formuoja simbolika, gausiai 


ŠVENTUMAS IR KASDIENIS GYVENIMAS 19 


parodė empiriniai tyrimai. Studijos, lyginančios skirtingas 
kalbas, teigia, kad vienos kalbos geriau už kitas įjautrina mus 
tam tikriems potyriams. Kai kuriose indėnų kalbose aiškiai 
neskiriami veiksmažodžių būtasis, esamasis ir būsimasis 
laikai, todėl tose kultūrose, matyt, sunkiau patirti linijinę 
laiko raidą. Kadangi eskimų kalba turi daugiau kaip dvi- 
dešimt žodžių, nusakančių sniegą, kai kurie mokslininkai 
teigia, kad eskimai sniegą iš tikrųjų patiria ryškiau ir įvairiau 
negu kitos tautos. Panašiu principu vadovaudamiesi, fizio- 
logai mano, jog žmogaus akis gali skirti daugiau negu šešis 
milijonus atspalvių, tačiau tai, kad mes paprastai vartojame 
tik apie tuziną spalvas nusakančių žodžių, rodo, jog toli gražu 
nematome tokios spalvų gausos, kokią galėtume matyti". 

Žodžių ir simbolių vaidmenį akcentavo ir vaikų psicho- 
logijos specialistai. Pasak kai kurių iš ju, tai, kad vaikams pri- 
reikia keleto metų gerai įsisąmoninti tam tikroms svarbiau- 
sioms sampratoms, nereiškia, kad jie lėtai išmoksta žodžius 
- jie tai sugeba gana anksti, - bet jie turi pradėti patirti pasaulį 
nauju, supaprastintu būdu, atitinkančiu tais žodžiais reiškia- 
mą klasifikacija*. Tarkim, maži vaikai žino žodžius šaukštas, 
šaukštelis, sidabrinis, peilis ir metalinis, bet keletą metų jiems 
sunku juos tinkamai taikyti aplinkos objektams, - iš dalies 
todėl, kad šie žodžiai sudaro daugialypes ir persidengiančias 
klasifikacijas. Tik palengva patirties įvairovė supaprastėja 
taip, kad vaikai gali suvokti reikiamas kategorijas. 

Taigi visose šiose studijose daroma išvada, kad pats mūsų 
patiriamas pasaulis - tai, ką vadiname tikrove, - yra formuo- 
jamas simbolių. Tikrove patiriame ne “tiesiogiai”, o per savo 
simbolių sietą. Vadinasi, paprastai patiriame tai, kam turime 
simbolius, o kitkas išsijojama iš mūsų suvokimo. 

Simbolikos - žodžių, posakių, apeigų, kalbos, kultūros - 
svarbos pripažinimas yra reikšmingas akmuo statinyje, ant 
kurio Bergeris dėsto savo argumentus apie religiją. Jis atmeta 

marksistines, bihevioristines ir instinktų teorijas, žmogaus 
veiklą aiškinančias grynai ekonominėmis ar fiziologinėmis 
reikmėmis. Jo, kaip ir daugelio religijos sociologų, požiūriu, 
simbolinė sfera yra pirminė ir kaip tik ji formuoja mūsų pa- 
saulio patyrimą. Taigi, sakydamas, kad religiją sudaro simbo- 
liai, Bergeris nenori menkinti jos svarbos; iš tikrųjų jis teigia, 
kad religija lygiai tiek pat priklauso tikrovei, kurioje gyvena- 
me, kaip ir kiekviena kita per simbolius gaunama patirtis. 


KASDIENĖ TIKROVĖ 


Kitas pamatinis Bergerio argumentacijos elementas yra tei- 
ginys, kad vadinamoji “kasdienė tikrovė“ yra lemiamai reikš- 
minga. Jei tikrovė socialiai konstruojama, o ne tiesiog gau- 
nama, tai turime paklausti, kokią tikrovę žmonės dažniausiai 
susikonstruoja. Ar kuriame visiškai savitus pasaulius, ar kon- 
struojame tikrovę pagal tam tikrus bendrus principus, įgali- 
nančius bendrauti ir apskritai visuomeniškai gyventi? Berge- 
rio teikiamas atsakymas - neatskiriama jo religijos traktavimo 
ypatybė. Iš dalies remdamasis vokiečių fenomenologo Alf- 
redo Schutzo raštais, Bergeris teigia, kad mes konstruojame 
bendrą pasaulį, kurį galima vadinti “kasdiene tikrove“. 
Kasdienė tikrovė konstruojama pagal keletą paskirų prin- 
cipų. Žinoma, šie principai nėra sąmoningai taikomi konk- 
rečioje kasdienėje rutinoje, bet juos gali aptikti visuomenės 
mokslų teoretikas. Pirma, kasdieniame gyvenime pirmenybę 
turi “cia ir dabar“. Mums intuityviai tikriausi atrodo arčiausi 
laike ir erdvėje dalykai - pavyzdžiui, šeima ir draugai atrodo 
"tikresni" negu Žmonės tolimame Tibete, o mūsų dabartinė 
veikla užvaldo dėmesį daug labiau negu vaikystės prisimi- 
nimai. Veidai ir daiktai, matomi sėdint prie darbo stalo arba 
einant į paskaitas, atrodo daug tikresni, nei mūsų puoselėjami 

ateities siekiai, ar nei į galvą užklydę praėjusios vasaros atos- 
togų vaizdai. 

Antra, šis čia-ir-dabar pasaulis paprastai nusakomas stan- 
dartinėmis laiko ir erdvės kategorijomis. Laikas yra linijinis, 
progresuojantis, istorinis, neišvengiamas, nesugrąžinamas; 
erdvė - trimatė, matuojama atstumais. Kasdienybės tėkmę 
nusakome minutėmis, valandomis bei dienomis ir matuo- 
jame standartiniais erdvės vienetais: pėdomis, jardais, mylio- 
mis arba kilometrais. O kadangi gyvenimas sukasi aplink 
linijinį laiką ir trimatę erdvę, mes negalime iš tikrųjų gyventi 
savo kasdienio gyvenimo "zigzagais" - negalime pabėgti nuo 
savo kūno arba vienu metu būti dviejose vietose. Norint ką 
nors tokio padaryti, reikia persiorientuoti į kitą sąmonės 
schemą, kurią sudaro alternatyvi tikrovė, pabėgimas iš rea- 
laus kasdienybės pasaulio: pavyzdžiui, fantazijų ir svajonių 
pasaulis. 

Trečia, kasdienė tikrovė paprastai esti labai pragmatiška 
sfera. Tai darbo pasaulis, kur reikia kai ką atlikti: “realus 
pasaulis“, - sakome sau. Daiktai ir žmonės šiame pasaulyje 
paprastai vertinami instrumentiškai, pagal jų naudingumą 
mūsų atliekamoms užduotims. Kitaip tariant, kasdienės rea- 
lijos turi būti praktiškos; apie nepraktiškus žmones sakoma, 
kad jie gyvena svajonių pasaulyje. 

Su kasdienės tikrovės pragmatizmu glaudžiai susijęs ket- 
virtasis apibūdinimas, kurį Bergeris vadina budrumu. Jis nori 
pasakyti, kad kasdienei tikrovei tenka skirti visą dėmesį. Gal- 
būt mums darosi nuobodu ir užsisvajojame, bet pasiduoti 
tokioms pagundoms - vadinasi, pasišalinti, tegu tik akimirkai, 
iš aplinkinio pasaulio tikrovės. Budrumas taip pat suponuoja 
pamatinį egzistencinį dalyvavimą kasdienėje tikrovėje. Tai 
yra pasaulis, kuriame gyvename ir mirštame, kuriame sen- 
stame ir sergame, realaus laiko pasaulis, kuriame turime 
įgyvendinti savo tikslus. 

Penkta, mes “noriai užgniaužiame abejones“ dėl kasdienės 
tikrovės. Neatlyžtantys įtarimai, kad viskas gali būti ne taip 
kaip atrodo, išstumiami iš mūsų sąmonės centro, idant visą 
dėmesį būtų galima telkti reikiamiems darbams. Tai reiškia, 
kad kasdienė tikrovė yra išorinių apraiškų, o ne paslaptingų 
esmių ar grindžiančių principų sfera, kurioje reikia teorinio 
mąstymo. Negana to, tai reiškia, kad kasdienė tikrovė yra 
apskritai tinkama vieta mūsų veiklai. Kadangi didžiąją jos 
dalį laikome savaime suprantamu dalyku, mums retai tenka 
gaišti laiką nerimaujant, ar ji tikrai egzistuoja. 

Ir galiausiai - mes suskirstome kasdienę tikrovę į “tinka- 
mumo sferas” t.y. kai kuriuos savo kasdienio pasaulio aspek- 
tus nusakome kaip tinkamus atlikti tam tikrą užduotį (tarkim, 
vairuoti automobilį arba žaisti tenisą), o kitus aspektus nu- 
matome kitokiai veiklai. Šis skirstymas mažina neišvengiamą 
pasaulio sudėtingumą. Mes tiesiog “suskliaudziame” viską, 
kas netinka atliekamai užduočiai. Tai padeda veiksmingiau 
pasiekti pragmatiškus kasdienės tikrovės tikslus. 

Šios kasdienės tikrovės ypatybės visos kartu pasaulį daro 
patogų gyventi. Tai rutininis, tvarkingas pasaulis, kuriame 
daiktai turi savo vietą. Gilesni klausimai, tolimesni siekiai, 
praeities atsiminimai, pamatinės vertybės, dviprasmybės ir 
sudėtingumas - visa tai gerokai sumažinama, atsižvelgiant 
į pragmatiškus sumetimus, valdančius mus “čia ir dabar“. Ma- 
ža to, kasdienė tikrovė - tai saugus, ramus pasaulis, kuriame 
žinome savo vietą ir iš esmės galime pasikliauti savo artimiau- 
sios aplinkos daiktais bei žmonėmis. Ji taip pat lengvina 
socialinę sąveiką: kadangi laikas ir erdvė yra standartizuoti, 
mes žinome, ko tikėtis, ir kadangi šį pasaulį reguliuojančios 
normos skatina jaukumą ir rutiną, galime kaip lygus su lygiu 
bendrauti su kitais žmonėmis. 

Žinoma, kai kuriais iš šių kasdienybės apibūdinimų gali- 
ma suabejoti. Tarkime, galima paklausti, ar senovės Indijoje 

“kasdienė tikrovė“ buvo konstruojama pagal tuos pačius 
principus kaip ir šiuolaikiniuose Vakaruose. Kitaip tariant, 
Bergerio apibūdinimas, matyt, labiau sietinas su mūsų patir- 
timi šiuolaikinėje Vakarų visuomenėje, o ne su tuo, kaip vis- 
kas turėtų būti arba kaip visada būdavo. Net ir dėl šiuolai- 
kinių Vakarų galima paklausti, ar didelis dėmesys, daugelio 
skiriamas tolimesniems planams, visai dera su tuo, kad Ber- 
geris kasdienę tikrovę nusakė kaip "Cia ir dabar“ pasaulį. Juk 
turbūt beveik kiekvienas iš mūsų, vairuodamas automobilį 
plentu, kartais būna apniktas tokios gausybės minčių apie 
ateitį arba praeitį, kad vargu ar tuo metu gyvena kasdienėje 
tikrovėje. 

Nepaisant šių abejonių, kasdienės tikrovės idėja, regis, 
yra pakankamai patraukli, kad bent paremtų Bergerio sie- 
kį pasitelkti ją kaip pradinį tašką tolimesniems teoriniams 
svarstymams. Jis teigia ne tai, kad visą laiką turėtume gyventi 
kasdienėje tikrovėje arba kad mes tai darome, o veikiau tai, 
jog kasdienė tikrovė yra pažįstamas, ir kartu sąlyginis pa- 
saulis, nes jis sukonstruotas iš simbolių, socialinės patirties 
ir atsitiktinių prielaidų. Aišku, darbo sfera, kaip daugeliui 
žinoma, paprastai apima didelę dalį mūsų veiklių valandų, 
susiurbia daug tiesioginio dėmesio ir daugeliui mūsų veiks- 
mų primeta tam tikrą pragmatišką skaičiavimą. Dėl šių prie- 
žasčių Bergeris ją laiko “lemiamai reikšminga tikrove“ - 
pasauliu, kuriame leidžiame daugiausia laiko ir į kurį neiš- 
vengiamai grįžtame po trumpų kelionių į alternatyvias tikro- 
ves - fantazijas, sapnus ar filosofinius apmąstymus. 


SIMBOLINĖS VISATOS 


TRECIAS svarbus Bergerio argumentacijos elementas yra tei- 
ginys, kad “simbolinės visatos“ suteikia platesnę prasmę kas- 

dieniam gyvenimui. Nors daugiausia gyvename kasdienéje 
tikrovėje, ji gan ribota. Mums reikia reguliariai bėgti iš "Cia 
ir dabar“. Mūsų kasdienę veiklą turi kaip nors įprasminti 
klausimai apie tvaresnes vertybes, kitaip tik eisime nuo vieno 
darbo prie kito neturėdami rimto pamato savo sprendimams. 
Pragmatiniai interesai nors retkarčiais turi užleisti vietą rūpi- 
nimuisi pamatinėmis tiesomis, estetiniais dalykais ir žmonių 
santykiais. Abejotina, ar svarbiais gyvenimo ir meilės atvejais 
vadovaujamės vien pragmatiniais sumetimais. Mūsų egzis- 
tencinio pasaulio “budruma” nuolat persekioja mūsų pačių 
mirties perspektyva. Sielvarto arba net nepaprasto džiaugsmo 
bei ekstazės potyriai atgaivina mūsų noriai užgniaužtas abe- 
jones ir kelia klausimus apie gilesnę gyvenimo prasmę. O 
suskirstytoms tinkamumo sferoms, kuriose atliekame ruti- 
ninius darbus, reikia integravimo priemonių, kad galėtume 
funkcionuoti kaip pilnavertės asmenybės. Žodžiu, reikia pras- 
mės, siekiančios už kasdienės tikrovės ribų. 

Sekdamas Maxu Weberiu, Bergeris pripažįsta, kad kai ku- 
rie nuolatiniai žmogaus gyvenimo potyriai išoriškai atrodo 
“beprasmiai”. Tai ir nekaltųjų kančios, ir tragedijos, ir ne- 
teisybės. Jos verčia klausti "kodel?". Sudužus lėktuvui, smar- 
kiai apdega septynerių metų mergaitė. Mes jaučiame jos 
skausmą, patiriame neteisybės jausmą. Klausiame, kodėl tai 
turėjo atsitikti, kodėl apskritai žmonės turi kentėti. Pasak 
Bergerio, kai tokie įvykiai patiriami asmeniškai, jie, atrodo, 
nutinka kasdienės tikrovės pakraštyje, priversdami mus skai- 
tytis su platesniais klausimais apie tos tikrovės teisėtumą. 
Jie nubloškia mus į mūsų egzistencijos pašalį ir verčia gal- 
voti apie viso šito prasmę. Tą patį, tik jau teigiamai, galima 
pasakyti apie Zaismés, grožio ar ekstazės potyrius, kurie at- 
veria mums tikrovės erdves, regis, pranokstančias kasdienį 
gyvenimą. 

Pasak Bergerio koncepcijos, taip pat reikia prasmės, sujun- 

giančios atskiras tinkamumo sferas kasdieniame gyvenime. 
Šiame požiūryje glūdi prielaida, kad prasmes visada lemia 
kontekstas. Pavyzdžiui, jeigu aš iškeliu pirštus rodydamas 
ženklą V, vienu atveju tai gali reikšti: “Kaukimes iki galo ir 
nugalekime”, o kitu - taikos siekį. Aišku, kad šio simbolinio 
veiksmo prasmė priklauso nuo aplinkos. Taip pat ir kiekvie- 
nam konkrečiam veiksmui kasdieniame gyvenime (tarkim, 
pietų virimui) prasmę suteikia platesnė tinkamumo sfera, 
kurioje jis atliekamas (pvz., verdama savo vaikams). Be šio 
platesnio konteksto veiksmas atrodys sąlyginis, nereikšmin- 
gas. Bet ir šios tinkamumo sferos turi prasmę tik platesniame 
kontekste, o šie kontekstai - dar platesniuose kontekstuose. 
Kitaip tariant, kiekviena veikla, idant būtų prasminga, turi 
būti siejama su kuo nors svarbesniu už ją pačią: valgio ga- 
minimas su vaikų auginimu, vaikų auginimas su šiltais Zmo- 
nių santykiais, šilti santykiai su gyvenimo bendruomenėje 
jausmu, ar panašiai. Taigi sprendžiant prasmės problemą 
reikia hierarchine tvarka teikti simbolines schemas, įprasmi- 
nančias ir sujungiančias vis platesnes gyvenimo dalis. Vado- 
vaujantis šia logika, klausimai apie paties “gyvenimo prasmę“ 
yra daugiausia apimanti simbolinio jungimo forma. 

Bergeris vartoja terminą “simbolinė visata“ kalbėdamas 
apie simbolius arba simbolių sistemas, plačiausiai įprasmi- 
nančias tikrovę. Simbolines visatas jis apibrėžia kaip “teori- 
nės tradicijos darinius, sujungiančius skirtingas prasmės sritis 
ir simboline visuma aprėpiančius institucinę santvarką”. 
Simbolinės visatos savo mastu skiriasi nuo keleto kitų sąvokų, 
kurias Bergeris naudoja nagrinėdamas ribotesnes sferas, - 
paaiškinimus, maksimas, patarles, teiginius ir teorijas. Simbo- 
linės visatos užima svarbią vietą bendroje Bergerio koncep- 
cinėje schemoje. Jos teikia jungtį ir legitimaciją aukščiausioje 
plotmėje. Jungti ir legitimuoti būtina dėl riboto kasdienės 
tikrovės pobūdžio. 

RELIGIJA 


GALUTINIS Bergerio argumentacijos elementas orientuojamas 
į religiją, kurią jis laiko viena iš simbolinių visatų. Visa 
apimančios simbolinės sistemos poreikį galima patenkinti 
įvairiais būdais: per asmeninę gyvenimo filosofiją, mokslinę 
pasaulėžiūrą, pasaulietinę filosofiją (pvz., marksizmą ar ni- 
hilizmą) arba “sveiko proto“ idėjas apie sėkmę ir lemtį. Re- 
ligija yra viena iš simbolinės visatos rūšių. Sventybes skliaute 
Bergeris apibrėžia religiją kaip “Žmonių veikla įkurtą visa 
apimančią šventąją tvarką, t.y. šventąjį kosmosą, sugebėsiantį 
išsilaikyti nuolatinio chaoso akivaizdoje"*. Pagal šį apibrė- 
žimą, religija yra simbolių sistema, suteikianti tvarką (“kos- 
mosą“) visai visatai, pačiam gyvenimui ir šitaip pažabojanti 
chaosą (netvarką). Kitur Bergeris detalizuoja, nurodydamas, 
kad religijos teikia legitimaciją ir prasmę pabrėžtai “šventu” 
būdu, kad jos teigia atskleidusios galutinės tikrovės prigimtį 
ir Žmogaus padėtį paties kosmoso atžvilgiu. 

Šitoks religijos suvokimas ir jos santykio su kasdiene tikro- 
ve nustatymas padeda nušviesti jos būdingas funkcijas. Re- 
liginės doktrinos pasižymi tuo, kad paaiškindamos kančią, 
mirtį, tragedijas ir neteisybes individui teikia prieglaudą nuo 
chaoso, nuo tikrovės, kurioje nesimato prasmės. Jos sujungia 
individo gyvenimo faktus, suteikdamos visuotinę orientyrų 
struktūrą, tinkamą visiems atvejams, parodo galutinę indivi- 
do padėtį erdvėje ir laike, nusako galutinį jo gyvenimo tikslą 
ir leidžia sutvarkyti kasdienę veiklą taip, kad ji suktųsi aplink 
šio tikslo įgyvendinimą. 

Be religinių doktrinų yra ir religinės apeigos, teikiančios 
mechanizmus, kurie suvaldo potencialiai ardančius gedėjimo 
arba, kita vertus, nežemiško džiaugsmo išgyvenimus. Laido- 
tuvės, vestuvės ir kiti religijos reguliuojami gyvenimo tarps- 
nių ritualai (pvz., krikštynos, metinės, ligonių lankymas) pa- 

laiko kasdienio gyvenimo stabilumą, teikdami progų patirti 
neįprastų išgyvenimų. O plačiajai visuomenei religija legiti- 
muoja institucinį gyvenimą, susiedama jį su “daiktų prigimti- 
mi", su dievais. Pasak Bergerio, "religija legitimuoja socialines 
institucijas, dovanodama joms iki galo pagrįstą ontologinį 
statusą, t.y. skirdama joms vietą šventoje ir kosminėje orien- 
tyrų struktūroje“. 

Apibrėždamas religiją, Bergeris akcentuoja, kad ją įkūrė 
“žmonių veikla“. Šiuo teiginiu nenorima pasakyti, kad religija 
melaginga arba kad ji tėra žmonių prasimanymas, - iš tiesų 
kitose publikacijose Bergeris aiškina, kad transcendentinė 
plotmė tarytum iš išorės prasiveržia į žmonių sukonstruotus 
pasaulius. Tačiau visuomenės mokslininkas turi pripažinti, 
kad religija, kaip ir visos simbolių sistemos, iš dalies sąly- 
gojama Žmonių veiklos. Religija yra tikrovė, neišvengiamai 
besinaudojanti kultūrine medžiaga ir sijojama per simboliais 
sukonstruotą asmeninės patirties tikrovę. Be to, ją palaiko 
individų socialinė sąveika. Taigi, išryškindamas religinę sim- 
boliką, Bergeris taip pat pripažįsta bažnyčių ir sinagogų bei 
religinių bendruomenių svarbą kiekvienai religinei sistemai 
įsigalėti. 

Šventybės skliaute Bergeris nusako religinio simbolizmo 
ir socialinės sąveikos santykį kalbėdamas apie dialektinę jų 
žaismę. Pradėdamas nuo hipotetinio individo, kuris jaučia 
poreikį rasti kokią nors visa apimančią prasmę, Bergeris įsi- 
vaizduoja, kaip šiam individui sąveikaujant su kitais, panašiai 
jaučiančiais, iškyla religinių simbolių sistema. Šią dialektine 
stadiją jis vadina "eksternalizacija". Kitaip tariant, subjek- 
tyvios šių individų nuotaikos ir motyvacijos tampa išorine 
tikrove, pasireiškiančia konkrečiais simboliais, kurie gali ska- 
tinti diskutuoti ir veikti. Paskui ta simbolių sistema “objek- 
tizuojama": per tebevykstančią sąveiką ji liaujasi buvus kokio 
nors individo kūriniu ir tampa kažkuo “ten”, ką net galima 

kodifikuoti įformintais tikėjimo išpažinimais ir šventaisiais 
raštais. Tai nebėra kieno nors “sugalvotas” arba valdomas 
dalykas, o veikiau išorinio pasaulio ypatybė - išpažinimų, 
apeigų ir institucijų sistema, pasitinkanti individą savo sava- 
rankišku autoritetu. Galiausiai ši tikrovė internalizuojama, 
vėl tapdama individo subjektyvios tapatybės dalimi. 
Žinoma, Bergeris kalba apie religiją šiais dialektiniais ter- 
minais tik dėl analitinio patogumo. Naudojantis šia dialek- 
tika, nebūtinos prielaidos apie istorinę religijos kilmę. Čia 
tiesiog išryškinama, kad religiją galima traktuoti keliais at- 
žvilgiais: kaip diskursą ir praktiką, kuriais individas reiškia 
religinius įsitikinimus (eksternalizacija), kaip formalizuotą 
kultūrinę sistemą ar posistemę, kurią tam tikru mastu gali- 
ma tirti neatsižvelgiant į ją tikinčius individus (objektizacija) 
ir kaip individo tikėjimą, jausmus ir potyrius (internalizacija). 
Tačiau, religiją aiškindamas dialektiškai, Bergeris įveda 
papildomą savoką, “jtikimumo struktūrų“ idėją. Kiekviena 
religinė sistema lieka įtikima tik tol, kol Žmonės išsako ją 
pokalbyje ir suvaidina socialinėje sąveikoje. Taigi pokalbis ir 
sąveika, palaikantys religiją, tampa jos įtikimumo struktūra. 
Dalyvavimas religinėse institucijose, pvz., bažnyčiose ar sina- 
gogose, daug kam atitinka religijos įtikimumo struktūrą. Gi- 
minystės ryšiai, draugysčių tinklas ir vietinės bendruomenės 
taip pat gali tikti šiam tikslui. Kai individai aptaria savo 
įsitikinimus su kitais panašiai galvojančiais, jų įsitikinimai 
darosi labiau tikėtini ir įtaigūs, negu šiaip atrodytų, ypač 
žmogui, nepriklausančiam tikėjimo bendruomenei. 


DUOMENYS, GRINDŽIANTYS ŠIĄ RELIGIJOS SAMPRATĄ 


TURBÜT rimčiausia iš gausių empirinių teiginių, kuriais remiasi 
ši religijos teorija, yra prielaida, kad žmonės ieško prasmės 

formų, platesnių už tas, kurias teikia kasdienė tikrovė. Ak- 
centuoti kokių nors simbolinių visatų, juo labiau religijos, 
vaidmenį verta tik tokiu atveju, kai žmonės fiksuoja susirūpi- 
nimą klausimais apie gyvenimo prasmę, kančios priežastis 
ir t.t. Kitaip tariant, religiniai įsitikinimai gali būti empiriš- 
kai akivaizdūs, bet jei nėra universalesnio visuotinės prasmės 
siekio, bandymas vadovautis šiuo požiūriu į religiją gali būti 
klaidingas. 

Visuomenės moksluose yra įsigalėjusi tradicija neigti idėją 
(kaip teorinį teiginį) apie įgimtą visa apimančios prasmės 
sampratos poreikį. Pasak šio požiūrio, asmeninė prasmė ne- 
santi kaip nors sąlygojama to, kad individas, tai daugiau nei 
“dalių sume", - ja sudarą tik atskiri individo atliekami vaid- 
menys. Vadinasi, galima sakyti, kad gera būsena randasi tik 
iš kasdieniame gyvenime atliekamų pareigų sumos, o pla- 
tesni asmens gyvenimo prasmės klausimai nesvarbūs. 
Suprantama, kad smarkiai sekuliarizuotoje visuomenėje šis 
argumentas skamba įtaigiai. 


PRASMES IESKOJIMAS 


PASTARAISIAIS dešimtmečiais sukaupta daug duomenų, prieš- 
taraujančių šiam argumentui ir palaikančių teiginį, kad žmo- 
nėms rūpi platesni prasmės ir tikslo klausimai. Pavyzdžiui, 
įvairių suaugusių gyventojų grupių apklausa San Francisko 
įlankos rajone (kur tik trisdešimt procentų sakė lanką bažny- 
čią) parodė, kad 70 % teigia daugiau ar mažiau galvoją apie 
gyvenimo tikslingumo klausimą, 73 % sako mąstą apie Die- 
vo buvimą ir 83 % nurodė galvoją, kodėl pasaulyje yra kančia. 
Mažiau negu vienas iš dvidešimties teigė niekada negalvojęs 
apie šiuos klausimus arba atmetęs juos kaip nesvarbius*. 
Išsamesni pokalbiai su apklaustaisiais taip pat parodė, 

kad žmonės labai noriai kalba apie bendresnius gyvenimo 
prasmės ir tikslingumo klausimus. Štai trisdešimt devynerių 
metų amžiaus ryšių su visuomene darbuotojas pasakė, kad 
“mano gyvenimo prasmė - atminti, kad yra tikslų, kuriuos 
turėtų kelti kiekvienas, ir tikslų, kurie suteikia prasmę vis- 
kam, ką darai“. Keturiasdešimt dvejų metų socialinės rūpy- 
bos darbuotoja atsakė: “Gyvenimo tikslas yra būti darnoje 
su visomis visatos jėgomis ir pagrindais“. Panašiai kalbėjo 
ir dvidešimt septynerių metų sekretorė: “Manau, kad visa- 
toje yra harmonija, ir ši harmonija teikia man prasmę“. Kitas 
žmogus, linkęs į tradicinę religinę kalbą, teigė, kad “mes 
kaip Dievo bendradarbiai, padedantys įgyvendinti jo valią; 
taigi, kai padedame žmonėms pažinti Dievą, mūsų gyveni- 
mas įgyja prasmę ir tikslą“. 

Žinoma, visa tai nereiškia, kad kasdienis gyvenimas ne- 
svarbus kaip prasmės šaltinis. Pvz., tame pačiame tyrime 
dvidešimt aštuonerių metų motina, kaip ir daugelis kitų res- 
pondentų, teigė, kad jai svarbu “pirmiausia mano vaikas ir 
šeima, taip pat karjera“; kitam Žmogui: "mano vaikas, draugai, 
pomėgiai, o daugiausia darbas - tai leidžia man jausti, kad 
šį tą pasiekiau“. Kiekybiškiau tie patys rezultatai gauti 1982 
m. Gallupo apklausoje, kurioje žmonių klausta, kiek įvairūs 
dalykai svarbūs jų “asmeninės vertės jausmui". Sąrašoviršuje 
buvo “šeima” (93 % nurodė - “labai svarbu”), toliau - “artimi 
draugai” (63 Yo), “finansinė gerovė“ (57 %) ir “darbas” (54 %)’. 

Nors ir laikydami kasdienę veiklą svarbia, daugelis žmo- 
nių vis dėlto mąsto ir apie universalius klausimus. Štai Gal- 
lupo apklausoje 90 % sakė per pastaruosius dvejus metus 
nemažai (arba daug) galvoję apie tai, kaip “gyventi vertingą 
gyvenimą”; 83 % teigė dažnai susimąstą apie savo “pamati- 
nes vertybes gyvenime“; 81 % taip pat atsakė apie “santykį 
su Dievu”; o 70 % panašiai atsakė apie savo “tikėjimo puo- 
selėjimą“. Tas pat tyrimas parodė, kad aštuoni žmonės iš 

dešimties mano, jog “viskas, kas vyksta, yra tikslinga“, - tai 
patvirtina teiginį, kad žmonės nori apsiginti nuo chaoso, 
matydami visatoje tvarką. O tema, tiesiogiai susijusi su Berge- 
rio mintimi, kad atskiras tinkamumo sferas kasdienėje tikro- 
vėje turi jungti platesnės struktūros, buvo paliesta klausiant 
respondentų (po pokalbio apie šeimą, draugus, darbą ir pa- 
našius prasmės šaltinius), ar jie “visas šias sritis mėgina lai- 
kyti atskirtas arba susietas“. 71 % atsakė mėginą jas susieti. 

Empiriniai tyrimai patvirtino dar vieną religijos kaip šven- 
tybės skliauto bruožą - mintį, kad potyriai kasdienės tik- 
rovės periferijoje dažnai būna svarbus akstinas mąstyti apie 
platesnius prasmės ir tikslo klausimus. Ką tik cituotame tyri- 
me respondentai pirmiausia buvo klausiami, kuriuos iš tokių 
potyrių sąrašo jie yra turėję, o paskui - ar kiekvienas iš tų 
potyrių smarkiai paveikė jų mintis apie gyvenimo prasmę ir 
tikslą. Apskritai dauguma tų, kurie buvo turėję tokių poty- 
riu, sake, kad jie nepaprastai paveikė mintis apie gyvenimo 
prasmę ir tikslą. Pavyzdžiui, 83 % turėjusių gilų religinį po- 
tyrį, sakė, kad jis smarkiai paveikė jų mintis apie prasmę ir 
tikslą; atitinkamai teigė 75 % susilaukusių vaiko ir 64 % pa- 
tyrusių artimo arba draugo mirtį. 


PRASMĖS SISTEMOS 


Tar pat buvo tiriamas klausimas, ar svarbus skirtingų šven- 
tybės skliautų turinys. Bergerio studijoje teigiama, kad atvi- 
rai religinės ir iš esmės pasaulietinės simbolinės visatos gali 
atlikti maždaug tas pačias funkcijas, vadinasi, gali tarpusa- 
vyje varžytis dėl šalininkų. Pliuralistinėje kultūroje individo 
pasaulėžiūrą gali sudaryti ir keleto skirtingų simbolinių visatų 
elementai. Šių klausimų buvo imtasi kai kuriuose tyrimuose. 

Minėtoje San Francisko apklausoje respondentams bu- 

vo duota galimybė skirtingas simbolines schemas pritaikyti 
platesniems klausimams - pvz., kaip jie supranta jų gyveni- 
mą reguliuojančias jėgas arba kaip aiškina kančios buvimą 
pasaulyje. Rezultatai parodė nemažą pliuralizmą. Dauguma 
žmonių buvo linkę įžvelgti daugialypes įtakas ir priežastis: 
antgamtinį įsikišimą, socialines bei kultūrines jėgas, paveldė- 
tų ir valios galių veikimą, ekonomines sąlygas, sėkmę. Atsa- 
kymų faktorinės analizės atskleidė tam tikrą koncentraciją 
ties religinėmis, socialinėmis ir individualistinėmis idėjomis, 
rezultatai dar parodė didelį skirtingų teminių tradicijų “mai- 
šymąsi“. Apie pusę respondentų galima sugrupuoti pagal 
teminę tradiciją, iš kurios jie daugiausia semiasi, bet likę tik- 
rai eklektiški, savo suvokimą lygiai grindžia keletu tradicijų. 

Kitas tyrimas, irgi atliktas San Francisko regione, parodė, 
kad simbolinės visatos paprastai ne visai nuosekliai taiko- 
mos skirtingoms klausimų rūšims. Į klausimus, kodėl esama 
rasinių skirtumų, kodėl kai kas žūva lėktuvų katastrofose 
arba anksti miršta, kodėl apskritai egzistuoja kančia ir t.t., 
vidutiniškai apie pusė atsakymų nuosekliai siejosi, o kita 
pusė rėmėsi teminių tradicijų įvairove”. 

Taigi tyrimų duomenys iš esmės patvirtina mintį, kad 
pliuralistinėje kultūroje individai, spręsdami platesnius pras- 
mės ir tikslo klausimus, dažnai remiasi keletu skirtingų simbo- 
linių visatų. Taip pat esama duomenų, rodančių, kad ryškaus 
eklektiškumo gali būti net ir mažiau pliuralistinėje aplinkoje. 
Pavyzdžiui, visos šalies bendruomenių narių apklausa paro- 
dė, kad daug individų turi nuomonių, besiskiriančių nuo 
oficialios jų bendruomenės ideologijos”. 

Tai, kad individai, formuodami savo asmeninę pasaulė- 
žiūrą, nuosekliai nesiremia viena simboline visata, kartais 
buvo pateikiama kaip pačios simbolinių visatų sampratos 
klaidingumo įrodymas”. Tačiau šitaip kritikuojant nuoseklu- 
mas neleistinai painiojamas su koherencija. Bergeris teigia ne 

tai, kad simbolinės visatos suteikia asmens pažiūroms konkre- 
tų nuoseklumą, o tik tai, kad patiriamą tikrovę jos daro kohe- 
rentišką, teikdamos jai vientisumą ir visa apimančią prasmę. 


PRASMĖS SISTEMOS IR GYVENIMO STILIAI 


Buvo tiriama ir tai, ar skirtingų simbolinių visatų turinys turi 
tendenciją sietis su konkretesnėmis pažiūromis arba gyveni- 
mo stilių požymiais. Pavyzdžiui, San Francisko įlankos rajono 
apklausa, kurioje buvo klausiama apie savo asmens prasmin- 
gumo suvokimą, parodė, kad skirtingų prasmės sistemų tu- 
rinys gerai padeda numatyti polinkius laikytis arba vengti 
įvairios socialinių reformų veiklos arba alternatyvaus gyve- 
nimo būdo. Žmonės, kurių simbolinės visatos akcentuoja ant- 
gamtinių jėgų vaidmenį, nelinkę manyti, kad visuomenę gali 
reformuoti žmonių veikla, ir asmeniškai neeksperimentavo 
su alternatyviais gyvenimo būdais. Manantys, kad pasaulio 
problemos daugiausia kyla dėl atskirų asmenų (pvz., pačių 
aukų) kaltės, irgi nepalankiai vertino pastangas reformuoti 
visuomenę. Ir priešingai - žmonės, socialinės sanklodos vaid- 
menį laikantys savo plačių aiškinamųjų schemų dalimi, buvo 
linkę palaikyti reformavimo pastangas, taip pat ir patys gy- 
venti netradiciškai. Pritarti reformoms bei alternatyviems 
gyvenimo būdams buvo linkę ir nevertinantys tikrovės “duo- 
tybės“ mistiniais ir kitokiais transcendentiniais potyriais. 
Labai panašūs dėsningumai išryškėjo ir San Francisko regio- 
no bendruomenių narių apklausoje, akcentavusioje rasinius 
klausimus. Nors sunku konceptualiai apibendrinti ir aprėpti 
plačių prasmės sistemų bei aiškinamųjų schemų idėją, minė- 
tieji tyrimai, regis, pademonstravo tokių pažinimo koncepcijų 
svarbą. Visų šių apklausų rezultatuose glūdi prielaida, kad 
bendrosios, visa apimančios orientyrų struktūros sukuria 

kontekstą, įprasminantį konkretesnes veiklos formas, ir todėl 
gali lemti jų reikšmę bei kryptingumą. Tiek, kiek ši prielaida 
empiriškai pagrindžiama, Bergerio šventybės skliautų svar- 
bos pabrėžimas įgyja didesnį svorį. 

Jo iškelta “jtikimumo struktūrų” idėja taip pat buvo pa- 
naudota keliuose tyrimuose. Vienas jų, pagrįstas tradicinių 
bažnyčių narių apklausa, parodė, kad glaudi sąsaja su vieti- 
ne bendruomene yra svarbi jtikimumo struktūra tradicinėms 
religinėms dogmoms". Maža to, žmonės, turintys tokias lo- 
kalistines sąsajas, kur kas labiau negu “kosmopolitai” linkę 
laikytis tradicinių religinių įsitikinimų (reguliuojančių įvai- 
rius kitus faktorius) ir leisti tiems įsitikinimams veikti jų mąs- 
tymą rasiniais ir socialiniais klausimais. 

Kitame tyrime aiškintasi, kokiu būdu socialinės sistemos, 
kaip tam tikros įtikimumo struktūros, veikia koledžų stu- 
dentų simbolinių visatų elementus". Teigdami, kad panašiai 
galvojančių studentų socialinės sistemos sudaro Bergerio nu- 
sakytos rūšies įtikimumo struktūrą, tyrimo autoriai nustatė, 
jog tradicinės krikščioniškos pasaulėžiūros paprastai būna ir 
pastebimesnės, ir vidujai nuoseklesnės už kitokias pasaulė- 
žiūras daugiausia todėl, kad studentai krikščionys dažniausiai 
visuomeniškai bendrauja su kitais krikščionimis. 

Neseniai įtikimumo struktūrų idėja panaudota keliuose 
darbuose, kuriuose tirta, kaip amerikiečių evangelikai suge- 
ba išlaikyti tradicinius religinius įsitikinimus pasaulietinėje, 
pliuralistinėje šiuolaikinės kultūros aplinkoje. Vienas tyrimas, 
paremtas visos šalies apklausos duomenimis, nustatė, kad evan- 
gelikai kartais linkę užsisklęsti nuo pagrindinių pasaulietinės 
įtakos šaltinių (pvz., aukštojo mokslo, profesinės karjeros, 
gyvenimo miestuose ir priemiesčiuose), ir tai leidžia jiems 
palyginti neblogai išlaikyti įtikimumo struktūras, - nors ap- 
tikta ir kitų kultūrinio prisitaikymo būdų“. 

Kitame tyrime, parinkus devynių evangelikų koledžų stu- 

dentus, siekta nustatyti, ar efektyviai šios institucijos teikia 
įtikimumo struktūras evangelinei tikybai. Lyginant šešis ko- 
ledžus, kuriuose iš visų stojančiųjų reikalaujama patvirtinti 
savo tikėjimą, su trimis, kuriuose to nereikia, buvo galima 
patikrinti, ar "izoliuotesné" aplinka iš tiesų geriau išsaugo 
tradicinės tikybos įtikimumą. Rezultatai parodė, kad tokioje 
aplinkoje evangelinė tikyba per ketverius metus išlieka ryš- 
kesnė ir stipresnė. 

Tačiau pasaulietinių universitetų studentų lyginamoji 
imtis parodė, kad, nors evangelikalizmas ten daug retesnis, 
studentai evangelikai išlaiko savo tikybą ir tokioje aplinkoje. 
Dažniausiai jiems tai pavyksta laikantis gynybinės pozicijos 
pasaulietinės kultūros atžvilgiu ir formuojant gan stiprią so- 
cialine bei politinę ideologiją, saugančią jų religinius įsitiki- 
nimus. Taigi buvo patvirtinta bendroji įtikimumo struktūrų 
svarba, bet šis tyrimas parodė, kad religinis įtikimumas gali 
būti išlaikomas ir pasaulietiniame kontekste - ne tik nuo jo 
užsisklendus.!* 

Apskritai religijos kaip šventybės skliauto idėja dar nebu- 
vo tiek patikrinta, kad būtų galima teigti, jog jos pranašumai 
nusveria keletą kitų konkuruojančių religijos sociologijos 
metodų. Tiesą sakant, pagrindinės idėjos iš esmės nėra tiek 
konkrečios, kad jas būtų galima šitaip patikrinti. Bet Berge- 
ris ir kiti, dirbantys ta pačia linkme, daug prisidėjo prie to, 
kad pastaraisiais dešimtmečiais religijos sociologijos tyrimus 
imta orientuoti kitaip. Šis požiūris į šventybę apima kur kas 
daugiau negu įprastinę religinę praktiką - bažnyčios lankymą 
ir maldą. Simbolinių visatų akcentavimas iškėlė religijos tyri- 
mus į platesnį kultūros kontekstą, siūlydamas būdus, kuriais 
galima atgauti asmeninius šventybės potyrius ir balansayima 
tarp religinių ir pasaulietinių simbolinių sistemų. Todėl, matyt, 
nenuostabu, kad šią orientaciją ypač vertina mokslininkai, 
kuriems rūpi tirti kintantį šiuolaikinės religijos veidą. 

KRITINIAI PASVARSTYMAI 


Požiūris į religiją kaip šventybės skliautą daugiausia grindžia- 
mas teorine tradicija, iš esmės palaikomas empirinių tyrimų 
ir pakankamai išsamus, kad aprėptų svarbiausius religinės 
raiškos variantus ir elementus. Tokia jau likimo ironija, kad 
šis išradingas visuomenės mokslo ir teologinės filosofijos 
mišinys įtiko ir šiuolaikinės religijos menkintojams, ir jos 
gynėjams. Neigiantieji religijos pagrįstumą entuziastingai 
pabrėžia, pavyzdžiui, Bergerio raginimą laikytis “metodo- 
loginio ateizmo“ ir jo aiškinimą, kad religija yra socialiai su- 
konstruotas tikrovės vaizdas, kurio įtikimumas daugiausia 
priklauso nuo sąlyginių socialinės sąveikos tinklų. O religi- 
jos šalininkai savo pažiūras grindžia tuo, kad Bergeris kri- 
tikuoja kasdienės tikrovės ribotumus, akcentuoja visa api- 
mančių prasmės skliautų vaidmenį ir yra atviras galimiems 
“transcendencijos signalams”, prasiskverbiantiems pro kas- 
dienės rutinos gaubtą. 

Apskritai galima sakyti, kad Bergerio teorinė koncepcija 
pateikė šiuolaikinę religijos vertės apologiją, nes teiginį, jog 
žmonės negali būti gyvi vien kasdienės tikrovės duona, grin- 
dė ne teologinės tradicijos pagrindu, o pasaulietinėmis visuo- 
menės mokslo prielaidomis. Tiek, kiek prasmę lemia kon- 
tekstas, gyvenimo prasmė galiausiai priklauso nuo kitokio 
pobūdžio, empiriškai nefalsifikuojamo simbolio, sukeliančio 
būties pagrindo jausmą. Visada gyva visuomenės mokslų ten- 
dencija nuvainikuoti religiją kildinant ją iš žmonių sąveikos, 
o Bergeris, atrodo, bus suradęs būdą išgelbėti religiją nuo 
šios rykštės. 

Nors šventybės skliauto idėja yra labai lanksti bei patrauk- 
li tiek religijos šalininkams, tiek priešininkams, ji negali būti 
interpretuojama bet kaip. Ji remiasi apibrėžta koncepcija ir 
tendencijomis, lemiančiomis jos pranašumus ir silpnybes. Šias 

tendencijas reikia suvokti ir įvertinti, kad tikrai paaiškėtų, 
ką geriausio gali duoti tokia šventybės samprata ir kokie jos 
ribotumai. Labiausiai svarstytinos šios trys funkcijos: įtiki- 
mumo struktūrų, subjektyvumo ir racionalaus pažinimo. 


ĮTIKIMUMO STRUKTŪROS 


ĮTIKIMUMO struktūrų idėja sociologams yra patogiausia pri- 
eiga prie religijos tyrimų pagal Peterio Bergerio išdėstytą 
koncepciją. Ši samprata socialiniams faktoriams skiria įta- 
kingą vaidmenį formuojant religinius įsitikinimus. Norintys 
religiją laikyti savaimine ar galutine tiesa arba autonomiš- 
ka kultūrine sistema, suformuota grynai savo vidinės struk- 
tūros ir prasmių, priekaištauja, kad įtikimumo struktūrų idė- 
ja atveria kelią tokiam sociologiniam redukcionizmui, kuris 
neigia religijos tikroviškumą, priskirdamas ją socialinėms są- 
lygoms. 

Šis priekaištas, matyt, turi pagrindą - juk Bergeris įtikimu- 
mo struktūras, ko gero, laiko pirmesnėmis ar fundamentales- 
nėmis už religinius įsitikinimus, kuriuos jos daro įtikimus. 
Pastaruosius jis laiko tarsi objektais, kuriuos reikia paaiškinti, 
o įtikimumo struktūras įtraukia į savo dėstymą nesirūpinda- 
mas dėl jų kilmės ar jas palaikančių sąlygų. Nejučiomis kyla 
klausimas, iš kur įtikimumo struktūros kyla, ar tam tikri simbo- 
liai skatina sąveiką labiau nei kiti, ar galimos sąveikos rūšis 
priklauso nuo esamos diskurso rūšies ir kas įgalina pačios 
jtikimumo struktūros buvimą. 

Kitaip negu daugelio klasikinių religijos teorijų autoriai 
- Marxas, Freudas, net Durkheimas, - Bergeris religinių sim- 
bolių funkcionavimui teikia daugiau autonomijos ir iš tikrųjų 
pasiūlo įdomų būdą apeiti redukcionizmo problemą, skiriant 
teisėtą vaidmenį socialinėms sąlygoms. Įterpdamas savo dės- 

tymą į dialektinį kontekstą (eksternalizacija, objektizacija, in- 
ternalizacija), jis faktiškai pabrėžė socialinės sąveikos svarbą 
religijos formavimui ir palaikymui, kartu pripažindamas, kad 
religija gali savarankiškai egzistuoti kaip kultūrinė sistema 
ir formuoti individo mintis bei požiūrius. 

Veiksmingiau gali prieštarauti sociologai, teigdami, kad 
įtikimumo struktūros nepakankamai sukonkretina socialinių 
sąlygų įtakos svarbą religijai. Žinoma, socialinė sąveika - “po- 
kalbis” - yra svarbi palaikant religines realijas, bet toks dalyko 
aiškinimas socialinių sąlygų įtaką palieka gana neapibrėžtą. 
Pavyzdžiui, kai tyrimai nustato, kad draugystė su krikščio- 
nimis stiprina krikščioniškus įsitikinimus, lieka neatsakytas 
klausimas, kodėl vieni žmonės pasirenka draugus krikščio- 
nis, o kiti ne. Ideali teorija atskleistų, kokios socialinės aplinkos 
rūšys galėtų labiausiai arba mažiausiai palaikyti tam tikrus 
įsitikinimus. Žodžiu, Bergerio koncepcija yra “silpna” paži- 
nimo sociologijos aspektu. Ji apibūdina tik bendriausią socia- 
linių sąlygų ir įsitikinimų ryšį. Susidaro įspūdis, kad kiek- 
viena pokalbio aplinka gali palaikyti kiekvieną įsitikinimą. 
Gal ir taip, bet ši išvada ignoruoja ilgą sociologinių tyrimų 
praktiką, kai būdavo parodoma, kaip konkrečios įsitikinimų 
rūšys susijusios su socialine klase, regionu, šeimos struktūra 
ir politine sistema. 

Negana to, sociologai gali priekaištauti, kad, jtikimumo 
struktūras traktuojant kaip diskurso ir sąveikos placdarmus, 
mažinama kitų religiją palaikančių socialinių išteklių svarba. 
Pačioje laisvoje idėjų rinkoje, tarp savarankiškų ir daugmaž 
lygiateisių individų diskursas gali būti lemiamas įsitikinimų 
formavimo veiksnys. Tačiau daugelis religijų turi ilgą istoriją 
kaip oficialios organizacijos, kuriose svarbus vaidmuo tenka 
pinigams, valdžiai ir profesionalumui. Užkulisiuose - galin- 
ga bažnyčių biurokratija, valandų valandos administracinio 
triūso, masiškos lėšų rinkliavos, sudėtingos buhalterinės sche- 

mos, lavinimo programos, globa ir paskirstymas, - visa tai 
daro galimas tas situacijas, kuriose įmanomas pokalbis apie 
religiją, ir padeda palaikyti religines realijas. Daugelis pub- 
likacijų apie įtikimumo struktūras neįvertino šių platesnių 
išteklių reikšmės. 


SUBJEKTYVUMAS 


SUBJEKTYVUMO klausimas iškelia antrą problemų sluoksnį. 
Intuityvų šio požiūrio į religiją patrauklumą iš dalies lemia 
tai, kad juo pradedama nuo individo ir akcentuojamas jo 
subjektyvus kasdienio gyvenimo prasmės poreikis. Nejtikin- 
tas racionalių loginių argumentų tyrėjas šioje koncepcijoje 
gali rasti egzistencinį pagrindą ieškoti platesnės gyvenimo 
prasmės, o vienas iš sprendimų gali būti religijos šventybės 
skliautas. Šio požiūrio esmę sudaro asmeninis rūpinimasis 
kančios, gyvenimo tikslo, sielvarto ar džiugesio raiškos ir 
kitomis problemomis. Iš tikrųjų, akcentuojant tikrovės kon- 
stravimą, pabrėžiamas ir asmeniškumo aspektas bei tas bū- 
das, kuriuo individas, įprasmindamas išorinį pasaulį, perko- 
šia jį per savo pasaulėžiūrą. Šis akcentas gali suteikti gaivią 
priešpriešą sociologiniams požiūriams, plačiai apibendrinan- 
tiems kultūrą ir visuomenę, - kai individualus veikėjas lyg 
ir dingsta. Tačiau, šitaip sureikšminant individą, šis tas ir 
prarandama. 

Visų pirma gali būti neatsižvelgiama į platesnę socialinę 
sanklodą. Reikia pripažinti, kad paties Bergerio raštuose indi- 
viduali prasmė dažnai aptariama lygiagrečiai atsižvelgiant 
į visuomenės institucijų legitimaciją. Bet dažnai daugiau dėme- 
sio skiriama tam, kaip individai suvokia institucijas, o ne pačių 
institucinių santykių klausimams. Žinoma, jokia teorija nepri- 
valo aprėpti viso socialinių realijų masto, bet verta pažymėti, 

kad sociologai iš šios schemos, matyt, daugiau laimėjo asme- 
ninių įsitikinimų tyrimams, o ne stambių institucijų analizės 
tikslams. 

Kitas subjektyvumo pabrėžimo ribotumas kyla plėtojant 
empirinius apibendrinimus. Šios koncepcijos kritikai yra 
nurodę, kad ji stokoja patikrinamų hipotezių ir neturi su- 
kaupusi solidesnės empirinių tyrimų bazės. Kartais tokia 
kritika šauna pro šalį, nes šią koncepciją veikiau siekiama 
pateikti kaip Žmogaus prigimties metateoriją, o ne kaip veri- 
fikuojamų hipotezių kompleksą. Vis dėlto tikrai susidaro 
įspūdis, kad minėta schema labiau tinka pritarti religijai, o 
ne jai tirti. Tokį jos suvokimą paveikė schemos orientacija į 
individualią prasmę. Tad aukščiau cituotus tyrimus dažnai 
trikdė iš esmės asmeniškų dalykų, pavyzdžiui, individua- 
lios prasmės klausimų, praktinio įvertinimo problemos. Atro- 
do, jog pasiekta nedaug, o tik įrodyta, kad individai apskritai 
domisi prasmės tema ir kad, bandydami konstruoti prasmę, 
jie remiasi įvairiomis teminėmis tradicijomis. Todėl nenuos- 
tabu, kad (kaip matysime artimiausiuose dviejuose skyriuose) 
daugelis teorijų nusigręžė nuo subjektyvios prasmės - simbo- 
likos ir diskurso klausimų link. 

Orientacija į simboliką ir diskursą atveria galimybę nagri- 
nėti objektyvią tyrimų medžiagą. Subjektyvus tikrovės kon- 
stravimo ir asmeninės prasmės akcentavimas orientuoja į 
individualias nuotaikas ir paskatas - į tai, kas visuomenės 
moksluose nepavaldu įprastiniams fiksavimo bei verifikavi- 
mo metodams. Maža to, asmeninės prasmės specifiškumas ir 
nepastovumas neigia pačią socialinių mokslinių apibendri- 
nimų siekio logiką. Tiesa, orientuojantis į kalbą ir diskursą, 
neišvengiama hermeneutinio rato arba kelio, vedančio atgal 
į pozityvizmą, tačiau bent jau gaunama gerų dividendų kal- 
botyros bei dirbtinio proto srityse, ir į šią orientaciją krypsta 
vis daugiau teologų bei religijos sociologų. 

RACIONALUS PAŽINIMAS 


GaLu gale svarbių problemų iškelia racionalaus pažinimo 
vaidmuo religijoje. Sunku tiksliai užčiuopti svarbiausią prob- 
lemą, bet ji susijusi su įspūdžiu, kylančiu skaitant Bergerį: 
atrodo, kad žmonės, formuodami savo religines pažiūras, el- 
giasi kaip filosofai mėgėjai. Tarkim, jis lyg ir teigia, kad žmo- 
nės reaguoja į tragedijas ir sielvartą ne tiek sielvartaudami, 
kiek keldami abstrakčius klausimus apie pasaulio kančių 
priežastis. Ir nors jis kartais mini religinius potyrius bei apei- 
gas, iš esmės labiausiai akcentuoja plačią filosofinę sistemą 
- šventybės skliautą, - kuri atsako į žmogui kylančius gyveni- 
mo klausimus. 

Šią problemą galima išryškinti gretinant Bergerio požiū- 
rj su Roberto N. Bellah traktuote". Juos lyginti natūralu, nes 
abu pradeda panašiomis prielaidomis apie simboliką, kasdie- 
nę tikrovę ir prasmės svarbą. Tačiau, kalbėdamas apie reli- 
giją, Bellah skiria racionalų loginį diskursą ir, jo nuomone, 
religijai budingesne, iš esmės intuityvią “ikonine” simboliką. 
Pasak jo, ikoniniai simboliai - tai "neobjektyvüs simboliai, iš- 
reiškiantys subjektų jausmus, vertybes bei lūkesčius ar orga- 
nizuojantys ir reguliuojantys subjektų ir objektų sąveikos 
srautą, ar net žymintys tos visumos kontekstą ar pagrindą“. 

Kaip ir Bergeris, Bellah turi galvoje visa apimančios pras- 
mės jutimo poreikį, bet jo aptariami simboliai glūdi ne tik 
(Bergerio aprašomose) “teorinése tradicijose“ - tai gali būti 
pasakojimai, vaizdiniai, vaizdai, kupini sąsajų vardai bei vie- 
tos, apeigos ir asmeniniai išgyvenimai. Dzen budizmas tik- 
riausiai atitiktų Bellah schemą, bet ne Bergerio. 

Problema ne ta, ar Bellah poziciją laikysime pranašesne 
už Bergerio (gausybė argumentų palaiko abiejų simbolikos 
rūšių svarbą daugelyje religijų). Tačiau Bergerio simbolinių 
visatų traktavime yra esminė dviprasmybė, kelianti įspūdį, 

kad jo požiūris į religiją yra pernelyg racionalistinis. Berge- 
ris, nusakydamas simbolines visatas, priešpriešina jas papras- 
tesniems legitimacijos lygmenims - patarlėms, maksimoms, 
teorijoms. Bet ši priešprieša neišlaiko vieno matmens ribų - 
ji atsiremia į antrąjį. 

Viename matmenyje simbolinės visatos išskiriamos kaip 
daugiausia aprėpiančios: jos apima ir sujungia visus tikrovės 
elementus, visas institucines ar biografines sferas, o neapsi- 
riboja vienu arba siauru tikrovės aspektu. Tačiau kitame mat- 
menyje simbolinės visatos išskiriamos kaip labiausiai teoriš- 
kai detalizuotos: jas sudaro ištisos sistemos ir tradicijos, o ne 
atskiros teorijos arba dar paprastesni, izoliuotesni teiginiai, 
pvz., paaiškinimas ar patarlė. Tai yra du konkretūs matme- 
nys, kuriuos vertėtų kuo aiškiau atskirti. 

Tada pasirodytų, kad palyginti paprastas teiginys, kuria- 
me mažai išsakoma, bet daug menama ( Jėzus myli mane”), 
arba žodis (pvz., sėkmė), egzistuojantis be jokios rafinuotos 
teorinės tradicijos, gali sukelti gyvenimo prasmės jausmą ne 
mažiau kaip detali filosofinė sistema. Net ikona arba man- 
dala gali sukelti aprėpiančios prasmės jausmą. Visi šie atvejai, 
žinoma, susiję ir su pažinimu. Bet sukuriamą prasmę gali 
lemti ne tiek nuoseklus ir sistemingas gyvenimo išaiškini- 
mas, kiek paprastas intuityvus jausmas, kad gyvenimas turi 
tam tikrą prasmę. Šis svarbus patikslinimas turėtų šventy- 
bės skliautą palengvinti įsivaizduoti kuo nors kitu nei grynai 
racionali ar pažintinė gyvenimo filosofija. 


ŽVELGIANT ATGAL 
GRIZTANT prie klausimo, kaip, turint daugiau kaip dviejų de- 


šimtmečių retrospektyvą, reikėtų vertinti religijos koncepci- . 
ją, pateiktą Sventybės skliaute, tampa aišku, kad ši koncepcija 

daug kuo tebėra labai svarbi ir dabar. Parašyta tuo metu, kai 
daugeliui atrodė, kad svarbiausių šiuolaikinės visuomenės 
problemų akivaizdoje bažnyčių ir sinagogų reikšmė nuolat 
menksta, ši knyga argumentuotai aiškino, kodėl religija (vie- 
nu ar kitu pavidalu) bus vis iš naujo atrandama ir atgaunama. 
Ji pranašavo, kad šventybė išliks gyvybingas modernių laikų 
bruožas. 

Pastaraisiais dešimtmečiais ši pranašystė nuolat pasitvir- 
tindavo. Studentų maištai, kuriuose religiniam eksperimen- 
tavimui teko reikšmingas vaidmuo, išugdė visą kartą, vėliau 
“atgimes” (pasak jo paties) prezidentas Jimmy Carteris į vals- 
tybės sceną iškėlė kitokią religijos formą, o platus religinis 
atgimimas pasireiškė tokiose kultūriškai bei geografiškai viena 
nuo kitos nutolusiose vietose kaip Teheranas ir Lynchburgas 
(Virdžinijos valst.). Visi šie įvykiai išryškino nuolatinę šventy- 
bės svarbą šiuolaikinėje visuomenėje. 

Nors Šventybės skliaute pasiūlyta koncepcija gana tiksliai 
numatė išliekamąją šventybės reikšmę, visuomenės mokslai 
palengva nutolo nuo kai kurių prielaidų, kuriomis rėmėsi ši 
koncepcija. Bergerio pateiktoje religijos ir kasdienybės anali- 
zėje, nepaisant egzistencinės nevilties, kurioje žmonija tariamai 
gyvena, glūdi drąsus optimizmas, kad visuomenės mokslai 
performuos ir atgaivins mūsų savivoką. Reiškiamas tikėjimas, 
kad, geriau supratę visuomenės mokslus, atgausime viltį kaip 
individai ir, ieškodami aukščiausių vertybių, visi pasijusime 
tvirčiau. 

Nepanašu, kad šiandien visuomenės mokslai kiek ryškiau 
pasižymėtų šiuo optimizmu. Ko gero, šių disciplinų planus 
vis labiau reguliuoja teoriniai interesai, o ne esminių vertybių 
paieškos. Sparčiai gausėja metodų ir duomenų, o entuziaz- 
mas platesnei vizijai socialiniuose moksluose atrodo išblėsęs. 
Regis, visuomenės mokslus užvaldė jų pačių kasdienės tikro- 
vės variantas. 

Vis dėlto pripažindami, kad kiekvieną kasdienybės samp- 
ratą daug lemia stambesnės, įprasminančios schemos, ženg- 
tume pirmą žingsnį taisydami šį pusiausvyros pažeidimą. Iš 
tiesų atrodo, kad patys visuomenės mokslai atgauna šventybę 
netikėtose vietose, pavyzdžiui, simbolikos ir religinio diskurso 
prieglobsčiuose. 


KULTŪROS MATMUO 


ŠIAME skyriuje aš aiškinu, kad koncepcijos, pabrėžiančios kul- 
tūrinį religijos matmenį, tebėra svarbios. Taip pat gvildenu 
kai kurias teorines prielaidas, mano nuomone, trukdančias 
plėtotis religijos sociologijos kultūrinėms koncepcijoms, ir 
svarstau, kokiais būdais galėtų padėti vadinamoji “naujoji 
kultūros sociologija“. Manau, kad, nagrinėjant kultūrinius 
religijos aspektus, naujos kryptys bus glaudžiai susijusios su 
šios srities kultūrinės analizės platesniu atgaivinimu ir per- 
orientavimu. 

Žinoma, mintis apie glaudų religijos ir kultūros ryšį anaip- 
tol ne nauja. Juk religiją konstituoja simbolika: tai ir primity- 
vūs amuletai, totemai bei apeigos, senovės civilizacijų žemės 
ir dangaus dievų mitologija, Viduramžių Bažnyčios kruci- 
fiksai bei relikvijos, didžiųjų šiuolaikinių pasaulio religijų 
formalizuoti tekstai ir dogmos ar net šventosios apeigos ir 
žymekliai, kuriais nusakome save, savo santykius su gamta, 
asmeninės tapatybės jausmą ir kolektyvinę priklausomybę 
bei lemtį. Jeigu simbolika - tai kultūros esmė, religija tikrai 
turi svarbų kultūrinį matmenį. 

Tai nereiškia, kad religiją sudaro vien simbolika ir kad 
joje nėra nieko kito kaip kultūra. Kaip ir kiekvieną socialinę 
instituciją, religiją sudaro valdžios ir statuso santykiai, ji prik- 
lauso nuo finansinių įnašų, kurie savo ruožtu įgalina išlaikyti 
apmokamus profesionalus, 0 jos stiprumą ar silpnumą visuo- 

menėje daug lemia jos narius siejantys saitai, organizuotumas, 
kuriuo ji gali remtis konkuruodama su kitomis organizacijo- 
mis, ir jos santykiai su bendresnėmis struktūromis, tvarkan- 
čiomis turto padalijimą, laiko paskirstymą, ryšių priemones 
ir - bene svarbiausia - santykiai su valstybe. Akcentuodami 
religijos kultūrinį matmenį, neneigiame visų šių ypatybių 
svarbos. Tačiau toks akcentas atspindi įsitikinimą, kad reli- 
gija, tai ne tik socialinių darinių sraigtai, ne tik konkuruojan- 
čių organizacijų populiacinė ekologija, ir kad jos esminių sa- 
vybių negalima iki galo suvokti tokia prasme, kaip suvokia- 
ma politinė partija ar ūkinis sandėris. Išryškindami kultūrinį 
religijos matmenį, įsipareigojame rimtai traktuoti simboliką, 
konstituojančią religiją kaip tyrinėjimų objektą. Užuot tik pa- 
rodę simbolikos erdves nuo autostrados, kuria vykstame į 
organizacinių, ūkinių, motyvacinių ir kitų religinio tikėjimo 
“determinanty” analizę, mes suleidžiame šaknis į pačią reli- 
ginės simbolikos dirvą. 

Tiesą sakant, kultūrinėje religijos plotmėje yra įsitaisę įvai- 
riausi tyrinėtojai. Pirmiausia krenta į akis visų pakraipų ant- 
ropologai ir etnografai, nes jiems svarbiausia suprasti raišką, 
kalbą ir papročius, vienijančius religines bendruomenes. So- 
ciologinėje literatūroje turime turtingą praktinio darbo tradi- 
ciją, o pastaruoju metu - nemažai tyrimų, kuriuos naujuose 
religiniuose judėjimuose atliko dalyviai-stebėtojai, ir vis dau- 
giau kongregacijų tyrimų, kurių daugelyje gvildenamos religi- 
nių simbolių (žodinių ir elgsenos) modeliai. Taip pat turime 
daug puikių fenomenologinių studijų pavyzdžių, kuriuose 
lyginama įvairių religinių tradicijų simbolika ir mėginama 
atskleisti giluminę religinės mitologijos struktūrą. Daugelyje 
šių darbų pirmiausia siekiama aprašyti, užfiksuoti, indukty- 
viai apibendrinti ir paskatinti labiau vertinti religinės kultūros 
turtingumą, gilumą, įvairovę ir galią. 

Apskritai religijos sociologai imliai reaguoja į šį platų tvri- 

mų lauką - naudojasi juo, kai ką įtraukia į savo tipiškas inter- 
pretacijas, ir patys jį papildo. Tačiau labiausiai mus veikia 
teorinės orientacijos mūsų pačių tradicijoje. Šios orientacijos 
davė bendrą kalbą, kuria galime kalbėti apie religinę kultūrą, 
suteikė atspirties taškus empiriniams tyrimams bei kritinéms 
diskusijoms ir šitaip apribojo mūsų nagrinėtinų problemų 
spektrą bei davė įrankių joms nagrinėti. 

Visos svarbiausios klasikinės teorinės tradicijos, iš kurių 
sociologai sėmėsi įkvėpimo, nurodė esant glaudžią religijos 
ir kultūros sąsają. Marxas religiją aiškino platesniame kon- 
tekste - kritikuodamas Hegelį, Feuerbachą ir kitas labiau išpo- 
puliarintas apraiškas to, ką jis ir Engelsas vadino buržuazinės 
visuomenės "susvetiméjusiais gyvenimo elementais“ bei "ne- 
samoningumu". Nors Marxas visada daugiausia dėmesio 
skyrė priespaudos ir ekspropriacijos dėsniams, jis taip pat 
buvo puikus ideologijos analitikas (bei kūrėjas), ir pateikė 
vertingų, nors kartais ignoruojamų, simbolikos ir diskurso 
funkcionavimo įžvalgų. Žinoma, sistemingiems religijos ty- 
rinėjimams kur kas labiau už Marxą buvo atsidavęs Webe- 
ris. Jis sukūrė rimtą sociologinės analizės tradiciją, kurioje 
atidžiai nagrinėjamas kultūrinis religijos turinys: teologinės 
kryptys, blogio sampratos, soteriologinės doktrinos, chariz- 
matinių lyderių pareiškimai ir t.t. O Durkheimo viso gyveni- 
mo darbą, kuriame svarbiausia vieta skirta kintančiam ben- 
druomeniškumo pagrindui, vainikavo visapusiška religinio 
mito ir apeigų traktuotė, kupina įžvalgų apie tai, kaip kon- 
struojamos ir kaip funkcionuoja simbolinės kategorijos. Iš 
šių tradicijų mes paveldėjome ne tik specifinius konkrečius 
akcentus, kuriais jos skiriasi viena nuo kitos, bet ir bendrų temų 
palikimą: (1) teoriškai grindžiamą nuostatą, kad religijotyra 
yra tikrai svarbi, stengiantis suprasti svarbiausias modernių 
visuomenių varomąsias jėgas, (2) religijos sampratą, kuria 
pripažįstama jos kultūrinio turinio ir formos reikšmė, ir (3) 

religijos koncepciją, besiremiančią tvirta religijotyros ir ben- 
dresnių kultūros studijų sąsaja, konkrečiai Marxo ideologijos, 
Weberio racionalizacijos ir Durkheimo bendruomeniškumo 
tyrinėjimų. 


GEERTZO PAL1KIMAS 


Nors šių klasikinių teorijų poveikis tebėra stiprus, norėčiau 
atkreipti dėmesį į vieną specifinį darbą, kuris, manyčiau, tapo 
tam tikra mūsų mąstymo apie kultūrinį religijos matmenį 
takoskyra, - tai 1966 m. paskelbtas Cliffordo Geertzo straips- 
nis Religija kaip kultūros sistema!. Nors antropologui Geertzui 
šiame straipsnyje rūpėjo daug klausimų, kurie sociologams 
nėra svarbiausi, jis parašytas aiškiai ir skvarbiai, liudijantis 
didžiulę erudiciją, ir jame religija ne tik glaustai apibrėžiama, 
bet ir įtaigiai epistemologiškai bei filosofiškai ginama reli- 
gijos kaip tyrimo temos svarba. Retas kuris straipsnis taip 
dažnai perspausdinamas religijos sociologijos antologijose, 
taip nuosekliai cituojamas religijotyros vadovėliuose arba 
(manyčiau) taip visuotinai patekęs į aspirantūros ir šiaip reli- 
gijos sociologijos egzaminų privalomos literatūros sąrašus. 

Aiškiai ir įtaigiai parašytas Geertzo straipsnis svarbus pats 
savaime; vis dėlto jis pateko į nenutrūkstantį religijos socio- 
logijos teorinio diskurso srautą, ir, kaip visi tokie indėliai, 
yra reikšmingas ne tik tuo, ką pats teigia, bet ir tuo, ką kiti ja- 
me mato. Manau, kad jis suformavo religinės kultūros kaip 
tyrinėjimų atšakos traktavimo būdus, vyraujančius mūsų 
mąstyme pastaruosius du dešimtmečius, nors tai tik iš dalies 
lėmė paties Geertzo metodologinė pozicija. Užuot tiesiog pa- 
teikęs naują įtaigų religinės kultūros apmąstymo būdą, jis 
veikiau iškėlė gairę, aplink kurią susikristalizavo keletas te- 
mų, jau iki tol išryškėjusių religijos sociologijos literatūroje. 

Kad būtų aiškiau, trumpai atkursiu teorinę aplinką, į kurią 
1966 m. pateko Geertzo straipsnis, parodysiu, kaip ši aplinka 
įtvirtino kai kurias Geertzo temas ir paskui paaiškinsiu, kad 
ši reakcija labai skiriasi nuo to, kaip Geertzo darbą pavaizda- 
vo patys antropologai. Toks trumpas ekskursas į pažinimo 
sociologiją suteiks foną, kuriame bandysiu pateikti kritiškes- 
nių pastabų. Iš įvairių intelektualinio domėjimosi objektų, 
vyravusių sociologinėje terpėje, kurią Geertzas praturtino 
septinto dešimtmečio viduryje, ypač verta paminėti tris. Pirma, 
visą discipliną dar stipriai tebeveikė Talcotto Parsonso teo- 
rinė koncepcija. Geertzo straipsnis anaiptol nebuvo šio tipo 
analizės pavyzdys ir apskritai jo darbai buvo kur kas labiau 
nutolę nuo Parsonso schemos, negu kai kurių jo amžininkų 
- Bellah, Eisenstadto ar Smelserio. Bet Geertzas buvo Parson- 
so studentas Harvarde, ir jo vartojama frazė “kultūros siste- 
ma” atitiko Parsonso sistemų terminologiją*. Maža to, Parson- 
so terminai buvo suderinami su tam tikrais Geertzo kalbos 
elementais (ypač tokiais terminais kaip nuotaika, motyvacija 
ir orientacija vartosena), ir, pasirodžius straipsniui, šiuos ter- 
minus greitai perėmė Parsonsas bei kiti tuo metu dirbę pagal 
jo schema, pvz., Bellah ir Rolandas Robertsonas?. Todėl buvo 
neįmanoma visiškai išvengti minties apie Geertzo straipsnio 
ir Parsonso teorijos ryšį. 

Antra, religijos sociologijoje (iš dalies ir visoje sociolo- 
gijos disciplinoje) vyko gana sudėtingas įvairių empirinio 
pozityvizmo šalininkų ir priešininkų mūšis. Sociologų mąs- 
tymą apie religiją ypač ėmė veikti apklausų tyrimai, atlieka- 
mi Gerhardo Lenskio, Josepho Fichterio, Charleso Glocko, 
Rodney Starko ir kitų; kita vertus, empiriniam pozityvizmui 
metė iššūkį Parsonso teorijos, spekuliatyvūs ir lyginamieji 
klasikinės tradicijos darbai bei kai kurios naujesnės feno- 
menologinės koncepcijos. Šioje kovoje Geertzo straipsnis ti- 
ko abiems pusėms, nes jis atspindėjo bendresnes Parsonso ir 

hermeneutines orientacijas, kartu pateikdamas glaustą re- 
ligijos apibrėžimą bei aptardamas kai kurias jos empirines 
apraiškas. 

Trečia, religijos sociologiją taip pat buvo apėmusi diskusija 
apie santykinius substancinių ir funkcinių religijos apibrėži- 
mų pranašumus. Pavyzdžiui, septinto dešimtmečio pabaigo- 
je Berkeley universitete Charlesas Glockas uoliai propagavo 
substancinį požiūrį, aiškindamas, kad svarbu skirti religinės 
pasaulėžiūros antgamtiškumą nuo humanistinės pasaulė- 
žiūros gamtiškumo, o Robertas Bellah siūlė funkcinį požiūrį, 
kuriuo remiantis religija iš esmės apibrėžiama kaip tam tikra 
simbolinė sistema, galinti sužadinti asmeninės prasmės jaus- 
mą*. Kitur J. Miltonas Yingeris, Peteris Bergeris ir Thomas 
Luckmannas taip pat aktyviai gynė įvairius požiūrius į religi- 
jos apibūdinimą. Po Geertzo straipsnio, ginančio funkcinį 
požiūrį, toje pačioje knygoje buvo pateiktas Melfordo Spiro 
straipsnis, propaguojantis substancinį religijos apibrėžimą. 

Manau, kad šios aplinkybės ne tik padidino bendrą su- 
sidomėjimą Geertzo straipsniu, bet ir išryškino tam tikrą jo 
argumentų interpretavimą, kuriame smarkiai orientuotasi į 
subjektyvias religinės kultūros ypatybes. Interpretavusiems 
ji pagal Parsonsa, suvokti religiją kaip kultūrinę sistemą reiš- 
kė: (1) nubrėžti ribą tarp kultūros ir labiau apčiuopiamų so- 
cialinės struktūros bei elgsenos realijų, sudarančių sociali- 
nes sistemas; (2) suvokti kultūrą kaip bendrųjų vertybių, 
tikslų ar vertybinių orientacijų sistemą, apibrėžiančią indi- 
vidualios ir kolektyvinės veiklos siekiamybes; (3) pabrėžti 
būdus, kuriais religinė kultūra stiprina kognityvinį, kateksinį 
ir konacinį? angažuotumą šioms siekiamybėms. Taigi tie, ku- 
riems atrodė, kad Geertzas tolsta nuo Parsonso schemos, 
galėjo traktuoti religinę kultūrą akcentuodami konkrečius 
požiūrius, nuotaikas ir motyvacijos faktorius, kuriuos gali- 
ma tirti empiriškai, ypač apklausų tyrimo metodais. O tiems, 

kuriems rūpėjo funkciniai ir substanciniai religijos apibrė- 
žimai, Geertzas iš esmės išsprendė klausimą, teigdamas, kad 
patys simboliai substancialumo požiūriu gali labai skirtis, bet 
juos galima naudingai tirti pagal jų subjektyvias funkcijas, 
pvz., kaip jie sukuria nuotaikas ir teikia prasmę bei motyva- 
ciją. Šiaip ar taip, manyčiau reikšminga, kad Geertzo straips- 
nis religijos sociologams lyg ir neįkvėpė naujų konkrečių 
tyrinėjimo krypčių, bet buvo pritariamai, tegu ir tarp kitko, 
cituojamas mokslininkų, besidominčių itin skirtingais daly- 
kais - didžiąja Parsonso teorija, apklausų tyrimais, etnografija, 
fenomenologija. 

Galima manyti, kad tokia reakcija reiškia arba tai, kad Ge- 
ertzą labiausiai domino subjektyvios religijos funkcijos arba 
kad jis rašė taip apibendrintai, jog nepateikė nieko konk- 
retaus. Todėl įdomu, kad antropologai iš Geertzo straipsnio 
padarė visai kitokią išvadą. Sherry Ortner pravarčioje bib- 
liografinėje apžvalgoje pažymėjo, kad daugelis antropologų 
suprato Geertzą pasisakius už stipresnę kultūros ir praktikos 
sąsają“. Geertzo kritinį indėlį jie laikė atotrūkiu nuo Parsonso 
teorijos, ypač tuo, kad jis atmetė Kluckhohno vertybinių 
orientacijų akcentą, kurį buvo perėmęs pats Parsonsas. Jiems 
atrodė reikšminga ir tai, kad Geertzas atmetė marksistinius 
ir froidistinius požiūrius, sutelktus į kultūros padarinius. O 
svarbiausia - jie manė, kad Geertzas mėgino telkti dėmesį į 
gyvas realijas, kuriose simboliai atgyja. Ši koncepcija teigia, 
kad svarbu stebėti, kaip žmonės kalba apie save ir savo visuo- 
meninius santykius, įsižiūrėti į jų apeigas ir ypač atidžiai 
domėtis konkrečiomis darbo bei diskurso situacijomis. 

Čia aš neketinu spręsti klausimo, ar antropologai Geertzą 
suprato geriau ar prasčiau, negu religijos sociologai. Ir vieni, 
ir kiti Geertzą traktavo ribojami problemų, kurios buvo svar- 
biausios jų disciplinose. Geertzo autoritetą pripažino abie- 
jose aplinkose, bet interpretavo skirtingai. Todėl šiuo metu 

antropologų bendruomenė ir religijos sociologai laikosi gana 
skirtingų požiūrių į kultūros tyrimus. 

Jei ši iškyla į istorinį užutekį ir padeda mums reliatyviau 
suprasti Geertzą, ji taip pat turėtų parodyti, kad dabar, pra- 
ėjus dvidešimčiai metų, verta kritiškai pažvelgti į kai kurias 
mūsų pačių tradicines prielaidas. Jau užsiminiau, kad tai, 
kaip mes traktavome Geertzą, labiausiai padėjo įtvirtinti 
"subjektyvia" religijos koncepciją. Dabar būtų pravartu pas- 
varstyti, kaip konkrečiai ir kokiu pagrindų remiantis tai vyko. 


ŠIUOLAIKINĖS RELIGIJOS SAMPRATOS SUPROBLEMINIMAS 


SUBJEKTYVIU vadinu tokį religijos supratimą, kuris teikia pir- 
menybę jos sąsajai su individu, jos vietai vidiniame individo 
pasaulyje (įsitikinimai, pažiūros, jaučiami poreikiai, emocijos, 
išgyvenimai) ir jos vaidmeniui individo asmenybėje (teikiant 
prasmę, pilnatvę, paguodą, psichologines kompensacijas, netgi 
prisirišimo ar priklausomybės jausmą). Kaip jau esu minėjęs 
kitur, toks religijos suvokimas turi tendenciją nuvertinti jos 
kolektyvines ypatybes arba skatina sampratas, kuriose šios 
ypatybės nusakomos terminais ad hominem, pvz., “kolektyvi- 
nė sąmonė“, “tautos siela“, “grupinė dvasia“ ir pan’. Maza to, 
šitoks mąstymas apie religinę kultūrą stiprina pasaulėžiūrą, 
kurioje socialinė struktūra tapatinama su elgsena arba su 
tuo, kaip viskas "iš tikrųjų yra“, o kultūra tampa neelgsena - 
nuotaika, nuostata, jausmu: tik konkrečios tikrovės apraiškų 
suvokimu arba interpretavimu ("faktiskumo aura”, tariant 
Geertzo žodžiais). Žinoma, įtvirtinus tokį koncepcinį dualiz- 
mą, lengva argumentuoti, kad kultūrą sociologiškai suprasti 
galima tik tada, kai ji “aiškinama” per socialinę struktūrą - 
kai religinių įsitikinimų "ištakų" ir “priežasčių ' ieškoma tokiose 
surambėjusiose socialinio pasaulio ypatybėse kaip klasiniai 

interesai, galios santykiai, socialinės struktūros, šeimyninė 
kilmė ir pan. 

Kitas dalykas, galintis kilti iš tokio religinės kultūros sup- 
ratimo, yra tas, kad ją sunku stebėti ir matuoti. Kai kas aiš- 
kina, kad religinės kultūros iš viso neįmanoma adekvačiai 
stebėti; klausia, kaip realiai galima tirti tikėjimą, dvasios tur- 
tingumą, giliausius įsitikinimus. Kiti labiau pasitiki savo ge- 
bėjimu kurti tinkamas priemones, bet jos paprastai siejamos 
su daugybe prielaidų apie stebėtojo gebėjimą prasiskverbti 
į individo sielą. Viso to rezultatas - nuostatų skalės, projek- 
ciniai testai, įsitikinimų rodikliai ir nuoseklumo matai. 

Aš jokiu būdu neneigiu psichologinio arba socialinio- 
psichologinio religijos matmens. Mūsų modernioje visuome- 
nėje, kur religinis pliuralizmas neretai skatina asmeninę arba 
individualizuotą religiją, asmens vidinio gyvenimo ryšys su 
subjektyviais religinio tikėjimo aspektais ir įsitikinimais yra 
ypač reikšmingas. Nors ir sunkios, neišbaigtos ir netobulos, 
individualaus religingumo studijos tebėra būtinos siekiant 
suprasti šiuolaikinę religiją. Tačiau religija turi daug aspektų, 
ir mažai kas ryžtųsi įrodinėti, kad užtenka vien socialinio- 
psichologinio požiūrio. Gausiai tiriamos bažnyčios, sektos, 
kultai ir denominacijos, visa tai traktuojama kaip konkrečios 
organizuotos struktūros. Taip pat daugiau tiriami individu- 
alaus religingumo aspektai, labiau susiję su elgsena: pamal- 
dų lankomumas, aukos religinėms organizacijoms, dalyvavi- 
mas religiniuose sąjūdžiuose, parama religiniam lobizmui, 
religinių televizijos laidų žiūrimumas ir t.t. Pastaraisiais me- 
tais sukurta keletas naujų teorinių schemų (arba bandyta 
atgaivinti senas), kuriose vyrauja kolektyviniai, susiję su elg- 
sena, tinkami stebėti kintamieji dydžiai: ekologinės teorijos, 
ekonomistiniai modeliai, rinkos metaforos, dorovinės sank- 
lodos ir dorovinės ekonomikos sąvokos, kibernetiniai ir bihe- 
vioristiniai požiūriai. Mano nuomone, mes nepakankamai 

įsigiliname į kultūros sampratą. Pripažinti, kad religinės or- 
ganizacijos egzistuoja nepriklausomai nuo subjektyvių indi- 
vidualaus religingumo požymių yra vienas dalykas, bet visai 
kas kita - kalbėti apie pačią religinę kultūrą nesigriebiant 
tokių terminų kaip “nuotaikos ir motyvacija“, "pasaulėžiūra", 
“prasmė” ir “vertybinė orientacija“. 

Negana to, pagrindinės alternatyvos - įvairūs “poststruk- 

tūriniai“ ar "iScentruoti" požiūriai - nėra itin patrauklios kaip 
mąstymo apie religinę kultūrą būdai. Visai pašalinti indivi- 
dą ir susitelkti vien į formalias kalbos ypatybes galbūt tiktų 
lingvistiniams tyrimams. Svarstyti vien žanro komponavimo 
būdus gali būti patartina literatūros kritikai. Akcentuoti teisė- 
tumo pretenzijų, įgaliojimų ir pagrįstumo racionalumą gali 
būti naudinga norint suprasti teisę ir politinį diskursą. Tačiau 
religija yra kitokia: asmeniškesnė, mažiau racionali, dažnai 
sąmoningai ekspresyvi, dažnai visai nesąmoninga. 

Tad jei norime siekti tikslesnės religinės kultūros samp- 
ratos, matyt, vertėtų vadovautis dabartinėmis, kad ir subjek- 
tyviomis, religijos koncepcijomis (jas peržiūrint), o ne rinktis 
kokią nors visai kitokią kultūros koncepciją. Mano nuomone, 
mums reikia pakankamai plataus religinės kultūros supra- 
timo, kuris apimtų ir suproblemintų patį subjektyvų požiūrį 
į religiją; kitaip tariant, mums reikia mąstyti apie šio požiūrio 
prielaidas kaip pačios kultūrinės konstrukcijos padarinį. 

Individą ir jo vidinio pasaulio aspektus reikia traktuoti 
kaip problemiškus kultūrinius konstruktus, o ne tiesiog kaip 
savaime aiškų religijotyros pradinį tašką. Kieno nors klaus- 
dami - ar apklausoje, ar šiaip gyvenime, - ką ji(s) galvoja apie 
religiją, darome išankstines prielaidas: manome, kad tas in- 
dividas yra prasmingas tikrovės vienetas, kad ji(s) daugiau 
ar mažiau įsivaizduoja savo kaip prasmingo tikrovės viene- 
to vaidmenį, kad šis vienetas yra arba gali būti suvokiamas 
atskirai nuo kokios nors išorinės tikrovės ypatybės, kurios 

atžvilgiu jis gali turėti įsitikinimų, ir kad įsitikinimai (ar ap- 
skritai angažuotumas) yra tinkamas santykio su šia išorine 
tikrove būdas. Tokios prielaidos vargu ar kuo ypatingos: šiuo- 
laikinėje visuomenėje mūsų veikla jomis daugiausia ir remia- 
si. Tačiau, jeigu imtumės platesnių istorinių ir lyginamųjų 
tyrimų, jos tuoj pat pasidarytų problemiškos. Sužinotume, 
kad jos egzistavo ne visada ir todėl ne visada buvo galima 
suvokti religiją kaip asmeninio angažuotumo problemą. Pri- 
pažinimas, kad mūsų pačių aplinkoje šios prielaidos yra 
kultūrinės konstrukcijos, jas irgi turėtų suprobleminti. Tada 
galėtume kelti empirinius klausimus apie pagrindus, ant 
kurių šios konstrukcijos formuojamos ir skleidžiamos. 
Žinoma, šie svarstymai rodo, kokie aktualūs visuomenės 
mokslų darbai, siekiantys suprobleminti šiuolaikinę individu- 
alybės sampratą. Itin įdomios atrodo dvi tyrinėjimų kryptys. 
Viena jų tiria kokiais būdais visuomenės institucijos teikia 
nuorodas ir žymeklius, padedančius mums galvoti apie sa- 
ve kaip apie ribotus tikrovės vienetus. Vienas pavyzdys - tai 
valstybės polinkis teikti individams tapatybę per rinkėjų re- 
gistravimo sąrašus ir socialinės saugos numerius arba, ben- 
dresne prasme, įtvirtinti asmens teisių sampratas; kitų pavyz- 
džių teikia švietimo sistemų (per individualizuotą testavimą) 
ir profesinės karjeros (reguliuojamos pagal įgūdžių sankaupą, 
siejamą su asmens biografija) vaidmuo". Šie darbai svarbūs, 
nes parodo savivokos konstruktų priklausomybę nuo kul- 
tūros apskritai: “aS” suprantamas ne tik vidinės raidos at- 
žvilgiu, bet ir kaip išorinio pastiprinimo padarinys. Taip pat 
įdomūs tyrinėjimai, probleminantys asmeninio “aS” ir viešojo 
vaidmens santykį. Šie tyrimai rodo, kad šiuolaikinio indivi- 
do formavimą svarbiai veikia griežčiau apibrėžta viešoji sfe- 
ra, nuo kurios galima aiškiau atskirti privačią sritį“. Darosi 
svarbesni vidinės erdvės klausimai, taip pat šių vidinių rea- 
lijų santykiai su viešosios arba išorinės sferos elementais. 

Negana to, įsitikinimus ir įsipareigojimus reikia suprasti 
ne tiesiog kaip individo prisirišimo prie ko nors išorėje jaus- 
mą, o kaip nuo kalbos priklausančias išraiškas. Negalima 
teigti, kad neturime galimų stebėti duomenų, grindžiančių 
tvirtinimus, jog šiuolaikinė religija tikrai yra įsitikinimų da- 
lykas arba kad ją sąlygoja tam tikra individo samprata. Nuo- 
rodų į tai, kaip tikrovė kategorizuojama, galima gauti iš paties 
religinio diskurso kalbos. Kai žmogus bando atversti kolegą, 
sakydamas: “Noriu papasakoti tau, ką savo gyvenime radau 
tikra“, - sužinome esminių dalykų apie tai, kaip religija sieja- 
si su to Se visi. jausmu; ATDA kai pastorius sako 
prasmingu būdu“ ,- mes taip pat sužinome kai ka gyvybis- 
kai svarbaus apie šiuolaikinės religijos pobūdį. 

Žinoma, galime tuoj pat daryti akivaizdžią išvadą, kad šiuo- 
laikinė religija pasidarė perdėm individualistinė, ir smerkti 
bendruomenės praradimą bei pranašauti, kad galiausiai mirs 
ir mums įprasta religinė tradicija. Bet taip pat galime pripa- 
žinti, kad religinio diskurso vaidmuo yra aktyvesnis bei stip- 
resnis, ir, atsižvelgdami į tai, atidžiau įsiklausyti, kas būna 
sakoma. Religinio diskurso vieta ten, kur kryžiuojasi indivi- 
dualus ir bendruomeninis keliai. Kaip rodo šie pavyzdžiai, 
jis individualizuoja tikėjimą, bet kartu įtvirtina ir kolektyviz- 
mo jausmą. Pats bandymas atversti kolegą galbūt yra soli- 
darumo veiksmas, tarpusavio ryšio kūrimas, o pastorius, 
skelbiantis individualistinės krypties pamokslą, vis dėlto gali 
sužadinti bendruomenės jausmą, kolektyvinėje rytinių pa- 
maldų aplinkoje iškeldamas skirtybių vienybės idėją. 

Kai į bendrą vaizdą įsilieja diskursas, daugiau dėmesio 
reikia skirti jo turiniui, o ne kontekstui. Vienas dalykas yra 
teigti, kaip daro Peteris Bergeris, kad pokalbis apie religiją 
teikia įtikimumo struktūrą, socialinį kontekstą, kuriame bend- 
ri įsitikinimai sustiprina visų angažuotumą, subjektyvų tikė- 

jimą paversdami intersubjektyvia tikrove”. Kas kita - teigti, 
kad pats šio pokalbio turinys turi būti rimtai tyrinėjamas. 
Pirmu atveju tiesiog sakoma, kad panašiai galvojančių tikin- 
čiųjų socialinė sąveika yra svarbus reiškinys ir kad mes tu- 
rėtume daugiau Žinoti apie tai, kokiu dažnumu, su kuo ir ko- 
kiomis aplinkybėmis ši socialinė sąveika vyksta. Antru atveju 
teigiama, kad tokia sąveika yra tik aplinka, kurioje rutulio- 
jasi svarbi kultūrinė drama. Juk nemėgintume suprasti, kas 
vyksta Kongreso salėse vien tik skaičiuodami posėdžius, - 
norėtume sužinoti, kas juose sakoma. Tad ir gvildendami 
religinį tikėjimą, neturėtume laikyti jo vien įtikimumo struk- 
tūros funkcija - turėtume stengtis sužinoti, kas yra sakoma. 

Įtikinamas ir autoritetingas pamokslas pasižymi ne tik 
tuo, kad jį didelėje salėje didelei auditorijai skaito puikią 
reputaciją turintis pastorius. Jis yra įtikinamas ir autorite- 
tingas savo turiniu. Pastorius ne šiaip skaito pamokslą - ji(s) 
formuoja autoritetą pamoksle strategiškai parinkdamas 
pavyzdžius ir asmeniškus atsivėrimus. Laikraščių pasakoji- 
mai apie religinius lyderius papiktina arba įtikina mus ne vien 
todėl, kad reaguojame į juos, turėdami tam tikrą išsilavinimo 
lygį ir politinius polinkius, - jie papiktina arba įtikina todėl, 
kad tuose pasakojimuose kas nors įteigia mums, jog aprašytas 
įvykis pažeidžia tam tikras elementaraus padorumo normas 
arba jog jis gali būti suprantamas kokia nors mums artima 
prasme. 

Taip pat reikia daugiau dėmesio skirti diskursui kaip prak- 
tikai. Mano pateikti pavyzdžiai turėtų pabrėžti ir šį aspektą. 
Teologija ilgą laiką tradiciškai orientuodavosi į religinio dis- 
kurso turinį - šventraščių, išpažinimų, pamokslų ir teologinių 
teiginių. Daugeliu atvejų studijuojamas tik tam tikras teks- 
tas. O sociologiniu požiūriu, suprantama, svarbesnis teksto 
santykis su socialiniu pasauliu. Šis santykis neturėtų būti aiš- 
kinamas pirmenybę teikiant socialiniam pasauliui, ar net per 

griežtai atskiriant tekstą ir kontekstą, - jis turėtų pabrėžti 
aktyvią kalbėjimo elgsenos ir veiklos elgsenos sąveiką. Pats 
kalbėjimas, kaip parodė J. L. Austinas, yra tam tikra veikla". 
Tačiau ir tada, kai kas nors padaroma pačiu kalbėjimo veiksmu, 
ir tada, kai tik pasakoma, kas turi būti daroma atskirai, kalbama 
laike, naudojant išteklius ir ribojant kalbėjimo plėtotės seką. 

Pamokslas rutuliojamas laike, jį galima nagrinėti pagal jį 
sudarančius išteklius (biblines nuorodas, pasitelktus Biblijos 
komentarus, homiletikos kursą, kalbėtojo išklausytą studi- 
juojant, pastoriui suteiktą įgaliojimą kalbėti), galima tirti ir 
pagal poveikį klausytojams (ar jie sugeba įsiminti svarbiau- 
sius argumentus, sutinka ar nesutinka su šiais argumentais, 
ar pamokslo frazės įtraukiamos į jų pačių diskursą). Be to, 
pamokslas tekstualizuoja kai kurias savo paties konteksto 
ypatybes (pvz., aptariami orai, probėgšmais paminimas va- 
karykštis metinių minėjimas, apmąstomi savaitės politiniai 
įvykiai). Šios pastabos įtraukiamos į tekstą ne kaip norma- 
lios temos, kurias galima suprasti naudojant įprastinę turi- 
nio analizę. Jos kontekstualizuojamos pačiame pamoksle, kur 
pakeičiama jų prasmė, polemiškai susiejant jas su kitais ar- 
gumentais, atrenkant vienus aspektus ir nutylint kitus, įtrau- 
kiant jas į pasakojimus ir pateikiant taip, kad klausytojas 
tam tikru būdu reaguotų ar atpažintų. Žodžiu, pamokslas 
turi savo ritmiką, perteklius, laiko bei erdvės vaizdinį ir piešia 
savo socialinį paveikslą, kuriame numatytos vietos kalbėtojui, 
diferencijuotai klausytojų auditorijai ir įvairiems papildo- 
miems veikėjams, kurie pasitelkiami kaip mokiniai, auklėtojai, 
herojai ir priešininkai. Šitaip rutuliojamas pamokslas darosi 
nukreiptas į save, jam reikia vidinės darnos, jis įtraukia tam 
tikrą perteklių ir galų gale prieina tas, o ne kitas išvadas bū- 
tent dėl to, kas ir kaip buvo pasakyta. Kai kuriuos iš šių apri- 
bojimų lemia sakomo pamokslo socialinis kontekstas, kiti prik- 
lauso nuo to, kaip šie elementai pamoksle tekstualizuojami, 

o dar kiti atsiranda kaip paties pamokslo vidinės struktūros 
bruožai. Paprastai visi šie apribojimai klostosi pagal daugiau 
ar Mažiau pažįstamas ar įsigalėjusias visuomenės normas. 

Tai reiškia, kad mums gali tekti iš naujo apmąstyti, kas pa- 
sakoma teigiant, jog religija yra institucionalizuota. Ją insti- 
tucionalizuoja ne tik mūsų nurodomos organizacinės reali- 
jos - bažnyčios, sektos, kultai ar denominacijos; ir ne tik sub- 
jektyvus individų nusiteikimas: kokiais dalykais tikėti, kaip 
tvirtai jais tikėti ir kaip elgtis turint šiuos įsitikinimus. Ją 
taip pat institucionalizuoja įprastiniai kalbėjimo būdai. Re- 
ligija yra tam tikras kodas - jis matomas ne tik dogmose bei 
šventraščiuose, bet ir neformalaus diskurso, kuriamo atsiž- 
velgiant į šias dogmas bei šventraščius, būduose. 

Vienoje aplinkoje diskursui gali reikėti naudotis vienin- 
gumo ar konsenso ženklais - tokiais pritarimo gestais kaip 
šypsenos ir galvos linktelėjimai, - formalesniais pareiškimais, 
pvz., choriniu bendrų išpažinimų rečitavimu, ar net neforma- 
liais pritarimo reiškimo būdais, pvz., skaitymu iš visų turimo 
vertimo arba naudojant sutartinius žodžius: amen, laiminu ir 
pan. Kitoje aplinkoje diskursui gali būti būtina įtraukti įvairo- 
vės ir eksperimentavimo ženklus - sakinius, prasidedančius 
žodžiais “aš manau” arba “mano patirtis sako”, įvairių deno- 
minacijų ypatybių ar skirtingų teorinių tradicijų aptarimus, 
žmones pritraukiančias apeigas, simboliškai atspindinčias 
rasinę, amžiaus, lyčių arba tautinę įvairovę, ir tokius pasako- 
jimus, kuriuose atskiriems personažams priskiriamos konkre- 
čios savybės ir poreikiai. Visa tai - religinės kultūros ypatybės, 
kurios tampa institucionalizuotos kaip religinių bendruome- 
nių praktikuojamo diskurso dalis. 

O jeigu institucionalizacija suprobleminama, tai proble- 
miški darosi ir būdai, kuriais socialinės jėgos formuoja indi- 
vidualų religinį angažuotumą. Tos formuojančios jėgos dar 
gali taikyti į išsilavinimo, amžiaus arba denominacinių ypa- 

tybių skirtumus, bet kalbiniai žaidimai padeda jungti šiuos 
bendriausius asmens bruožus su religingumo lygiu. Tam 
tikro išsilavinimo sluoksnyje arba denominacinėje tradicijoje 
išmoktas kalbėjimo apie religiją būdas gali pasidaryti neats- 
kiriamas nuo pačios religinio angažuotumo prasmės. Vienoje 
aplinkoje būdingas angažuotumo bruožas gali būti nusako- 
mas žodžiais “po ilgo ieškojimų kelio“, kitoje normalu būtų 
“perimti tikėjimą iš savo tėvų”. Iš to gali kilti elgsenos skir- 
tumai, bet kalba, kuria kalbama apie elgseną, konkrečioje 
religinėje bendruomenėje gali teikti pritraukiančias arba at- 
stumiančias nuorodas. 

Kai kas iš viso to jums tikriausiai atrodo girdėta, nes atitinka 
argumentus, išsakytus Cliffordo Geertzo 1966 m. straipsnyje 
arba išryškėjusius jo vėlesniuose darbuose, taip pat reikštus 
Peterio Bergerio, Roberto Bellah ir kitų. Ne taip jau svarbu, 
kur čia yra “nauja kryptis“ ir kur ne. Kaip buvo parodyta ap- 
tariant Geertzo straipsnį, teorinė tradicija yra turtinga, tačiau 
įvairios iš jos parinktos temos įgyja rezonansą kartu su vyrau- 
jančiais konkretaus laikotarpio interesais. Prieš ketvirtį šimt- 
mečio buvo pabrėžiami religijos subjektyvaus pobūdžio ir 
funkcionavimo klausimai, o dabar vis labiau domimasi dis- 
kurso ir praktikos klausimais. 


RELIGINĖ KULTŪRA IR NAUJOJI KULTŪROS SOCIOLOGIJA 


Toje srityje, kurią kai kas vadina “naująja kultūros sociologi- 
ja“, diskurso ir praktikos klausimai išryškėjo labiausiai. Šios 
srities darbuose kultūrologiją bandoma padaryti labiau empi- 
riškai grindžiama disciplina. Atsiribojama nuo makroteori- 
nių formuluočių, gvildenančių vertybines orientacijas, lygi- 
nančių ištisas civilizacijas arba teikiančių vyraujančių moder- 
nybės temų - universalizmo, pragmatizmo ir pan., globalinius 

apibendrinimus. Užuot mąsčiusi apie kultūrą kaip apie im- 
plicitinį arba savaime aiškų dalyką, susijusį su latentiniais 
norminiais modeliais, kuriuos galima numanyti tik stebint 
visuomenės elgsenos dėsningumus, naujoji kultūros socio- 
logija kultūrą laiko apčiuopiama, atvirai išreikšta ir atvirai 
produkuojama. Ją sudaro tekstai, diskursas, kalba, muzika 
ir simbolinės ekspresinės tarpasmeninės elgsenos formos - 
organizacijos, ekonominiai sandėriai ir t.t. Šio požiūrio ša- 
lininkai mano, kad kiekvieną konkretų kultūros produktą 
reikia tirti keliant klausimus apie jo produkavimą, jo santy- 
kius su kitais kultūros elementais, jo vidinę struktūrą ir ištek- 
lius, kurie lemia, kiek jis institucionalizuojamas. 

Kokias problemas, metodus ir hipotezes iš naujosios kul- 
tūros sociologijos pravartu pasitelkti religijotyrai? 

Vienas svarbus klausimų kompleksas sutelktas į pačios 
kultūros vidinę struktūrą. Užuot klausę, kaip simbolika vei- 
kia individą arba kokią vietą ji turi individo sąmonėje, mes 
klausime, kaip patys simboliai išsidėstę vienas kito atžvilgiu. 
Galėtume pasakyti, kad religinės kultūros studijos krypsta 
nuo simbolikos prasmės tyrimų į prasmės simbolikos tyrimus. 
Kitaip sakant, Bellah raginimą religijos sociologijai orientuotis 
į “simbolinį realizmą“ mes vertiname rimčiau nei pats Bellah. 
Simboliką laikome tikrove, kuri svarbi savaime, verta siste- 
mingų tyrinėjimų. Todėl simboliką (religijoje - reikšmių sim- 
boliką) bandome gvildenti tiesiogiai, o ne per tai, kaip ji 
funkcionuoja individo atžvilgiu, ir net nesiekiame interpre- 
tuoti jos perteikiamų reikšmių. Tiesa, bandydami taip anali- 
zuoti dar užsiimame hermeneutika: galų gale pateikiame 
savo simbolių jungimo interpretaciją ir taip pasakome, kodėl 
jie perteikia reikšmes ir gal net atskleidžiame, ką jie mums 
reiškia. Kitaip tariant, mums nepavyksta paversti simbolių 
objektais, kuriuos galima analizuoti grynai pozityvistiškai. 
Bet mes pripažįstame, kad tikrasis analizės objektas yra pati 

simbolika, o ne tariamos reikšmės, kurias jai priskiria subjektai. 

Matyt, būtų aiškiau, jeigu pateiktume pavyzdį, rodantį, kaip 
tokie struktūriniai tyrimai skiriasi nuo labiau įprastų tyrimų. 
Čia tiktų fundamentalizmas, nes jam šiuolaikinės religijos 
kritinės studijos skiria ypač daug dėmesio. Tradiciškesnėje 
schemoje fundamentalizmas apibūdinamas kaip “pasaule- 
žiūra“, gana griežtas (arba siauras, arba tiesmukiškas) požiū- 
ris į pasaulį - orientacija, regis, hierarchiškai sutelkta apie 
galutinę anapusinio išganymo vertybę, teikianti visa apiman- 
čius norminius žmonių elgesio reikalavimus, įsitikinimus ir 
teiginius, giliai prasmingus jų besilaikantiems Žmonėms ir 
įprasminančius tų žmonių gyvenimą. Kartais fundamentaliz- 
mas priskiriamas vadinamajai autoritarinei arba paranoidinei 
kultūrai ir teigiama, kad jis reikalauja didelio angažuotumo 
kokiam nors grupės ar charizmatiniam lyderiui. Tai esąs įmant- 
rus dogmatizmas, kuriam būdinga nekvestionuojamai pri- 
tarti gausiam šventraščiu įteisintų draudimų ir teologinių 
principų rinkiniui. Jis esąs retrogradinis - tartum nostalgiš- 
kas siekis atgauti tradiciją, supaprastinti gyvenimą - ir (dėl 
šios priežasties) turįs “ypatingą panašumą“ į dogmatizmą, 
fanatizmą bei kitokį politinį konservatizmą. 

Jeigu tai skamba kaip akivaizdi fundamentalizmo karika- 
tūra, ji bent jau akivaizdi - neabejoju, kad daugelis funda- 
mentalistų ir nefundamentalistų tai apibūdintų būtent šitaip. 
Žinoma, toks aprašymas atitinka dualistines teorijas, kultūrą 
griežtai atskiriančias nuo socialinės struktūros. Atkreipkite 
dėmesį, kiek čia daug subjektyvių ir intersubjektyvių žodžių: 
pasaulėžiūra, orientacija, vertybė, norminis, reikalavimai, įsitiki- 
nimai, prasmingas, angazuotumas, nostalgiškas. Tiesa ir tai, kad 
tokie fundamentalizmo apibūdinimai yra ne mažiau kaip per 
žingsnį atsitraukę nuo empirinio stebėjimo. Tai yra abstrakci- 
jos: fundamentalistinės kultūros tematizavimas, stebėjimų 
ekstraktas, vienas iš būdų apibendrinti fundamentalizmo 

visumą. Tai yra išvados - daugiausia apie tai, ko negalima 
labai gerai tiesiogiai stebėti. O jei pabandytume taikyti struk- 
tūrinį principą? Jei atidžiai panagrinėtume fundamentalistų 
traktatus ir išpažinimus, fundamentalistų pamokslų ir jų prak- 
tikuojamo diskurso tekstus? Tai darant - o tai buvo daroma - 
gaunamas kitoks fundamentalizmo vaizdas. Pavyzdžiui, jo 
diskurso struktūra anaiptol nėra griežtai sujungta dogminė 
sistema - iš tiesų tai gana menkai susietų arba net paskirų 
teiginių ar principų mišrainė. Dažnai pagrindiniai principai 
tiesiog išvardijami, o paskui susiejami veikiau eilės tvarka 
nei logine priklausomybe. Todėl juos galima gan lanksčiai 
derinti su kitais principais (pvz., kai kurie fundamentalistai 
pabrėžia vadinamąsias dvasios dovanas, o kiti ne, kai kurie 
laukia greitos pasaulio pabaigos, kiti ne ir t.t.). Maža to, šie 
principai jokiu būdu neaprėpia viso gyvenimo kokia nors 
normomis sąlygota pasaulėžiūra. Jie gali perspėti dėl lošimų 
ir alkoholio, bet nieko nesakyti apie dietos laikymąsi, bran- 
duolinius ginklus ar automobilių markes. Tokią analizę būtų 
galima pratęsti, parodant, kad fundamentalistai turi nesun- 
kiai nuspėjamą (ir gan įprastinę) savo moralinio diskurso 
struktūrą, kad jų diskurse esama tam tikrų nuostatų apie sa- 
vastį, pažinimą, veiksnumą, autoritetą, bendruomenę ir pan. 

Įdomi tokios analizės ypatybė - jos orientavimas į galimą 
stebėti kultūrinę medžiagą: tekstus, pamokslus, diskursą. Ji 
retai nuklysta į subjektyvią paskiro fundamentalisto sąmonę 
arba į fundamentalistų kaip grupės kolektyvinę pasąmonę. 
Fundamentalistinė kultūra čia yra ne kokia nors implicitinė 
Zeitgeist, o aiškių, atvirų, galimų stebėti produktų rinkinys. 
Negana to, šių produktų analizė nėra procesas, kuriuo tie- 
siog ištraukiamas jų turinys. Svarbiausia yra ne tematizuoti 
esminius fundamentalistų įsitikinimus nustatant bendras 
prielaidas jų raštuose, o telkti dėmesį į diskurso elementų 
modelius, struktūrinius šių elementų santykius - jų sanklodą, 

juos skiriančias ribas, esamas sąsajas, įvairovę, matomų pa- 
sikartojimų gausumą, formalias savybes, struktūrą, teikiančią 
jiems vidinę darną. Žodžiu, metodologinės nuorodos imamos 
iš tokių autorių kaip Mary Douglas, Lėvi-Straussas, Foucault, 
Bachtinas, Todorovas, Bourdieu ir Derrida. Iš tokios anali- 
zės galime daug sužinoti apie tai, kaip komponuojamas re- 
liginis diskursas. 

Antra bendra klausimų grupė siejasi su visuomeninių san- 
tykių simboliniu ir ritualiniu dramatizavimu. Kaip sociolo- 
gus, mus, matyt, taip pat domina dalykai, artimesni šio dis- 
kurso socialiniam matmeniui. Iki šiol jį lyg ir buvome išėmę 
iš konteksto, sustingdę į statišką vaizdinį, o dabar norime 
vėl leisti projektoriui suktis, norime tirti, anot Ann Swidler, 
"veikiančią" kultūrą". Norime atsižvelgti į tai, kad kultūra, 
tai ne tik tekstas, produktas ir objektas, bet ir veiksmas, ji 
yra "jveiksminama" [enacted]. Pabrėžtina, kad mums tebėra 
svarbu turėti ištirtą diskurso vidinę struktūrą, - reikia žinoti, 
kaip diskursas sudėstytas. Tačiau dabar mes teiraujamės ne 
tik apie jo struktūrą, bet ir apie jo funkciją. Suvokiame jį kaip 
tai, kas jis iš esmės ir turi būti, - kaip bendravimą. Matome 
ji kaip “ekspresine elgseną" ir ypač (kadangi domimės visuo- 
menės sritimi) kaip ekspresinę elgseną, kuri kai ką praneša 
apie visuomeninius santykius. 

Štai, pavyzdžiui, du fundamentalistiniai pamokslai. Abu 
didaktinę kulminaciją pasiekia žodžiais “Jėzus yra atsaky- 
mas“. Struktūrinė analizė mums parodo, kad šis teiginys 
labai glaustas, kad pamokslininkai neįvardija, "kaip" Jėzus yra 
atsakymas arba koks tai konkretus atsakymas. Pastebime ir 
tai, kad, prieš padarant šią išvadą, abiem atvejais atmesta 
keletas alternatyvų - sėkmė, pinigai, šlovė, meilė, išsilavini- 
mas ir daugybė kitų įvairių dalykų, kuriuos galima būtų 
buvę laikyti atsakymu. Bet dabar abu pamokslus susiejame 
su realaus pasaulio kontekstu. Taigi vienas iš jų pasakytas 

vietos parapijoje šimto žmonių auditorijai, o kitas - per visos 
šalies televizijos programą. Atkreipiame dėmesį ir į tai, kad 
pirmasis pamokslininkas toliau sako: “Jeigu nepažįstate Jė- 
zaus, jei neradote to atsakymo, prieš išeidami kreipkitės į 
šalia sėdintį žmogų ir teiraukitės. Mes norime padėti jums. 
Eikite pas mus ir pamatysite, ką reiškia pažinti Jėzų.“ Tuo 
pat metu kitas pamokslininkas sako: “Kvieskite Jėzų į savo 
širdį - dabar pat, savo svetainėje - ir galėsite atrasti pilnatvę, 
įveikti savo bėdas, būti laimingi ir pažinti tikrą ramybę savo 
gyvenime.“ 

Aišku, kad sužinojome kai ką labai svarbaus apie visuome- 
ninius santykius, kurie dramatizuojami arba išreiškiami šiuo- 
se dviejuose pamoksluose. Viename iš jų frazė “Jėzus yra at- 
sakymas“ - tai tam tikras “ribotas kodas“ (Bernsteino frazė), 
- ji apibrėžiama sąveikoje su bendruomene, ja norima į ben- 
druomene pritraukti žmones'*. Kitame ta pati frazė siejama 
su individualizuojančiais žodžiais: “savo svetainėje“, “savo 
gyvenime“. Kitaip sakant, matome, kad fundamentalistinis 
diskursas funkcionuoja kaip tam tikras ritualas - kaip ritua- 
lo dalis - ir kad jis dramatizuoja tam tikrą visuomeninių san- 
tykių aspektą. Taigi šio diskurso gvildenimas padeda mums 
suprasti tuos visuomeninius santykius, taip pat - kokio pobū- 
džio visuomeniniuose santykiuose šis diskursas gali būti ypač 
prasmingas. Kitaip sakant, tam tikrų diskurso rūšių vienose 
socialinėse situacijose galime tikėtis, o kitose ne. Visa tai rodo, 
kaip svarbu susieti kultūrą su praktika arba, tiksliau tariant, 
traktuoti kultūrą kaip praktiką, o ne kaip statišką arba vien 
tekstuose glūdintį objektą. 

Galų gale adekvačiai religijos kultūros sociologijai turi 
rūpėti ir institutų bei institucionalizacijos klausimai. Mes 
susitelkėme į dramaturgines ir komunikacines kultūros kaip 
veiklos funkcijas, ir šis akcentas gali šį tą pasakyti apie kultū- 
ros ir jos socialinio konteksto sąsajas. Bet šią sąsajų paiešką 

galime kilstelėti į šiek tiek sudėtingesnį lygį. Galime primin- 
ti akivaizdžią, bet svarbią tiesą, kad kultūros veiksmai ne 
šiaip atsitinka. Jie padaromi, ir, kaip ir visiems dariniams, jų 
darymui reikia išteklių. Mes nesiliaujame domėjęsi jų vidine 
struktūra ar dramaturginėmis funkcijomis, bet dabar klau- 
siame apie jų padarymo išteklius. Eksplikuojame tai, kas iki 
šiol buvo tik implikuojama. 

Mūsų fundamentalistiniame pavyzdyje eksplikuojame štai 
ką: diskursą kuria realus kalbėtojas, pamokslininkas; reikia 
išteklių jį išlavinti, apgyvendinti, rengti ir maitinti; šiuos iš- 
teklius reikia išgauti iš socialinės aplinkos (reikia, kad žmonės 
dėtų pinigų į aukų lėkštę ir aukotų dalį savo laiko); visa tai 
vyksta ne šiaip ad hoc, o labai institucionalizuotoje terpėje. Yra 
fundamentalistinių denominacijų, fundamentalistinių semi- 
narijų, autorių, transliavimo organizacijų, yra apskritai gerai 
institucionalizuoti bažnyčių ir valstybės bei pačių bažnyčių 
santykiai - visa tai labai reikšminga fundamentalistinio dis- 
kurso kūrimui. 

Tirdami šiuos institucinius kontekstus, kuriuose vyksta 
kultūrinis produkavimas, turbūt susidomėsime šių konteks- 
tų santykiais ir to, kas produkuojama, turiniu. Kitaip sakant, 
tikriausiai nepasitenkinsime analizuodami vien organiza- 
cinius produkuojamų knygų, pamokslų ar teatro spektaklių 
aspektus. Šiame procese aktyvesnį sąveikos vaidmenį norė- 
sime suteikti pačiai kultūrai. Tam tikros diskurso rūšys gali 
organizacijai surinkti išteklių; kita vertus, diskursas gali įpa- 
reigoti organizaciją tam tikriems veiklos būdams, kurie nusta- 
to ribas jos būsimiems veiksmams. Taigi nėra taip, kad mes, 
nagrinėdami kultūrines organizacijas, ignoruojame kultūrą, 
kaip kai kas priekaištavo, - tenka skirti dėmesį sudėtingiems 
produkuotojų ir vartotojų, diskurso ir kitų rūšių kultūrinių 
darinių santykiams, taip pat bendresniems institucinės terpės, 
kurioje vyksta ši sąveika, aspektams. 

AR iš viso to kas nors leidžia spręsti apie pačios religijos uni- 
kalumą? O gal tai rodo, kad religija yra tik vienas bendres- 
nio diskurso atvejis? Man regis, kad tai turėtų likti atviras 
empirinis klausimas. Šiuolaikinė religija daugeliu aspektų 
yra diskursyvi praktika. Ji apima apeigas, tvarko elgseną ir 
jausmus, ypatingą vietą teikia diskursui: ji grindžiama Žodžiu 
- tai ir formaliai kodifikuotas tekstas, ir platesnė dieviškos 
dvasios samprata; ji tarpsta profesionaliai ir populiariai aiš- 
kindama Žodį; jai reikia konstruoti ir palaikyti bendruomenę 
perduodant bendrus įsitikinimus bei patirtį; ji tvarko žodinę 
nuoširdumo, emocijų ir angažuotumo raišką. Bet, kartu su 
teise, mokslu, švietimu, filosofija ir paprastu pokalbiu, ji tėra 
tik viena iš šiuolaikinės visuomenės sferų, kurioje diskursas 
ypač reikšmingas. 

Vis dėlto religinis diskursas kalba ypatingai būties sričiai 
- paieškokime, kaip būtent religinės kultūros sklaida gali pa- 
dėti suvokti religinį siekį. Manau, Geertzas teisus teigdamas, 
kad religija apeliuoja į asmeninės prasmės troškimą mumyse, 
bendros būties sanklodos sampratas apvilkdama galingo ir 
tvaraus faktiškumo pojūčiu. Tai diskurso forma, reikšmingai 
besiskirianti nuo mūsų šnekėjimo apie vakarykštes rungtynes 
ar rytojaus iškylą į paplūdimį. Jai reikia rimtumo ir nuoširdu- 
mo, bet taip pat solidaus masto, pranokstančio daugelį kitų 
diskurso formų. Kaip pripažino Durkheimas, mes turime 
gebėti atriboti ją nuo kasdienos pasaulietinės kalbos (ir prak- 
tikos). Ir tai turime sugebėti daryti taip, kad ne tik kalbetume 
apie, bet taip pat kalbetume (įveiksmintume) paradoksalią pa- 
ties gyvenimo prigimtį. Religinis diskursas apima savo turi- 
nio visumą ir vis dėlto palieka vietos individualiai tikėjimo 
raiškai. Tai pagrindinė šio diskurso dilema, kurią galbūt geriau 
suprasime atidžiau pasidomėję religinės kultūros praktika. 


A 

KiEKvIENA bendruomenė skendi žodžiuose. Religinės bendruo- 
menės - ne išimtis. Be pamokslų, maldų, giesmių, išpažinimų 
rečitavimų ir diskusijų grupių tokios bendruomenės nejsi- 
vaizduojamos. 

Pastaraisiais metais religinio diskurso srautas vis smarkiau 
liejosi į viešumą. Religinės programos užtvindė eterį, o paštu 
siunčiama agitacija - mūsų pašto dėžutes. Vyskupai skelbia 
pareiškimus tokiais visuomenei rūpimais klausimais kaip 
branduolinis nusiginklavimas ir ekonominis teisingumas. Po- 
piežius keliauja po šalį sakydamas pamokslus. Dvasininkai 
balotiruojasi į prezidento postą. O Žurnalistai ir apžvalginin- 
kai bando visa tai perprasti. 

Visuomenės mokslininkai pastaraisiais dešimtmečiais iš- 
plėtojo gan tipišką religijos ir viešumos santykių tyrimo meto- 
diką. Pagrindinė priemonė - viešosios nuomonės apklausos, 
retkarčiais papildomos panaudojant turinio analizę, pagilin- 
tus interviu ir bendresnių socialinių poslinkių aptarimą. Šie 
daugeliu atvejų vertingi tyrimai įgalina mus gerai suvokti, kaip 
visuomenė toleruoja religinių lyderių pasisakymus įvairiais 
socialiniais klausimais. Taip pat turime duomenų apie tai, ko- 
kiais klausimais daugiausia kalba dvasininkai. Ir turime daug 
tyrimų, gvildenančių, kaip religiniai įsitikinimai siejasi su so- 
cialinėmis pažiūromis - fundamentalizmas su fanatiškumu, 
parapijinis provincializmas su konservatizmu, konservatizmas 

su dvasininkijos pažiūromis, moralizmas su požiūriu į abortus, 
religinė orientacija su balsavimo rinkimuose nuostatomis ir 
t.t. Turime apskaičiavimų, kaip dažnai tam tikros temos reiš- 
kiamos religinės televizijos programose ir religinėse knygose. 

Tačiau apie religinį diskursą kaip diskursą praktiškai ne- 
turime nieko. Tarsi mūsų įprastiniai metodai būtų išlavinę 
mus galvoti apie religines bendruomenes (ir ne tik jas) kaip 
apie tylinčius pasaulius. Žmonės turi religinius įsitikinimus, 
pažiūras, jausmus. Jie puoselėja nuostatas, orientacijas, įsi- 
pareigojimus. Jie regi religinius simbolius, ir šie simboliai 
įprasmina jų gyvenimą, padeda konstruoti tikrovę ir teikia 
saugumo bei prieraišumo jausmą. Bet jie nekalba’. 

O jei kalba, tai mūsų įprastiniai metodai registruoja tik 
diskurso paviršiaus bruožus. Pavyzdžiui, galime pasirausti 
po religinių transliacijų nuorašus ir pasižiūrėti, kiek iš jų 
minėjo abortus, maldas mokyklose, Aukščiausiąjį teismą ar 
politiką apskritai. Galime peržvelgti religinių knygų pava- 
dinimus ir surūšiuoti juos pagal išankstines kategorijas: teo- 
logija, šeima, savęs tobulinimas, lytiniai santykiai ir pan. Arba 
galime paklausti bažnyčios ir sinagogos narių arba dvasininkų, 
ar jie Su savo parapijiečiais aptarinėja tokias temas kaip as- 
meninė krizė, dorovės klausimai, politika arba federacinis 
biudžetas. Bet visa tai nė kiek neparodo, kokiais būdais reli- 
ginis diskursas komponuojamas. Žinoma, gali prireikti nemen- 
ko religinio tikėjimo šuolio, kad imtum aiškinti, jog konkreti 
religinio diskurso kompozicija yra svarbi savaime. Tam, kas 
turi socialinės psichologijos nuomonių tyrimo srities išsilavi- 
nimą, diskursas veikiausiai bus svarbus tik kaip priemonė 
prasiskverbti iki gilesnių laikysenos polinkių, kurie, kaip ma- 
noma, valdo elgseną. Šiuo požiūriu diskursas yra efemeriš- 
kas, nenumatomas, paviršutiniškas dalykas - prasmingas tik 
giluminės nuostatos. Norime atskleisti kaip sukomponuotos 
asmenybės, o ne gaišti laiką tirdami beprasmius tauškalus. 


70 RELIGINIS DISKURSAS KAIP VIEŠOJI RETORIKA 


ATGAUTAS DISKURSAS 


VISUOMENES moksluose jau kurį laiką siekiama į areną sug- 
rąžinti diskursą. Dabar turime ne tik savo siaurame sluoks- 
nyje visada tyrusių diskursą etnometodology ir pokalbio ana- 
litikų darbų, bet ir įspūdingą (neretai ir grėsmingą) paveldą: 
išcentruotą Foucault poststruktūralizmą, Habermaso skoli- 
nius iš kalbos-veiksmo teorijos, Derrida į kalbą orientuotą 
dekonstruktyvizmą ir padrikesnį empirinių viešojo diskurso 
tyrinėjimų pluoštą. 

Tačiau, kad įvertintume kaip svarbu suprasti religinį dis- 
kursą, neprivalome tapti ezoterinių teoretikų prisiplakėliais. 
Didelė šio diskurso dalis yra kruopščiai kodifikuota šven- 
tosiose tradicijose. Praktikuotojai įgunda jį kompetentingai 
vartoti per daugelį lavinimosi ir patirties metų. Homiletika 
ir hermeneutika privalomos daugelyje ganytojų lavinimo 
programų. Gausu patarimų knygų - kaip sakyti pamokslus, 
vadovauti religinių tekstų aptarimams, atversti kitus į savo 
tikėjimą. Net pačios sakralinės tradicijos pripažįsta, koks 
svarbus yra žodis, kerygma, kaip kūrimo, susitaikymo ir ben- 
druomenės perteikėjas. 

Tai galime įžvelgti patys bent trumpam pasinėrę į kokią 
nors religinę tradiciją. Kiekvienas išmanantis praktikuojantis 
tikintysis paliudys diskurso svarbą. Bet kai religinis diskursas 
įžengia į viešumos sritį - kai jis tampa viešuoju diskursu - ran- 
dasi dar vienas, turbūt tiek pat reikšmingas akstinas paban- 
dyti jį suprasti. Kartais šis diskursas taip smarkiai prieštarau- 
ja mūsų sveikam protui, kad net sunku įsiklausyti į tai, kas 
sakoma; kitais atvejais tai nedidelė problema. Pavyzdžiui, 
dėstydamas religijos sociologijos kursą, aš paprastai skiriu 
laiko religinių-politinių organizacijų siunčiamai agitacijai. 
Kartais prašau studentų patyrinėti keletą religinių televizi- 
jos laidų arba auditorijoje pasižiūrėti trumpą fundamentalis- 

tinio dialogo video įrašą. Mano privilegijuotų, subtilių, tole- 
rantiškų, pasiturinčių baltaodžių priešpaskutinio ir paskuti- 
nio kurso studentų dažniausia reakcija - pasidygėjimas. Fun- 
damentalistinis diskursas jiems atrodo toks svetimas jų įpras- 
tai mąstysenai, kad jų gebėjimas analizuoti sutrinka. Kodėl? 

Nuvedus tuos pačius studentus į pasiturinčių baltųjų epis- 
kopalinę bažnyčią arba žydų sinagogą, reaguojama, žinoma, 
kitaip. Bet kodėl “Žinoma”? Atidžiai panagrinėję diskurso 
turinį abiejose šiose terpėse, galime rasti daug panašumų: 
kalbama apie Dievą, meilę, atleidimą, ištikimybę ir t.t. Matyt, 
viename kontekste diskursas aptaisomas - įrėminamas, struk- 
tūruojamas - prasmingiau negu kitame. 

Man atrodo, kad tai ir yra dalyko esmė kai svarstome 
religinį diskursą kaip viešąją retoriką. Ar Jerry Falwello idėjos 
yra tokios svetimos Amerikos demokratinei tradicijai, kad 
mastantys intelektualai, įdėmiai jas apsvarstę, racionaliai at- 
meta? O gal pati Falwello diskurso struktūra skatina atmesti 
jo idėjas neįsigilinus? Ko gero, būtume teisūs sakydami, kad 
Falwello idėjos iš tiesų svetimos daugelio mokslininkų mąs- 
tymo būdui. Bet man atrodo, kad čia slypi dar kai kas. Mes 
žinome, kad jos svetimos, turbūt iš dalies dėl diskurso kom- 
ponavimo būdo. Savo ruožtu JAV katalikų vyskupų pareiš- 
kimas dėl branduolinio nusiginklavimo mums gali atrodyti 
(mano studentams atrodo) daug įtaigesnis - matyt, iš dalies 
todėl, kad jo diskurso struktūra mums jaukesnė. 


KOMUNIKACIJA APIE VISUOMENĖS TIKSLUS 


PABANDYSIU išplėsti tema. Iš esmės kalbame ne apie tai, ar moks- 
lininkams labiau priimtinas Falwello ar vyskupų diskursas, 
nors tai irgi gali būti svarbu. Klausiame, ar skirtingi visuome- 
nės segmentai gali veiksmingai kalbėti vieni kitiems apie 

plačius visuomeninės reikšmės klausimus. Šiuo metu daugu- 
ma duomenų (taip pat ir kai kurios viešosios nuomonės apk- 
lausos, kurias aš ką tik apjuodinau) rodo, kad Jungtinėse 
Valstijose religiniai konservatoriai ir religiniai liberalai smar- 
kiai nesutaria beveik visais klausimais. Šios abi grupuotės 
beveik vienodo dydžio - maždaug po 40 “o suaugusiųjų gy- 
ventojų (sprendžiant pagal tai, kaip patys žmonės save apibū- 
dina). Ir abi pusės žvelgia viena į kitą itin priešiškai ir nuo- 
gąstaudamos“. 

Šio priešiškumo ir nesupratimo priežastys nepaprastai 
sudėtingos. Tai ir istoriniai precedentai, ir skirtingos organi- 
zacinės trajektorijos, ir net klasiniai skirtumai. Bet lemia ir 
skirtingi viešojo diskurso naudojimo būdai. Kaip ir mano 
studentai, religiniai konservatoriai, įėję į bažnvčią, gali beveik 
iš karto pajusti, kad ji jiems “per daug liberali". Kaip? 

Šią problemą galima dar labiau išplėsti. Juk aišku, kad 
tai yra atvejis, Habermaso pavadintas komunikacine veikla“. 
Tai vienas pavyzdžių, rodančių, kaip sunku įvairioms visuo- 
menės dalims kompetentingai komunikuoti apie pagrindi- 
nius visuomenės tikslus. Viena pusė nori uždrausti abortus, 
kita pusė nori riboti abortų apribojimus. Abi pusės nori suma- 
zinti branduolinio karo riziką. Ir abiems pusėms būtų naudin- 
ga įgyvendinti religinius susitaikymo bei pakantumo siekius. 
Tačiau jeigu Habermasas teisus, komunikacinė veikla dažnai 
sužlunga dėl neatpažintų barjerų, glūdinčių pačiuose ją suda- 
rančios kalbos veiksmuose. Jis aiškina, kad, norėdami veiks- 
mingai dalyvauti viešumoje, turime suprasti patį diskursą. 

Kur pradėti? Šio skyriaus pavadinime pavartojau frazę 
"viešoji retorika“, ir iš tiesų, apie viešąją retoriką pasirodo vis 
daugiau publikacijų, kuriomis galėtume pasiremti. Mėginta 
apibrėžti, kuo skiriasi viešoji retorika stabilioje ir nestabilioje 
terpėje. Be kita ko, tikrinant šias idėjas empiriškai, buvo daroma 
Prezidento kalbų turinio analizė. Buvo mėginama nustatyti, 

ar populiarūs televizijos pamokslininkai nuosekliai reiškia 
temas, laikomas suderinamomis su plačiosios visuomenės 
vertybėmis. Kiti tyrimai nagrinėjo moralistines temas, sėk- 
mės motyvus ir kolektyviškumo vaizdinius viešose kalbose. 

Nors publikacijos apie viešąją retoriką gali praversti, jų čia 
nesvarstysiu*. Vietoj to, pabandysiu pakasinėti naujausius 
literatūros kritikos darbus, ieškodamas religinio diskurso 
struktūros įžvalgų. Čia egzistuoja turtinga tradicija, ypač to- 
dėl, kad religiniai tekstai jau seniai yra gera dirva literatūri- 
nei analizei. Tačiau ypač vertingi atrodo du neseni veikalai. 


LITERATŪRINIAI MODELIAI 


RySkIAUSIAS mūsų laikų literatūros analitikas Northropas Frye, 
knygoje Didysis kodas: Biblija ir literatūra meistriškai nagri- 
nėja biblinį kanoną". Jis bando pasakyti, kuo pasižymi Bib- 
lijos tekstai literatūriniu požiūriu. Frve nagrinėja kalbą, mitą, 
metaforas, tipologiją, įvaizdžius, pasakojimą ir retoriką. Tai 
darydamas, jis parodo diskurso svarbą komunikuojant reli- 
gines reikšmes. Jis taip pat pateikia kai kurias bendras samp- 
ratas ir daugybę konkrečių užuominų dėl religinio diskurso 
analizės. Nors knygoje konkrečiai kalbama apie Bibliją kaip 
rašytinį tekstą, jos analitinė schema yra pakankamai plati - 
tinkama ir daugeliui kitų religinio diskurso rūšių. 

Susan Rubin Suleiman knyga Autoritarinės fikcijos: Ideo- 
loginis romanas kaip literatūros žanras visai kitokia“. Išskyrus 
turiningą dvidešimties puslapių skyrių apie “pavyzdinius pa- 
sakojimus”, kuriame gvildenamos Biblijos parabolės, knygoje 
visai nekalbama apie religinį diskursą. Pavyzdžiai daugiau- 
sia imami iš XIX ir XX a. prancūzų rašytojų romanų (Balzaco, 
Aragono, Bourget, Nizano ir kitų). Bet autorę domina ypatingi 
romanai - tokie, kuriais norima įtikinti skaitytojus kokios 

nors doktrinos pagrįstumu. Šiuo atžvilgiu ši knyga tiesiogiai 
sietina su religinio diskurso tyrimais. 

Abi knygos papildo viena kitą. Frye sukuria sceną, o Sulei- 
man sustato butaforiją. Iš Frye kai ką sužinome apie tai, kaip 
žodžių išdėstymas religiniuose tekstuose veikia jų prasmę. 
Suleiman atskleidžia kai kuriuos konkrečius būdus, kuriuos 
rašytojai ir kalbėtojai gali naudoti, suteikdami pavidalą tai 
prasmei. Abu autoriai gvildena prasmės ribojimą - kokiais 
būdais žodžių santykiai veikia tų žodžių galimų interpreta- 
cijų įvairovę. Abu kartu jie teikia nuorodų į tai, kaip viešu- 
moje gali funkcionuoti religinis diskursas. 

Prieš imantis konkretesnių argumentų, svarbu suprasti, 
ką šie autoriai teigia apie religinio diskurso specifiką. Sulei- 
man religinį diskursą įtraukia į platesnį komunikacijos komp- 
leksą, jos vadinamą "ideologiniu" arba "autoritetiniu". Tokia 
komunikacija skaitytojus arba klausytojus mėginama įtikinti 
tam tikro pasaulio interpretavimo būdo teisingumu. Paprastai 
ji būna atvirai susijusi arba tapatinama su pripažinta doktrina 
ar idėjų sistema. Šitaip apibūdinama labai plati komunikavimo 
kategorija, į kurią, be kita ko, patenka filosofinis ir religinis 
diskursas. Tačiau į ją nepatenka daug kitų komunikacijos rū- 
šių, pvz., pokalbis, kuriuo nesiekiama įtikinti ką nors tam 
tikromis pažiūromis, ir diskursas, orientuotas vien į nupasa- 
kojimą ar pramogą (nors tai nereiškia, kad šios kitos diskurso 
formos negali turėti ideologinių atspalvių). 


FRYE PARUOSIA SCENA 


FRYE religinį diskursą laiko aiškiai diferencijuotu. Bent jau 
Biblijos diskurse (jis nemėgina apibendrinti, tarkim, primityvių 
mitų) naudojami poetiniai ir metaforiniai įvaizdžiai, bet taip 
pat siekiama pateikti istorinį pasakojimą. Vis dėlto šie pasa- 

kojimai - tai ne tik praeities aprašymai. Jais siekiama per- 
teikti ypatingas idėjas apie šventybę ir jo santykius su visuo- 
mene. Frye teigia, kad nepaprastai svarbu Biblijos pasako- 
jimus laikyti "istoriškai teisingais“, net jeigu patvirtinančių 
išorinių šaltinių beveik nėra. Skiriamasis religinio diskurso 
bruožas yra tas, kad jis pateikia save kaip tiesą per savo vi- 
dinės sanklodos ypatybes. Tai reiškia, kad biblinis tekstas 
turi vengti tam tikrų teiginių, kurie padarytų jį išoriškai ve- 
rifikuojamą, taip pat turi parodyti tam tikrą vidinę darną. 
Pavyzdžiui, (pasak Frye) Jėzaus gyvenimo liudijimų yra tik 
Naujajame Testamente, niekur kitur; taigi, idant tai nevirstų 
problema, raštai apie Jėzų turi atitikti tam tikrus kriterijus: 
“Vadinamuosius liudijimus abu testamentai svaido vienas 
kitam kaip teniso kamuoliuką; o jokių kitų liudijimų nepa- 
teikiama. Abu testamentai - tai tarsi du veidrodžiai, atspin- 
dintys vienas kitą, bet ne išorinį pasaulį“ (p. 78). Frye nesi- 
ryzta šių kriterijų apibrėžti kokia nors paprasta formuluote. 
Bet jo požiūris, kad religinį diskursą daug lemia jo vidinė 
sankloda, yra vienos svarbiausių jo analizės temų pagrindas. 

Šią temą jis reiškia metaforiškai. Pasak Frye, religinis dis- 
kursas sukasi aplink save, sukurdamas ir įcentrinį ir išcen- 
trinį judesį’. Įcentrinis aspektas siejamas su “pirmine” arba 
"tiesiogine" teksto prasme. Tai reiškia, kad žodžiais neabe- 
jojama, neieškoma gilesnių prasmių, pritaikymų ar sąsajų, o 
tiesiog patikima pasakojimu, pavyzdžiui, Išėjimo knygos pa- 
sakojimas skaitomas kaip istorinio epizodo aprašymas. Įcen- 
trinį aspektą taip pat iliustruoja citata apie abu testamentus, 
sudarančius du veidrodžius. Įcentrinė prasmė kyla iš to, ką 
kiti Biblijos tyrinėtojai pavadino jos “intertekstine koheren- 
cija“. Vienas biblinio kanono tekstas nurodo kitą, o tas - dar 
kitą, ir šitaip susidaro tam tikra uždara sistema, kuri save 
stiprina. Išcentrinė prasmė, priešingai, siejama su gausesnė- 


44 


mis konotacijomis ir interpretavimo sluoksniais, kurie “is- 

siveja“ iš religinio teksto. Išėjimo knygos pasakojimą galima 
laikyti ne tiesiog istoriniu aprašymu, o vilties Žinia, atpirki- 
mo iliustracija, naujo gyvenimo ar net revoliucinių galimybių 
metafora. Frye kelia mintį, kad religinis diskursas palankus 
abiems šioms reikšmėms, kad jis skatina skaityti uždarai ir 
kartu atveria horizontą platesnėms reikšmėms ir kad jis 
veiksmingai funkcionuoja tik esant šių jėgų įtampai. 

Frye pateikia daug pavyzdžių, kaip religinio diskurso kon- 
stravimas išjudina šias dvi priešingas tendencijas. Jis, pavyz- 
džiui, atkreipia dėmesį į tai, kad Biblijos tekstuose gausu meta- 
forų, ypač "antilogiSku" "A yra B" tipo teiginių (pvz., “Juozapas 
yra vaisinga Saka”). Kiti, ypač Ricoeuras, į tai irgi atkreipė 

dėmesį ir aiškino, kad metaforos prisideda prie Biblijos pras- 
mių multivalentingumo, taigi ir prie neblėstančio ty tekstų 
patrauklumo“. Tačiau Frye argumentuoja kitaip. Jis sutinka, 
kad metafora gali atverti daug reikšmės sluoksnių - jo Zo- 
džiais tariant, gali sukelti išcentrinę jėgą, atveriančią tekstą 
platesnėms interpretacijoms. Bet kartu metafora užsklendžia 
galimas reikšmes. Kai tekste teigiama, kad “Kristus yra Dievas 
ir žmogus”, tai reikia suprasti ir pažodžiui, nepaisant priešta- 
ravimo protui. Šiuo atžvilgiu metafora išjudina įcentrinę jėgą, 
ribojančią teksto interpretavimo galimybes. Visada galima 
interpretuoti abiem būdais, tačiau pats metaforos sudarymo 
būdas nuteikia interpretuoti ją kuriuo nors vienu būdu. Prie 
šito dar grįšime, o dabar pakanka nustatyti, kad metafora 
iliustruoja vieną iš būdų, kuriais santykiai tarp žodžių (ir 
patys žodžiai) yra svarbūs interpretuojant religinį diskursą. 


NUORODOS [Į SAVE PARADOKSAI 


Frye taip pat tiria dvilypes, prieštaringas tendencijas, matomas 
bibliniuose laiko, istorijos, gamtos vaizdiniuose ir net pačiame 

diskurse. Pastarasis atvejis ypač įdomus. Kaip neseniai pažy- 
mėjo Niklasas Luhmannas, religiniame diskurse esama para- 
doksalumo, atspindinčio gyvenimo paradoksaluma’. Frye 
analizė akcentuoja, kad šį paradoksaluma iš dalies lemia Bib- 
lijos nuorodos į save. Tai rašytas tekstas, tad turi pradžią ir 
pabaigą ir gali būti vertinamas vidinės koherencijos krite- 
rijais - visa tai yra įcentriškumo, galimų reikšmių užsklendi- 
mo bruožai. Tačiau Biblija orientuota ir į “istorijoje kalbančią 
dabartį“. Tai tekstas, numatantis ribų nebuvimą, atvirumą 
naujiems atradimams - ši tendencija išcentrinė. Negana to, 
religiniame diskurse išlaikomas tyčinis neaiškumas, kuri šių 
orientacijų aktuali kiekvienu atveju. Pavyzdžiui, frazė "Die- 
vo žodis“ nurodo ir į pačią Bibliją ir į “dabartį”. Tik ištyrę 
kontekstą, kuriame tokia frazė pavartota, galime nustatyti, 
kas turima omenyje. Čia vėl žodžių reikšmę lemia jų tarpu- 
savio santykiai - jų išdėstymas platesnėje atkarpoje. 

Dar vienas mums svarbus Frye analizės aspektas patei- 
kiamas jo knygos paskutiniame skyriuje: religinis diskursas 
skatina įcentrinę arba išcentrinę orientaciją kaip tam tikrą 
visa apimanti Gestalt, iš kurio pozicijos traktuojamas visas 
vidinis turinys. Religiniam diskursui savybingos abi šios ten- 
dencijos, - teigia Frye, - bet jo praktikuotojai paprastai nukryps- 
ta į kurią nors vieną pusę. Kai kuriems artimesnis uždaras 
Biblijos reikšmių aspektas, o kitiems - jos atviros, ekspansy- 
vios interpretacijos. Pats Frye, atrodo, linkęs pritarti pastaro- 
sioms, jeigu reiktų rinktis. Bet priešingų orientacijų tenden- 
ciją jis sieja su paties biblinio diskurso dvilypumu. Pasak jo, 
viena vertus, neracionalus, metaforiškas religinio diskurso 
konstravimas praktikuotoją nuolat skatina ieškoti papildo- 
mų prasminių sluoksnių. Patys tekstai tartum ragina skaity- 
toją su jais sieti kasdienę patirtį ir šitaip be paliovos smulkiai 
interpretuoti ir viena, ir kita. Frye rašo, kad “dialektine eks- 
pansija iš vieno supratimo “lygmens” į kitą glūdi pačioje 

Biblijos sandaroje, skatinančioje skaitytoją aiškiai suvokti, - 
tas suvokimas skaitant išauga taip, kaip, ko gero, niekur kitur“ 
(p. 225). Frye mano, kad būtent todėl religinis tikėjimas negali 
būti susiaurintas iki paprastų doktrinos teiginių - jam reikia 
tiek perkuriamosios veiklos ir minties, kad galiausiai jis da- 
rosi pernelyg sudėtingas ir nebesuprantamas ir todėl jame 
neišvengiamai randasi būdingų abejonių. Pasak Frye, šitaip 
traktuojantys religinį diskursą, akcentuoja jo daugiaprasmiš- 
kumą ir išcentriškumą. Jų nuomone, tinkamas požiūris į re- 
liginį diskursą teigia: “iš šito galima išpešti daugiau“ (p. 220). 

Tačiau yra ir priešinga tendencija. Religinis diskursas už- 
sisklendžia savyje. Jis atmeta daugelį interpretacijų, prakeikia 
ereziją, veidmainystę ir nusižengimą. Jis reikalauja suprasti 
pažodžiui. O tai, kartu su būdingais išcentrinių interpretaci- 
jų netikrumais, kai kuriuos žmones skatina akcentuoti vien 
įcentrinę orientaciją ir siekti saugumo, apribojant Biblijos 
interpretacijų mastą. Kaip sako Frye, “savo socialines ir reli- 
gines institucijas žmogus nuolat apstatinėja baimės struktū- 
romis tarsi geodeziniais kupolais” (p. 232). Ši orientacija nu- 
vertina laisvę, įvairovę, multivalentingumą. Ji griebiasi me- 
taforų, palankiausių tiksliam, tiesioginiam perteikimui. Kai 
kam atrodo, kad būtent tai yra erezija. Tačiau Frye tai nor- 
mali reakcija į religinį diskursą. Jis apibendrina vaizdžiu pa- 
lyginimu: "normali žmonių reakcija į tokį didelį kultūros 
laimėjimą kaip Biblija yra daryti tai, ką filistinai padarė su 
Samsonu: atimti jėgas, tada uždaryti į malūną, kad maltų 
mūsų agresyvumą ir ribotuma” (p. 233). 


SULEIMAN SUSTATO BUTAFORIJĄ 


ANKSČIAU minėjau, kad mąstymui apie religinį diskursą Frye 
atlieka bendrąją scenos paruošimo funkciją. Suleiman nuopel- 

nas - sustatyti konkrečią butaforiją. Jos knygoje gausu pavyz- 
džių, iliustruojančių, kaip tekstai riboja galimas interpretaci- 
jas, kad įtikintų tam tikros ideologinės pozicijos pagrįstumu. 
Ji padeda suprasti, kaip veikia, tariant Frye terminu, įcent- 
rinės religinio diskurso jėgos. Ir priešingai - mes taip pat 
galime įvertinti, kaip kitokios struktūros gali sustiprinti iš- 
centrines tendencijas. Iš tiesų Suleiman ir Frye stebinančiai 
panašiai traktuoja reikšmes (nors ji cituoja Frye tik vieną 
kartą ir ne tuo atžvilgiu). Ji priešpriešina dvi romanų rūšis: 
vienuose reiškiasi išcentrinės tendencijos, kituose vyrauja 
įcentrinės jėgos. Pasak jos, “modernistiniai” romanai siekia 
“dauginti reikšmes“ (arba net, kaip teigė Barthes'as, jas smul- 
kinti). O roman a these “siekia vienintelės reikšmės ir visiško 
uzsklendimo” (p. 22). Ja domina pastarieji”. 

Vienas iš būdų, kuriais tam tikros rūšies tekstai ar diskur- 
sai užsklendžia galimų reikšmių spektrą, yra paprastas kar- 
tojimas. Nuolat kartodami tam tikrus dalykus, tekstai atsklei- 
džia, kaip mes juos turėtume interpretuoti. Jei, sakant pirmą 
kartą, gali būti painiavos ir dviprasmybių, tai sakant n-tąjį 
kartą, mums viskas turėtų būti aišku. Tai atrodo akivaizdu 
ir paprasta. Tačiau Suleiman įtikina, kad tekstuose tyrimas 
anaiptol nėra akivaizdus ir paprastas dalykas. Jei skirtingo- 
se teksto vietose kas nors kartojama visiškai taip pat, aiškumo 
tikslas iš esmės nepasiekiamas. Perteklius turi būti, bet idant 
būtų įtaigus, jį reikia pateikti skirtingose terpėse ir skirtingo- 
se teksto plotmėse. Iliustruojant šį teiginį, Suleiman išplėto- 
ja detalią taksonomiją, apibūdinančią pasakojamojo teksto 
“svarbiausias sudedamąsias dalis“. Pasakojamos istorijos lyg- 
menyje ji išskiria personažus, kontekstus ir įvykius, o diskur- 
so (istorijos pasakojimo) lygmenyje - naracija, fokusavima ir 
išdėstymą laike. Ji taip pat teikia smulkesnių padalų, pvz., 
apibūdinančių įvairias personažo savybes ir jo veiksmais 
atliekamas pasakojamąsias funkcijas. Toks skirstymas įgalina 

ją parodyti visas galimas pertekliaus buvimo kombinacijas. 
Pavyzdžiui, perteklius gali pasireikšti tuo, kad tas pat nutinka 
dviems arba daugiau pasakojimo personažų. Arba vienam 
personažui tas pat nutinka du ar daugiau kartų. Visai kita- 
me lygmenyje perteklius gali pasireikšti tuo, kad pasakoto- 
jas tam tikrą personažą kelis kartus apibūdina taip pat arba 
kelis kartus nurodo, kad jo informacija gauta iš vieno šaltinio. 
Iš viso Suleiman aptaria dvidešimt tris pertekliaus tipus. 
Ar visi šie pertekliai vienodai svarbūs ir ar juos galima 
tvarkingai išskirstyti į atskiras kategorijas - klausimas tebėra 
atviras. Tačiau galime pasinaudoti bendra autorės argumen- 
tacijos linkme, nebūtinai pritardami visoms detalėms. Ji iš- 
kelia du diskurso analizės aspektus, gerokai pranokstančius 
paprastą žodžių skaičiavimą, naudojamą nustatyti kartoji- 
mus ir teminius akcentus turinio analizėje. Pirma, tekstuose 
gali glūdėti įvairios subtilios pertekliaus rūšys, kurių įpras- 
tiniai turinio analizės būdai neatskleis. Pavyzdžiui, gali reikėti 
atkreipti dėmesį į veiksmažodžių laikus ir asmeninius įvaiz- 
džius, kad įsitikintume, ar personažai apskritai kalba tuo pa- 
čiu “balsu”, ar ne. Gali prireikti panagrinėti terpes, kuriose 
vyksta dialogas, kad pamatytume, kiek konkretūs jo patei- 
kimo atvejai skiriasi vienas nuo kito. Gali net tekti pasido- 
mett, ar naracijų bei ju interpretacijų tvarka maždaug vieno- 
da per visą tekstą, ar ne. Antra, iš Suleiman aptarimo žinome, 
kad, nagrinėjant kartojimus, viso diskurso negalima trak- 
tuoti kaip vieno teksto. Pavyzdžiui, nedaug tesužinosime 
apie kartojimą suskaičiavę, kiek kartų religinės laidos nuo- 
raše pavartotas žodis abortas. Prasmingai analizuojant, dis- 
kursą reikia padalyti į keletą analitinių kategorijų - į skir- 
tingas naracijas, personažus, įvykius, epizodus ir pan., - kad 
būtų galima nustatyti, kiek pertekliaus yra šiose įvairiose 
kategorijose. Pavyzdžiui, reikėtų išsiaiškinti, ar žodis abortas 
religinėje laidoje vartotas tik naracijose ar ir kitose diskurso 

formose, ar jį minėjo daugiau negu vienas “balsas”, ar jis nuo- 
lat pasitaikydavo tam tikros struktūros sakiniuose ir t.t. Visa 
tai galėtų arba sustiprinti konkrečią tam žodžiui priskiriamą 
reikšmę, arba iškelti įvairias interpretacijas. 


PAVYZDINIS PASAKOJIMAS IR AUKLĖTINIAI 


KiTUOSE Suleiman knygos skyriuose ne taip formalistiškai, 
bet vis dėlto efektyviai gvildenami konkretūs diskurso mo- 
deliai, dažnai naudojami ideologiniuose tekstuose. Pavyz- 
džiui, daugelyje tokių tekstų yra tai, ką ji vadina “pavyzdiniu 
pasakojimu“, - t.y. į didesnį tekstą įterpta istorijėlė, kokiu 
nors pavyzdžiu atskleidžianti, kaip mes turėtume mąstyti, 
veikti ar jausti. Kaip vieną iš tokio pasakojimo iliustracijų ji 
tiria religines paraboles. Ji nesiekia parodyti - kaip darė kiti, 
- kad paraboles galima įvairiai interpretuoti. Jai svarbiausia 
parodyti, kad parabolių galią apskritai ką nors įteigti lemia 
ypatinga jų sandara. Visų pirma mes turime atpažinti para- 
bolę kaip pavyzdinį pasakojimą. Paprastai jas galime atpa- 
žinti todėl, kad kalbėtojas staiga pakeičia gramatinį laiką ir 
nuosaką, šitaip atskirdamas pasakojimą nuo ankstesniojo. 
Dažnai klausytojas tiesioginiu imperatyvu paraginamas ati- 
džiai klausytis ir ieškoti prasmės (“Jei turite ausis, tai klausy- 
kite”). Ir pati istorija anksčiau ar vėliau darosi pakankamai 
mįslinga, idant ją reiktų interpretuoti. Suleiman teigia, kad 
iš tikrųjų visas parabolės tikslas - sukurti padėtį, kurioje rei- 
kia interpretuoti. Tekste publika dažnai tiesiog ir paprašo 
pasakotojo pateikti interpretaciją, šitaip pasisakydama už 
klausytoją, esantį kitapus teksto. Pavyzdžiui, Jėzaus moki- 
niai vis klausdavo jo, ką jo istorijos reiškia. Paprastai pasako- 
tojas pateikia interpretaciją. Pavyzdinis pasakojimas daro 
poveikį, nes atitinka šią atpažįstamą sandarą. Jis tekste suku- 

ria siuntėjo ir gavėjo santykį, skatinantį panašų teksto bei jo 
konkretaus skaitytojo arba klausytojo santykį, ir dažniausiai 
būna gana bendro pobūdžio, idant daug kas galėtų susita- 
patinti: Jėzaus parabolėse kalbama apie "séjéja", “moterį”, 
“teva”, turėjusį “du sūnus“. Toks pasakojimas pateikiamas 
didesnio teksto kontekste, suteikiančiame tikslingumo. Pa- 
prastai jį interpretuoja autoritetingas pasakotojas, kurio au- 
toritetu kiti didesniojo teksto personažai ar balsai mažai 
abejoja arba visiškai pasitiki. 

Kita Suleiman aptariama ypatinga literatūrinė priemonė 
yra auklėtinių ir istorijų apie juos panaudojimas norint geriau 
įtikinti ideologiniu autoriaus siekiu. Štai kaip ji apibrėžia 
auklėtinio istoriją: “veikėjas patiria dvi lygiagrečias permai- 
nas: pirma permaina - iš (savęs) neišmanymo į (savęs) pažinimą; 
antra - iš pasyvumo į veiklumą“ (p. 65). Arba, tariant paprasčiau, 
auklėtinio istorija pasakoja apie herojų, kuris išeina į pasaulį 
atrasti save ir pasiekia šį tiklsą patirdamas keletą nuotykių 
ar išbandymų. Aišku, kad religiniame diskurse tokių istorijų 
pilna - pradedant Biblijos istorijomis apie Jokūbą, Juozapą, 
Jėzų ir Paulių ir baigiant šiuolaikinėmis variacijomis apie 
konvertitus bei tokius personažus kaip Luke as Skywalkeris 
ir Indiana Jonesas. 

Kaip ir pavyzdinis pasakojimas, auklėtinio istorijos daro 
poveikį prisitaikydamos prie tam tikrų sandaros taisyklių. 
Šalia auklėtinio turi būti pavaizduoti įvairūs antagonistai, 
kad būtų matoma priešprieša ir įveiktinos kliūtys. Vadovas 
arba auklėtojas dažnai būna ne tik tam, kad padėtų auklėti- 
niui, bet ir kad išryškintų jo ismoktas pamokas. Svarbiausia, 
skaitytojas turi beveik susitapatinti su pagrindiniu veikėju. 
Daugeliu atveju tai pasiekiama vadovo ir auklėtinio dialogu, 
lygiagrečiu teksto pasakotojo ir skaitytojo dialogui. Pavyz- 
džiui, Jėzus pataria savo mokiniams ir yra klausiamas jų taip, 
kad teksto skaitytojas gali klausti tuos pačius klausimus ir 

gauti tuos pačius atsakymus. Panašiai būna ir tada, kai auklė- 
tinis yra stereotipinis veikėjas, įkūnijantis bendrus tam tikros 
visuomenės klasės ar epochos bruožus. Bunyano krikščionis 
Piligrimo kelionėje asocijuojasi su bendresniais amatininko 
puritono įvaizdžiais, panašiai kuriami ir herojai komunistai, 
Suleiman nagrinėjamoje XX a. prozoje. 


PRITAIKYMAS PAPRASTAM DISKURSUI 


Visi SULEIMAN pavyzdžiai paimti iš formalių tekstų (romanų, 
alegorijų, parabolių), o visi Frye pavyzdžiai - iš paties biblinio 
kanono. Taigi kyla klausimas, ar jų išvados tinka nagrinė- 
jant paprastesnes religinio diskurso rūšis. Ar galime tą reikš- 
mingumo lygmenį, siejamą su sudėtinga struktūrine sankloda, 
rasti paprastesniame, spontaniškesniame (pvz., sakytiniame) 
diskurse, ar iš šios medžiagos kuriami tik įmantrūs didžiųjų 
tradicijų ir talentingų rašytojų tekstai? Vienas būdas bent iš 
dalies atsakyti į šį klausimą - pamėginti pasidomėti, ar profe- 
sionalūs dvasininkai, sudėtingą religinių tradicijų literatūrą 
perteikiantys sakytiniu diskursu, mokosi tokių dalykų. 
Apie tai turėtume teirautis dvasininkų, bet juk žinome, 
kad seminarijų programose būna pamokslų rengimo ir her- 
meneutikos kursai ir kad juose naudojama medžiaga dažnai 
atitinka sudėtingą mūsų jau aptartų dalykų lygį. Žvilgte- 
lėkime, ką pataria du labai populiarūs pamokslų sakymo 
vadovėliai: Elizabeth Achtemeier Kūrybiški pamokslai: kaip ras- 
ti tinkamus žodžius ir Leanderio E. Kecko Biblija sakykloje“. 
Abiejuose atvirai kalbama apie žodžių svarbą - ne tik jų 
perteikiamas gilias tiesas, bet ir apie pačius žodžius. Štai 
Achtemeier rašo, kad "jeigu norime, kad nekrikščionis imtų 
gyventi krikščioniškai, tai turime pakeisti įvaizdžius, kitaip 
sakant, žodžius, kuriais žmogus vadovaujasi savo gyveni- 

me“ (p. 24). Abu autoriai suvokia daugelį specifinių klausi- 
mų, kuriuos kėlė tokie analitikai kaip Frye ir Suleiman. Pa- 
vyzdžiui, Keckas smerkia religinių laidų ir fundamentalistu 
polinkį siaurinti religines tiesas iki paprastų doktrinos for- 
muluočių. Pasak jo, gerai išsilavinusiam šių laikų žmogui, 
manančiam, “kad tiesa įžvelgiama tik akimirkomis ir frag- 
mentiškai, kad ji, prasiverždama į mus, būna ne simetriška, 
o nedarni ir kampuota“, religinio diskurso formulavimas nuo- 
sekliais kategoriškais teiginiais atrodys netikras (p. 42). Reikia 
žūtbūt vengti teksto, teigiančio vieną imperatyvą (Suleiman 
"ideologinis" tekstas), - sako autorius. Vietoj to reiktų tiesiog 
susieti Biblijos pasakojimus ir sąmoningai leisti išryškėti skir- 
tingu personažų įvairovei. Užuot kalbėjęs autoritetingu tradi- 
cinio pasakotojo balsu, pamokslininkas (-ė) turėtų pasakoti 
istorijas, atskleidžiančias jo paties silpnybes ir šitaip įgali- 
nančias publiką lengviau su juo tapatintis. Achtemeier, kurios 
knyga taip pat skirta visų pirma pagrindinių denominacijų 
liberalių bažnyčių dvasininkams, pataria panašiai. Ji ragina 
daugiau kalbėti apie veiksmus, o ne apie kategorišką tiesą, 
perpasakoti Biblijos istorijas, jas lygiagrečiai siejant su pasa- 
kojimais iš kasdienės patirties, kad parapijiečiai galėtų su 
jomis susitapatinti. 

Tai, kad diskurso struktūrų analizė gali padėti suprasti 
religinį diskursą, galima pailiustruoti ir kitaip, labiau tiesio- 
giai - žvilgtelėti į konkrečius religinio diskurso pavyzdžius. 
Anksčiau minėjau, kad tokia analizė gali padėti suprasti kul- 
tūrinę prarają, kur šiuo metu skiriančią religinius liberalus 
nuo religinių konservatorių. Čia gali praversti Frye įcentri- 
nių ir išcentrinių akcentų perskyra. Achtemeier ir Kecko 
patarimai, regis, rodo, kad esama išcentrinio akcento ir libe- 
ralesnės orientacijos sąsajos. Ar tokie skirtumai išryškėja ir 
pačiuose pamoksluose? 

PAŽVELKIME į štai tokį atvejį: liberalios protestantų bažnyčios 
pastorius skaito pamokslą “Nepakeliama meilė“ - apie sūnaus 
palaidūno istoriją; kitame miesto gale fundamentalistų baž- 
nytėlėje skaitomas pamokslas “Gyvenimo prasmė“. Jei neži- 
notume, kad vienas pamokslas skaitomas liberalioje, o kitas 
konservatyvioje bažnyčioje - ar galėtume tai nustatyti vien 
ištyrę abu tekstus? Arba - tai turbūt svarbiau - ką šie abu 
tekstai atskleidžia apie liberalaus ir konservatyvaus religinio 
diskurso skirtumus"? 

Čia ne vieta smulkiai nagrinėti abu šiuos tekstus, bet ga- 
lime parodyti, kaip įmanoma pritaikyti kai kuriuos mūsų 
aptartus aspektus“. Vien iš išorinio pavadinimų turinio ne 
ką tesuprasime apie esminius abiejų pamokslų skirtumus. 
Abiejuose nusakytos plačios egzistencinės, psichologinės te- 
mos, nė viename nėra specifiškai religinės ar biblinės frazės. 
Maža to, atkreipę dėmesį į struktūrinę žodžių jungtį pava- 
dinimuose, irgi pastebėsime panašumų: abu pavadinimai 
visai trumpi, abiejuose yra vyraujantis daiktavardis ir jo pa- 
žyminys, abiejuose daiktavardis su pažyminiu susietas gan 
paradoksaliai ar prieštaringai, tad kyla klausimas: kaip meilė 
gali būti nepakeliama, kaip gyvenimas gali turėti prasmę 
(būtent vieną, esminę prasmę). Vis dėlto (padedami šiokio to- 
kio triuko - dirstelėję į priekį ir turėdami galvoje pagrindinę 
Frye'aus perskyrą) jau galime nujausti, kad vienas tekstas 
akcentuos išcentrines reikšmes, o kitas - įcentrines. Tai nujau- 
čiame iš to, kad frazė “nepakeliama meilė“ autentiškai atvira 
įvairiausiems klausimams ir atsakymams, o “gyvenimo pras- 
mė“ suponuoja, kad toks miglotas ir sudėtingas dalykas kaip 
"gyvenimas" bus interpretuojamas vienaprasmiskai (visai 
kitaip interpretuoti skatintų frazė “gyvenimo prasmės" ar net 
“prasmė gyvenime”). 

Įnikę į pačius tekstus, rasime ir daugiau panašumų bei 
skirtumų. Pavyzdžiui, abiejuose naudojamos kai kurios prie- 
monės, kurios, anot Suleiman, padeda publikai tapatintis ar- 
ba su pasakotoju, arba su istorijos personažais. Vienu atveju 
kalbėtojas pradeda žodžiais: “Kas iš mūsų šiandien gali 
skaityti sūnaus palaidūno istoriją nejausdamas gniaužimo 
gerklėje?“ Kalbama daugiskaita, apimančia kartu ir mus, ir 
pasakotoją. Antru atveju įvardžiai pateikiami vienaskaita, 
bet keliamų klausimų seka kolektyviai apima visą publiką: 
“Kaip galiu Žiūrėti mirčiai į akis? Kaip galiu įveikti savo 
vienatvės jausmą? Kaip galiu geriau sutvarkyti savo laiką?” 
Tačiau toliau vis labiau aiškėja, kad orientuojamasi į du skir- 
tingus pasakotojo santykių su publika modelius. Pamoksle 
apie nepakeliamą meilę pasakotojas retai mini save, vis kalba 
daugiskaita; o kai pamini save, tai tokį, kuris pats kamuoja- 
si, mokosi, yra neužtikrintas ir silpnas. Jis objektyvizuoja šią 
istoriją, susieja ją su savimi ir kolektyviniu “mes”, kurio prik- 

lausomybe išreiškia frazėmis “kaip pagiežingas vaikas”, “pa- 
lūžęs“, “sugautas”. Kitas pamokslininkas pasakoja įvairius 
savo nutikimus - pasakojimuose jis dažnai tampa dalyviu, 
kurio autoritetu niekada neabejojama. Iš tikrųjų tai daugiau- 
sia auklėtinio istorijos, kuriose kalbėtojas-auklėtinis susiduria 
su kitais žmonėmis, mato juos pasimetusius ir pateikia jiems 
atsakymus. Bet tai nėra tikros auklėtinio istorijos, kokias nag- 
rinėja Suleiman. Jos vaizduoja tokį kalbėtoją, kuris jau yra 
suradęs atsakymus ar bemat juos suranda, arba pamato, kaip 
juos pritaikyti kitų žmonių problemoms. Žodžiu, pasakotojo 
vaidmuo tekste atskleidžia labiau "ideologinį" ar “autorita- 
rinį” antrojo pamokslo toną lyginant su pirmuoju. 

PRIEŠINGOS TĖKMĖS 


Tačiau įdomiau, kaip abu pamokslai laviruoja tarp paprastų, 
vienaprasmių ir sudėtingų, daugiaprasmių reikšmių. Pamoks- 
lo apie meilę pasakotojas pradžioje pažymi, kad pasakojimas 
apie sūnų palaidūną yra “paprasta istorijele". Perpasakojant, 
jo sakinių struktūra pabrėžia jos paprastumą: “Pirmiausia 
matome jaunesnįjį sūnų - palaidūną. Jį įsimename labai gyvai. 
Jis jaučia gyvenimo troškulį [...]. Jis veikia [...]. Ieško naujų 
potyrių“. Tai paprasti, trumpi, deklaratyvūs teiginiai. Jie sus- 
tiprina išorinį istorijos paprastumą. Ši sakinių struktūra 
išlaikyta ir pasakojant apie kitus veikėjus - vyresnįjį brolį bei 
tėvą. Bet paskui pasakotojas ima interpretuoti. Šį perėjimą 
jis paskelbia sakydamas, kad iš šios istorijos “mes kai ko 
pasimokome”, kad Jėzus dėl to ją ir pasakojo. Dabar perteikia- 
mos reikšmės darosi sudėtingesnės. Pasirodo, kad ši istorija 
nėra tokia jau paprasta. Joje pasakojama apie pavydą, susveti- 
méjima, atleidimą, ieškojimą, savąjį “aš”, malonę, susitaikymą. 
Ir dabar jau pats sakinių sudėtingumas verčia klausytoją at- 
sisakyti minties apie paprastas, tiesmukiškas interpretacijas. 
Štai esminis sakinys, reziumuojantis pagrindinę pamokslo 
idėją: “Biblinė Dievo rūstybės samprata nusako ne tiek teisin- 
go Dievo pyktį, kiek Dievo aistringą nepakantumą visiems 
nuodėmės pavidalams ir tam blogiui, kurį nuodėmė daro 
mylimam pasauliui“. Tiek nedaug žodžių! Nenuostabu, kad 
sakoma žodžiu, ši istorija, kaip teigė pasakotojas, "gniauZia 
gerklę“. Jos reikšmė vis dėlto ne tokia jau paprasta. Paklausęs 
vieną kartą, jos gal ir nesuvoksi. Cituotas sakinys nesuteikia 
aiškumo - jis skatina skverbtis į paslaptį, dar kartą ją tirti, 
išgyventi. 

Taigi čia judama nuo paprastumo prie sudėtingumo, o 
antro pamokslo tėkmė priešinga. Kaip jau minėta, tas tekstas 
pradedamas paprastais klausimais, įtraukiančiais publiką į 

savo orbitą. Visi klausimai trumpi ir viliojamai paprasti. Bet jų 
devyniolika! Ir jie pateikiami kaip vientisa nepertraukiama 
grandinė. Visi kartu jie nusako gyvenimo sudėtingumą: streso, 
apsisprendimo, bendravimo, baimės, kančios ir kitas proble- 
mas. Paskui pateikiama keletas trumpų pasakojimų. Kiekvie- 
name jų išdėstomas tariamai paprastas atsakymas į gyvenimo 
prasmės klausimą, o paskui šis atsakymas neigiamas sakiniais, 
nusakančiais pasimetimą, paslaptingumą, atvirumą, ieško- 
jima: “jis nežino tikrų atsakymų“, “jus nežinote, kur einate“, 
“mes taip nieko ir nepasiekiam”, “kokie gi tikri atsakymai", 
“pažinimas nieko neatsako“, “galia atsakymų neteikia“ ir t.t. 
Patys zodziai atveria temos sudėtingumą, bet, kaip ir aname 
pamoksle, tai daro ir daugelio sakinių ilgumas. Štai, pavyz- 
džiui, sakinys, aprašantis Jimo Joneso “Žmonių šventovės“ 
sekėjų pasimetima: “Visi jie buvo persiėmę tradicine religija, 
bet atsisakė jos, nes rado būrį žmonių, kurie juos pamilo, at- 
sakė į daugiau klausimų, rūpinosi jais, skleidė šilumą, - o juk 
iki tol jie sėdėdavę klauptuose ir klausydavę jiems sakomų 
beprasmių dalykų, kad išėję galėtų tęsti savo beprasmi gv- 
venima”. Keturiasdešimt trys žodžiai. Vien tai, kad šis sakinys 
sudėtinis, klausytoją nuteikia atvirumui: šalutiniai sakiniai 
galėtų tęstis be galo. Galų gale pasakotojas tiesiai paklausia: 
“Kur atsakymas?“ Ir tada atsako: “Jėzus yra atsakymas“. At- 
kreipkite dėmesį, koks paprastas šis sakinys. Be to, jis įrėmin- 
tas, atskirtas nuo kitų šio teksto sakinių, atitvertas: pasakoto- 
jas prisipažįsta matęs jį reklaminiame skyde prie autostrados, 
važiuodamas namo iš savo senelės laidotuvių. Galiausiai, 
kad publikai neliktų jokių neaiškumų, teksto pabaigoje (pir- 
masis pasakotojas tai darė pradžioje) jis aiškiai pasako, kad 
i$ tikrųjų viskas labai paprasta. "Ar gyvenimas kada nors at- 
rodo paslaptingas?“ - klausia jis ir teigia, kad atsakymas “ran- 
damas paprastai“, o paskui šį teiginį dar pabrėžia sakydamas, 

kad “jis nesunkiai suprantamas“, “labai paprastas“ ir “išsamus 

savo paprastumu“. Tai pabrėždamas, jis vėl remiasi lozungais 
- paprastais gerai Zinomy giesmių priedainiais, trumpomis 
Biblijos citatomis. Šiuos teiginius jis dukart perteikia vaikų 
lūpomis. 

Šiedu pamokslai įspūdingai parodo Frye iškeltą išcentrinių 
ir įcentrinių religinio diskurso tendencijų priešpriešą. Pamoks- 
le apie nepakeliamą meilę judama nuo paprastumo prie sudė- 
tingumo, nuo ribotos tiesioginės prie perkeltinės daugiaprasmės 
traktuotes. Pamoksle apie gyvenimo prasmę judėjimo kryptis 
kita - nuo sudėtingumo ir įvairiapusio ieškojimo prie paprastų, 
glaustai kodifikuotų atsakymų. Vienas “atsiveria” platesnéms 
reikšmėms, kitas "uzdaro" galimas reikšmes į vieną atsakymą. 

Galbūt ši priešprieša ir lemia tą prarają, skiriančią religi- 
nius liberalus ir konservatorius? Išsamiai panagrinėję abu 
pamokslus, pastabėtume, kad liberaliajame pamoksle Bibli- 
jai cituoti ir persakyti skiriama daugiau laiko negu konserva- 
tyviajame. Taip pat atkreiptume dėmesį į tai, kad liberalia- 
jame pamoksle šventraščio tekstas byloja tiesiau ir objekty- 
viau, o konservatyviajame daugiau dalyvauja pats pasakoto- 
jas. Taip pat pastebėtume, kad konservatyvusis pamokslas 
nepateikia griežto draudimų sąrašo arba kategoriškai nenu- 
rodo, ką reiškia teigti, kad “Jėzus yra atsakymas“. Kitaip sa- 
kant, šiedu pamokslai nesiskiria daugeliu tų atžvilgių, ku- 
rių tikėtumės remdamiesi išankstinėmis nuostatomis apie 
liberalizmą ir fundamentalizmą. Didžiausia priešprieša su- 
sijusi su stiliumi ir jo sąlygojamu reikšmių atvirumu arba 
ribotumu. 


PLATESNĖS PERSPEKTYVOS 


Ka tai pasako apie viešąjį religinį diskursą? Galbūt diskurso 
stilius lemia tai, kad vienoje aplinkoje jis priimamas, o kitoje 

visiškai atmetamas. Galbūt pačioje diskurso struktūroje sly- 
pi užuominos, sakančios mums: “gyvenimas tikrai per daug 
painus, o štai paprasti atsakymai” arba “mūsų turimi atsaky- 
mai tikrai per daug paprasti, ir mums reikia suvokti, kaip 
viskas sudėtinga“. Kaip ir abiejų pamokslų sakinių struktū- 
roje, čia gali glūdėti numanomas akcentas, teikiantis pirmeny- 
be įcentrinėms arba išcentrinėms reikšmėms. Šiedu akcentai 
gali būti išsakyti ir atvirai, kaip tai atsitiko, abiems dvasinin- 
kams vartojant žodį paprastas. 

Pasiremdamas Frye ir Suleiman, aš nebandžiau siūlyti 
griežto, lengvai kodifikuojamo ir juo labiau kiekybinio me- 
todo, tinkamo tirti religinio diskurso reikšmių struktūrą. Iš 
tikrųjų pateikti pavyzdžiai konkrečiai rodo, kokie trapūs pag- 
rindai, kuriais remiantis daromos išvados apie tekstų funk- 
cionavimą. Juk diskurso tyrimai yra interpretacinis užsiė- 
mimas. Jis labiau priklauso nuo išankstinių schemų (todėl 
prieš aptardamas tuos du pamokslus pristačiau Frye ir Sulei- 
man), o ne nuo grynos indukcijos iš empirinio pasaulio. 

Vis dėlto man atrodo, kad viešosios retorikos tyrimai gali 
būti plėtojami vadovaujantis kai kuriomis nuorodomis, kylan- 
čiomis iš šios Frye ir Suleiman traktuotės. Mes apsvarstėme, 
kaip svarbu tyrinėti metaforas ir pasakojimą ne kaip tiesioginį 
teminį turinį, o kaip teksto sandaros detales. Apsvarstėme 
perteklių ir ypatingas pasakojimo struktūrų rūšis, kuriomis, 
pateikiant pavyzdines istorijas ir apsakant auklėtinių žygius 
skaitytojas įtraukiamas į tekstą. 

Jei diskurso analizei galima pritaikyti kokį nors “paprastą 
atsakymą“, kylantį iš dar elementaresnio lygmens, nei čia 
siūloma, tai jį, matyt, galima rasti tyrinėjant perskyras ir są- 
sajas, priešpriešas ir paraleles. Pavyzdžiui, metaforą sudaro 
aiškiai skirtingi (paimti iš skirtingų sferų) žodžiai (“saulė - 
dangaus vežimas“), o ne tokie du žodžiai, kuriuos galima 
tapatinti (“Dievas yra šventas“). Kaip teigia Frye, metaforą 

sąlygoja šių dviejų kontrastingų žodžių sąsaja (todėl jo ana- 
lizėje tokia svarbi gramatinė jungtis yra). Tačiau šią mintį ga- 
lime pritaikyti ne tik metaforai. Tarkime, sudaroma kitokios 
rūšies dviejų kontrastingų žodžių sąsaja. Pavyzdžiui, buvo 
pastebėta, kad Flannery O'Connor šiam tikslui dažnai vartoja 
žodelį tarsi "^. Tokia sąsaja supainioja mūsų interpretacijas - 
verčia jas būti labiau išcentrines, negu įcentrines. Pavyzdžiui, 
ką turėjau galvoje, anksčiau teigdamas, kad mūsų metodai 
tarsi verčia mus suvokti religines bendruomenes kaip tylin- 
čius pasaulius? Ne tai, kad iš tikrųjų taip yra, o kad tam tikra 
provokuojančia prasme tai tiesa ir, į tai atsižvelgus, ši prob- 
lema gali atsiverti mums netikėtais aspektais. 

Apskritai pertekliaus klausimus ir būdus, kuriais skaity- 
tojas skatinamas tapatintis su teksto personažais, galima su- 
traukti iki perskyrų ir sąsajų, priešpriešų ir paralelių, t.y. 
struktūrinių diskurso ypatybių. Joms reikėtų skirti daugiau 
dėmesio. Religinis diskursas viešumoje - tai ne šiaip šnekė- 
jimas apie dievus pasaulietinėje aplinkoje. Tai reiškia, kad 
naudojamas tam tikras retorinis stilius, atitinkantis tam tikras 
giluminės struktūros taisykles, bet priimamas tik tiek, kiek 
ta struktūra tinka konkrečiam naudojimo atvejui. 


RELIGINĖS EVOLIUCIJOS KONCEPCIJOS 


KaiP mes nustatome šiuolaikinės religijos permainas? Ar tose 
permainose galima įžvelgti kokias nors bendresnes tenden- 
cijas, atitinkančias mūsų turimas moderniųjų laikų religijos 
teorijas (arba nuo jų nukrypstančias)? 

Yra religinę ir kultūrinę evoliuciją aiškinančių teorijų, į 
kurias keliant šiuos klausimus būtina atsižvelgti. Užuot per- 
mainas vaizduodamos kaip religijos svarbos menkėjimą, šios 
teorijos akcentuoja religijos pobūdžio kokybines permainas. Jos 
apibūdina bendras moderniųjų laikų religijos raidos stadijas 
ir pateikia galimas jos ateities perspektyvas. Žinoma, tai yra 
spekuliatyvios schemos, tiek pat pagrįstos įsigalėjusiomis in- 
telektualinių srovių sampratomis apie praeitį ar dabartį, kiek 
ir faktiniais duomenimis. Vis dėlto jos gali praversti prade- 
dant platesniu mastu svarstyti šiuolaikinės religijos permainas. 


EVOLIUCINĖS TENDENCIJOS 


NEBUTINA pritarti kai kurių teoretikų kategoriškiems pareiš- 
kimams apie kultūros evoliuciją (ypač apie “sociobiologine” 
evoliuciją), randant šį tą vertinga teorijose, pagal kokią nors 
bendresnę evoliucijos schemą bandančiose susisteminti mūsų 
žinias apie istorijos raidą. Tokios teorijos vertingos, nes pateikia 
metmenis, išryškinančius tam tikrus modernybės aspektus, 

ir įgalina lyginti ją su ankstesniais laikotarpiais. Nužymė- 
damos bendriausius socialinės ir kultūrinės kaitos procesus, 
šios teorijos taip pat nurodo tam tikras mąstymo apie galimas 
būsimas permainas gaires. 

Žinoma, būtina pripažinti, kad tokios teorijos labai prik- 
lauso nuo vertybių ir nuostatų, glūdinčių toje bendroje kultū- 
ros aplinkoje, iš kurios jos kyla. Pavyzdžiui, pastebime, kad 
dabartis dažnai vaizduojama kaip nepalyginti geresnis laiko- 
tarpis už visa, kas buvo anksčiau, arba, kitais atvejais, aiškina- 
ma, kad dabartis apimta gilių krizių, keliančių baisią grėsmę 
šiuolaikinei visuomenei, bet jau esą formuluojamos naujos 
idėjos, išgelbėsiančios žmoniją nuo tikros pražūties. Turėtume 
atpažinti tokius vertybinius sprendimus ir jų nepainioti su 
pačia istorine medžiaga. Tačiau teikdamos Archimedo tašką, 
iš kurio galima apžvelgti pagrindinius visos kultūrinės epo- 
chos kontūrus, tokios teorijos gali būti nepaprastai naudingos. 

Dėta daug pastangų, siekiant moderniųjų laikų religiją 
apibūdinti bendromis evoliucijos sąvokomis. Iš tikrųjų so- 
ciologiniai religijos tyrimai ir kilo daugiausia iš tokių pas- 
tangų. Marxas, Weberis ir Durkheimas formulavo impliciti- 
nes moderniosios religijos evoliucijos krypčių teorijas, nekal- 
bant apie Comte'ą, Tonniesą, Spencerį ir kitus, atvirai kūrusius 
tokias koncepcijas. Pastaraisiais dešimtmečiais šią socialinių 
teorijų literatūrą papildė Talcottas Parsonsas, Marion Levy, 
E. O. Wilsonas, Peteris Bergeris, Thomas Luckmannas, Bryanas 
Wilsonas ir daugelis kitų. Tačiau nebandysiu visos šios teori- 
nės baterijos taikyti religinės kaitos klausimams, o pasitenkinsiu 
trumpu ekskursu į trijų reprezentatyvių teoretikų idėjas - 
Roberto N. Bellah, Jūrgeno Habermaso ir Niklaso Luhman- 
no: jų moderniosios religijos studijos yra nepranokstamos 
argumentacijos subtilumu ir kultūrinės analizės niuansų pa- 
jautimu. Būtų pravartu trumpai apžvelgti šių teoretikų teigi- 
nius, prieš bandant jų atžvilgiu gvildenti šiuolaikinę religiją. 

Roberto N. Bellah religinių pokyčių teorija buvo paskelb- 
ta 1964 m. trumpame straipsnyje žurnale American Sociologi- 
cal Review. Nors vėlesnėse paskaitose ir publikacijose Bellah 
išplėtojo pirminę schemą (kai ką net atmesdamas), šis pradi- 
nis eskizas tebėra esminis ir provokuojantis daugelio teorinių 
moderniosios religijos traktuočių elementas. Bellah schema, 
įterpta į plačius evoliucinius rėmus, skiria penkis idealius ir 
tipinius religijos modelius, kurių kiekvienas yra atskiras reli- 
gijos raidos tarpsnis nuo ankstyvųjų visuomenių iki šių die- 
nų arba “sąlyginai stabili kristalizacija". Šiuos penkis tarps- 
nius Bellah pavadino taip: primityvusis, archainis, istorinis, 
ankstyvasis modernusis ir modernusis. Perėjimas nuo vieno 
tarpsnio į kitą - tai procesas, kuriame “didėjanti organizacinės 
struktūros diferenciacija ir sudėtingumas suteikia organiz- 
mui, visuomeninei sistemai ar kokiam kitam dariniui daugiau 
galių prisitaikyti prie savo aplinkos nei [...] jų turėjo mažiau 


HA 


sudėtingi pirmtakai”. Bellah požiūriu, archainės religijos sa- 
vo pasaulėžiūra ir religinės veiklos bei organizacinės struktū- 
ros apraiškomis buvo sudėtingesnės ir labiau diferencijuo- 
tos nei primityviosios religijos; savo ruožtu istorinės religi- 
jos sudėtingesnės už archaines ir t.t. Tačiau mūsų tikslams 
pravartus tik modernusis tarpsnis, nes Bellah jo ištakas ap- 
tinka toli XIX amžiuje ir aiškina, kad šiandieninėse JAV jo 
ypatybės dominuoja net liaudyje. 

Bellah teigia, kad modernioji religija nuo visų ankstesnių 
rūšių skiriasi tuo, kad “suiro dualizmas, kuris buvo esminis 
visų istorinių religijų bruožas“. Nebėra griežtos “šio pasaulio“ 
ir kokio nors “kito pasaulio“ ribos, gamtiško ir antgamtiško 
lygmens, - modernioji religija linkusi supinti sacrum ir pro- 
fanum. Religiniai teiginiai labiau grindžiami žmogaus būklės 
aspektais, o ne antgamtinio apreiškimo argumentais. Šiuo 
atžvilgiu “dievybė” tampa lengviau pasiekiama, artimesnė. 

Išoriškai šis antgamtiškumo suirimas gamtiškume tarytum 

liudytų grįžimą prie mažiau diferencijuoto pasaulėžiūros ti- 
po, būdingo primityviosioms arba archajinėms religijoms. 
Tačiau Bellah teigia, kad iš tikrųjų simbolinė diferenciacija 
išaugo. Anksčiau tikrovė būdavo suvokiama dualistiškai, o 
dabar ji darosi “daugialypė”. Religiniai simboliai ne tiek kon- 
trastingai išsiskiria i$ sekuliarinio pasaulio, o veikiau yra gi- 
lesnės prasmės ženklai. Jie nurodo tam tikrą transcendenciją, 
vis dėlto prasiskverbiančią į kasdienį gyvenimą. 

Pasak Bellah, ypatinga ir tai, kad modernieji religiniai sim- 
boliai sąmoningai suvokiami kaip simboliai. Užuot “žiūrėję 
per" simbolius į jų perteikiamas tiesas, mes žiūrime “į simbo- 
lius", labiau vertindami jų galią formuoti tikrovę. Bellah ma- 
no, kad šis sugebėjimas skirti simbolius nuo jų perteikiamų 
tiesų ryškiausiai liudija sudėtingesnį, labiau diferencijuotą 
moderniosios religijos pobūdį. Tam tikra prasme išaugo su- 
gebėjimas dirbti su šventaisiais simboliais, sau palankiai jais 
manipuliuoti, nagrinėti juos teksto kritikoje ir vis dėlto pri- 
pažinti juos esant tiesa, atskirti mitą nuo tiesioginio fakto ir 
kartu rasti prasmę juose abiejuose. Kituose straipsniuose Bel- 
lah, aprašydamas ir sunormindamas, išplėtoja šiuos klausi- 
mus. Jis teigia, kad modernioji kultūra Zvelgia į religiją vado- 
vaudamasi “simboliniu realizmu”, pripažįstančiu žmogišką 
religinės simbolikos prigimtį ir akcentuojančiu tokios simbo- 
likos kaip galutinės prasmės bei asmens integralumo šaltinio 
svarbą. 

Bellah neatsitiktinai mato glaudžią religinės simbolikos 
ir asmens integralumo sąsają. Moderniojoje kultūroje “as” 
vieta ne tik svarbi, bet ir problemiška. Palengva išsivadavęs 

iš visų kolektyvinių varžtų, “aš” gali laisvai kalti savo likimą, 
net pasirinkti tapatybę. Bet, kita vertus, tą “aš” formuoja be- 
galė potyrių, sudėtingoje visuomenėje darančių jį trapų ir 
stokojantį harmonijos. Bauginanti atsakomybė religijos da- 
lykuose, kilusi iš Reformacijos ir, tariant Weberio žodžiais, 

palikusi tikintijj akis į akį su Dievu, smarkiai išsiplėtė. Dabar 
individas turi prisiimti atsakomybę ne tik už Dievo nurody- 
tas pareigas, bet ir už patį išpažįstamų dievų pasirinkimą. 
Išpažinimų reikia ne tik sugebėti laikytis, bet ir interpretuoti 
juos bei selektyviai derinti, modifikuoti ir suasmeninti, kad 
jie būtų individualiai prasmingi. O kadangi “as” paprastai 
yra daugiamatis, jei ne metamorfozinis, religinių simbolių 
pasirinkimo ir prisitaikymo procesas gali virsti viso gyveni- 
mo "kelione", o ne vienkartiniu apsisprendimu ir juo labiau 
ne priskirtu statusu. 

Pasak Bellah, religinė veikla, taigi ir organizacinė struk- 
tūra moderniojoje eroje darosi atviresnė ir lankstesnė. Bažny- 
čios ir kitos religinės organizacijos nebegali monopolizuoti 
individo santykių su absoliutu. Narystės reikalavimai lais- 
vėja, kai akcentas perkeliamas nuo vieningų tikėjimo ir mora- 
lės kodų prie individualaus pasirinkimo ir sąžinės laisvės. 
Kartu “religingumo” arba aukščiausios prasmės pažinimo 
apibūdinimas praplečiamas ir jį vis labiau lemia individuali 
interpretacija. To pasekmė - siauras išganymo sampratas iš- 
stumia etinė elgsena sekuliariame pasaulyje, ir daugiau Zmo- 
nių siekia išganymo specifiniais, trumpalaikiais įsipareigo- 
jimais visai ne bažnyčios srityje. Bonhoefferio “nereligine 
krikščionybė“ teikia teorinį galimo rezultato vaizdą. Kalbėda- 
mas apie organizacinę struktūrą, Bellah numato, kad iškils 
"vis paslankesnio pobūdžio organizacinė struktūra, kurioje 
nuolat susidarys ypatingų tikslų siekiantys pogrupiai“. 

Bellah mano, kad nuodugniai modernizuota religijos for- 
ma skinasi kelią nebūtinai visiškai išstumdama tradicinius 
religinės raiškos variantus. Fundamentalistinės religijos ir 
autoritariniai religiniai kultai, siekiantys tikintiesiems primes- 
ti vieningus ortodoksiškus įsitikinimus ir narystės reikalavi- 
mus, tebegyvuos ir net periodiškai klestės - tai bus reakcija 
į būdingas moderniosios visuomenės komplikacijas. Taip pat 

bus Žmonių, kurių religiniai simboliai visiškai netenkins, ir 
jie ieškos grynai sekuliarinės pasaulėžiūros, neigiančios aukš- 
čiausios prasmės galimybę. Vis dėlto Bellah abejoja, kad ilgai- 
niui fundamentalistinis ar grynai sekuliarinis prisitaikymo 
prie modernybės būdas bus toks gyvybingas kaip atviras, 
daugialypis šventybės variantas. 

Bellah moderniosios religijos aprašymas grindžiamas 
svarstymais apie ilgalaikę socialinę evoliuciją, bet šie svarsty- 
mai jo raštuose daugiausia lieka potekstėje. Po šio straipsnio, 
kuriame toms teorijoms skirta po vieną sakinį, Bellah dar 
daug rašė apie moderniąją religiją, bet nė karto pakankamai 
detaliai neišaiškino giluminio evoliucijos modelio dinamikos. 
Iš tikrųjų kartais jis, regis, netgi atsisakydavo pažangos ir li- 
nijinės raidos prielaidų, kuriomis grindžiamos evoliucinės 
teorijos. Todėl įdomu pasitelkti kitą teoretiką - Jūrgeną Haber- 
masą, irgi plėtojusį religinės evoliucijos idėją“. 

Habermaso išsilavinimo pagrindas - vokiečių socialinė 
filosofija, o intelektualinės šaknys - marksistinė tradicija ir 
Frankfurto kritinės teorijos mokykla, tad jo aprašoma socia- 
linė evoliucija kai kuriais atžvilgiais reikšmingai skiriasi nuo 
Bellah. Pavyzdžiui, Habermasas daugiau kalba apie ekono- 
mikos vystymąsi ir valstybę, kultūrinėje evoliucijoje ryškesnį 
vaidmenį skiria visuomenės mokslams ir, užuot pabrėžęs šven- 
tąsias ar religines vertybes, akcentuoja sekuliarines proce- 
dūras kaip legitimacijos elementus. Vis dėlto Habermasas, 
kaip ir Bellah, patyrė didelę Weberio, Heideggerio ir Parsonso 
įtaką, jis galiausiai atmetė marksistinį istorinį materializmą 
ir ieškojo evoliucinės schemos, kuri ne tik aprašytų modernią- 
ją kultūrą, bet ir pateiktų gaires diskusijoms apie ją. Iš tiesų 
Habermasas religijos traktuotę tiesiogiai perėmė iš Bellah ir 
ją papildė daugiausia suteikdamas aiškiau detalizuotą kul- 
tūrinės evoliucijos pagrindą. 

Habermasas išskiria keturis kultūrinės evoliucijos tarps- 

nius: neolitinį, archaini, išvystytąjį ir modernųjį. Pirmieji trys 
daugmaž atitinka Bellah primityvųjį, archainį ir istorinį tarps- 
nį, o paskutinysis apima jo ankstyvąjį modernųjį ir moder- 
nųjį tarpsnius. Iš esmės Habermasas skiria tarpsnius vieną 
nuo kito pagal skirtingus institucijų organizavimo princi- 
pus, skirtingus gamybinių jėgų lygius ir skirtingas socialinės 
adaptacijos sudėtingomis sąlygomis galimybes. Praktiškai šie 
tarpsniai, kaip ir Bellah schemoje, daugiausia skiriasi nuolat 
augančiu kultūrinio sudėtingumo ir diferenciacijos lygiu. 

Neolitinėms kultūroms būdingas palyginti žemas kultū- 
rinės diferenciacijos lygis. Motyvai ir elgesio padariniai ne- 
diferencijuojami kaip ir veiksmai bei pasaulėžiūra, žmonių 
bei dievų nutikimai, gamtos ir visuomenės reiškiniai, tradicija 
ir mitas. Archajinės kultūros šias visas kategorijas jau diferen- 
cijuoja, tad jose labiau išryškėja linijinė istorijos raida, randasi 
daugiau galimybių apskaičiuoti veiksmus užvaldant gamtą 
ir kurti racionalią teisėtvarką bei valstybę. Išsivysčiusios kul- 
tūros įgyja dar daugiau diferenciacijos sluoksnių - mitą ir 
tradiciją pakeičia unifikuotomis kosmologijomis ir aukštes- 
nėmis religijos formomis, suformuluoja tiksliai kodifikuotas 
moralės taisykles ir teigia universalistinius principus kaip 
teisinės ir politinės legitimacijos būdus. 

Modernioji kultūra, kurios pradžia, Habermaso nuomone, 
sutampa su Reformacija, labiausiai išsiskiria tuo, kad nyksta 
pasitikėjimas aukštesnių principų pagrįstumu. Absoliučius 
aksiominius įstatymus kaip pagrindą, kuriuo remiasi kultū- 
rinės reikšmės ir koherencija, keičia sistemingai mąstantis 
protas. Dėl to tikėjimas nebėra savaime suprantamas dalykas 
ir yra objektyvizuojamas, racionaliai apmąstomas. Racionalus 
protas taip pat skatina sąmoningiau suvokti būdus, kuriais 
pripažįstamas ir tikrinamas teiginių apie religiją, dorovę ir 
gamtą pagrįstumas. 

Habermasas turi omenyje anaiptol ne tik tą tapusį prie- 

žodžiu proto ir tikėjimo "kara", kurį tyrinėtojai buvo linkę 
akcentuoti nuo švietimo laikų. Jis taip pat teigia, kad pats 
tikėjimas vis labiau pavaldus proto, logikos ir net empirinių 
procedūrų išbandymams. Kaip pastebėjo ir Bellah, šis vyks- 
mas skatina sąmoningiau suvokti “teiginius”, atskiriant juos 
nuo jų perteikiamų reikšmių. Tačiau Bellah nuomone, bū- 
dinga proto ir tikėjimo įtampa išsprendžiama gan lengvai, 
abiems išlaikant pagrįstumą savo sferoje, o Habermasas mato 
daugiau šios įtampos įrodymų. Jis teigia, kad racionalumo 
ekspansija religijos sritį gerokai sumažina, nors ir nepanaikina. 

Tačiau religijos vaidmuo tebėra svarbus, - teigia Haberma- 
sas (čia jis sutinka su Bellah), - ji teikia asmeninį integralumą, 
vienovę, subjektyvią prasmę ir vientisą “aS” tapatybę. Kaip 
ir (jo cituojamas) Peteris Bergeris, Habermasas samprotauja, 
kad reikia kokios nors simbolinės visatos - deginančio skliau- 
to, - sujungiančio įvairias individo veiklos sistemas. Religi- 
nės pasaulėžiūros labai padėjo tenkinti šį poreikį “iSsivys- 
čiusiose“ kultūrose. Žmogaus veiklą labiau atskiriant nuo 
gamtos, stipriau išsivystė individualios tapatybės jausmas; 
vientisas visatą valdančių jėgų vaizdas padėjo internalizuoti 
darnią dorovinių principų sistemą, o tai palengvino asmeny- 
bės harmonizavimą; be to, kaip pažymėjo Weberis, religijos 
teikiami gamtos nelaimių paaiškinimai padėjo individams ir 
kolektyvams veiksmingiau funkcionuoti rizikos, netekties ir 
nevilties akivaizdoje. Moderniuoju laikotarpiu religija vis dar 
atlieka daugelį šių tradicinių funkcijų. 

Tačiau, pasak Habermaso, moderniuoju laikotarpiu religi- 
jos vaidmuo tampa vis labiau ribotas. Modernizavimas įga- 
lino geriau kontroliuoti gamtos ekscesus, sumažindamas šių 
ekscesų religinių aiškinimų poreikį ir padidindamas specialių 
žinių, grynai empiriškai traktuojančių gamtą, svarbą. Atitin- 
kamai religija ėmė mažiau orientuotis į metafizinius teiginius 
apie pasaulį ir labiau - į subjektyvius individualios prasmės 

ir integralumo rūpesčius. Žodžiu, religija vis labiau stumiama 
į sferą, kurią Habermasas vadina "pilietiniu privatizmu”. 

Religijos “privatizaciją” tam tikrais atžvilgiais akcentavo 
ne tik Habermasas, bet ir Bellah bei daugelis kitų šiuolaikinės 
religijos stebėtojų. Tačiau Habermasui pernelyg rūpi sociali- 
niai procesai, tad jis ne itin vertina tokią religiją, teikiančią 
tik psichologinę paguodą individui. Kaip ir Bellah, jis pripa- 
žįsta, kad tradicinį religijos reikšmingumą daugiausia lėmė 
jos sugebėjimas įskiepyti bendruomenės jausmą ir atlikti 
socialinės integracijos funkciją. Bellah teigia, kad ši funkcija 
atliekama ir dabar, visų pirma pritaikant religines vertybes 
- ne per institucionalizuotą bažnyčią, o per kultūriškai dife- 
rencijuotą religinių simbolių sistemą, kurią jis vadina pilieti- 
ne religija. Tačiau Habermasui pilietinės religijos samprata 
atrodo neefektyvus regresas į mažiau modernizuotą vertybių 
sistemą. 

Gal dėl to, kad jo šaknys yra nuodugniau sekuliarizuo- 
toje Vakarų Europos aplinkoje, Habermasas nemano, kad 
tradicinės religinės vertybės galėtų išlikti kaip reikšminga 
socialinės legitimacijos ir integracijos priemonė. Jo nuomone, 
visuomenės mokslai gerokai pakirto tokių vertybių įtikimu- 
mą, nes reliatyvizavo jas ir virš jų iškėlė techninį protą, skirtą 
spręsti socialines problemas taikant technines žinias. Haber- 
masas pripažįsta, kad visuomenės mokslai nesugeba veiks- 
mingai spręsti konkrečių socialinių problemų ir juo labiau 
kuo nors pakeisti religinius atsakymus į mirties, sielvarto, 
ligos ir tragedijos problemas. Vis dėlto jis tvirtina, kad, vi- 
suomenės mokslams atskleidus religinių simbolių socialinio 
konstravimo mechanizmus, nebeįmanoma kliautis absoliučia 
religijos pretenzija į socialinę integraciją. Į gera tai ar į bloga, 
bet socialinė integracija iš esmės priklausysianti nuo racio- 
nalių teisinių procedūrų, kurios buvo sukurtos tvarkyti biznį 
ir valdžią bei spręsti ginčus. 

Vis dėlto Habermasas nurodo vieną funkciją, kurią reli- 
giniai simboliai galėtų atlikti, - palengvinti komunikaciją. Iš 
pirmo žvilgsnio tokia Habermaso pozicija atrodo keista, nes 
jis apskritai skeptiškai vertina religiją, laiko ją ideologijos 
forma, sistemingai iškreipiančia komunikaciją, nes religingi 
žmonės esą paprastai nesugeba kiek ilgesniam laikui palikti 
nuošalyje savo nuomonių, kad įsijaustų į kitų Žmonių inte- 
resus ir vertybes. Bet vienur kitur jis, iš esmės neplėtodamas, 
daro prielaidą, kad kai kurios moderniosios religijos sam- 
pratos veikiau skatina, o ne varžo komunikaciją. Minėdamas, 
pavyzdžiui, Metzo ir Pannenbergo teologinius veikalus, Ha- 
bermasas aiškina, kad juose yra nauja Dievo samprata, pri- 
pažįstanti, jog visos dievybės koncepcijos esančios socialiai 
sukonstruotos, bet vis dėlto teigianti, kad tokie simboliai nau- 
dingi, nes jais orientuojamasi į bendruomenę ir susitaikymą. 

Kaip ir Bellah, Habermasas įžvelgia smarkią institucio- 
nalizuotos religijos eroziją - dėl to jis net beveik nesiima 
nagrinėti organizuotos religijos. Pagal jo evoliucijos kon- 
cepciją, augant modernios kultūros diferenciacijai, religijai 
tenka konkuruoti su protu, gamtos mokslais, o pastaruoju 
metu ir su visuomenės mokslais, - visi šie konkurentai perėmė 
daugelį temų, kuriomis tradiciškai religija kalbėdavo autori- 
tetingai. Ir pati modernioji religija pasidarė labiau diferen- 
cijuota: religinė Zinija labiau atsiskyrė nuo religinės patirties 
ir reikšmių, religinė praktika - nuo religinių vertybių, o reli- 
giniai teiginiai tapo iš naujo objektyvizuoti atsižvelgiant į 
jiems teikiamas gerokai privatizuotas reikšmes ir interpreta- 
cijas. Galiausiai vis labiau suvokiant religinių simbolių situa- 
cinį reliatyvumą, mažėja jų absoliutus jtikimumas, bet galbūt 
stiprėja jų kaip socialinių vertybių komunikavimo objektų ir 
lengvintojų vaidmuo. 

Trečią moderniosios religijos evoliucijos koncepciją patei- 
kė Niklasas Luhmannas, kitas įžymus Vokietijos sociologas, 

dažnai diskutuojantis su Habermasu. Bielefeldo universiteto 
sociologijos profesorius Luhmannas tapo vienu ryškiausių 
šiuolaikinės sociologijos teoretikų. Anksčiau žinomas tik iš 
diskusijų su Habermasu, vėliau ir pats savaime ėmė rimtai 
dominti amerikiečių mokslininkus. Jis, kaip ir klasikiniai te- 
oretikai, religiją laiko esminiu moderniosios visuomenės 
elementu. 

Luhmannas yra sistemų teoretikas, kai kuo artimas Tal- 
cottui Parsonsui - socialinę evoliuciją pirmiausia suvokia 
per socialinę diferenciaciją. Jis, pavyzdžiui, teigia, kad mo- 
dernios visuomenės skiriasi nuo tradicinių visų pirma tuo, 
kad turi daugiau aiškiai diferencijuotų socialinių sferų arba 
posistemių. Jo nuomone, moderniųjų visuomenių Modelių 
pamatai buvo pakloti XVI-XVIII a., kai iškilo gana autono- 
miška politinė sistema, o kartu ir vis autonomiškesnės kitų 
sričių sistemos - mokslo, teisės, švietimo ir meno. Šiame pro- 
cese religiją imta traktuoti kaip vieną sferą iš daugelio. Kaip 
ir Habermasas, Luhmannas mano, kad modernioji religija 
beveik prarado galią legitimuoti ir vienyti visą visuomenę. 
Nepanašu, kad religija išnyktų, - teigia Luhmannas: ji gali 
net klestėti reakcingose grupėse, kritiškai vertinančiose politi- 
nius ir ekonominius procesus. Bet ji turi funkcionuoti vis ma- 
žiau reikšmingai susijusi su kitomis visuomeninės veiklos 
sferomis. 

Tokia buvo Luhmanno pozicija anksčiau - gan pesimisti- 
nis požiūris į moderniąją religiją, iš esmės nesiskiriantis nuo 
daugelio XIX a. visuomenės teoretikų požiūrio. Tačiau ben- 
dresnės Luhmanno schemos nuolat kito, tai paveikė ir jo po- 
žiūrį į religiją. Jis, kaip ir Habermasas, įniko į vis gausesnę 
literatūrą apie kalbą, diskursą bei komunikaciją ir vis labiau 
ėmė traktuoti pačią visuomenę kaip plačią komunikacinės 
veiklos sistemą, ir ši koncepcija jam davė keletą naujų idėjų 
apie religijos prigimtį. 

1984 m. Amerikos sociologijos asociacijos konferencijoje 
Luhmannas perskaitė pranešimą, pavadintą “Visuomenė, 
reikšmė, religija - grindžiant nuoroda į save”, kuriame jis iš- 
dėstė esmines mintis apie moderniąją religiją. Tęsdamas savo 
ankstesnes idėjas, moderniąją visuomenę jis nusakė kaip evo- 
liucinės raidos padarinį, bet taip pat iškėlė mintį, kad pama- 
tinė moderniosios visuomenės ypatybė yra jos neišvengiamas 
ir nuolatinis susidūrimas su paradoksu. Vienoje plotmėje 
esminiu moderniajai visuomenei kylančiu paradoksu gali- 
ma laikyti tai, jog idant vyktų komunikacija yra būtinas 
užsklendimas, bet kartu, norint suvokti moderniosios visuo- 
menės sudėtingumą ir kaitą, reikia ir atvirumo. Kitoje plot- 
mėje paradoksas kyla iš to, kad kiekvienas teiginys apie pa- 
saulį numato, jog buvo įmanomos ir kitos galimybės, todėl 
net apibrėžti teiginiai yra kontingentiški. Žodžiu, Luhmannas 
tvirtina, kad gyvename paradoksaliame pasaulyje, kuriame 
kontingentiškumas būtinas. Šitaip paprastai pripažinęs para- 
doksalumą, Luhmannas rutulioja požiūrį į religijos funkcijas. 

“Paradoksalaus pasaulio gausa ir tuštuma yra galutinė re- 
ligijos tikrovė, - rašo jis. - Reikšmės prasmė - tai kartu ir gau- 
sybė nuorodų, ir tautologinis ratas." Kadangi modernioji vi- 
suomenė yra ir uždara sistema, ir vis dėlto neišvengiamai 
turinti būti atvira nenumatomoms kontingencijoms, ji turi 
tvarkytis su savo padėties paradoksalumu. Luhmannas api- 
būdina religiją kaip formų sistemą, kurią visuomenė kuria 
siekdama “nuparadoksinti pasaulį“. Religinės formos “suge- 
ria” paradoksą, jį išsprendžia parodydamos, kad tariamos 
priešybės iš tikrųjų yra vienas ir tas pat dalykas. 

Esminė įžvalga čia labiausiai išryškėja priešinant ją 
Weberio tradicinės religijos funkcijų aprašymui. Weberis 
aiškina, jog tradicinė religija reikalinga idant “jprasminty” 
visatą parodydama, jog viską galima sieti su viskuo kitkuo, 
“suvienyti” į vieną visybe. Taigi gėris ir blogis, kančia ir 

džiaugsmas, gyvenimas ir mirtis suderinami vienoje visa api- 
mančioje struktūroje. O Luhmannas tvirtina, kad net šios 
struktūros negalima priimti kaip galutinės. Tai sistema, kuri 
būtinai pripažįsta, kad gali būti reikšmių už jos ribų. Moder- 
nioji religija turi visada skaitytis su šia paradoksalia įtampa. 

Vadinasi, kiekviena religinių simbolių sistema ar orga- 
nizacija yra neišvengiamai trapi. Ji egzistuoja kaip forma, 
išsprendžianti dviprasmybe, bet kartu ji visada turi pripažin- 
ti dviprasmybės realumą. Todėl religinės sistemos kone nuo- 
latos kinta - jos ir prisitaiko prie savo socialinio konteksto, 
ir yra jo keičiamos. Joms kelia pavojų jų pačių sėkmė - para- 
dokso išsprendimas ilgainiui tampa žalingas ir verčia iš nau- 
jo suvokti patį paradoksą. Taigi Luhmannas teigia, kad re- 
ligija patiria evoliucinį procesą, bet jis nesutinka su Bellah 
ir Habermasu, kad šį procesą galima suskirstyti į atskirus 
tarpsnius. 

Vis dėlto moderniosios religijos evoliucijoje galima įžvelg- 
ti keletą reikšmingų gairių. Kadangi religijai kylantys para- 
doksai, Luhmanno požiūriu, susiję su komunikacijos pobū- 
džiu, šios gairės daugiausia atspindi komunikacijas pobūdžio 
poslinkius. Vienas jų - tai abėcėlės išradimas. Jis įgalino kur- 
ti rašytinius religinius tekstus, kurie kartu su dievais ir jų pa- 
reiškimais tapo religinio apmąstymo objektais. Kunigai ir 
pranašai nebegalėjo tiesiog patys aiškinti antgamtiškumą; 
juos varžė tai, kas pasakyta šventraščiuose. Luhmannas pu- 
siau rimtai teigia, kad ir pačią krikščionybės raidą galima 
vertinti kaip desperatišką religijos specialistų pastangą išgy- 
venti atsiradus rašytiniam žodžiui. 

Žinoma, tai įvyko prieš daugelį amžių, bet tebeveikia mo- 
derniosios religijos slinktį, nes šventraštis ir "Zodis" Krikščio- 
nių religijai tebėra svarbūs sąmoningos refleksijos objektai. 
Luhmannas pažymi, kad ir pats Naujojo Testamento kanonas 
atspindi tikėjimą, tiksliau apibrėžiamą religinių tekstų, nei 


RELIGINĖS EVOLIUCIJOS KONCEPCIJOS 105 


Senasis Testamentas. Bet visa tai dar nepriartėja prie poslin- 
kių, būdingų XX a. religijai. 

Aprašinėdamas šiuolaikinę religiją, Luhmannas kartoja 
daugelį temų, kurias jau gvildeno Bellah ir Habermasas: pri- 
vatizacija, įsitikinimų atskyrimas nuo organizacijų, grupės 
specialiems tikslams siekti ir silpstanti galia legitimuoti politi- 
ne bei ekonominę veiklą. Taip pat jis detalizuoja Bellah idėją 
apie didesnę antgamtiškos ir gamtiškos sričių diferenciaciją, 
vėlgi atkreipdamas dėmesį į komunikaciją: Dievas tebėra ob- 
jektas, su kuriuo galime bendrauti, o su gamta paprastai ne- 
sisnekame. Tačiau daugelį šių poslinkių Luhmannas sieja su 
krikščionybės ištakomis ar net su graikų miestais-valstybėmis. 

Luhmannas mano, kad dabartiniu laikotarpiu svarbiausia 
problema religijai - bendrauti su tyloje užsidariusiu dievu. 
Ar, geriau pažindami simbolių prigimtį, galime suvokti savo 
įsitikinimų funkcijas ir kartu tvirtai jų laikytis? Ar paradok- 
sas gali būti išspręstas, jei suvokiame, kad mūsų įsitikinimų 
vaidmuo - išspręsti paradoksą? Luhmannas atsako: tikriau- 
siai ne. Tačiau jis pripažįsta, kad tokia jautria savivoka, matyt, 
pasižymi tik labai išsilavinę gyventojų sluoksniai. 

Keistas paradoksas glūdi ir pačiame Luhmanno dėstyme 
apie religijos paradoksalumą. Suvokdami paradoksų spren- 
dimo proceso vertę ir komunikacijos funkcionavimo būdą, 
galėtume sugebėti peršventinti mūsų bažnyčias būtent šiam 
tikslui. Tai reiškia, kad net modernioje visuomenėje geriau- 
siai bažnyčių atliekama funkcija galėtų būti bendravimo su 
Dievu puoselėjimas. Bažnyčių kuriamoje izoliuotoje erdvėje 
gali būti įmanoma sužadinti tokią tikrovės formą, kurioje 
prasmę įgauna bendravimas su kitaip nematoma dievybe. 
Gal ir negalima plačiu mastu konstruoti tokios tikrovės vi- 
siems, nes aišku, kad bendravimas su nematoma dievybe 
prieštarauja moderniosios kultūros normoms. Bet ši prieš- 
prieša gali būti svarbi savaime. Štai Luhmannas aiškina, kad 

"bažnyčios, regis, puoselėja kontrpapročius, nes jų sėkmės 
laidas - su-gebėjimas išsiskirti. Religija, ko gero, tapo prieš- 
inga prisi-taikymui, ir gal būtent tai padeda jai išlikti, o šiuo 
metu ir atgimti. Galbūt pati bažnyčia dabar jau tapo kar- 
navalu, t.y. normalios tvarkos išvirkščia puse". 

Ši “bažnyčios kaip karnavalo“ vizija ryškiai prieštarauja ir 
Bellah, ir Habermaso idėjoms. Pradėjęs tomis pačiomis prielai- 
domis apie socialinį sudėtingumą ir kultūrinę diferenciaciją, 
Luhmannas vis dėlto eina kitu keliu, pabrėždamas paradok- 
salų visuomeninių santykių pobūdį. Nors šioje koncepcijoje 
Dievas tyli, jis anaiptol nebuvo nugramzdintas monistinėje 
pasaulėžiūroje ir nebuvo išstumtas racionalių pasaulietinių 
diskurso normų. Nė viename iš trijų modelių religija negali 
suteikti aiškaus plačios socialinės integracijos jausmo, bet 
Luhmannas pabrėžia komunikaciją ir, regis, išlaiko religinės 
bendruomenės, tegu tik kaip kontrkultūros, idėją. Jis mano, 
kad bažnyčios ir toliau atlieka socialinę funkciją, nors ir ribotu 
mastu. 

Žinoma, tai yra plačios teorinės vizijos, naudotinos, kaip 
primena Bellah, ne “kaip Prokrusto lova, į kurią reiktų įsp- 
rausti istorinius faktus, o kaip teorinė konstrukcija, galinti 
nušviesti tuos faktus“. Tad ar šios teorinės konstrukcijos gerai 
nušviečia pastarųjų dešimtmečių Amerikos religijos istori- 
nius faktus? 


NUO TEORIJŲ PRIE TYRIMŲ DUOMENŲ 


BELLAH, Habermasas ir Luhmannas daugiau ar mažiau pab- 
rėžia, kad šiuolaikinės religijos ar, galėtume sakyti, kultūros 
bruožas yra sąmoningas simbolikos suvokimas. Iš tiesų 
nemažai duomenų rodo, kad religinė kultūra bent jau kai ku- 
riose plotmėse vis labiau virsta refleksijos objektu. Pavyz- 

džiui, teologinė refleksija, gvildendama tikrovės simbolinį 
konstravimą, gerokai suartėjo su kai kuriais visuomenės 
mokslų aspektais. Miuncheno teologijos profesorius Wolf- 
hartas Pannenbergas, kalbėdamas visai kaip visuomenės 
mokslų specialistas, teigė, kad “platesnė bendruomenė, kuriai 
priklausome, tik per simbolius ir simbolinę kalbą patenka į 
mūsų patirtį ir veiklą“. Toliau jis aiškina, kad bažnyčia ne 
tik naudoja simbolius, bet ir pati yra simbolinė. Panašiai 
rašė ir Jeilo teologas George'as A. Lindbeckas, teigdamas, 
kad "religiją galima traktuoti kaip tam tikrą kultūrinę ir/ 
arba lingvistinę schemą ar terpę, formuojančią gyvenimo ir 
mąstymo visybe”?. Abu autoriai savo argumentus plėtoja ne 
remdamiesi metafiziniais pradais, o antropologinais svarsty- 
mais apie simbolikos pobūdį, - tai atitinka Bellah teoriją. Kiti 
teologai, taikydami diskurso analizę ir dekonstruktyvizmą, 
religinei simbolikai skiria dar daugiau dėmesio”. 

Suprantama, kad populiarioje plotmėje sąmoningas reli- 
ginės simbolikos pobūdžio suvokimas ne toks akivaizdus. 
Prabilti apie mitologiją arba teksto kritiką reikštų didžiausią 
ereziją visuomenės trecdaliui, ne tik tikinčiam, kad Biblija 
Dievo įkvėpta, bet ir kad ją reikia suprasti tiesiogiai. Vis dėl- 
to esama požymių, kad nemažai tikinčiųjų daugiau ar mažiau 
isisamonino savo tikėjimo ir jį reiškiančių simbolių skirtumą. 
Pavyzdžiui, tik pusė tikinčių, kad Biblija įkvėpta Dievo, ma- 
no, kad joje visiškai nėra klaidų. Arba štai kitas pavyzdys: 
apklausa parodė, kad tik kas trečias Liuteronų Bažnyčios 
narys mano, jog Dievo buvimą galima įrodyti, o iš jų tik pu- 
sė mano, jog tie įrodymai randami Biblijoje“. 

Naujų religinių sąjūdžių tyrimuose taip pat gausu duome- 
nų apie sąmoningą simbolių taikymą ir naudojimą. Daugelis 
šių sąjūdžių išaugo iš mažų grupių, kuriose simboliai buvo 
arba išrasti, arba sulipdyti iš kitų šaltinių, todėl jų nariai daž- 
niausiai aiškiai suvokia simbolių galią. Galėdami performuoti 

savo apeigas bei ideologiją ir matyti tiesioginį šių simbolių 
poveikį grupės gyvenimui, jie greitai išvysto stiprų "simboli- 
nės sąmonės“ pojūtį. Sąjūdžiai, siekiantys blokuoti aksiomi- 
nių tikrovės konstrukcijų poveikį meditacija, narkotikais ar 
religiniais išgyvenimais, taip pat stiprina savo narių jautrumą 
simbolikai. 

Bellah argumentą, kad, sąmoningiau suvokiant religinę 
simboliką, svarbėja asmeninė interpretacija ir menksta tylus 
pritarimas oficialiems išpažinimams, taip pat patvirtina įvairūs 
duomenys. Minėtoje liuteronų apklausoje tik pusė responden- 
tų sakė, kad Dievas pateikė aiškias, detalias, visiems tinkan- 
čias gyvenimo taisykles; dauguma likusiųjų manė, jog kiek- 
vienas pats turi išsiaiškinti, kaip Dievo taisykles taikyti savo 
situacijai. Toje apklausoje taip pat buvo stengiamasi nustatyti, 
kiek paskirų narių požiūriai sutampa su oficialia bažnyčios 
teologine pozicija: pirmiausia, siekiant nustatyti oficialią po- 
ziciją, buvo apklausiami teologai, paskui pastorių apklausa 
tyrė, ar šito mokoma, ir galiausiai apklausti tikintieji. Svar- 
biausi bažnyčios teologiniai principai, apibrėžti teologų, iš 
esmės susideda iš trijų paprastų teiginių: Kristus yra tikras 
Dievas ir tikras žmogus, Kristus buvo nukryžiuotas, idant 
būtų atleistos mūsų nuodėmės, žmonės yra nusidėjėliai, ku- 
riuos Dievas myli ir kuriems teikia naują gyvenimą. Dvasi- 
ninkija šiems principams vieningai pritarė ir, iš dalies dėl 
privalomo pamokslų temų tvarkaraščio, akcentuodavo juos 
iš sakyklos. Tačiau pasauliečių apklausa parodė, kad tik kas 
trečias bažnyčios narys pritaria visiems trims principams. Dėl 
kitų dalykų, pvz., bažnyčios požiūrio į krikštą ir komuniją, 
taip pat nelabai sutariama. Atsižvelgiant į šias tendencijas, 
gal ir nenuostabu, kad denominacijų ribos blunka. 

Bellah teiginio, kad moderniojoje religijoje iš esmės suiro 
dualistinė pasaulėžiūra, skirianti Dievą nuo Žmogaus, ant- 
gamtišką sfera nuo gamtiškos ir šį pasaulį nuo anapusinio, 

duomenys taip aiškiai nepatvirtino. Kaip pažymi pats Bel- 
lah, daugiau kaip devyniasdešimt procentų JAV gyventojų 
teigia vienaip ar kitaip tikį Dievo buvimu. Tai vargiai atsako 
į klausimą, ar Dievo prigimtis, tariant jo žodžiais, “masiškai 
perinterpretuota“. Tačiau subtilesni klausimai perša mintį, 
kad gan daug amerikiečių savo tikėjimą vis dar reiškia dua- 
listiškai. Pavyzdžiui, devyni iš dešimties tiki, kad Kristus iš 
tikrųjų gyveno, septyni iš dešimties, kad jis tikrai buvo Die- 
vas, ir šeši iš dešimties mano, jog, norint vadintis krikščio- 
nimi, privalu tikėti Kristaus dieviškumu. Tyrimų rezultatai, 
pastoviai liudijantys, kad didelis procentas Žmonių tiki po- 
mirtiniu gyvenimu, dangumi ir Kristaus buvimu danguje, 
taip pat rodo, kad Amerikos kultūroje išliko stiprus religinio 
dualizmo elementas. Iš tiesų šių jsitikinimy patvarumas at- 
rodo esąs vienas pastoviausių amerikiečių religinės kultūros 
elementų, nors kiti įsitikinimai ir praktika struktūriškai smar- 
kiai pakito. 

Tačiau, nors dualizmas išlieka, tyrimų duomenys rodo, 
kad tikintieji tam tikra prasme “subjektyvizavo” dievybę ir 
mažiau suvokia Dievą kaip metafizinę, transcendentinę ar 
visagalę būtybę. Tyrimas, atliktas San Francisko įlankos rajo- 
ne aštuntame dešimtmetyje, parodė, kad iš dešimties tų, kurie 
neabejodami teigė tikį Dievą, aštuoni tiki, jog Dievas daro 
įtaką jų asmeniniam gyvenimui, bet tik maždaug pusė mano, 
jog Dievas daro įtaką visuomenės gyvenimui“. Liuteronų ap- 
klausoje tik trys iš dešimties sakė tikį, kad Dievas "tiesiogiai 
formuoja įvykius per nacijas ir visuomeninius reikalus“. 

Nemaža dalis teorinių svarstymų (ir kai kurie tyrimai) 
kėlė mintį, jog Dievas šiuolaikiniams amerikiečiams svarbus 
daugiausia dėl to, kad Dievo buvimo jausmas subjektyviai 
guodžia, t.y. religija sprendžia asmenines problemas, o ne 
platesnius klausimus. Tai, matyt, ypač pasakytina apie evange- 
likus: praeityje jie būdavo linkę pabrėžti Dievo valią visuose 

dalykuose, o pastaruoju metu daugelis jų raštų akcentuoja 
emocinius ir psichologinius rūpesčius“. 

Taigi gali būti, kad nors antgamtiškumas amerikiečių re- 
ligijoje daug kur išlieka kaip formalus principas, jo praktinis 
relevantiškumas gerokai priblėso ir užleido vietą vidiniams 
“aš” reikalams. Šią išvadą patvirtina apklausų užfiksuotas 
didelis domėjimasis asmeninės prasmės bei tikslo klausimais 
ir septintame dešimtmetyje prasidėjęs pusiau religinių savi- 
auklos sąjūdžių plitimas. 

Religinės organizacijos plotmėje taip pat iš esmės pasitvir- 
tina Bellah teiginys, kad religinė raiška vis labiau atsiskiria 
nuo tradicinių religinių institucijų. Perėjimų iš vienos denomi- 
nacijos į kitą ir tarpdenominacinių santuokų gausa, sumenkęs 
denominacinės tapatybės lygis ir sumažėjusi įtampa tarp de- 
nominacijų, išplitę kontaktai per žengiantys denominacijų 
ribas - visa tai rodo, kad konkrečios religinės tradicijos pra- 
randa religinių įsitikinimų saugojimo monopolį. Šią tenden- 
ciją patvirtina ir tai, kad daugėja asmenų, save vadinančių 
religingais ar besilaikančių tam tikrų tikybos dogmų, bet 
nepriklausančių jokiai religinei organizacijai ar reguliariai 
nelankančių pamaldų. “Grupių specialiems tikslams“ idėją 
patvirtina duomenys apie tokių grupių skaičiaus augimą ir 
dalyvavimą jose. 

Bendriausioje visuomeninės integracijos ir legitimacijos 
plotmėje duomenys, nors galimi įvairiai interpretuoti, rodo, 
kad religines ištakas turinčios etinės nuostatos tebėra aktua- 
lios; taip pat atskleidžia, jog pačių religinių argumentų svoris 
mažėja, nors jie išlieka svarūs individualioje plotmėje. Visuo- 
meninės integracijos aspektu daugeliu atžvilgių ryškiausias 
religinis poslinkis yra Naujųjų dešiniųjų krikščionių iškilimas. 
Gali atrodyti, kad šis judėjimas ir jo išprovokuoti priešiški 
sąjūdžiai rodo, jog diskusijoje dėl visuomenės tikslų tebegy- 
vuoja religinių vertybių skverbimosi į viešąją sferą tendencija. 

Ir liberalai, ir konservatoriai, gindami savo teiginius apie 
viešąją dorovę ir valstybės vaidmenį ją saugant, griebiasi 
religinių argumentų. Bet jau vien tai, kad religiniai dešinie- 
ji išprovokavo tokius nesutarimus, rodo, kaip sunku bent iš 
dalies sutarti dėl tradicinių religinių vertybių pagrindo. Dau- 
giausia tylaus sutarimo pasiekta dėl esminių racionalių tei- 
sinių procedūrų, į kurias reikia atsižvelgti politinėje veiklo- 
je. Be to, sekuliariniai mitai, pabrėžiantys asmens laisvę, ma- 
terialinę sėkmę ir turbūt ypač technikos stebuklus, ko gero, 
yra net galingesnis socialinės legitimacijos šaltinis, nes jų 
šaknys glūdi daugelyje prielaidų, kurios mūsų kultūroje yra 
tiesiog aksiomos. 

Habermaso teiginiai daug kuo sutampa su Bellah, ypač 
kalbant apie religinės raiškos privatizavimą, religinės orto- 
doksijos nuosmukį ir religinių institucijų irimą. Taigi jo tezės 
nušviečia daugelį tų pačių dabar čia svarstytų duomenų. 
Tačiau apskritai jis pabrėžia, kad religiją dar smarkiau veikia 
racionalumas, gamtos mokslas ir visuomenės mokslai. Tyrimų 
duomenys rodo, kad visos šios įtakos iš tikrųjų neigiamai 
paveikė tradicinius religinius įsitikinimus ir praktiką. Tai reiš- 
kiasi ne tik tuo, kad mokslininkams, ypač visuomenės mokslų 
atstovams, būdingas itin žemas religinio angažuotumo lygis, 
bet ir tuo, kad mokslinės (taip pat ir visuomenės mokslų) 
reikšmių sistemos daugeliui žmonių veikia tarytum kaip 
tradicinių teistinių idėjų funkcinės alternatyvos, o techninis 
racionalumas platesnei visuomenei atlieka vis reikšmingesnę 
legitimacinę funkciją. Dalies religinių konservatorių labai iš- 
dėl evoliucijos mokymo valstybinėse mokyklose ir teismo 
procesai, nagrinėjantys “pasaulietinio humanizmo" įtaką mo- 
kyklų vadovėliuose, - rodo, kad Habermaso "sekuliarinio 
racionalumo“ jėgos dar anaiptol nepasiekė galutinės per- 
galės. Vis dėlto jau pats šių ginčų būdas - pasisakymas už 

“mokslinį” kreacionizmo pagrindą, naudojimasis “raciona- 
liomis teisinėmis“ procedūromis, teikiamomis šiuolaikinės 
teismų sistemos, ir rėmimasis visuomenės mokslų “ekspertų 
liudijimais“ - rodo, kad net religiniai konservatoriai dauge- 
liu atžvilgių prisitaikė prie pasaulietinio racionalumo normų. 
Kur kas sunkiau pagrįsti Habermaso teiginį, kad moks- 
las taip sumažino šiuolaikinio gyvenimo fizinę ir socialinę 
kontingenciją, jog religinė pasaulėžiūra nebe labai reikalinga. 
Priešingai - mokslas, ko gero, tik paskatino jautriau suvokti 
gyvenimo kontingenciją. Iš tiesų tinkamesnis atrodo Luhman- 
no teiginys, kad moderni visuomenė neišvengiamai susiduria 
su savo pačios kontingencijos paradoksais. Rūpesčiai, iki šiol 
įkvepiantys gilias religines diskusijas, - branduolinio susinai- 
kinimo perspektyva, negimusiųjų teisės, eutanazija, badas 
pasaulyje, Trečiojo pasaulio priklausomybė ir t.t. - aiškiai liu- 
dija, kad technologizuotame pasaulyje kontingencija išlieka. 
Tačiau teologinėje arba filosofinėje plotmėje esama reikš- 
mingo poslinkio, kurį Habermaso aiškinimas padeda nušvies- 
ti: kaip pati religija buvo performuluota prigimtinio proto 
pažangos akivaizdoje. Pasak Bellah, naujuose religijos api- 
būdinimuose vis ryškiau figūruoja simbolika bei reikšmės. 
Tokie autoriai kaip Cliffordas Geertzas, Peteris Bergeris ir 
pats Bellah suvokia religiją kaip ypatingą simbolių sistemą, 
sužadinančią galutinės, transcendentinės, visa apimančios 
prasmės jausmą. Ši samprata, besiremianti visuomenės moks- 
lais, mėgina religiją gelbėti nuo pozityvizmo, iškilusio po Švie- 
timo epochos, puolimo. Tai pavyksta religiją laikant simbo- 
lių sistema, aiškinančia gyvenimo visumos prasmę. Ko nors 
mažesnio - atskirų pasaulio aspektų - prasmes galima nus- 
tatyti pagal tų aspektų kontekstus arba struktūras, tačiau 
visumos prasmė yra už bet kokio konkretaus konteksto. Kaip 
pažymėjo Wittgensteinas, “pasaulio prasmė turi būti už pa- 
saulio”’. Vadinasi, “faktų pasaulį“, tiriamą empirinių mokslų, 

reikia vertinti visai kitame kontekste, kurį įprasmina religi- 
niai simboliai, nepasiekiami empiriniams mokslams. 

Taigi tai, kad modernioji religija apibūdinama šitaip, o 
ne kitaip, siejasi su Habermaso argumentacija. Moderniojoje 
religijoje ne tik labiau skiriami simboliai ir tiesa, bet ir labiau 
diferencijuojamos simbolių rūšys. Šitaip religiniai simboliai 
tampa nebepasiekiami racionaliai ir empirinei kritikai, nes 
tapatinami su kitu tikrovės konstravimo tipu. Reikia pažy- 
mėti, kad prie šios raidos prisidėjo pats Habermasas, identifi- 
kuodamas skirtingus pagrįstumo pretenzijų tipus, galinčius 
glūdėti paprastame diskurse, - vieni gali būti empiriškai kri- 
tikuojami, kiti lieka neempirinio metafizinio ar filosofinio 
mąstymo sferoje. Šiuo atžvilgiu galima suprasti kai kuriuos 
amerikiečių visuomenėje matomus religinių liberalų ir religi- 
nių konservatorių skirtumus, ypač jei galima teigti, kad tam 
tikra liberalesnių gyventojų dalis savo religiniame diskurse 
skiria simboliką, orientuotą į holistines reikšmes, nuo empi- 
riškai kritikuotinos simbolikos. 

Galų gale Luhmanno svarstymas kelia konkrečius klausi- 
mus, daugiausia susijusius su jo mintimis apie bendravimą 
su Dievu ir religijos kaip karnavalo vaidmenį. Pripažindamas, 
kad pastangos bendrauti su nematomu, tylinčiu Dievu yra sli- 
dus dalykas, neblėstančio paradokso - gyvenimo pasaulyje, 
pripažįstančiame savo kontingenciją, - jis verčiamas sutikti, 
kad toks bendravimas, ko gero, ir toliau bus moderniojo 
gyvenimo ypatybė. Iš tikrųjų daug duomenų rodo, kad, nors 
kitose srityse religinė praktika gerokai apnyko, bandymai 
bendrauti su dievybe stebinančiai atkakliai tebesilaiko. Ypač 
malda, palyginti su kitomis religinės elgsenos rūšimis, išlie- 
ka ryškus šiuolaikinio gyvenimo elementas. Pavyzdžiui, viena 
anksčiau minėta Gallupo apklausa parodė, kad 60 % ameri- 
kiečių maldą laiko labai svarbiu, o dar 22 % gana svarbiu da- 
lyku; tačiau tik 39 % mano, kad labai svarbu skaityti Bibliją, 

38 % mano, kad labai svarbu lankyti pamaldas, ir 28 “o - prik- 
lausyti glaudžiai religinių bendratikių grupei. Kitos apklau- 
sos užfiksavo, kad daug meldžiamasi ir domimasi malda, kad 
daugelis tiki maldos veiksmingumu ir yra linkę laikyti maldą 
tikru bendravimu su Dievu. 

Duomenys rodo, kad greta maldos daug Žmonių labai 
vertina savo santykio su Dievu jausmą ir jaučiasi esą arti Die- 
vo. Gallupo apklausa parodė, kad "siekti glaudesnio santykio 
su Dievu“ yra labai svarbu 56 “o visuomenės ir gana svarbu 
dar 26 “o. Kitoje Gallupo apklausoje 64 % nurodė, kad jų san- 
tykis su Dievu labai svarbus savo vertės pajautimui, o devyni 
iš dešimties sakė esą patenkinti šiuo santykiu. 

Luhmannas atkreipia dėmesį į tai, kad modernioji religija 
daugiausia vaizduoja Dievą kaip visa mylinčią būtybę ir taip 
sumažina išganymo motyvaciją (siekimą išvengti pragaro), 
praeityje sietą su krikščionybe. Iš tiesų toks vaizdavimas, 
matyt, vaidina teigiamą vaidmenį palaikant bendravimo su 
nematomu Dievu įtikimumą moderniojoje eroje: turbūt leng- 
viau palaikyti bendravimą Dievą įsivaizduojant ne tolimu 
teisėju, o mylinčiu draugu, artimu “Dievu viduje“. Šiaip ar 
taip, esama aiškių duomenų, kad šiuolaikinėje vaizduotėje 
Dievas būtent toks. Aštuoni iš devynių Žmonių sako jaučią, 
kad Dievas juos mylįs, 80 % sako jaučią esantys arti Dievo ir 
tik 16 % sako kada nors jautę Dievo baime’’. Anksčiau ci- 
tuotoje liuteronų apklausoje devyni iš dešimties sakė, kad 
Dievas juos mylįs ir teikiąs jiems naują gyvenimą, tik ketvir- 
tadalis jautėsi esą nusidėjėliai, atsiduodą Dievo rūstybei ir 
teismui. O Nacionalinio nuomonių tyrimo centro 1984 metų 
apklausos duomenys rodo, kad, nors Dievo kaip teisėjo ir 
karaliaus įvaizdžiai išlieka, gan daug amerikiečių linksta prie 
artimesnių mylinčiojo ir sutuoktinio įvaizdžių”. 

Luhmanno idėja apie bažnyčią kaip kontrkultūrą, pasišo- 
vusią išlaikyti bendravimo su Dievu įtikimumą, irgi atrodo 

suderinama su įvairiais duomenimis. Nors bažnyčiai tai 
anaiptol nenaujas vaidmuo, ji atlieka jį stebinamai sėkmin- 
gai, kai kultūra vis labiau sekuliarizuojama. Tiesa, daugely- 
je tradicinių bažnyčių matoma nereliginė humanistinio mora- 
lizmo krikščionybė, apie kurią kalba Bellah. Tačiau taip pat 
akivaizdus ir religinės bendruomenės, susibūrusios garbinti 
ir bendrauti su Dievu, reikšmingumas. Ir protestantai, ir kata- 
likai vis labiau domisi liturgija kaip tokios bendruomeninės 
veiklos šerdimi. Pannenbergas iškėlė mintį, kad “Eucharis- 
tijos atgavimas gali tapti svarbiausias mūsų laikų krikščio- 
niško dvasingumo įvykis, turintis net revoliucingesnę svarbą 
nei liturginis mūsų laikų atsinaujinimas”’. Pasak jo, kai kaltės 
ir nuodėmės jausmas, išryškintas protestantų reformatorių, 
nyksta, bažnyčia savo egzistavimo pagrindą vis labiau grįs 
būdama visybės simbolius suaižėjusiame pasaulyje. Tai Eu- 
charistijos tikslas: dramatizuoti bendrystę su Dievu ir žadinti 
gydančią Dievo esamybę pasaulyje. Be to, argumentuodamas 
panašiai kaip Habermasas bei Luhmannas, jis teigia, kad Eu- 
charistiją galima interpretuoti aiškiai modernia prasme kaip 
simbolį, kuris, sukeldamas abejonę dėl sustabarėjusių struk- 
tūrų, dramatizuoja laisvę ir, pabrėždamas atvirumą bei preli- 
minarumą, stiprina adaptacijos bei bendravimo galimybes: 
“Žmogaus visuomeninio gyvenimo būvis galiausiai įgyven- 
dinamas ne dabartinėje visuomenės politinėje sanklodoje, o 
bažnyčios apeigose, tegu ir kaip simbolinė ateisiančios ka- 
ralystės esamybė“. 

Galbūt tipiškas parapijietis “bažnyčios apeigose“ nedaly- 
vauja taip subtiliai įsijautęs, kaip pasakoja Pannenbergas. 
Tačiau tam tikru būdu bažnyčia - nesvarbu, ar liberali, ar 
konservatyvi - vis traukia žmones kaip vieta, kurioje galima 
patirti Dievo artumą ir bendrystę su kitais apeigų dalyviais. 
Nacionalinėje apklausoje nuolatiniai pamaldų lankytojai, 
atsakydami į klausimą, kokį pasitenkinimą teikia bažnyčia, 

dažniausiai minėjo artumo su Dievu jausmą (77 %), Dievo garbi- 
nimo potyrį (60 %) ir bendrystės ar bičiulystės jausmą (54 %). 


IŠVADOS 


Jel tai, kas čia išdėstyta, šį tą reiškia, amerikiečių religijai bū- 
dinga nemaža savybių, kurias teoretikai tapatina su moder- 
niąja kultūra. Daugelis religinių įsitikinimų ir praktinių ap- 
raiškų tebėra ryškiai matomi, nepaisant tiesmukų prognozių, 
teigusių, jog religijos gyvybingumas elementariai nyks. Dau- 
giau orientuodamasi į “aš”, atviriau akcentuodama simboli- 
ką, kurdama lankstesnį organizavimo stilių ir puoselėdama 
specifinį apeigų išgyvenimą, religija Amerikoje tapo sudėtin- 
gesnė, labiau viduje diferencijuota, tad ir labiau pritaikoma 
sudėtingoje, diferencijuotoje visuomenėje. 

Tačiau dėl kelių priežasčių tai gan spekuliatyvi išvada. Vi- 
sų pirma ją tenka ginti iš esmės neturint kitų laikotarpių ir 
vietų analogijų. Galima parodyti, kad kai kurie amerikiečių 
religijos bruožai, tiesiogiai susiję su Bellah, Habermaso ir Luh- 
manno teorijomis, sustiprėjo tik pastaraisiais dešimtmečiais. 
Bet galima teisėtai klausti, ar daug šių bruožų pasireiškė tik 
moderniu laikotarpiu, ar jie stiprėja ir ar jie negalėjo būti bū- 
dingi Vakarų religijai prieš šimtą ar net prieš tūkstantį metų. 

Kitą sunkumą kelia tai, jog evoliucijos teorijos paprastai 
nusakomos taip apibendrintai, kad jas nesunku paremti ma- 
nipuliuojant iš esmės dviprasmiškais duomenimis. Dažnai 
visai neaišku, ką galima vadinti didėjančios diferenciacijos 
įrodymu ir kas laikytina jos paneigimu. Habermasas pabrėž- 
tinai pasisakė prieš bandymus sieti evoliucines teorijas su 
konkrečiais istoriniais pavyzdžiais ir patarė jas traktuoti kaip 
normines ateities gaires, o ne kaip patikrinamas teorijas. Taigi 
galimas daiktas, kad faktai interpretuojami selektyviai ir tik 

atrodo, jog religija Amerikoje prisitaikė prie modernybės. 

Tačiau ši kritika neturėtų užgožti teigiamo vaidmens, kurį 
gali atlikti evoliucinės koncepcijos. Jei pripazistame, kad jomis 
nesiekiama pateikti patikrinamų hipotezių, tai galime panau- 
doti jas, kaip minėta anksčiau, nušviesti šiaip jau lyg ir padri- 
kus bei nereikšmingus poslinkius. Esame skatinami apmąstyti 
prielaidą, kad tai, kas atrodo kaip šiuolaikinės religijos nuos- 
mukio ženklai, ilgainiui gali turėti teigiamų pasekmių jos iš- 
likimo perspektyvai. Pavyzdžiui, ortodoksijos silpnėjimas gali 
būti siejamas su asmeniškų religinių interpretacijų iškilimu, 
padedančiu religijai prisitaikyti prie kintančių aplinkybių. Taip 
pat turėtume apmąstyti tam tikrų poslinkių ir tų poslinkių 
reikšmingumo platesniame kontekste santykius. Jei tiesa, kad 
religija darosi labiau diferencijuota, tai gali būti ypač svarbu 
išmokti veiksmingiau reaguoti į naujas perskyras, į naują sim- 
bolikos supratimą ir naujoviškas religines organizacijas. 

Esami evoliuciniai požiūriai į religiją turi ir rimtesnį trū- 
kuma: jie menkai tenušviečia religijos santykius su platesne 
socialine aplinka. Bellah, Habermasas ir Luhmannas religi- 
nę evoliuciją sieja su didėjančiu visuomenės sudėtingumu ir 
jos posistemių diferenciacija. Bet nė vienas iš jų atvirai nejun- 
gia šių dviejų raidos plotmių tokiais ryšiais, kurie parodytų, 
kaip tam tikra religinės diferenciacijos forma gali būti sieja- 
ma su konkrečiu visuomenės sudėtingumo pavyzdžiu. Ir ka- 
dangi visi trys teoretikai palieka atvirą blogo prisitaikymo 
reakcijos galimybę, darosi nepaprastai sunku apibrėžti, kas 
sudaro sudėtingumą ir kokie jo padariniai. 

Be šios bendro pobūdžio problemos, Bellah, Habermasas 
ir Luhmannas retai nurodo kultūros kaitos mechanizmus. Kartais 
atrodo, kad visi jie religinę evoliuciją, kaip ir kitus kultūrinės 
evoliucijos matmenis, kildina iš jos pačios vidinės dinamikos. 
Tai lyg ir reikštų, kad ankstenės simbolinės struktūros nus- 
tato ribas ir teikia galimybes naujiems kultūros poslinkiams. 

Vadinasi, norint suprasti, kas formavo amerikiečių religijos 
pobūdį, daugiausia reikia domėtis vidine krikščionybės logika, 
Reformacijos protestantizmo paveldu ir XVIII a. bei XIX a. teo- 
loginėmis diskusijomis. Šiame požiūryje glūdi nuomonė, jog 
institucinė diferenciacija nužengė taip toli, kad religiją gali reikš- 
mingai paveikti tik poslinkiai pačioje religijos institucijoje. 

Tačiau pats Habermasas kai kuriuose naujesniuose dar- 
buose atvirai prieštaravo šiam požiūriui. Manydamas, kad 
bendruosius kultūrinės evoliucijos modelius lemia vidiniai 
poslinkiai, jis pažymi, kad, pereinant iš vienos bendrosios 
fazės į kitą, ypač daug įtakos gali turėti kiti socialinės struk- 
tūros aspektai. Kalbėdamas apie mechanizmus, pereinamuoju 
laikotarpiu galinčius suvaidinti lemiamą vaidmenį, jis pamini 
protesto grupes ir religinius sąjūdžius. 

Amerikos atveju ypač išryškėja tai, kad evoliucinės teori- 
jos nepakankamai sieja religijos ypatybes su platesnio socia- 
linio audinio elementais. Daugelis empirinių apibūdinimų, 
vienaip ar kitaip atitinkančių šias teorijas, negali būti vieno- 
dai taikomi visiems gyventojams. Daugelis jų aiškiausiai tinka 
jaunimui ir labiau išsilavinusiems Žmonėms - tai rodo, kad 
minėti apibūdinimai darosi vis svarbesni. Bet šios teorijos 
menkai tepaaiškina, kodėl išsilavinimas yra toks veiksnys ir 
kodėl kaip tik dabar. Jos nepakankamai išryškina - nebent 
tik labai apibendrintais teiginiais apie prisitaikymą ir reakciją, 
- religinių liberalų ir religinių konservatorių konfliktų pobūdį. 
Tvirtinimas, kad įsigali diferenciacija gal ir teisingai vertina 
ilgalaikes tendencijas, bet, šį vyksmą vaizduojant kaip neišven- 
giamą, konkrečiau nepaaiškinama nei trumpesniais tarpsniais 
kylanti įtampa, nei ją sukurstantys įvykiai. Pavyzdžiui, augan- 
čią vertybių ir elgsenos arba Dievo karalystės ir institucinių 
programų diferenciaciją vargu ar įmanoma deramai supras- 
ti neatsižvelgiant į konkretų socialinį spaudimą, stiprinantį 
šiuos pokyčius. 

Labai abstrakčias evoliucines teorijas reikia papildyti kon- 
krečiais istoriniais palyginimais, iš kurių galėtume suvokti, 
kokie aplinkos veiksniai (ir vidinės institucijų reakcijos) gali 
sukelti religijos pertvarkymus. Pastaruoju metu sparčiai kito 
švietimas, technika ir valstybės pobūdis. Kad suprastume, 
kaip šie poslinkiai veikė religiją praeityje ir kaip jie gali for- 
muoti religiją artimoje ateityje, reikia konkrečios istorinės 
medžiagos palyginimų. 


WEBERIO TEMOS 


Maxo Weberio beveik prieš šimtmetį pradėta teorinė tradicija 
tebėra populiarus pagrindas religijos, ideologijos ir apskritai 
šių kultūrinių sistemų kaitos tyrimo koncepcijoms. Ji palai- 
ko mintį apie idėjų svarbą visuomenės gyvenime. Ji kelia 
konkrečius argumentus apie racionalizavimą, charizmą, poli- 
tinę legitimaciją ir religinę etiką; pateikia metodologinę orien- 
taciją, pabrėžiančią subjektyvias prasmes. Weberis, nepritar- 
damas Marxui dėl, jo nuomone, vienpusiško materializmo, 
pasiūlė sudėtingesnį modelį, kuriame idėjos irgi gali turėti 
priežastinę įtaką. Šiuolaikinėje sociologijoje Weberiu dažnai 
remiasi interpretacinės, etnografinės ir istorinės religijos trak- 
tuotės, neigiančios siaurai redukcionistinius, pozityvistinius 
tyrimo metodus. 

Tačiau Weberio tradicijoje esama tam tikrų ribotumu. Re- 
ligija ir ideologija konceptualizuojamos taip, kad kartais jų 
prigimtis ir funkcionavimas, regis, vertinami pernelyg sub- 
jektyviai. Kraštutiniais atvejais jos paverčiamos nuotaika ir 
motyvacija, veikiančia internalizuotų vertybių plotmėje, ir ne- 
belieka galimų stebėti diskurso, kalbos ar institucijų bruožų. 
Weberio koncepcijos šalininkai atsako, kad tai išties kraš- 
tutinis atvejis, grindžiamas siaura knygos Protestantiškoji eti- 
ka ir kapitalizmo dvasia traktuote, o ne Weberio išsamesnių ir 
brandesnių veikalų, ypač Ekonomikos ir visuomenės, sampra- 
ta. Bet dėl to paties buvo kritikuojami ir šie veikalai. 

Priežastiniai teiginiai kartais artėja prie šiaip jau labai 
sudėtingų ideologinių sistemų pogrupių “ypatingų pana- 
Sumu" sampratos. Kodėl tam tikros idėjos įsigali tam tikrose 
situacijose, lieka neišaiškinta. Maža to, palyginimai su kitais 
kontekstais kelia abejonę šių panašumų universalumu. Taip 
pat dažnai socialinės sąlygos, sukeliančios idėjų pokyčius, 
nekonkretizuojamos, arba per lengvai priskiriamos tam tikrų 
statuso grupių interesams. 

Kritikai priekaištauja, kad Weberio argumentai, pabrė- 
žiantys statuso grupių kaip naujų idėjų nešėjų vaidmenį, 
pranoksta ypatingų panašumų sąvoką, o tarpiniai mecha- 
nizmai, siejantys tam tikras idėjas su tam tikromis statuso 
grupėmis, menkai tepaaiškinti. Pavyzdžiui sakoma, kad vals- 
kareiviai tiki lemtimi, nes rizikuoja anksti mirti. Bet šie paaiš- 
kinimai pabrėžia psichologinius veiksnius, o ne atskleidžia 
institucinį kontekstą, kuriame idėjos konkrečiai produkuoja- 
mos, apmokamos, pateikiamos suinteresuotai publikai, insce- 
nizuojamos kolektyvinėse apeigose, panaudojamos telkiant 
išteklius prieš konkuruojančias ideologijas ir įkūnijamos 
visuomeninėje sanklodoje. 

Šie trūkumai ypač išryškėja, Weberiui aiškinant anglų ir 
amerikiečių puritonizmą. Nemaža tyrinėtojų, įkvėptų We- 
berio tezės apie vidinių asketinių vertybių santykį su kapitaliz- 
mo dvasia, nagrinėjo ideologinius puritonizmo komponentus, 
jo socialinę kilmę ir padarinius. Šios gausios publikacijos 
iškėlė pravarčių hipotezių apie puritonizmo poveikį mokslo 
pažangai, revoliucingo maištavimo legitimacijai ir apie religi- 
nio racionalumo ypatybes (tai tik keletas gvildentų temų). 
Be šių konkrečių istorinių klausimų, jos pateikė pavyzdį, kaip 
galima pasinaudoti Weberio pradėta tradicija formuluojant 
apibendrinimus apie religinės kaitos pobūdį. Mokslininkai 
šioje tradicijoje ieško įkvėpimo gvildendami tokius klausi- 

mus kaip naujų teologinių idėjų kilmė, kintančių religinių 
pažiūrų santykis su kintančiomis pažiūromis į valstybę ir 
religinė sekuliarinės Žinijos legitimacija. 

Tačiau dėl šių publikacijų kyla ir daug ginčų. Tebėra neaiš- 
ku, ar puritonizmas kaip ideologija savarankiškai reikšmin- 
gai paveikė su juo susijusius socialinius poslinkius, ginčytini 
ir kai kurie jo turinio dalykai bei sąlygos, sustiprinusios jo 
patrauklumą tam tikroms grupėms. Puritonizmo klausimas 
ryškiai atskleidžia visus sunkumus, kylančius norint susieti 
šventyklą su jos socialine aplinka: sunku pamatuoti, paaiš- 
kinti kaitos priežastis, sunku nustatyti sudėtingų idėjinių sis- 
temų santykius. 

Daugelis ginčų dėl Weberio argumentų apie puritonizmą 
krypsta į esminius klausimus. Pavyzdžiui, istoriniuose tyri- 
nėjimuose puritonizmo ideologiniu pagrindu laikoma tai 
neužtikrinta jo soteriologija, tai išrinktųjų doktrina, tai jo 
implicitinis filantropizmas. Kiti klausia, ar puritonizmas tik- 
rai susiformavo XVII a. - o galjo šaknys siekia ne tik valdingą 
Reformaciją, bet ir labai racionalizuotas Viduramžių religi- 
nes sampratas. Dar kiti svarsto, kiek konkrečiai puritonizmas 
prisidėjo prie tokių poslinkių kaip ankstyvosios mokslinės 
akademijos arba grupuotės, skelbusios pilietinio maišto 
idėjas. 

Šių tyrinėjimų tokia gausybė, kad mokslininkai retkarčiais 
jau reiškia abejonę, ar tolesni tokio pobūdžio darbai gali bū- 
ti vertingi. Tačiau domėjimasis Weberio teorija, regis, neslūgs- 
ta - daugiausia dėl to, kad, nepaisant puritonizmo istorinio 
specifiškumo, jis buvo vienas formuojančių mūsų nacijos ir 
moderniųjų Vakarų istorijos faktorių. Weberio puritonizmo 
studija iki šiol labai domimasi dar ir todėl, kad jo darbas 
teikia teorinės paspirties šventybės supratimui mūsų laikais. 

Pastaruoju metu išleista keletas reikšmingų studijų, kurio- 
se greta indėlio į puritonizmo istorinius tyrinėjimus patei- 

kiama įdomių naujų idėjų apie teorines prielaidas, glūdinčias 
Weberio tradicijos religijos ir ideologijos aiškinimuose. Šių 
studijų teorinės šaknys suleistos tiesiai į Weberio argumen- 
taciją, bet jose teikiamos religijos ir ideologijos įžvalgos turėtų 
būti vertingos anaiptol ne tik Weberio mokyklos požiūriu. 
Svarbiausias šių studijų indėlis yra tas, kad jos bando pa- 
aiškinti, kokie specifiniai socialiniai procesai įsiterpia tarp 
bendrųjų socialinių arba kultūrinių sąlygų ir ideologijos atsi- 
radimo. Kiekviena jų savaip kelia mintį, kad ideologijas su 
socialine aplinka sieja ne koks nors pasklidas mechanizmas, 
pvz., panašumas, legitimacija ar izomorfizmas, o tai, kad ypa- 
tinguose instituciniuose kontekstuose jas kuria organizaci- 
jos, sąjūdžiai ir veikėjai, kurie visi semiasi išteklių iš aplinkos 
ir imasi konkrečių veiksmų, lengvinančių arba sunkinančių 
atitinkamų ideologijų pripažinimą. Atsižvelgiant į tai, tampa 
aišku, kad šios studijos svarbios dabartinėms diskusijoms - 
ir ne tik skatinamoms Weberio tradicijos, bet ir, pavyzdžiui, 
neomarksistiniams valstybės ir ideologijos aiškinimams bei 
postruktūralistinėms kultūros produkavimo traktuotėms. 


DANGIŠKOJI SUTARTIS 


DaviDo Zareto Dangiškoji sutartis - tai pastanga smulkiau 
patyrinėti vienos anglų puritonizmo doktrinos - idėjos apie 
tikinčiojo ir Dievo sandorą - kilme’. Weberis manė, kad ši 
doktrina buvo ypač reikšminga legitimuojant racionalų pra- 
moninį kapitalizmą. Vadinamoji “sandoros teologija“ leido 
individams įsitikinti savo dievišku išrinktumu, puoselėjant 
drausmingą pamaldaus atsidavimo ir religingų darbų gyve- 
nimą. Taigi ji sušvelnino ankstesnį predestinacinį kalviniz- 
mo akcentą, į Dievo ir individo santykius įvesdama sutarties, 
pasikeitimo ir abipusiškumo sampratas. 

Weberis pabrėžė būtent šią doktriną, aiškindamas, jog bū- 
dingus kalvinizmo teodicėjos nuostatų neaiškumus purito- 
nizmas modifikavo taip, kad asketizmo paskatintos draus- 
mingos veiklos vaisius buvo galima laikyti asmens išganymo 
ženklu. Zaretas tvirtina, jog Weberio pateiktoje religijos ir 
kapitalizmo traktuotėje šis teologinis poslinkis toks svarbus, 
kad reikia deramai išaiškinti jo kilmę. 

Ankstesnėse interpretacijose būdavo orientuojamasi į teo- 
loginius sandoros teologijos pirmtakus, o Zareto studija pa- 
teikia sociologinį požiūrį ir semiasi idėjų iš naujausių ban- 
dymų perrašyti socialinę istoriją iš populiaresnės, atvirkštinės 
perspektyvos. Daugiausia dėmesio jis skiria kintantiems pa- 
sauliečių bei dvasininkijos santykiams ir religinių idėjų 
produkavimo būdams. 

Dangiškosios sutarties aiškinamasis modelis pradedamas 
pabrėžiant socialinių - struktūrinių, techninių ir kultūrinių 
permainų svarbą Anglijos visuomenėje. Šios permainos su- 
kūrė aktyvų pasauliečių sluoksnį, labiau suinteresuotą daly- 
vauti maištinguose liaudies sąjūdžiuose. Esminiai šių permai- 
nų poslinkiai buvo rinkos jėgų skverbimasis į kaimą, kur 
tebegyveno didžioji dauguma gyventojų; populiarios spau- 
dos pasirodymas ir raštingumo augimas; liaudies maištavimą 
skatinančios idėjos, pvz., antiklerikalizmas ir racionalesnė 
orientacija į materialinį bei dvasinį gyvenimą. 

Toliau, kalbant apie dvasininkiją, šis modelis atskleidžia, 
kaip pamokslininkai reagavo į kylantį liaudies maištingumą 
ir bandė jį suvaldyti. Dvasininkija akcentavo ir subtiliai mo- 
difikavo sąžinės šventumo ir religinio ugdymo idėjas, mėgin- 
dama užtikrinti liaudies pavaldumą pasaulietinei valdžiai, 
atgauti bažnytinę pasauliečių kontrolę, kaip nors vienytis su 
valstybe ir užsitikrinti aristokratijos globą. 

Šias pagrindines pasauliečių ir dvasininkijos ypatybes 
laikant religinių pokyčių prielaidomis, autoriaus modelis 

nukreipiamas į konkrečius sąjūdžius, kurie susiformavo kaip 
konkuruojantys naujų pasauliečių ir dvasininkijos santykių 
organizavimo būdai. Atrodo, kad svarbiausia buvo trijų konk- 
rečių grupių konkurencija: pasauliečių puritonų, separatistų 
ir radikalių eretikų. Zaretas aiškina, kad šių grupių ginčai 
daugiausia sukosi aplink neaiškią padėtį, kurioje atsidūrė 
dvasininkai. Viena vertus, jie buvo įšventinti bažnyčios tarnau- 
tojai, pavaldūs jos vadovybei. Antra vertus, jie vis aktyviau 
ėmėsi liaudies sąjūdžių lyderių vaidmens. Žodžiu, dvasinin- 
kams teko laviruoti tarp savo bažnytinių viršininkų ir nerims- 
tančių sekėjų pasauliečių reikalavimų. Šiame kontekste ir 
gimė sandoros teologija. 

Dvasininkai kaip įmanydami stengėsi išlaikyti pasaulie- 
tinio sąjūdžio vadžias, tad jiems dažnai teko siūlyti doktrinos 
kompromisus su kraštutiniais pasauliečių reikalavimais arba, 
reaguojant į organizacinį spaudimą, teikti bandomuosius 
sprendimus, turėdavusius nelauktų padarinių. Sandoros teo- 
logija susiformavo iš įvairių intelektualinių precedentų, sufor- 
muluotų ir modifikuotų reaguojant į organizacinį spaudimą. 
Ji rėmėsi daugiausia sandoros idėjomis apie tikinčiojo inici- 
atyvą reaguojant į dievišką išrinktumą. Biblijos skaitymą, 
pamokslų klausymą, šeimyninės apeigas ir savo dvasinio 
gyvenimo nagrinėjimą imta pabrėžti kaip dieviško išrinktu- 
mo įrodymus. 

Šie sandoros teologijos elementai ne tik išsprendė kai ku- 
rias aktualiausias dvasininkijai iškilusias bažnytinės sank- 
lodos problemas, bet ir atrodė prasmingi pasauliečiams, nes 
buvo panašūs į sandoros idėjas, ryškėjusias finansų ir pre- 
kybos pasaulyje. Taigi Weberio nustatytos puritonizmo ir 
ekonomikos idėjų analogijos yra svarbūs argumentacijos 
bruožai, bet šių idėjų suartėjimo sąlygas Zaretas detalizuoja 
smulkiau, nei Weberis. 

Zareto studija iš naujo grindžiama plačiais pamokslų nag- 

rinėjimais, pasauliečių atsiminimais ir istorinėmis bažnytinių 
diskusijų bei bendrų socialinių sąlygų studijomis. Joje apsiri- 
bota Anglija, tad nepasinaudota platesnio masto palyginimais 
(kaip Weberio), tačiau gausiai pasitelkta sociologinių koncep- 
cijų, sujungtų į detalų vyksmo modelį, apimantį socialinius- 
struktūrinius, kultūrinius, organizacinius ir tarpasmeninius 
veiksnius. 

Zareto metodo pranašumas yra tas, kad jis parodo bendrų 
socialinių sąlygų poveikio religinėms idėjoms svarbą, bet, 
užuot siejęs šį poveikį su slaptomis psichologinėmis būse- 
nomis ar miglotais interesų ir legitimacijos apibendrinimais, 
atseka konkrečius veiksnius specifiniuose kontekstuose, ku- 
riuose idėjos buvo produkuojamos, modifikuojamos ir sklei- 
džiamos. Susidaro įspūdis, kad surasta įtikima socialinių są- 
lygų ir religinės kaitos sąsajų sistema. 


DIEVOTUMAS IR POLITIKA 


PRIE naujo Weberio idėjų traktavimo prisideda ir Mary Ful- 
brook studija apie puritonizmą bei pietizmą Anglijoje, Viur- 
temberge ir Prūsijoje“. Klausdama, kodėl religinės idėjos Prū- 
sijoje buvo palankios absoliutizmui, Viurtemberge politiškai 
pasyvios, o Anglijoje priešiškos absoliutizmui, Fulbrook imasi 
tirti religinių idėjų ir socialinių kontekstų, kuriuose jos for- 
muojasi sąveiką. Kaip ir Zaretas, ji daro išvadą, kad ideolo- 
ginių rezultatų negalima paaiškinti remiantis vien teologi- 
niais precedentais. Iš tikrųjų ji neranda, kuo pagrįsti veberišką 
argumentą, kad idėjos turi ypatingą panašumą į konkrečias 
socialines, ekonomines ar politines struktūras, kurias padeda 
legitimuoti. Fulbrook taip pat neranda įrodymų, kad visuo- 
menės klasės arba statuso grupės tiesiogiai veikia ideologijas. 
Jai, kaip ir Zaretui, religines ideologijas tenka tyrinėti pla- 

tesnėje, sudėtingesnėje “sociopolitinés” aplinkos sistemoje. 

Fulbrook pažymi, kad puritonizmas XVII a. Anglijoje ir 
pietizmas XVIII a. Viurtemberge bei Prūsijoje savo bendriau- 
sia teologine orientacija buvo gan panašūs. Visais trimis atve- 
jais buvo akcentuojamas tyrumas ir atsivertimas, gyvenimas 
stropiai laikantis šventraščio, aiški Dievo karalystės tapimo 
dorovine bendruomene žemėje vizija ir aktyvus pasaulietiš- 
kas požiūris į socialinę pažangą bei dorovinį asketizmą. Tačiau 
susiformavo visiškai skirtingi konkretūs požiūriai į absoliu- 
tistinę valdžią. Kodėl? 

Folbrook aiškina, kad bendrąsias idėjas konkrečiomis poli- 
tinėmis ideologijomis paverčia socialinės kliūtys, su kuriomis, 
siekdamos savo tikslų, susiduria religinės bendruomenės. Ji 
aptinka, kad svarstomais atvejais religiniai jausmai iš esmės 
glūdėjo instituciniame valstybinės bažnyčios kontekste. Todėl 
religinių reformų sąjūdžių galimybes siekti savo tikslų dau- 
giausia lemia esami valstybės, valstybinės bažnyčios ir kitų 
galingų interesų grupių santykiai. 

Anglų puritonizmas kultivavo antiabsoliutizmo ideologiją, 
nes turėjo gan stiprią liaudies paramą, 0 jam priešinosi val- 
stybinė bažnyčia, glaudžiai susijusi su karaliumi, globojusiu 
ją mainais už ideologinę paramą. Viurtemberge pietizmas 
laikėsi politinio neutralumo, nes jį iš esmės toleravo valsty- 
binė bažnyčia, buvusi gan nepriklausoma nuo karaliaus ir, 
pasitelkdama aristokratiją, pajėgi įkūnyti naujas politinės 
bendrijos prigimties idėjas. Žodžiu, pietizmas buvo antiab- 
soliutistinis, bet ne revoliucingas, nes turėjo būdų taikiai siekti 
savo tikslų. Kitoks buvo Prūsijos pietizmas, formavesis feo- 
dalinės aristokratijos kontekste, teikusios jam gan silpną eko- 
nominį pagrindą. Iš tiesų prūsų pietistus daugiausia rėmė 
besiformuojanti centralizuota valstybė, siekusi užvaldyti feo- 
dalinę aristokratiją; tad pietizmas palengva ėmė politiškai 
palaikyti absoliutizmą. 

Fulbrook studijoje nėra tokių subtilių kintamųjų veiksnių, 
siejančių visuomenines sąlygas su religinėmis ideologijomis, 
kaip Zareto veikale. Bet ji sugeba pateikti gana taupų savo 
aiškinamų skirtumų modelį. Gan sudėtingos istorinių kinta- 
mųjų veiksnių sistemos reziumuojamos parodant valstybinės 
bažnyčios, valstybės ir aristokratijos santykius, galiausiai le- 
miančius, kur religinių reformų sąjūdis bus linkęs ieškoti pa- 
ramos, tampančios svarbiausiu faktoriumi, formuojančiu to 
sąjūdžio požiūrį į valstybę. 


WALLINGTONO PASAULIS 


IsroRIKO Paulo Seaverio knyga Wallingtono pasaulis Weberio 
palikimą papildo visai kitaip?. Puritonas amatininkas Ne- 
hemiah Wallingtonas gyveno Londone nuo 1598 m. iki savo 
mirties 1658 m. Seaverio studija paremta gausiais Wallingto- 
no atsiminimais, religiniais apmąstymais ir laiškais - iš viso 
jų buvę apie 20 000 tūkstančių puslapių, o išliko 2 600. Seave- 
ris, naudodamasis šia medžiaga, gyvai atkuria tipišką puri- 
tono pasauliečio pažiūrų vaizdą. 

Knygos temos apima dalį teritorijos, dažniausiai tyrinė- 
jamos Weberio specialistų, - pašaukimo doktriną, požiūrį į 
pinigus, lytinės elgsenos ir šeimos vertybes, dorovės nor- 
mas. Seaveris neigia, kad Wallingtoną galima laikyti tipiš- 
ku puritonų amatininku (neįprasta buvo jau tai, kad jis tiek 
daug rašė), bet jis dar pateikia pakankamai kitos medžiagos 
- iš puritonų pamokslų ir kitų autobiografijų, - tad skaityto- 
jas užverčia knygą, jausdamasis šį tą sužinojęs apie puritonus 
apskritai. 

Seaverio knygoje, kitaip negu Zareto ir Fulbrook studijose, 
bendroms socialinėms sąlygoms, galėjusioms formuoti pu- 
ritonų ideologiją, skiriama mažai dėmesio. Ji vertinga dau- 

giausia tuo, kad vaizduoja pačią ideologiją. Jei sutinkame su 
Zareto teiginiu, kad liaudiška pasauliečių ideologija yra igno- 
ruojamas puritonizmo aspektas, tai Wallingtono atsimini- 
mai tampa dar reikšmingesni: jie leidžia žvilgtelėti už atkurtų 
kategorijų, kurias Weberis ir kiti taikė puritonizmui. Religinė 
ideologija kurį laiką liaujasi buvusi idealių tipų sistema ir 
tampa konkrečiu diskursu. Galime pamatyti žodžius ir katego- 
rijas, kuriais puritonai konkrečiai kūrė savo tikrovės jausmą. 
Manau, kad tai itin vertinga permąstant kai kurias Weberio 
idėjas apie socialinius ir psichologinius religijos veiksnius. 


RELIGIJA IR MAIŠTAS 


STRAIPSNYJE, išspausdintame Bruce'o Lincolno sudarytoje kny- 
goje Religija, maištas, revoliucija, Christopheris Hillas taip pat 
svarsto pasaulietinį puritonizmo aspekta*. Tam tikra prasme 
Hillas pasakoti pradeda ten, kur baigia Zaretas ir Seaveris. 
Jam labiau rūpi antroji, o ne pirmoji XVII a. pusė. Jis pripa- 
zjsta sandoros teologijos svarbą, bet orientuojasi į jos Zlugi- 
mą, o ne į kilmę. Kaip ir Fulbrook, jis gvildena radikaliasias 
puritonizmo tendencijas, bet labiau domisi turtuolių ir varg- 
Sy, o ne naujojo pirklių elito ir valstybės konfliktu. Jo straips- 
nyje akcentuojamas idėjų takumas, parodoma, kaip vieno lai- 
kotarpio sprendimai virsta problemomis kitame ir kaip svar- 
bu skirti dėmesį ideologijas puoselėjančių grupių nelygybei. 

Hillas stengiasi paaiškinti perėjimą nuo sandoros teolo- 
gijos, taikytos išrinktai mažumai, prie tinkančios daugumai 
universalesnės išganymo doktrinos. Jis daro prielaidą, kad 
šis perėjimas atspindėjo kintančią turtingųjų ir vargšų so- 
cialinę padėtį. 1640 m. turtingųjų ir vargšų nelygybė, matyt, 
buvo išryškėjusi. Sandoros teologija buvo patraukli turtingie- 
siems, nes jie turėjo pakankamai lėšų, kad galėtų dievotai, 

pagal jos reikalavimus, gyventi. Tačiau sandoros teologijai 
taip pat reikėjo aiškios nuodėmės doktrinos kaip priemonės 
kontroliuoti vargingus visuomenės sluoksnius. 

Vis dėlto puritonizmas tik iš dalies išsprendė visuomenės 
kontroliavimo problemą, ir XVII a. penktame dešimtmetyje 
vargšai galėjo atkakliau reikšti savo reikalavimus. Kylantis 
antinomizmas laikinai leido klestėti konkuruojančioms ide- 
ologijoms, ir tarp vargšų vis populiarėjo universalizmas. Taip 
buvo sprendžiama nuodėmės problema, primesta Zemes- 
nėms klasėms kartu su elito sandoros teologija. Elito atsaky- 
mas 1640-1660 m. buvo siekimas vis labiau menkinti nuodė- 
mės idėją ir apskritai neskatinti mąstyti apie Dievo prigimtį. 
Susiformavo deistinė filosofija, kurioje nuodėmės ir Dievo 
idėjos užleido vietą naujiems visuomenės kontroliavimo me- 
chanizmams, kuriuos teikė įstatymai, o legitimavo gamtos 
teisėtumo sampratos. 


DU TRAKTATAI APIE PILIETINĮ VALDYMĄ 


Kar Žinia, gamtos teisétumas yra esminis Locke'o politinės 
filosofijos argumentas. XVII a. pabaigoje, kai Locke'o idėjos 
suvešėjo, puritonizmo įtaka jau blėso (jei Hillas teisus). Tačiau 
daug samprotauta apie tai, dažnai atsižvelgiant į Weberio 
svarstymus šia tema, kad puritonizmas per ypatingą idėjų 
panašumą paruošė kelią Locke'o demokratijos teorijai. 
Pastaraisiais metais didelio užmojo ir iš esmės sėkmin- 
gas bandymas nagrinėti religiją bei ideologiją istoriniame 
kontekste tiesiogiai orientavosi į šią puritonizmo ir demok- 
ratijos teorijos sąsają. Emesis Locke'o knygos Du traktatai 
apie pilietinį valdymą kaip šios aiškintinos teorijos konkrečios 
formos, politologas Richardas Ashcraftas iš naujo išnag- 
rinėjo visą aktualią informaciją ir naujoviškai interpretavo 

socialines sąlygas, kuriomis parašyta ši įtakinga knyga“. 

Platesnis Ashcrafto studijos tikslas yra parodyti pavyzdį, 
kaip pravartu politinę ir religinę ideologiją atskirti nuo ab- 
straktaus filosofinio svarstymo srities ir gvildenti ją “siejant 
su socialiai apibrėžta publika, kurios nariai visuomenine veik- 
la siekia tam tikrų praktinių pranaSumu”®. Ashcraftas siekia 
šio tikslo parodydamas, kad Locke'as Du traktatus apie pilieti- 
nį valdymą rašė ne kaip apmąstymų dramblio kaulo bokštą, 
O priešingai - traktatai kilo iš XVII a. aštuntame dešimtmety- 
je prasidėjusio radikalaus politinio judėjimo dinamikos, apė- 
musios išskyrimo krizę, Rye House sąmokslą“, Monmoutho 
sukilimą ir pasiekusios kulminaciją 1688 m. Slovingaja revo- 
liucija. 

Ashcraftas taip pat aiškina, kad ideologiją reikia suprasti, 
kaip siūlo Zaretas, per ankstesnių sampratų, lozungų, straips- 
nių ir argumentų matricą, teikiančią pagrindą diskusijoms. 
Jis duoda ryškų pavyzdį parodydamas, kad Locke'o varto- 
tas posakis "teisių pažeidimas“ (iš to kilo mūsų vartojama 
frazė “privatumo pažeidimas”) atsirado iš koduotos diskur- 
so formos, kuria naudojosi Shaftesbury ir jo bendrai samoks- 
lininkai. Agentai zonduodavo potencialius naujokus šne- 
kindami juos apie "paZeidimus". Šio dviprasmiško termino 
reikšmė, nurodanti tiesioginį pažeidimą, būdavo atskleidžia- 
ma tik nustačius naujoko lojalumą. 

Knygoje taip pat pateikta naudingų pavyzdžių, rodan- 
čių, kaip ideologijos jungiamos su savo socialine aplinka arba 
ją atspindi. Pavyzdžiui, Ashcraftas aiškina, kad Locke'as (ir 
jo amžininkai) ėmė domėtis epistemologija, atsižvelgdami į 
dvasininkijos ir kitų karūnos gynėjų tvirtinimus, kad ben- 
drojo gėrio pažinimas galimas tik iš profesionalių institucio- 
nalizuotų šaltinių - bažnyčios ir valstybinės biurokratijos. 
Taip pat Ashcraftas parodo kaip rinkimų politika ir religinis 
susiskaldymas baigėsi tam tikro pobūdžio ideologų iškili- 

mu, pvz., ginančių racionalumą arba pasisakančių už teisines 
nuosavybės santykių garantijas. 


WEBERIO TEMOS 


DauGELIU aspektų šios studijos suderinamos su bendromis 
Weberio pažiūromis ir net pritaria joms. Iš tiesų jos daug 
kur remiasi Weberio įžvalgomis. Pavyzdžiui, Zaretas ne tik 
perima Weberio mintį, kad puritonai akcentavo išganymo liu- 
dijimus, kaip savo pagrindinį priklausomą kintamąjį dydį, 
bet ir tiesiogiai remiasi Weberiu, kainą formuojančias rinkas 
laikydamas praktinio racionalumo šaltiniu. 

Tačiau šiose studijose taip pat esama atvirų pastangų per- 
formuluoti kai kuriuos Weberio teiginius. Zaretas mano, kad 
jo išvados atitinka bendras Weberio pažiūras į racionaliza- 
vimo svarbą Vakarų visuomenėse, bet teigia, kad jo studija 
prieštarauja konkrečioms Weberio idėjoms apie galutinių ver- 
tybių santykį su praktine etika. Pasak Zareto, jo duomenys 
rodo stiprų priežastinį priešingos krypties ryšį - nuo racio- 
nalizuotų sandoros normų ūkiniuose santykiuose į abstrak- 
tesnę sandoros teologijos doktriną. Iš to jis daro išvadą, jog 
Weberis tikriausiai klydo teigdamas, kad, norint sukurti vie- 
ningą vertybių hierarchiją, prieštaraujančią tradicionalizmui 
ir teikiančią motyvaciją puoselėti racionalią ūkinę veiklą, ra- 
cionalizuota religija yra būtina. Neigdamas Weberio pastan- 
ga parodyti, “kaip abstrakčios etinės doktrinos gali paveikti 
kasdienį gyvenimą“, Zaretas teigia, kad “pasaulietinės veik- 
los praktinė etika gali turėti ne mažesnę įtaką abstrakčios 
doktrinos formavimuisi”. 

Fulbrook irgi teigia, kad jos studija prieštarauja Webe- 
rio pateiktai griežtai religinių idėjų ir praktinių rezultatų 
santykių interpretacijai. Ji abejoja tvirtinimu, kad tam tik- 

ros religinės idėjos vidujai artimos politinėms orientacijoms, 
ir parodo, kaip skirtingose aplinkose panašios idėjos duoda 
skirtingus rezultatus. Kraštutinė jos medžiagos interpretaci- 
ja teigtų, kad ideologija - visai nesvarbus dalykas. Atsargiau 
interpretuodami sakytume, kad ideologija svarbi, bet todėl, 
kad ji lanksti, o ne kieta, kintama, o ne statiška. Abstrakčios 
idėjos įgyja reikšmių konkrečiuose kontekstuose, kurie paskui 
skatina Žmones imtis vienokios ar kitokios veiklos. 

Nė viena iš šių studijų netaiko į bendrą teorinę plotmę, 
bet pateikia teorinių implikacijų, vertų bendresnio svarstymo. 
Šiose studijose akivaizdus Weberio puoselėtas domėjimasis 
puritonų ideologijos ir ekonominės raidos santykiais, taip 
pat santykiais tarp puritonizmo ir idėjų, atspindinčių racio- 
nalumą politikos srityje. Tačiau Weberis pabrėžė asketinio 
kalvinizmo ir savininkiško kapitalizmo kaip idealių tipų ati- 
tikimą, o vėlesnės mūsų apsvarstytos studijos nagrinėja konk- 
rečias socialines sąlygas, kuriomis buvo produkuojamos ir 
modifikuojamos puritonų idėjos. Dėmesys perkeliamas nuo 
bendrų santykių į įsiterpiančius procesus, nuo motyvacijų 
bei legitimacijos į ideologinio produkavimo kontekstus, ir 
nuo funkcionalistinių ar pasekminių argumentų į svarsty- 
mus apie socialinius mechanizmus, suvedančius ideologiją 
į sąlytį su reikiama publika ir veikėjais. 

Čia turime kintamųjų dydžių sistemą, kuri visuomeni- 
nės struktūros ir religinės ideologijos sąsajas daro labiau įtiki- 
mas. Nepasitenkinantiems dedukcinėmis teorinėmis formu- 
luotėmis, aiškinančiomis, kad ideologijos tarnauja ekonomi- 
niams arba politiniams interesams, mums pateikiami ban- 
dymai įvardyti tikėtiną grupę socialinių veiksnių, siejančių 
konkrečius idėjų produkuotojus ir skleidėjus su jų socialine 
aplinka, suinteresuotais publikos sluoksniais ir su idėjas įgy- 
vendinančių veiksmų seka. Galima skirti keletą kintamųjų 
dydžių tipų ar grupių, kurie gali būti vienaip ar kitaip pra- 

vartūs studijuojant religijos ir ideologijos kaitą apskritai. 


RELIGIJOS KAITOS TRAKTUOTĖ 


PRADĖDAMI nuo bendriausių aplinkos sąlygų, galbūt netiesio- 
giai padedančių sukurti atmosferą, palankią naujų idėjų iš- 
kilimui, galime nustatyti kintamuosius dydžius, pirmiausia 
darančius įtaką potencialios publikos dalyvavimui. Zaretas 
skiria tris kintamųjų dydžių tipus, tikriausiai svarbius svars- 
tant publiką: (1) socialiniai-struktūriniai kintamieji veiksniai 
nusako potencialios publikos dydį, socialinę padėtį ir mate- 
rialiniy išteklių prieinamumą, (2) techniniai nurodo kokią 
nors priemonę, kuria šiai publikai galima perteikti idėjas, (3) 
kultūriniai reiškia bendrus simbolinius arba protinius suge- 
bėjimus, kuriuos ji gali panaudoti apdorodama pateikiamas 
idėjas. Šių kintamųjų pavyzdžiai gali būti tokie: (1) rinkų 
sklaida ir profesinių grupuočių integracija į rinkos tinklą, (2) 
techninės galimybės gaminti ir platinti spausdintą medžiagą, 
(3) individų susipažinimas su samprotavimo stiliais ir įsi- 
traukimas į racionalią teologinę ar politinę diskusiją. 
Zareto publikos akcentavimą, matyt, reikia išplėsti ben- 
driausiu lygiu mąstant apie visuomeninės aplinkos svarbą 
ideologijai. Publika - ne vienintelis ideologijos keitimo ar 
palaikymo veiksnys. Reikia ir kitų išteklių: materialinių - 
lėšų spausdinimui, pastatams ir algoms; simbolinių - kul- 
tūriškai apibrėžtų mąstymo kategorijų ir ritualizuoto idėjų 
inscenizavimo arba formalios legitimacijos, teikiamos moko- 
vų, profesionalių ekspertų, ekonominio elito bei pareigūnų. 
Maža to, išteklių aplinka gali būti apibūdinama ir kitaip - ne 
vien per konkrečių išteklių pasiūlą. Gali būti svarbios ir ab- 
straktesnės aplinkos savybės - jos įvairovė ar nestabilumas. 
Tarkim, aplinkos įvairėjimas gali palengvinti ideologijų su 

laisviau susietais elementais kūrimą, pvz., individualistinę 
ideologiją, kuri atpalaiduoja konkrečius principus, traktuo- 
dama juos kaip asmeninio pasirinkimo dalykus. 

Plotmėje, artimesnėje konkrečiam ideologijos produkavi- 
mui, reikšmingais teoriniais kintamaisiais dydžiais tampa ir 
instituciniai kontekstai. Jiems sąveikaujant su bendresnėmis 
aplinkos sąlygomis, susiformuoja galutinė idėjų forma ir turi- 
nys. Šie kintamieji dydžiai labai padeda apibūdinti įsiterpian- 
čius mechanizmus, kuriais bendresnės socialinės-struktūrinės 
sąlygos veikia ideologijas. Užuot turėdamas postuluoti tie- 
sioginį, psichologinį, neretai paslaptingą poveikį paskiriems 
individams, tyrinėtojas gali parodyti, kad idėjas iš tikrųjų 
produkuoja konkretūs žmonių sluoksniai, kurie gali pasinau- 
doti reikiamais materialiniais ir kultūriniais ištekliais, kuriuos 
veikia ypatingi organizaciniai suvaržymai ir kurie perteikia 
savo idėjas publikai, turinčiai priežasčių jas priimti. 

Aptariant institucinius kontekstus, kuriuose produkuoja- 
mos ideologijos, reikia atkreipti dėmesį ir į netolygų socialinių 
išteklių paskirstymą. Ši nelygybė svarbi ne tik nustatant, kas 
gali disponuoti kultūrinio produkavimo priemonėmis, - ji 
taip pat tampa problemiška atsižvelgiant į visuomenės kon- 
troliavimą, galintį skatinti ideologinių sprendimų bandymus. 
Nors kartais ideologijos puoselėjamos menkos mažumos var- 
du, racionalizuojančioms tendencijoms, kurias pastebėjo We- 
beris, gali reikėti bendresnių sąlyginio žmonių statuso kon- 
cepcijų. Tokio pobūdžio nagrinėjimai - ideologijų ir statuso 
grupių santykių tyrimai - neretai būna nepakankami, nes juo- 
se pasitenkinama paprasčiausiais teiginiais apie interesus bei 
legitimaciją. Dažnai dar reikia papildomų pastangų konk- 
retizuoti, kaip tam tikrų statuso grupių interesai sudomina 
ideologijos produkuotojus, kaip šie produkuotojai reaguoja 
ir kokie suvaržymai veikia jų reakciją. 

Gvildenant šiuos klausimus, dažnai gali praversti mintis, 

kad patiems kultūros produkuotojams rūpi išlaikyti savo padėtį, 
ir, to siekdami, jie kartais eina į kūrybiškus kompromisus. 
Sparčių socialinių permainų laikotarpiai, pvz., revoliucijos, 
gali išplėsti tokių naujovių galimybes, keisdami šaltinių pasis- 
kirstymą, sudarkydami institucionalizuotus vaidmenis, kel- 
dami netikrumą dėl moralinių pareigų ir užvesdami konku- 
ruojančius ideologinius judėjimus. 

Fulbrook studija parodo, jog svarbu ne tik pripažinti, kad 
idėjos produkuojamos institucijose, bet ir kad šios instituci- 
jos turi svarbių santykių su kitomis institucijomis. Tiesiogi- 
nis kontekstas, kuriame susikuria naujas religinis judėjimas, 
gali būti oficiali bažnyčia, ji gali būti ir to judėjimo ideologijos 
židinys, bet, kita vertus, ši institucija tikriausiai priklausys 
nuoją remiančios valstybės ir ekonominės hierarchijos. Zareto 
nusakyti platūs aplinkos pokyčiai perteikiami ne per vieną 
instituciją, O per susijusių institucijų sistemą. Šių platesnių 
permainų poveikis reiškiasi ne tik tuo, kad jos ideologinėms 
reformoms sukuria pasaulietinę publiką, bet ir tuo, kad jos 
veikia institucijų tarpusavio santykius. Fulbrook studija ypač 
gerai iliustruoja, kokie svarbūs yra ištekliai, pvz., politinė pa- 
rama ir ekonominė globa, galintys priklausyti ne tiek nuo 
plačiosios publikos pobūdžio, kiek nuo stambiųjų jungčių 
tarp institucijų. Taigi jos knyga parodo, kad galima daug 
prisidėti prie religinės ideologijos tyrimų, orientuojantis į 
bendruosius institucijų santykius. 

Dar vieną aktualių kintamųjų dydžių grupę galima pa- 
vadinti veiksmų sekomis [action sequences]. Jos siejasi su tuo, 
kad kultūriniai produkuotojai kai ką daro konkrečiai, skatin- 
dami kultūrines naujoves. Šios veiksmų sekos - tai, pavyz- 
džiui, veikėjų reakcijos į dirgiklius konkrečiose situacijose, 
būtent - bandymai reikšti idėjas, atskleisti prasmę, pateikti 
interpretacijas, priimtinas atitinkamiems sluoksniams. Kon- 
ceptualizuoti šias reakcijas kaip atskirą kintamųjų veiksnių 

grupę yra svarbu todėl, kad tada kultūrinės naujovės traktuo- 
jamos kaip konkrečių veiksmų padariniai, o ne vien kaip 
bendro pobūdžio reiškiniai, automatiškai ir paslaptingai iš- 
nyrantys iš struktūrinių sąlygų. Šie veiksmai į teorinę sche- 
mą įtraukia ir veiksnumo arba voliuntarizmo elementą, pana- 
šiai kaip Weberio charizmatinio lyderio idėjoje, tik platesne 
prasme. 

Nagrinėjant veiksmų sekas, sukeliančias religijos kaitą, 
yra svarbūs ir kai kurie specifiškesni dalykai. Vienas jų - 
reikšmingos specifinės krizės ar postūmiai, verčiantys vei- 
kėjus daryti pareiškimus ar pateikti interpretacijas. Zaretas 
tai vadina spaudimu. Pavyzdžiui, puritonų dvasininkijai teko 
reaguoti į keletą specifinių reikalavimų arba polemikų - ne- 
tradicinį kamžos dėvėjimą, kryžiaus naudojimą krikštijant. 
Žinoma, šios konkrečios krizės gali tapti simboliais, reiškian- 
čiais pažiūras bendresniais klausimais. 

Kitas svarbus veiksmų sekų traktavimo atžvilgis - kom- 
promiso arba sintezės idėja. Naujos religinės pažiūros dažnai 
esti kelių, anksčiau buvusių atskirų mąstymo linijų samplai- 
ka. Kai kuriais atvejais, smulkiai nagrinėjant šį procesą, gali 
konkrečiai paaiškėti, kaip buvo pasiremta keliomis kultūrinė- 
mis kategorijomis, jas jungiant ir modifikuojant. Rezultatas 
gali būti naujos vyraujančios idėjos iškilimas (puritonų “san- 
doros“ idėja), naujas modelis arba metafora mąstant apie 
moralines pareigas (sutarties metaforos Locke'o teorijoje) arba 
nauja ideologinių elementų santykius grindžianti forma (in- 
dividuali sąžinė kaip atpalaiduojantis mechanizmas). Kitaip 
sakant, veiksmų sekos išdava gali būti konkreti idėja ar są- 
voka, išsiskirianti atviru substantyviu turiniu, arba giluminė 
metafora, kuri veikia idėjas, pati netapdama esmine sąvoka, 
arba formali struktūra, kurią reikia numanyti, remiantis idėjų 
tarpusavio santykiais. 

Nagrinėjant veiksmų sekas, potekstėje glūdi keleto kon- 

kuruojančių ideologijų, interpretacijų ar interpretuotojų eg- 
zistavimas. Veikėjai gali konkuruoti vieni su kitais ir siekti 
užvaldyti padėtį ją įprasmindami ar ideologiškai apibrėž- 
dami. Jų konkurencija gali kilti dėl skirtingos jų organizacinės 
padėties, skirtingų interesų ar skirtingos kultūrinės medžia- 
gos, su kuria jie dirba. Pavyzdžiui, puritonų atveju greta nuo- 
saikesnės jų dvasininkijos atsirado keletas radikalių separa- 
tistų grupių. Išsiplėtojus tokiai konkurencijai, randasi galimy- 
bė, kad pats jos buvimas veiks idėjų raiškos būdą. Veikėjai 
būna linkę ne tik išsakyti savo pažiūras, bet ir įsitraukti į 
tikrą ar įsivaizduojamą dialogą su savo varžovais, bandyti 
nuvainikuoti ar neutralizuoti konkuruojančias idėjas arba 
panaudoti jas kaip klaidingų ir nepraktiškų pasiūlymų pa- 
vyzdžius. Tarkim, dangiškosios sutarties idėja bent iš dalies 
įtikino puritonų dvasininkus todėl, kad ja buvo paremti konk- 
retūs argumentai prieš radikalių eretikų mintis apie suaugu- 
sių krikštą ir laisvą valią. 

Kai veiksmų sekos yra susijusios su skirtingų teologinių 
pažiūrų konkurencija, randasi galimybė, kad tiesioginiai in- 
stituciniai suvaržymai ir aplinkos ištekliai paveiks skirtingų 
idėjų atrankos procesą. Tai yra ilgainiui tam tikros idėjos vis 
labiau "i$renkamos", nes jos geriau atitinka esamą padėtį (ip- 
rasmina ją ir disponuoja ištekliais), o kitos “atmetamos”. 

Pavyzdžiui, puritonai savikontrolės ir introspekcinio tyri- 
nėjimo akcentavimą ėmė aiškintis po 1590 m., kai nebebuvo 
vilties, kad bažnytinei pasauliečių priežiūrai bus galima pa- 
naudoti valstybę. Konkrečių dvasininkų ar teologų požiūriu, 
toks atrankos procesas tikrai galėjo turėti nenumatytų padari- 
nių. Veikėjai reaguoja į įvykius, tik iš dalies žinodami esamas 
sąlygas, ir išsako artimiausių reikalingų veiksmų programą; 
kultūrinių padarinių reikšmę veikiau lemia akumuliacinė šių 
sprendimų trajektorija, o ne aiškiai artikuliuojamas pradžioje 
numatytas planas. 

Taigi šiose studijose galime įžvelgti bendrą schemą, kurią 
sudaro trijų veiksnių kultūrinio produkavimo modelis: ap- 
linkos sąlygos, instituciniai kontekstai ir veiksmų sekos. At- 
sižvelgdamas į visas tris kintamųjų sistemas ir jų tarpusavio 
santykius, analitikas gali gvildenti galimą bendriausių so- 
cialinių sąlygų poveikį idėjoms ir kartu nustatyti kai ku- 
rias įtikimas šių sąlygų ir konkrečių susiformuojančių idė- 
jų jungtis. Weberio dominuojančių moderniosios kultūros 
tendencijų (pvz., racionalizavimo tendencijos) sampratos bei 
abipusiai šių tendencijų ir kitų poslinkių (pvz., industriali- 
zacijos bei biurokratizacijos) santykiai gali būti konkrečiai 
empiriškai nagrinėjami. Negalime palikti šių santykių kore- 
liacinių panašumų plotmėje, jei panašumų plėtotės vyksmas 
įgyja konkretų pavidalą. 


WEBERIS, MARXAS IR SUBJEKTYVUMAS 


KvLA dar vienas klausimas - Weberio subjektyvių reikšmių 
akcentavimas. Kontinentinės Europos sociologai dažnai kri- 
tikuoja savo kolegas anglus ir amerikiečius dėl to, kad jie 
pernelyg pabrėžia Weberio domėjimąsi subjektyvia plotme. 
Tačiau neperdėtume sakydami, kad Weberis, akcentuodamas 
protestantų etiką, kapitalizmo dvasią, prasmę, motyvaciją ir 
verstehen [supratimą], atskleidžia savo domėjimąsi subjek- 
tyvumu. Šis interesas palaiko Weberio patrauklumą daugeliui 
sociologų, bet čia esama ir problemų. Štai tezėse apie protes- 
tantizmą ir kapitalizmą akcentuojami subjektyvūs idėjinių 
sistemų panašumai, o ne institucinės terpės, kuriose idėjos 
konkrečiai produkuojamos ir į kurias orientuojamasi Zareto 
ir Fulbrook darbuose. Apskritai imant, tai nuvedė prie meto- 
dologiniu požiūriu problemiško požiūrio į ideologiją ir religi- 
ją, nes tyrinėtojams reikia zonduoti subjektyvias reikšmes, 

glūdinčias žmonių galvose. Kodėl gi Weberis galėjo taip daug 
dėmesio skirti subjektyviai plotmei? 

Paprastai pateikiamas atsakymas, kad Weberio domėji- 
masis subjektyvumu susiformavo kaip atsakas į Marxo eko- 
nominį determinizmą ir kaip jo pataisa. Pagal šį aiškinimą, 
Weberis tarytum norėjęs parodyti, kad žmonės gyvi ne vien 
duona, o vadovaujasi vidine motyvacija ir prasmėmis, kylan- 
čiomis iš idėjų. Galbūt tai pagrįstas aiškinimas, nors Weberio 
ir Marxo priešprieša, ko gero, perdėta - juk Marxas domė- 
josi subjektyvia susvetimėjimo problema. Vis dėlto lieka klau- 
simas, kodėl toks kritiškas stebėtojas kaip Weberis nuo pat 
savo ankstyvo susidomėjimo puritonų etika galėjo išlaikyti 
įsitikinimą, kad įmanoma daryti patikimus pareiškimus apie 
subjektyvias reikšmes. Atsakymą į šį klausimą galima rasti 
Seaverio aiškinime apie Wallingtoną. 

Mes daug žinome apie Wallingtono subjektyvią pasau- 
lėžiūrą, nes jis viską užrašydavo. Pats potraukis rašyti - nors, 
ko gero, daug ryškesnis nei jo amžininkų - atspindėjo svar- 
bu puritonų rūpestį - tai, ka Seaveris vadina "ištirtu gyveni- 
mu“. Wallingtonas viską užrašydavo norėdamas objektyvi- 
zuoti savo mintis ir jausmus. Jis taip darė, nes puritonų idėja, 
kad Dievo ir išrinktųjų sandora pateikia asmens išrinktumo 
liudijimų, motyvavo tikintįjį registruoti bei pažinti savo min- 
tis ir jausmus, kad jis galėtų rūpestingiau juos valdyti ir sau- 
gotis pagundų. 

Be to, puritonizmas padarė prieinamus gausybę raštų ir 
tuo palengvino asmeninių jausmų pavertimą objektyviais 
pasakojimais. Pavyzdžiui, Wallingtono atveju mes apipilami 
tiesioginėmis Biblijos citatomis ir parafrazėmis, atviromis 
nuorodomis į puritonų doktrinas (nuteisinimo, išrinktumo) 
ir daugybe metaforiniy bei alegorinių įvaizdžių (apie žvėris, 
medžius, ligas, keliones ir t.t.). Apskritai Wallingtonas retai 
kalba apie subjektyvias būsenas - jis daugiau objektyvizuo- 

ja savo “aS” naudodamas aibę sąvokų: "šventasis", "siela", 
"krūtinė", “dievotas”, “Viešpaties numylėtinis“ ir t.t. Wal- 
lingtonas tarytum rašo ne apie save, o apie ką nors kitą, ar- 
ba apie save tik kaip apie platesnės klasės narį. Jis reiškia 
gilius jausmus ir emocijas, bet labai kodifikuotai: jis jaučiąs 

"ramybę ir paguoda”, "randa džiaugsmą“, "iš širdies didžiai 
siekia“, “suvaldo”, “patiria kūno ir dvasios konfliktą“. Taigi 
matome tokį atvejį, kai reikalaujama introspekcijos ir, kita 
vertus, jai padedama gatavais ir nepaprastai gausiais kul- 
tūriniais kodais. 

Šiuo atžvilgiu puritonų terpė, matyt, buvo unikali. Iš tiesų 
Hillas aiškina, kad XVII a. pabaigoje teologiniai akcentai jau 
buvo pakrypę prieš tokį savęs tyrinėjimą. Šia prasme puri- 
tonų atvejis Weberiui suteikė gan neįprastą subjektyvumo 
blykstelėjimą. Tai visai kas kita nei šiuolaikinė apklausa, kai 
tyrinėtojas mėgina išgauti informaciją apie subjektyvias pa- 
žiūras iš individų, visai neapmąsčiusių savo jausmų iki jiems 
buvo pateikti iš anksto paruošti klausimai, nepriklausantys 
jų pačių subkultūrai. Greičiau puritonų atvejį galima paly- 
ginti su klinikine terpe, kurioje klientai kalba apie jausmus 
labai kodifikuotais terminais, pateiktais psichoanalitinės teori- 
jos, ismoktais bendraujant su gydytoju ir sankcionuotais idėjų 
apie savityros vertę. 

Bandant atkartoti Weberio domėjimąsi subjektyvia plot- 
me, tikriausiai reikia turėti galvoje puritonų diskurso ypa- 
tybes. Jis gavo Žinių apie subjektyvias prasmes, išsijotas labai 
formalizuotos, socialiai sukonstruotos kultūrinių kategorijų 
sistemos. Todėl galbūt reikia mažiau dėmesio skirti subjek- 
tyvių prasmių idėjai ir daugiau tirti socialiai sukonstruotas 
kategorijas, naudojamas diskurse apie šias prasmes. 

Ši išvada taip pat leidžia plačiau apibendrinti kultūros 
prigimtį anksčiau minėta prasme, kuria Zaretas kritikuoja 
idėją, kad abstrakčios vertybės legitimuoja praktinę etiką. 

Šio amžiaus penkto ir šešto dešimtmečio sociologinės teori- 
jos neretai vaizduodavo kultūrą kaip vertybių hierarchiją, 
kuri yra suvienyta aukštesnio lygmens religinių vertybių bei 
asmeniškai internalizuota ir asmens elgsenai teikianti vien- 
tisumo bei kryptingumo. Nors kartais, šitaip aiškinant, bū- 
davo remiamasi Weberiu, galima teigti, kad apskritai čia 
labiau semtasi iš bendrų amerikiečių politinės teorijos nuos- 
tatų. Vėlesniuose kultūros aiškinimuose iš esmės atsisakyta 
šitaip akcentuoti vertybių hierarchiją ir daug labiau susitelk- 
ta į diskursą, simboliką bei komunikaciją. Šiuo požiūriu kul- 
tūros esmė yra ne tiek jos internalizuotos integravimo ir 
motyvacijos galios, kiek komunikavimo potencialas. Todėl 
teorijos plotmėje subjektyvus kultūros aspektas darosi ne 
toks svarbus kaip objektyvūs komponentai, matomi tekstuo- 
se, diskurse ir ekspresinėje elgsenoje. 

Taigi apibendrindami įvairius šiose studijose pateiktus 
argumentus, gauname požiūrį į religiją ir ideologiją, gero- 
kai besiskirianti nuo Weberio plėtotos traktuotės. Religija 
įsivaizduojama ne kaip internalizuotų vertybių sistema, vei- 
kianti asmens nuotaikas ir motyvaciją, o veikiau kaip kodi- 
fikuota sampratų ir kategorijų sistema, besireiškianti diskur- 
se, stiprinama praktinio angažavimosi atvejų ir plėtojama 
institucinėse terpėse. Norint suprasti, kaip idėjos kinta, reikia 
atsižvelgti ne tik į subjektyvius poreikius bei vertybes, bet 
ir į idėjas reiškiančių veikėjų santykius su veikėjais, suda- 
rančiais šių idėjų publiką, į institucinius kontekstus, kuriuo- 
se vyksta ši dinamika, ir bendruosius socialinius išteklius, 
kuriais disponuoja institucijos. 

DAUGELYJE pasaulio dalių - Afrikoje, Filipinuose, Irane, Liba- 
ne, Nikaragvoje, Brazilijoje, JAV - religinių institucijų ir val- 
dančiųjų sluoksnių santykiai dramatiškai kinta. Opoziciniai 
sąjūdžiai išdygo tuose religinės bendruomenės sluoksniuose, 
kurie, regis, seniai buvo pardavę politinę sielą. Sukurptos to- 
kios religinio tradicionalizmo atstovų ir techninės inteligenti- 
jos sąjungos, kokios dar visai neseniai būtų stebinusios. Kyla 
religinių grupuočių, anksčiau vieningai stodavusių prieš ki- 
tus tikėjimus ir išpažinimus, kautynės (fizine jėga ir žodžiais). 

Šie poslinkiai meta labai konkretų iššūkį politikams ir re- 
liginiams vadovams. Tai iššūkis ir mūsų sampratoms apie 
viešąją religijos vietą šiuolaikiniame pasaulyje. Mes priversti 
klausti, ar mūsų įprastinės teorijos tebėra adekvačios ir ar 
mums nereikia ieškoti naujų supratimo kelių. Šiaip ar taip, da- 
bar svarbiau rasti veiksmingus religijos ir politikos santykių 
gvildenimo būdus. 

Kai kurie mokslininkai, apmąstydami religinės kaitos di- 
namiką, yra linkę visiškai atsisakyti teorinių schemų. Jie pa- 
taria imtis praktinių stebėjimų, aprašyti juos ir nė nemėginti 
šiuos duomenis sprausti į kokią nors išankstinę teoriją. Jų 
nuomone, visuomenės mokslas turėtų būti kaip gera Zurna- 
listika: reikėtų kuo daugiau aprašinėti ir kuo mažiau inter- 
pretuoti. 

Žinoma, gali būti labai pravartu nutraukti teorinius aki- 

dangčius ir atvirom akim pažvelgti į tai, kas vyksta. Taip pat 
reikia paklausti, ar tikrai įmanoma visiškai atmesti prielaidas 
ir polinkius, įgytus su paveldėtomis teorinėmis schemomis. 
Net tada, kai stengiamės tik aprašinėti, renkamės, apie ką rašyti 
ir ką nutylėti. Įrodymui palyginkime knygas apie religiją ir 
politiką, parašytas politologų ir antropologų. Nors tema taria- 
mai ta pati, matome, kad šias studijas įkvepia visai skirtingi 
klausimai. 

Todėl atrodo verta pabandyti peržiūrėti svarbiausias teo- 
rines schemas, glūdinčias šiuolaikinės religinės kaitos studi- 
jose. Pasirinkau keturias schemas, kurios ir pačios pateikia 
reikšmingas koncepcijas: modernizavimo teoriją, pasaulinės 
sistemos teoriją, tai, ką vadinu "struktūrinės kontingencijos” 
teorija ir kai kuriuos naujus sistemų teorijos bei gyvenamojo 
pasaulio tyrinėjimus. Trumpai paminėsiu, ką kiekviena iš šių 
keturių tradicijų sako apie religijos ir politikos santykių po- 
kyčius, o paskui pasvarstysiu kai kurias bendresnes nuosta- 
tas, kurioms atstovauja šios teorinės koncepcijos. Pabaigoje 
pateiksiu labiau apibendrinančių pastabų apie faktorius, 
lemiančius religijos transformacijos supratimą. 


MODERNIZAVIMAS 


Nors pastaraisiais metais modernizavimo teorijos smarkiai 
puolamos, jų vieta visuomenės moksluose tokia ryški ir jos tiek 
paveikė mūsų mąstymą apie socialinę kaitą, kad, mėginant 
svarstyti kintančius valstybės ir religinių institucijų santykius, 
būtina pradėti nuo jų. Žinoma, po plačia modernizavimo ant- 
rašte susispietė nepaprastai įvairūs substanciniai argumen- 
tai. Svarstant modernizavimą ne tiek kaip išplėtotą teoriją, 
o veikiau kaip bendrą implicitinių prielaidų visumą, vis dėlto 
įmanoma kalbėti apie jį kaip apie daugmaž nuoseklią schemą. 

Svarbiausia modernizavimo teorijos prielaida teigia, kad 
galima nustatyti tai, kuo “moderniosios” visuomenės skiriasi 
nuo mažiau modernių, t.y. “tradicinių”. Tarp ypatybių, galin- 
čių liudyti didesnį modernuma, minimas aukštesnis indus- 
trializacijos lygis, didesnis pažangios technikos naudojimas, 
visuminiai gero ekonominio išsivystymo rodikliai, didesnis 
raštingumas, visuotinio švietimo sistema, didesnė gyventojų 
koncentracija miestuose ir didesni valstybės administraci- 
niai pajėgumai. Aiškinama, kad šios ypatybės gali būti gan 
glaudžiai siejamos tarpusavyje ir todėl empiriškai prasminga 
įvairias visuomenes vaizduoti labiau arba mažiau modernias. 

Modernizavimo koncepcija taip pat teigia, kad pasaulyje 
jau kurį laiką vyksta visuotinė slinktis iš mažiau modernios 
į modernesnę būklę. Kai kuriuos šalys, pvz., Didžioji Britanija 
ir JAV, šiuo keliu ėmė žengti gana anksti, tad nuėjo toli, ki- 
tos (pvz., Pietų Korėja) šiek tiek vėlavo, tad joms dar lieka 
nemažai kelio, o trečios (pvz., Etiopija) dar, galima sakyti, 
ir nepradėjo!. 

Manoma, kad šis judėjimas iš tradicijos į modernybe turėjo 
rimtų padarinių religijai, nes ji visur buvo neatskiriama tradi- 
cinių visuomenių dalis. Vadinasi, modernesnėje visuomenės 
santvarkoje tradicinės religinės institucijos nustumiamos arba 
nuvertinamos ar bent jau daro nuolaidų pasaulietinei aplin- 
kai. “Sekuliarizacija” reiškia arba tai, kad, vykstant šiam pro- 
cesui, religija moderniosiose visuomenėse netenka anksčiau 
turėtos iškilios ar įtakingos padėties arba kad ji išlaiko savo 
įtaką tik vis labiau prisitaikydama prie racionalumo ir reliaty- 
vizmo normų arba, eidama į kompromisus su mokslu, eko- 
nominiais interesais ir valstybe“. 

Su sekuliarizacijos procesu siejama daug doktrininių ir 
organizacinių pokyčių. Visuomenėms modernėjant, doktrina 
turinti labiau orientuotis į laimę šiame gyvenime, nei į atlygį 
kitame pasaulyje. Ji taip pat turinti tapti mažiau dogmatiška, 

vadovautis principu “gyvenk ir leisk gyventi kitiems“, atsi- 
žvelgdama į tai, kad žmonės labiau suvokia konkuruojančių 
pasaulėžiūrų realijas. Metamorfozę gali patirti ir patys dievai, 
kai žmonės jiems nebepriskiria stebuklingų darbų arba nebe- 
laiko jų neginčijamu autoritetu, o veikiau traktuoja kaip mei- 
lės ir atpirkimo simbolius ar etinių sistemų garantus. Apsk- 
ritai yra daugiau tikimasi iš simbolių, nes žmonės ima skirti 
religinę simboliką nuo giluminių tiesų, kurias tie simboliai 
turi perteikti. Religiniai hierarchai nebegali pretenduoti į iš- 
skirtinę valdžią, esant pasaulietinių profesionalų konkuren- 
cijai ir kartu kylant bendram išsilavinimo lygiui bei verty- 
bėms, pabrėžiančioms individo savarankiškumą. Religinės 
organizacijos ima siaurinti savo visuomeninių funkcijų sritį 
ir, idant veiksmingiau konkuruotų, neretai naudojasi marke- 
tingo strategija bei formalia administracine darbo tvarka“. 

Dažniausiai modernizavimo teorija pabrėžia perspekty- 
vine tokių permainų krypti. Bet ji taip pat numato teiginių 
apie trumpesnio prisitaikymo laikotarpio spartą, etapus bei 
sunkumą galimybę. Ilgame kelyje iš tradicijos į modernybę 
gali pasitaikyti ypač reikšminga “spurto” atkarpa, trunkanti 
keletą dešimtmečių. Per šį laikotarpį gali staigiu šuoliu išaugti 
ekonomika, susiformuoti naujas gamybos būdas arba įsigalėti 
ekonomines permainas skatinantis politinis režimas. Religi- 
nėms institucijoms tai gali sukelti itin sunkių pasekmių. Per 
palyginti trumpą laiką gali sugriūti seni modeliai, o nauji 
tapti ryškesni bei labiau ginčytini. 

Šiame modernizavimo procese gali būti ir grįžtamųjų ju- 
desių ar bent visuomenės sluoksnių, telkiančių laikiną pasi- 
priešinimą. Ko gero, matomą sąmyšį religijos srityje iš dalies 
galima suprasti kaip protestą prieš modernizavimą. Pavyz- 
džiui, industrializacijai spurtuojant, religinės tradicijos, įsišak- 
nijusios kaimiškoje gyvensenoje gali telkti nuotaikas prieš šias 
ekonomines permainas. Laikini ekonominiai nesklandumai, 

kylantys po tokio pobūdžio sparčios plėtros, gali tapti koziriu 
tokių opozicinių sąjūdžių rankose, suteikdami įtikimumo ir 
nukreipdami kitamanius į jų gretas“. 

Žinoma, plačiausiai modernizavimo teorija taikoma Trečio- 
jo pasaulio visuomenėms, pastaraisiais dešimtmečiais ėmu- 
sioms sparčiai keistis ir dėl to patyrusioms religinių neramu- 
mų. Tai verčia analitikus kreipti dėmesį į tai, kaip politinė 
raida griauna religinę tradiciją ir todėl teikia numanomą sche- 
mą, į kurią patenka ir veikalai, nepriimantys visų jos prielaidų". 


MODERNIOJI PASAULINĖ SISTEMA 


MODERNIZAVINO teorijos kritikai ypač akcentavo jos tenden- 
ciją traktuoti visuomenes kaip izoliuotus junginius. Užuot 
žiūrėję į kiekvieną visuomenę kaip į atskirą esybę, judančią 
nuo mažesnio prie didesnio modernumo, modernizavimo 
teorijos kritikai aiškina, kad visuomenės tarpusavyje sąvei- 
kauja kaip didesnės sistemos dalys. Vienos visuomenės atsi- 
likimo priežastys gali būti susijusios su kitos pažanga. 
Pasaulinės sistemos teorija per pastaruosius penkiolika 
metų tapo ryškiausia modernizavimo teorijos varžove“. Kaip 
rodo pavadinimas, pasaulinės sistemos teorija akcentuoja vi- 
suomenes jungiančių socialinių, ekonominių ir politinių san- 
tykių visumą. Pasak pasaulinės sistemos teoretikų, šie santy- 
kiai ėmė ryškėti XVI a. - daugiausia dėl pasaulinės prekybos ir 
diplomatinių Europos valstybių ryšių. Palengva ši sistema tapo 
modernaus kapitalizmo varomąja jėga, ir iki XIX a. pabaigos 
jos įtaka išplito kone visame Žemės rutulyje. Pasaulinės siste- 
mos teoretikai teigia, kad šiandienos pasaulyje praktiškai 
visų žemynų visuomenių kaitos kontūrai turi būti suprantami 
atsižvelgiant į šios didžiosios sistemos dinamiką. 
Pasaulinės sistemos teorijos intelektines ištakas lengviausia 

aptikti įvairiose marksizmo atšakose: politinės ekonomijos 
studijose, imperializmo teorijose, priklausomos raidos idėjose. 
Dėl šių tradicijų epistemologinių prielaidų pasaulinės sistemos 
teorija mažai dėmesio skiria konkrečiam religinių įsitikini- 
mų ir religinių institucijų vaidmeniui. Taigi jau kitiems teoreti- 
kams teko gvildenti, kaip pasaulinės sistemos koncepcija 
galėtų praversti siekiant suprasti šių įsitikinimų ir institucijų 
permainas. 

Pasaulinės sistemos teoriją taikant religinės kaitos klausi- 
mui, daug domėtasi, kaip trumpalaikės pasaulio ekonomikos 
permainos gali paveikti religinių institucijų stabilumą. Kai 
kurie argumentai nedaug skiriasi nuo argumentų, keliamų 
modernizavimo schemoje. Tačiau apskritai pasaulinės siste- 
mos teorija labiau nei modernizavimo teorija akcentuoja stai- 
gu, ardomajj ir konfliktin; pasaulio ekonomikos permainų 
pobūdį. Kadangi, kaip teigiama, visuomenių likimas glau- 
džiai siejasi su didesnės sistemos dinamika, gali atsitikti daug 
dalykų, menkai pavaldžių pačių visuomenių kontrolei. Pa- 
vyzdžiui, periodiškai pasikartojantis verslo ciklo nuosmukis 
gali turėti rimtų padarinių mažai valstybėlei, kurios ekono- 
mika labai priklauso nuo eksporto. Arba įsiliepsnojęs karas 
užkerta prekybos kelius, eksportuojančiose šalyse sukelda- 
mas tokius pat didelius sutrikimus. Tokios permainos gali 
netikėtai užklupti religines institucijas: vakarietiška religinė 
orientacija staiga praras populiarumą dėl pakitusių preky- 
binių sąjungų, valstiečiai, siekdami atgaivinti ekonomiškai 
pažeistas bendruomenes, pakryps į milenaristines arba liau- 
dies religijas, komunistiniai arba nacionalistiniai sąjūdžiai, 
paplitę tarp engiamų miesto darbininkų, užpuls tradicines 
religines organizacijas ir t.t. 

Pasaulinės sistemos teorija, šaknimis suaugusi su mark- 
sizmu, yra ypač jautri modernizavimo cikliškumui ir prieš- 
taringumui. Šios krypties teoretikai modernizavimo nelaiko 

šauniu judėjimu į didesnę visuotinę gerovę ir apšvietą, o 
nusako jį kaip netolygią, mėšlungišką raidą, tarsi Hobbeso 
dramą. Kapitalizmas, plisdamas pasaulio ekonomikoje, su- 
keliąs karus, priespaudą ir masinį skurdą, nors kai kam jis 
galįs atnešti klestėjimą“. Kapitalizmas esąs veikiamas savo 
vidinių prieštaravimų. Teigiama, kad sparčią ekonominės 
gamybos ekspansiją cikliškai keičia nuosmukis, sąlygojamas 
silpnėjančios paklausos; išlaidos, naujas rinkas įsigyjant ir 
išlaikant diplomatiniais sandėriais arba karine intervencija, 
viršija iš tų rinkų gaunamą pelną; dominuojančios šalys pa- 
lengva praranda savo hegemoninę galią; ir, kylant naujoms 
šalims bei naujiems gamybos būdams, visą sistemą apima 
persigrupavimo įtampa. 

Atskiroje visuomenėje pasireiškiantys socialiniai sutriki- 
mai, lydintys šiuos bendrus sunkumus, gali atrodyti labai pa- 
našūs ir stebėtojui, tyrinėjančiam tik tą visuomenę, ir pab- 
rėžiančiam pasaulinės sistemos dinamiką. Tačiau pasaulinės 
sistemos teoretikas teigia, kad reikia papildomai atsižvelgti 
į išorines jėgas, sukeliančias šiuos sutrikimus. Toliau galimos 
dvi tyrinėjimo kryptys. Vienai svarbiausia, kaip į šias išori- 
nes jėgas reaguoja tam tikros visuomenės režimas ir elitas. 
Stebėtojas nelaiko religinio konflikto grynai vidaus reikalu, 
o atsižvelgia į karinius įsipareigojimus, užsienio skolas, pre- 
kybai palankias (ar nepalankias) aplinkybes, perversmus ir 
t.t. - į visa tai, ką gali lemti platesni diplomatiniai, kariniai 
ir ekonominiai aspektai. Kita tyrinėjimo kryptis labiau domisi, 
kaip tokie konkrečių visuomenių konfliktai ir sutrikimai gali 
atspindėti bendresnio ar sisteminio pobūdžio tendencijas. 
Pavyzdžiui, sukrėtimai Centrinėje Amerikoje traktuojami sie- 
jant juos su Artimųjų Rytų konfliktais ir klausiama, kaip visa 
tai gali atspindėti pasaulio ekonomikos skolas, didžiausių ga- 
lybių konkurenciją dėl energetikos išteklių arba ginklavimosi 
varžybas. 

Apskritai pasaulinės sistemos teorija patraukliausia bene 
tuo, kad ji visuomenės mokslų atstovams įteigia mintį apie 
augančią globalinę valstybių tarpusavio priklausomybę. Ti- 
riant religines ir politines permainas, ši priklausomybė jau 
aiškiai tapo kritinių svarstymų objektu. 


STRUKTŪRINĖS KONTINGENCIJOS MODELIAI 


TRECIA koncepciją, dar nesant nusistovėjusio termino, pava- 
dinsiu “struktūrine kontingencija". Ją galima aptikti įvairiuose 
maždaug per pastarąjį dešimtmetį pasirodžiusiuose darbuo- 
se, kritikuojančiuose ir modernizavimo, ir pasaulinės sistemos 
perspektyvas. Bendras šių darbų vardiklis - įsitikinimas, kad 
ir vienų, ir kitų teorinis užmojis pernelyg platus. Žinoma, 
Centrinė Amerika ir Artimieji Rytai yra veikiami visuotinių 
modernizavimo jėgų ir pasaulinio kapitalizmo dinamikos, - 
sako šie kritikai, - bet pažvelkime į skirtumus. Reikia kaip 
nors atsižvelgti į tai, kad abiejų regionų kolonijinė istorija 
labai skirtinga. Taip pat reikia atkreipti dėmesį, ypač šiuo 
atveju, į regionų religijos istorijos skirtumus“. 

Galima sakyti, kad struktūrinis šių studijų akcentas yra 
domėjimasis institucine sankloda. Ypač daug dėmesio skiria- 
ma įvairiems valstybinių organų, organizuotų ūkinių veikėjų, 
bažnyčios elito ir opozicinių sąjūdžių ar partijų tarpusavio 
santykiams. Užuot tik pabrėžę institucinės diferenciacijos ly- 
gius, kaip daroma daugelyje modernizavimo studijų, struktū- 
rinės kontingencijos šalininkai akcentuoja išteklių srautų, 
daugialypės narystės, bendrų ir konkurencinių interesų bei 
organizacijų sąveikos svarbą. Ir, užuot orientavęsi į bendrą 
tam tikros visuomenės padėtį pasaulinėje sistemoje, jie telkia 
dėmesį į dinamišką šios padėties ryšį su galimybėmis, ištek- 
liais ir suvaržymais, galinčiais sąlygoti įtakingų veikėjų veiklą. 

Štai, pavyzdžiui, gali būti ypač svarbu žinoti, kad Centrinėje 
Amerikoje dominuojančių žemvaldžių šeimos turi svarbių 
postų valdžioje, bet ne bažnyčioje, o Artimuosiuose Rytuose 
politiniai pareigūnai labai pasikliauja eksporto pajamomis ir 
todėl mažiau priklauso nuo vietinės rinkos prekybinio elito, 
viešpataujančio kaimų valdžios struktūrose”. 

Kontingencijos akcentą rodo šių analitikų polinkis aiškinti, 
kad visuomenių raidos variacijas lemia istorinė institucinės 
sanklodos plėtotė. Pavyzdžiui, visuomenės, kuriose išliko 
stiprūs žemvaldžių, religinio elito ir centrinės valdininkijos 
tarpusavio santykiai, į naujas krizes ar ekonominius poslin- 
kius, matyt, reaguos visiškai kitaip, nei tos visuomenės, kurios 
tam tikru savo istorijos metu iš žemvaldžių atėmė valdžią, 
reformavo bažnyčią ir industrinėms darbo klasėms suteikė 
masinį atstovavimą!!. 

Studijų, puoselėjančių struktūrinės kontingencijos idėjas, 
ypač gausu tarp darbų apie religinius sąjūdžius. Pradėdamos 
nuo pastabų apie valstybės ir oficialių religinių institucijų 
santykius, šios studijos parodo, kaip religiniai sąjūdžiai nu- 
sistato jų abiejų atžvilgiu. Kai valstybė griežtai prižiūri re- 
liginę hierarchiją ir kitas visuomenines institucijas, liaudies 
religija gali tapti politinės opozicijos lopšiu. Šiuo atžvilgiu 
tyrinėtas liaudies religinių grupių patrauklumas Brazilijoje, 
Čilėje, Indijoje ir Lenkijoje". 


GYVENAMOJO PASAULIO KOLONIZAVIMAS 


STUDIJOSE, paveiktose pasaulinės sistemos teorijos, ir darbuo- 
se, akcentuojančiuose struktūrines kontingencijas, juntama 
viena bendra tendencija - slinktis nuo abstrakčių teorinių 
modelių prie žemiškesnių metodų, paliekančių daug erdvės 
empirinei indukcijai. Šiems metodams, aišku, mielai pritaria 

regionų ir sričių specialistai bei etnografai, savo tyrimuose 
daugiausia besiremiantys tiesioginiais stebėjimais ir išsamiu 
tam tikrų visuomenių tradicijų pažinimu. Tačiau kyla pavo- 
jus, kad, visiškai perėjus prie empirinės indukcijos strategijos, 
bus išstumtos integracinės ir net preskriptyvios koncepcijos. 
Naujesniuose vokiečių sociologo Jūrgeno Habermaso dar- 
buose, kuriuose svarbiausi klausimai yra socialinių sistemų 
formaliosios ypatybės apskritai ir gyvenamojo pasaulio di- 
namika, aiškiai orientuojamasi į preskriptyvaus pobūdžio 
dedukcine teorija?. Habermasas, eklektiškai remdamasis mo- 
dernizavimo teorija ir marksizmu, sukūrė vadinamąjį rekon- 
strukcinį kultūrinės evoliucijos modelį. Šiame modelyje api- 
būdinant moderniąją epochą akcentuojama, kad ji atmetė 
tradicinės religijos triaukštę arba dualistinę visatą, pasikliauja 
moksliniu bei techniniu protu ir kad valstybė vis aktyviau 
remia pažangų pramoninį kapitalizmą bei kovoja su jo neigia- 
mais padariniais visuomenės gyvenimui. Tačiau mes esame 
ties moderniosios epochos virtimo postmoderniąja riba. Ha- 
bermasas mano, jog turime žengti šį esminį žingsnį, kad ge- 
riau įveiktume kontingencijas, su kuriomis susiduriame. 
Pasak Habermaso, mus slegiantis dvigubas blogis panašus 
į tai, ką XIX a. nustatė Weberis ir Marxas. Iš Weberio Haber- 
masas perėmė susirūpinimą biurokratizavimo poveikiu, o iš 
Marxo - orientaciją į kapitalistinės rinkos blogybes. Pirmas 
aspektas daugiausia siejamas su moderniąja valstybe ir stra- 
teginiu požiūriu teikia Habermasui priemones kritikuoti savo 
rytinius kaimynus, o antras iškelia įsisiautėjusios laisvos rin- 
kos pavojus, kurių pavyzdį daugelis europiečių mato Jungti- 
nėse Valstijose. Tačiau abiejose tendencijose glūdi Habermaso 
vadinamasis “techninis protas“. Tai pasitikėjimas instrumen- 
tine logika ir prisitaikymo prie materialios aplinkos priemo- 
nėmis. Jis prieštarauja orientacijai į atviras ir laisvas diskusijas 
apie pačios visuomenės tikslus ir vertybes - tam, ką Habermasas 

vadina “komunikacine veikla“. Habermasas mano, kad, no- 
rėdami suvaldyti savo kolektyvinę lemtį, turime puoselėti 
komunikacinę veiklą. 

Šiuo požiūriu daugelį religinių sąjūdžių, kuriuos matome 
randantis įvairiose pasaulio dalyse, - ypač išsivysčiusiose 
industrinėse visuomenėse - galima vertinti kaip protestą prieš 
didėjantį gyvenamojo pasaulio biurokratizavimą ir monetari- 
zavimą. Habermasas teigia, kad pagaliau imame suvokti grės- 
mę savo gyvenimo kokybei, savivokai ir gamtinei aplinkai. 
Todėl matome vis daugiau judėjimų, bandančių kovoti su šiais 
pavojais. Kaip pavyzdžius jis mini įvairias mistines ir žmo- 
gaus galių grupes, atsiradusias priešinantis šiuolaikinio gyve- 
nimo nuasmeninimui, įsigalėjusių religinių grupių pastangas 
ginti lygybę ir socialinį teisingumą tradicinių ar dieviškųjų 
vertybių vardu, bendruomeninius eksperimentus keičiant 
darbo pobūdį bei esmę ir ypatingas interesų grupes, besirūpi- 
nančias lyčių vaidmenimis, šeima ir aplinkos užterštumu. 

Habermasas kritiškai vertina visus šiuos judėjimus, nes jų 
teorinį pagrindą laiko pernelyg siauru. Jis aiškina, kad spren- 
dimas rastųsi geriau supratus patį komunikacijos procesą. 
Todėl jį, kaip tokios pažangos pavyzdžiai, traukia kai kurie 
teologinės hermeneutikos poslinkiai. Bet kol kas jis pranašau- 
ja augsiant socialinius neramumus, kuriuose svarbus vaid- 
muo tenka įvairiems trumpalaikiams religiniams sąjūdžiams. 


APIE TEORIJOS PANAUDOJIMĄ 


BRĖŽDAMAS šių keturių teorinių koncepcijų kontūrus, aš sa- 
moningai susilaikiau nuo vertinamųjų pastabų. Tačiau šituo 
nenoriu pasakyti, kad pasirinkimas yra nesvarbus, ar kad jį 
lemia asmeninis skonis, ar kad geriausia būtų visų keturių 
koncepcijų sintezė. Kita vertus, aišku, kad tai nėra alternaty- 

vios teorijos, kurias galima rinktis nusprendus, kuri “geriausiai 
atitinka turimus duomenis“. Iš tiesų šiame kontekste moks- 
linis teorijų tikrinimo modelis mus tikriausiai smarkiai suklai- 
dintų. Galbūt iš šias įvairias koncepcijas atspindinčių pub- 
likacijų būtų galima išvesti konkrečias hipotezes, o paskui 
pateikti faktus, idant paaiškėtų, ar viena hipotezė atrodo įti- 
kimesnė už kurią nors kitą. Tačiau tokios pozityvistinio visuo- 
menės mokslo pratybos yra visiškai kito diskusijos lygio da- 
lykas, nei tai, ką darome čia. 

Mūsų tikslams koncepcijos idėja turi tinkamesnių konota- 
cijų, nei hipotezės samprata. Pasirinkau šias keturias teorines 
koncepcijas, nes jos padeda išryškinti tam tikras prielaidas, 
tikriausiai paveiksiančias mūsų mąstymą apie religinių insti- 
tucijų ir valstybės struktūrų santykius. Todėl, nusakę bendras 
schemas, turime atidžiau pasidomėti šiomis prielaidomis. 

Vienas pasirinkimų, kuriuos pateikia šios schemos, yra 
pamatinis požiūris į bendrą ekonomikos vystymosi kryptį 
šiandienos pasaulyje. Kraštutiniai šio pasirinkimo poliai 
aiškūs: vienas akcentuoja šviesą, kitas - tamsą. Daugelyje 
modernizavimo teorijos variantų slypi prielaida, kad ekono- 
minis vystymasis yra ir neišvengiamas, ir pageidautinas. Nors 
perėjimas į modernybę gali būti skausmingas, ypač tradici- 
nių tikybų praktikuotojams, bendras rezultatas būsiąs teigia- 
mas. Šio laimėjimo rodikliai - fizinė sveikata, materialinė 
gerovė, didesnė asmens laisvė ir kultūrinė pažanga. Kitas 
kraštutinumas - daugelis pasaulinės sistemos teorijos variantų 
ir kai kurie kitų koncepcijų variantai teigia, kad ekonominis 
vystymasis neišvengiamai sukelia konfliktus, priespaudą ir 
išnaudojimą. 

Ko ieškosime religijos ir valstybės studijose, daugiausia le- 
mia mūsų pozicija šių dviejų kraštutinių vystymosi interpre- 
tacijų atžvilgiu. Šeštame ir septinto dešimtmečio pradžioje at- 
likti tyrimai ekonominį vystymąsi dažniausiai traktuodavo 

optimistiškai ir šiuo požiūriu demonstruodavo, kaip tradi- 
cinės religijos prisitaiko prie vesternizacijos, teigiamai vertin- 
davo su ja susijusius kultūrinius poslinkius racionalizavimo 
ir individualaus religingumo link. Vėlesni tyrimai, ypač pa- 
veikti karo Vietname, bei gretima neokolonializmo ir priklau- 
somybės kritika ekonominį vystymąsi vertino pesimistiškiau. 
Todėl moksliškai nagrinėti religijos vaidmenį pasipriešinimo 
judėjimuose, išnaudotojiškas režimų ir oficialiųjų religijų są- 
jungas bei milenaristinių, mesianiškų ir kitų liaudies religi- 
nių sąjūdžių politinę potekstę tapo įprastu dalyku. 

Kitas pasirinkimas - kokią laiko ir erdvės schemą manytume 
esant naudingiausia akcentuoti. Koncepcija, glūdinti moder- 
nizavimo bei gyvenamojo pasaulio kolonizavimo teorijose ir 
kai kuriose kitų dviejų schemų interpretacijose, socialinių 
permainų tyrimams laiko tinkamu šimtmečių matą. Svarbiau- 
sias klausimas - kaip visuomenės vystėsi, tarkim, nuo XIII a. 
Maža to, erdvinė schema dažnai lieka nenubrėžta, tik pasako- 
ma, kad kalbama apie Vakarus, Europą ar kapitalistinę sistemą, 
arba pasitelktą visuomenės sampratą (turint galvoje valsty- 
bės teritoriją). Tačiau kitose studijose orientuojamasi ne į to- 
kius makroskopinius apmatus, o į daug labiau konkretizuotą 
erdvės ir laiko schemą, tarkim, į konkretų įvykį, pvz., Irano 
šacho nuvertimą, ar keletą susijusių epizodų, pvz., žydų ir 
palestiniečių konfliktus Izraelyje. 

Toliau pabandysiu paaiškinti, kad naudingesnė už abu 
šiuos kraštutinumus strategija būtų orientuotis į religines 
permainas per keletą dešimtmečių ir įtraukti bent keletą 
erdvinės organizacijos plotmių. Labai ilgą laikotarpį api- 
mančių makroskopinės orientacijos teorijų bėda yra ta, kad 
jos dažnai pernelyg lengvai praskrieja per sudėtingą istorinės 
tikrovės teritoriją. Šito padarinys - uždara teorinė sistema, 
retai pakoreguojama naujų empirinių tyrimų. Labiau apra- 
šomųjų studijų, tiriančių atskirus epizodus, problema - kad 

tokie epizodai iš tikrųjų niekada nebūna izoliuoti nuo visų 
kitų, su kuriais kartu jie gali sąlygoti kur kas didesnio masto 
permainas, nei būtų galima laukti iš kurio nors vieno sude- 
damojo elemento. Daugelis religinių konfliktų, apie kuriuos 
skaitome laikraščiuose, turi istorines šaknis, siekiančias į pra- 
eitį keletą dešimtmečių ar daugiau, ir kartais tai yra reakcija 
ar kontrreakcija į kitus sąjūdžius toje pačioje visuomenėje ir 
tarptautinėje sistemoje. 

Trečias pasirinkimas sietinas su klausimu, kiek įvykius 
galima pravarčiai jungti į nuoseklią sistemą ar modelį. Mo- 
dernizavimo, pasaulinės sistemos ir gyvenamojo pasaulio 
kolonizavimo teorijos vadovaujasi prielaida, kad socialinės 
permainos vyksta pagal tam tikrus bendrus modelius. Struk- 
tūrinės kontingencijos teorijos teigia, kad kartais galima retros- 
pektyviai atkurti sąsajų modelius, bet daug labiau akcentuoja 
nesikartojamąjį istorinių įvykių pobūdį. Aišku, kad daugelis 
aprašomųjų studijų ir etnografinių pranešimų iš viso neigia 
bendrų modelių ieškojimo vertę. 

Šiuo metu visuomenės moksluose apskritai yra daug 
sąmyšio dėl šių klausimų. Tačiau atsirado bent vienas daug 
žadantis poslinkis, fiksuojantis padidėjusį jautrumą kalbai, 
visuomenės moksluose išryškėjusį per pastaruosius dešimt- 
mečius. Tai yra tendencija griežčiau skirti mokslininko sąvo- 
kų sistemą nuo gyvos socialinių veikėjų patirties. Arba, ki- 
taip sakant, labiau niuansuotai skirstyti abstrahavimo lygius. 
Todėl galima kalbėti apie “biurokratizavima” kaip vyrau- 
jančią visuomeninės evoliucijos kryptį ir kartu pripažinti, 
kad šios krypties konkrečios apraiškos religinėje hierarchi- 
joje ir valdžios organuose gali būti labai skirtingos. Analo- 
giškai galima pabrėžti ekonominių išteklių svarbą visuose 
religinės kaitos epizoduose, bet sutikti, kad šie ištekliai gali 
būti varžomi ypatingos organizacinės sanklodos, būdingos 
tam tikroms visuomenėms. 


KINTANTI VIEŠOSIOS RELIGIJOS VIETA 157 


Kitaip tariant, įvairios sąvokos, kurias dabar teikia kele- 
tas konkuruojančių teorinių koncepcijų, yra veikiau įjautri- 
nančios priemonės, o ne empiriniai rodikliai. Aiskindamiesi 
kintančią viešosios religijos vietą konkrečioje visuomenėje, 
naudojamės šiomis įjautrinančiomis priemonėmis, kad susio- 
rientuotume, į kokius veiksnius turime atsižvelgti. Šios sąvo- 
kos, panašiai kaip amatininko įrankiai, padeda sukurti niuan- 
suotą, įvairiapusį įvykių aiškinimą. Nesitikime rasti pokyčių 
kitokioje situacijoje paveiktoje to paties proceso. Nesitenkin- 
damas šykščia instrukcija, pateikiančia vyraujančias kryptis, 
visuomenės dėsningumus ar kintamųjų veiksnių koreliaciją, 
analitikas dirba su sudėtinga sąvokų ir empirinių stebėjimų 
visuma, kurią suklosto taip, kad atsiskleistų pamatiniai proce- 
sai ir sąveikos“. 

Ketvirtasis yra religijai ar apskritai kultūriniams mode- 
liams teikiamos vietos pasirinkimas. Viename kraštutiniame 
poliuje yra pasaulinės sistemos teorija, kuri kaip jau minė- 
jau, religiją geriausiu atveju laiko epifenomenu, pavaldžiu 
esmingai politinės ekonomijos įtakai. Kitame poliuje - kai 
kurie modernizavimo teorijos variantai, nagrinėjantys religi- 
nę kaitą vien vidinės plėtotės kontekste, - tokiose traktuotėse 
konkrečias doktrinų atnaujinimo formas daugiau lemia anks- 
tesnės ideologinės raidos pakopos, nei kokios nors ekonomi- 
kos ar politikos ypatybės. Gyvenamojo pasaulio kolonizavi- 
mo teorija pripažįsta aktyvų pasaulietinių kultūros modelių 
(pvz., racionalios komunikacijos proceso) vaidmenį socialinė- 
se permainose, bet religijos svarbą laiko minimalia. Struktūri- 
nės kontingencijos teorijos labiau už kitas linkusios pabrėžti 
religijos institucinius aspektus, bet jos dažnai ignoruoja verty- 
bių ir tikėjimo modelius. 

Šiuo metu, visuomenės mokslams iš naujo atrandant kul- 
tūrą ir diskutuojant apie empirinius kultūros tyrimo metodus, 
yra vilties, kad religijos ir politikos tyrimuose į religinę ir po- 

litinę kultūrą bus žvelgiama atidžiau. Jau pasirodė studijų, 
kuriose daugiau dėmesio skiriama religinei ir politinei sim- 
bolikai". Kai kurios studijos simboliką gan tiesiogiai įžvelgia 
kasdienės socialinės praktikos sferoje: diskurse, pamoksluose, 
kalbose ir dialoge, kuris dabar užsimezga religinėse bendruo- 
menése bei tarp jų“. 

Galų gale visus šiuos skirtingus akcentus iš dalies lemia 
mūsų domėjimasis pačiomis permainomis. Be abejo, visuome- 
nės moksluose esama perdėto polinkio teigti, kad modernio- 
sios visuomenės susiduria su neregėtomis krizėmis. Labai 
paplito kalbėjimas apie keblumus ir paradoksus bei diag- 
nozės, akcentuojančios radikalų atotrūkį nuo praeities. Reikš- 
minga, kad pastaruoju metu daugybė studijų metė iššūkį 
šiam nukrypimui ir parodė, kad praeities tęstinumas svar- 
bus net regimai radikalaus religinio atsinaujinimo atvejais. 

Tebėra vertingos ir studijos, kuriose ieškoma nuo laiko 
nepriklausančių tiesų, todėl apskritai mažai dėmesio skiriama 
permainų klausimams. Tačiau diskusijos apie permainas tik- 
riausiai darysis labiau, o ne mažiau aktualios. Vykstant šiam 
procesui, pats klausimas bus šiek tiek performuluojamas. 
Ankstesnės modernizavimo studijos daugiausia orientavosi 
į judėjimo nuo vieno taško į kitą, o vėliau, atsižvelgus į kitus 
požiūrius, prabilta apie sudėtingesnes ir trūkčiojančias kai- 
tos trajektorijas". Todėl, nagrinėjant religijos ir valstybės san- 
tykius, darosi ypač svarbu pagvildenti, kas konkrečiai tam 
tikromis sąlygomis pasikeitė ir kas ne. 


KELIOS PASTABOS APIE RELIGINĮ RESTRUKTŪRIZAVIMĄ 
Tac aš teigiu, kad daugelis alternatyvų, lemiančių mūsų 


šiuolaikinių religijos ir politikos santykių supratimą, kontin- 
gentiškai priklauso nuo bendresnių prielaidų, glūdinčių pag- 

rindinėse teorinėse koncepcijose. Kaip vertiname konkrečias 
studijas, tiek pat lemia ir šios prielaidos, ir labiau empiriniai 
įrodymo ar pagrįstumo klausimai bei dalykai. Joks atskiras 
praktikuotojas negali diktuoti šių bendrų prielaidų pasirinki- 
mo. Galima tik tikėtis, kad bus jautriau suvokiamas šių pasi- 
rinkimų buvimas. 

Aš taip pat teigiu, kad religijos ir jos vietos visuomenė- 
je studijose vyksta tam tikri koncepcijų poslinkiai. Galime 
tikėtis, kad kai kurie šių poslinkų reiškia, jog mokomasi iš 
praeities klaidų ir atidžiau atsižvelgiama į pačios temos 
sudėtingumą. Todėl baigdamas norėčiau nubrėžti schemą, 
nusakančią "religinį restruktürizavima" ir susiejančią keletą 
šių naujų orientacijų'. 

Aišku, kad, gvildenant religijos ir politikos santykius, 
kiekvienu atveju svarbios simbolinės ribos, skiriančios 
institucijas. Mums reikia žinoti, kaip nusakoma religija, kaip 
nusakoma politika ir kaip šios dvi plotmės skiriamos arba 
jungiamos. Gali būti pravartu suprasti ir kitus kultūrinius 
skaidymus, turinčius įtakos religijos ir politikos santykiams. 
Pavyzdžiui, gali būti svarbu suvokti skirstymą į viešąją ir 
privačiąją sferas, ypač jei politika priskiriama viešumai, o 
religija laikoma privačiu dalyku. 

Institucijų ribų akcentą galima kildinti iš modernizavimo 
teorijos. Ji ragina mus atsižvelgti į augančią diferenciaciją, 
būdingą moderniajai visuomenei apskritai ir konkrečiai mo- 
derniosioms religinėms sistemoms. Vis dėlto čia turiu galvo- 
je ne tą, regis, neišvengiamą vis didesnį kultūrinių skaidymų 
sudėtingumą, Zavinti modernizavimo teoretikus. Man labiau 
rūpi konkretūs riboženkliai, dėl kurių viešajame diskurse 
nuolat deramasi. Galbūt iš tikrųjų religija ir politika moder- 
niosiose visuomenėse, labiau negu tradicinėse, diferencijuo- 
jamos kaip dvi atskiros institucinės sritys, bet įvykiai, nesi- 
liaujantys įvairiose šalyse, atskleidžia, kad ir šios sritys nuolat 

siejasi viena su kita. Jos sąveikauja, ir - tai gal svarbiau - dėl 
jų turinio ir tinkamų tarpusavio santykių nuolat ir sistemin- 
gai deramasi. Valstybės pareigūnai apsibrėžia savo plotą, re- 
liginiai lyderiai ginčija šiuos apibrėžimus, užsimezga kova 
teismuose ar parlamentų tribūnose, aštrindami savo reikala- 
vimus, suaktyvėja sąjūdžiai, o laikraščiai ir televizija visa tai 
komentuoja. 

Jautrumas kultūros kategorijų apibrėžimo būdams gali 
suteikti vertingų įžvalgų, siekiant suprasti religinio restruktū- 
rizavimo matmenis ir kryptį. Šiuos kultūrinius apibrėžimus 
galima laikyti įskilimais, kurie, veikiami įtampos, tampa svar- 
biausiomis trūkio linijomis, palei kurias vyksta religinės per- 
mainos. Pavyzdžiui, menka dviejų etninių grupuočių nesan- 
taika, apsunkinta kitų socialinių permainų, gali virsti atviru 
karu. Subtilesniu atveju neaiškumai dėl viešosios moralės po- 
būdžio gali tapti religinio konflikto pagrindu, kai viena gru- 
puotė ima laikytis griežtos linijos motyvacijos atžvilgiu, o 
kita - padarinių atžvilgiu. 

Svarbiausia čia tai, kad simbolinės ribos teikia empirinį 
kontekstą, kuriame galima numatyti religinių permainų arba 
jų sukeliamo sukrėtimo tikimybę. Išblukus įsigalėjusioms ri- 
boms, gali susikurti erdvė, kurioje randasi naujų, labai reikš- 
mingų riboženklių. Kai individų ir grupių teisės bei pareigos 
apibrėžiamos neaiškiai, kitos socialinės permainos esamą 
įtampą gali užglaistyti. O kai tokie neaiškumai turi pasekmių 
skirstant socialinius išteklius, bandymai juos išspręsti gali 
sukelti aštrią kovą. 

Jei kultūrines ribas galima palyginti su įskilimais socia- 
linėje teritorijoje, tai, stengiantis suprasti religinį restruk- 
tūrizavimą, visada reikia kreipti dėmesį ir į didžiąsias jėgas, 
darančias spaudimą šiems įskilimams ir keičiančias visą 
kraštovaizdį. Bendriausioje plotmėje kai kurias šių jėgų, ma- 
tyt, galima suprasti tik atsižvelgiant į pasaulinės sistemos 

dinamiką. Siauresnėje plotmėje galima orientuotis į savo ša- 
lies visuomeninę dinamiką ir į pačių religinių organizacijų 
vidinius poslinkius. 

Didžiosios pasaulinės sistemos permainas gali sąlygoti 
visuotinės ūkio plėtros tempo pokyčiai, permainos, sukeltos 
didžiųjų galybių iškilimo ir žlugimo, tarptautinių santykių 
poslinkiai, neapibrėžtumų bei konfliktų atmainos ir net žmo- 
nių supratimo apie šiuos stambiuosius santykius pakitimai. 
Kaip jau minėta, daugelis šių permainų įvyksta per palygin- 
ti trumpą laiką ir turi rimtų padarinių religinėms ir kitoms 
institucijoms. Kiekvienai visuomenei tai paprastai būna eg- 
zogeninis sukrėtimas, 0 ypač pažeidžiamos religinės organi- 
zacijos. Net jei patys religiniai lyderiai nebūna tarptautinių 
prekybos ar diplomatinių derybų priešakyje, religinės tradi- 
cijos paprastai būna reikšminga dalis to, kas skiria arba jungia 
dviejų visuomenių kultūrines orientacijas. Religinės grupės 
gali remti arba silpninti sudaromų sąjungų legitimuma, o vi- 
sos tokios sąjungos gali reikšti pergalę, pralaimėjimą ar bent 
nedideliais pokyčiais veikti galimybes tos gyventojų dalies, 
kurios tapatybę apibrėžia religiniai įsipareigojimai. 

Paprastai religinį restruktūrizavimą labiau tiesiogiai veikia 
vietinės socialinės permainos. Daugelis tų permainų galiau- 
siai gali įgyti ir tarptautinį aspektą, bet religiniai saitai yra 
labiau veikiami artimesnio konteksto. Pavyzdžiai būtų tokie: 
daugmaž įprastinis, rinkimų proceso sąlygojamas perėjimas 
nuo vieno režimo prie kito; staigesni perėjimai, kuriuos gali 
lemti perversmai arba politinės žmogžudystės; planingos ini- 
ciatyvos, tam tikruose ekonomikos padaliniuose sukuriančios 
naujų darbo vietų, o kitur jų mažinančios; programos, ku- 
riomis siekiama palengvinti žmonių kančias ir patenkinti 
minimalios socialinės rūpybos reikalavimus; socialinės per- 
mainos, susijusios su švietimo tobulinimu, profesionaliza- 
cija ar darbo jėgos perskirstymas lyties atžvilgiu. 

Religinių organizacijų vidiniai poslinkiai paprastai būna 
schizmos ir susiliejimai, konfliktų išsprendimas ar atnauji- 
nimas, tam tikrų funkcijų prisiėmimas ar atsisakymas arba 
naujų organizacinių formų atsiradimas. Visuomenės moks- 
lininkai dažniausiai orientuodavosi į gan ribotą religijos or- 
ganizacinių formų spektrą: bažnyčias, sektas ir kultus. Rei- 
kėtų skirti daugiau dėmesio organizacijų tarpusavio konflik- 
tams ir konkurencijai, federacijoms kaip viršorganizacinėms 
kai kurių konfliktų sprendimo priemonėms ir inovacinėms 
organizacijų formoms, pvz., parabažnytinei veiklai ir spe- 
cialių interesų grupėms. Šiuose organizaciniuose konteks- 
tuose glūdi galimybė keisti religinės energijos kryptį. Religi- 
nį restruktūrizavimą, kai organizacijų vadovai ir sekėjai pro- 
dukuoja idėjas ir veiksmus esamų institucinių suvaržymų 
ribose, galima laikyti iš dalies motyvuota iniciatyva. 

Valstybė paprastai būna labai svarbus visų šių permainų 
veikėjas. Kaip rodo minėti pavyzdžiai, daugumą socialinių 
permainų, įvykstančių per palyginti trumpą laikotarpį (maž- 
daug nuo dešimtmečio iki pusės šimtmečio), sukelia konk- 
rečios politinės iniciatyvos. Savo ruožtu šios iniciatyvos gali 
būti reakcija į bendras socialines sąlygas ir dažnai turėti nenu- 
matytų ir net nepageidautinų pasekmių. Bet moderniojoje 
eroje socialines permainas vis labiau lemia numatytos ir nenu- 
matytos planavimo pasekmės, o tokio planavimo paprastai 
imasi centriniai biurokratinės valstybės organai. 

Tačiau neturėtume manyti, kad religiniai veikėjai ir orga- 
nizacijos tik reaguoja į permainas, išjudinamas valstybės ar 
kitų visuomenės struktūrų. Mūsų kontekste galime prisimin- 
ti daugybę atvejų, kai dideli socialinių reformų siekiantys sa- 
jūdžiai buvo pradėti arba paskatinti religinių organizacijų. 
Tokios iniciatyvos ir panašūs sąjūdžiai, esantys opozicijoje 
valdžios programoms, dygiai primena, kad religinių lyderiu 
balsai vis dar gali būti girdimi viešumoje. 

Svarbu atsižvelgti ir į socialinius, ir į kultūrinius išteklius, 
kuriais disponuoja religiniai veikėjai. Kai kuriose visuome- 
nėse privati labdara leido religinėms organizacijoms klestėti 
ilgai po to, kai valdžios parama buvo nutraukta. Nereikėtų 
ignoruoti to, kad išsilavinusi dvasininkija, religinės paskirties 
koledžai bei seminarijos ir net apeigų vietos gali būti panau- 
dojami ir kaip placdarmas politiniams tikslams. Religiniai 
veikėjai taip pat disponuoja pasakojimais ir ritualais, kurie 
ir dabar atliepia pirmapradžius poreikius ir rūpesčius šiaip 
jau pasaulietinėse visuomenėse. Vilties vizijos ir pareiškimai 
apie gyvenimo prasmę bei tikslą iš esmės tebėra religinių pa- 
reigūnų dominija. 

Prie šių išteklių priklauso ir tokio tipo santykiai, kuriuos 
išskyrė struktūrinės kontingencijos modeliai. Būtų naivu ma- 
nyti, kad religiniai lyderiai veikia tik savo srityse, o politiniai 
funkcionieriai vien savo. Valstybinėse įstaigose postus turin- 
tys kunigai ir mulos yra tik ryškiausia išimtis. Įvairiausiose 
šalyse bažnyčios ir valstybės taikaus sambūvio laikotarpius 
įgalino rūpestingai sustyguoti sandoriai. Religiniai lyderiai 
nekritikuoja valdžios politikos tol, kol neliečiami religinių 
organizacijų finansai. Centriniai režimai tiesia kelius, bet vieti- 
niai religiniai pareigūnai vis dar skirsto socialinę šalpą. Tad 
religinės organizacijos paprastai dar turi įtakos bent kai ku- 
riems valstybės organams, ir priešingai. 

Nors religinės organizacijos yra pakankamai stiprios, kad 
jų balsas būtų girdimas, vis dėlto jis bus išgirstas priklauso- 
mai nuo religijos socialinės padėties. JAV konservatyvūs re- 
liginiai lyderiai pasiekia, kad būtų girdimi jų balsai abortų, 
homoseksualumo ir viešosios moralės klausimais. Bet jų suge- 
bėjimą paimti viršų riboja platesni kultūriniai skilimai, visais 
šiais klausimais suvedantys juos priešpriešon su religiniais 
liberalais. Dėl šio bendro susiskaidymo nei konservatorių, 
nei liberalų lyderiai negali turėti neginčijamo autoriteto. Pra- 

eityje tokie konfliktai dažnai suteikdavo progą kitiems veikė- 
jams siūlyti alternatyvą visokiausioms religinėms tėkmėms. 

Čia itin aktualūs Habermaso schemos aspektai. Greta kitų 
savo vaidmenų religija gali turėti ypatingą privilegiją kelti 
klausimus apie pamatines kolektyvines vertybes. Bet ši privi- 
legija gali būti sukompromituota religijos santykių su valsty- 
be ir, kita vertus, santykių su rinka. Religija yra gyvenamasis 
pasaulis, kurį gali kolonizuoti biurokratizavimo ir moneta- 
rizavimo jėgos. Kai kuriais atvejais viliantis sėkmingesnio 
lobizmo už religijos reikalus kyla pagunda kurti vis didesnį 
biurokratinį aparatą. Kitais atvejais religinius lyderius pavi- 
lioja rinkos sėkmės modelis: norima turėti vis didesnių baž- 
nyčių, didesnį einamąjį biudžetą, veiksmingesnių televizijos 
programų ir t.t. Abiem atvejais rūpinimasis institucijos di- 
dybe griauna sugebėjimą atvirai ir kritiškai mąstyti apie pag- 
rindines vertybes. 

Žinoma, visi šie svarstymai remiasi prielaida, kad religinių 
institucijų ir atitinkamos visuomenės santykiai nėra statiški. 
Vienoms visuomenėms ši prielaida taikytina labiau, kitoms 
mažiau. Vargu ar abejotina, kad daugumoje visuomenių reli- 
gijos padėtis pastaraisiais metais įgijo naujų ir netikėtų pavi- 
dalų. Konkrečių posūkių turbūt neįmanoma nuspėti iš anksto, 
bet galima numatyti kai kuriuos veiksnius, turinčius įtakos 
šiai dinamikai. Aišku, kad daugelio religinių tradicijų kanoną 
atitinka požiūris į save kaip į keliaujančią tautą, kurios palapi- 
nės visą laiką turi judėti per dykumą. 


TARPTAUTINES REALIJOS 


PER visą savo istoriją žydų-krikščionių tradicija niekada ne- 
galėjo užsklęsti savo interesų siaurose etninėse, regioninėse 
ar valstybinėse ribose. Hebrajų šventraščiai pasakoja apie 
tautą, priverstą kilnotis už savo sienų ieškant maisto, keičian- 
čią vietinius dievus dangaus Dievu, ir nuolat įsipainiojančią 
į kariaujančių imperijų intrigas. Jėzus savo metu nuolat susi- 
durdavo su tokiomis ribojančiomis nuostatomis ir ne kartą 
pralaužė jas, idant praplėstų savo sekėjų pasaulėžiūrą. Kai 
teisininkas paprašė jo apibrėžti artimo Žmogaus sąvoką, Jėzus 
papasakojo istoriją, rodančią, kad gailestis turi peržengti et- 
nines ribas. O sušaukęs savo mokinius, jis liepė jiems eiti į 
visas tautas. 

Ištisus šimtmečius tarptautinis matmuo buvo Vakarų re- 
ligijos integralus bruožas. IV a. pabaigoje kartu su romėnų 
užkariavimais krikščionybė buvo išplitusi beveik visoje Eu- 
ropoje. 1095 m. prasidėjo didieji kryžiaus Žygiai, supriešinę 
krikščionybę su musulmonų imperija. XV a. pabaigoje ispa- 
nų ir portugalų tyrinėtojai pernešė savo tikybą į Naująjį Pa- 
saulį. 1517 m. per Vidurio Europą nusirito reformatoriškos 
aistros banga, amžiams nubrėžusi valstybines sienas ir lėmusi 
teritorinių suverenų stiprybę. O XIX a. pabaigoje dėl misionie- 
rių veiklos, prekybos, kolonizavimo ir karų Vakarų bažnyčia 
jau buvo giliai įsitraukusi į visų žemynų reikalus. 

Šiandien trapios mūsų religinių įsitikinimų briaunos, kaip 

niekada anksčiau, yra atviros platesniam pasauliui. Spaudos 
antraštės kasdien primena, kad Tolimuosiuose Rytuose, So- 
vietų bloke ir Islamo valstybėse yra milijonai žmonių, tikinčių 
kitaip nei mes. Prie mūsų sienų nuolatiniu srautu plūsta pa- 
bėgėliai, ieškantys geresnio gyvenimo ir besigelbstintys nuo 
pilietinių neramumų, kylančių valstybėse, kurias silpnina 
mūsų pačių politika. Jie ieško mūsų bažnyčių globos ir verčia 
atkreipti dėmesį į platesnį pasaulį. Trečdalis pasaulio kamuo- 
jasi apimtas bado ir skurdo, o vidutinis amerikietis per sa- 
vaitę sukaupia dvidešimt penkis svarus šiukšlių. Niekada 
nereikėjo taip plačiai kelti žmogaus teisių ir visuomeninės 
atsakomybės klausimo. Lotynų Amerikoje žemės kultivuo- 
tojai degina miškus, kad būtų kuo šerti galvijus, kuriais reikia 
tenkinti JAV greito maisto tinklų besočius apetitus, - o visa 
planeta palengva šyla, keldama ekspertams abejonių dėl mū- 
sų globalinės ekologijos ateities. Viešosios nuomonės tyrimai 
rodo, kaip glaudžiai mūsų pasitikėjimas savimi susijęs su 
Amerikos ekonomikos būkle. O juk pastaroji, kaip niekada 
anksčiau, priklauso nuo užsienio investicijų, laivybos marš- 
rutų, prieinamos pigios darbo jėgos ir palankaus valiutos 
keitimo kurso. Jei šiandienos pasaulyje religija dar teikia 
(tariant Peterio Bergerio žodžiais) “Sventybeés skliautą“ mūsų 
kasdieniam gyvenimui, tai tikrai tapo tokiu trapiu skliautu 
kaip plonėjantis ozono sluoksnis. 

Deja, visuomenės mokslų siūlomuose moderniosios reli- 
gijos supratimo modeliuose menkai teatsižvelgiama į šias 
tarptautines ir globalines realijas. Prieš keletą metų išleistas 
išsamus bibliografinis žinynas, kuriame išvardyta daugiau 
kaip 3 500 religijos sociologijos knygų ir straipsnių’. Jis daug 
pasako apie tai, kokios teorinės ir empirinės orientacijos yra 
svarbiausios. Per 500 publikacijų skirta individualaus religin- 
gumo socialinei psichologijai, o dar 400 nagrinėja tikinčiųjų 
asmenų įsitikinimus ir praktiką. Septyni šimtai skirta dva- 

sininkijos ir pasauliečių vaidmeniui, o dar 600 orientuota į 
bažnyčių ir sinagogų, denominacijų ir sektų organizacines 
ypatybes. Daugiau kaip 200 skirta religiniams judėjimams ir 
tiek pat pateikia abstrakčias teorines koncepcijas. Bet nė vie- 
na skyriaus antraštė, paantraštė, nė vienas rodyklės punktas 
tiesiogiai neliečia tarptautinių ar globalinių religijos ypatybių. 

Tai, žinoma, nereiškia, kad šios moderniosios religijos ypa- 
tybės visiškai ignoruojamos. Skaitydamas Durkheimą, vargu 
ar galėtum nepastebėti jo domėjimosi moralinės bendruo- 
menės religingai legitimuotos raiškos ir universalistiškesnių 
orientaciju į žmoniją apskritai įtampa. Cargo kultų“, mesia- 
nistinių sąjūdžių ir Trečiojo pasaulio milenarizmo studijos, 
tarp jų tokie klasikiniais tapę veikalai, kaip Peterio Worsley 
Trimitas nuaidės bei Bryano Wilsono Magija ir tūkstantmetis, 
atidžiai gvildena tarptautinių santykių poveikį vietiniams 
religiniams poslinkiams’. Pasirodo vis daugiau knygų apie re- 
ligijos padėtį strateginiuose pasaulio regionuose - Artimuo- 
siuose Rytuose, Lotynų Amerikoje, 0 straipsniai apie ameri- 
kiečių religiją vis dažniau mini tokius klausimus kaip pasau- 
linė sąmonė, branduolinis nusiginklavimas ir JAV užsienio 
politikos aktyvumo padariniai. Šiuo požiūriu ypač vertinga 
Erico O. Hansono knyga Katalikų Bažnyčia pasaulio politikoje *. 

Apskritai sociologai per pastaruosius pusantro dešimtme- 
čio ėmė smarkiai domėtis vadinamąja “pasaulinės sistemos" 
teorija”. Greta gan įprastų marksistinių požiūrių ir eklektiš- 
kos studijų apie “pasaulinius konfliktus” gamos pasaulinės 
sistemos teoretikai pradėjo naują reikšmingą tyrinėjimų 
kryptį, konkrečiai orientuotą į socialinių darinių, didesnių 
negu vienos valstybės visuomenė, savybes ir dinamiką. Bet 
šiuose darbuose esama ir marksistinio tendencingumo, tad 
religija nustumiama kaip epifenomenas, 0 vyrauja ekonomi- 
nių sandėrių, materialinės nelygybės ir politinės struktūros 
studijos. 

Tad visuomenės mokslininkas, zvelgdamas į religiją iš 
plačios, globalinės perspektyvos, turi būti kuklus. Imdamasis 
tokio uždavinio, jis tampa panašus į anekdotinį fiziką besi- 
ropščiantį į stačią mokslo aukštybių uolą, idant atskleistų 
gyvenimo prasmę, o viršūnėje, randantį tik seniai ten sėdintį 
kuklų guru. Religijos praktikuotojai dažnai būna kur kas la- 
biau pajautę šiuolaikinio pasaulio tarptautines realijas nei 
religiją tiriantys visuomenės mokslininkai. Taip turi būti, nes 
misijų darbas ir evangelizavimo pastangos yra tikrai tarp- 
tautinio masto. Kone visos svarbiausios JAV gyvuojančios 
denominacijos ir tikybos - Romos katalikai, judėjai, Episkopa- 
linė Bažnyčia, presbiterionai, metodistai - yra pačios 
persodintos į Amerikos žemę ir tebepriklauso didesnėms 
federacijoms, kurių narių yra visame pasaulyje. Be to, uni- 
versalistinės norminės žydų-krikščionių tradicijos nuostatos 
verčia jų vadovus dėmesingai reaguoti į tokias pasaulines 
problemas kaip taika, badas, skurdas ir žmogaus teisės. Bent 
jau šiose plotmėse amerikiečių religijos globaliniai rūpesčiai 
tiesiog laukia, kada juos atskleis visuomenės mokslininkai. 

Tačiau svarbiausia ne leistis į tarpusavio kaltinimus, o 
veikti pozityviai. Nesunku išvardyti tokias akivaizdžias te- 
mas kaip karas ir taika, skurdas ir gerovė, išnaudojimas ir 
socialinis teisingumas bei raginti daugiau tyrinėti ir geriau 
suprasti. Visai kas kita - ieškoti sistemingesnės teorinės kon- 
cepcijos, net žemiškesnius religingumo ir religinio organiza- 
vimo klausimus susiejančios su platesnėmis pasaulio tvar- 
kos sąvokomis. Iš tikrųjų reikėtų pradėti tiesiai klausiant, ką 
galime laimėti, laikydamiesi teorinės koncepcijos, kuria 
konkrečiai bandoma atsižvelgti į kai kurių didesnių už pačią 
visuomenę socialinių darinių jėgas. 

Visų pirma per daug neužsimokime. Iš tiesų reikia atvirai 
pripažinti, kad daugelis jėgų, į kurias reaguoja paskiri tikin- 
tieji ir religinės organizacijos, yra grynai vietinės. Koks nors 

parapijietis netenka mylimo žmogaus, o dvasininkas atsilie- 
pia į tai; nusistovėjusios apylinkės gyventojai sensta, ir vietinė 
bažnyčia vis mažiau lankoma; priemiesčio parapijos pastorė 
nebesuspėja dalyvauti dešimties komitetų veikloje, nes apy- 
linkė plečiasi ir bažnyčios narių vis gausėja. Turime prasmę 
ir prieraišumą aiškinančių socialinių ir psichologinių teorijų, 
padedančių suprasti, kas vyksta pirmu atveju, demografinių 
modelių antram atvejui ir parapijų bei vadovaujančių vaidme- 
nų studijų - trečiam. Tokiame kontekste abejotina, ar pasauli- 
nės sanklodos koncepcija gali pridėti dar ką nors vertinga. 

Norėdami suprasti religinių organizacijų įtaką visuome- 
nei, galime lengvai pasistūmėti priekin orientuodamiesi į 
žinomas valstybinės visuomenės savybes. Tarkime, norime 
suprasti senatvę ir artimųjų netektį platesniame kontekste. 
Mums daug ką atskleis valstybės gyventojų amžiaus grupių, 
šeimos statuso ir sveikatos būklės studijos. Arba, tarkime, 
mums rūpi, kaip denominacinis pasiskirstymas ir religiniai 
įsitikinimai gali paveikti Kongreso ar Prezidento rinkimus. 
Aišku, kad čia labiau pagelbės visuomenės tyrimo duomenys 
ir visuomenės modeliai, o ne globalinės dinamikos studijos. 

Iš tikrųjų ir mūsų svarbiausių denominacijų organizaci- 
nis lygmuo, ir duomenų rinkimo metodas skatina orientuo- 
tis į visuomenės modelius. Denominacijos administruojamos 
visos šalies mastu, net jei didžiausia jų padalinių koncentra- 
cija yra vienoje šalies dalyje. Atliekant tyrimus ir svarstant, 
kokia socialinė aplinka aktualiausia jų narystei, mąstoma 
visuomenės mastu. O standartiniai duomenų rinkimo meto- 
dai universitetuose, valdžios instancijose ir privačioje pramo- 
nėje, pvz., gausios apklausos, iš kurių nustatome religinių 
rodiklių tendencijas, sudaromi taip, kad reprezentatyviai ap- 
rėptų visą šalį. 

Taigi, ragindami įtraukti globalinę perspektyvą į mūsų 
bandymus suprasti religines organizacijas, siekiame tik šalu- 

tinio indėlio ir nesiūlome juo pakeisti visas tipines teorijas 
bei duomenų rinkimo metodus. Teigiame, kad šiurkščios mū- 
sų vis labiau visapusiškai susijusio pasaulio realijos verčia 
gvildenti religiją platesniu nei individo, bendruomenės ar 
šalies mastu. Kai kuriais atvejais globalinės perspektyvos 
įtraukimo nauda bus aiški; kitais atvejais taupumas turbūt 
tebediktuos orientaciją į artimesnius veiksnius, bet regėda- 
mi kontekstą galime pasakyti, kad, pridurdami tolimesnius 
veiksnius, geriau suvoksime bendrą pasaulinę tarpusavio 
priklausomybę. Toliau pateikiu keletą krypčių, rodančių, kaip 
globali perspektyva gali padėti aiškiau suvokti šiuolaikinių 
religinių organizacijų pobūdį ir dinamiką. Patogumo dėlei 
suskirsčiau jas į tris bendresnes rūšis. 


ORIENTACIJA Į APIBENDRINAMUOSIUS MODELIUS 


VIENAS globalinės ar tarptautinės perspektyvos pranašumų 
yra tas, kad ji mūsų dėmesį neišvengiamai atkreipia į ben- 
dresnę modernaus gyvenimo dinamiką. Tad pradedu nuo 
to, kas labiausiai pažįstama. Juk mūsų teorijos ir lyginamo- 
sios studijos (konkrečios ar numanomos) tokią perspektyvą 
ir šiaip turi pateikti. Jos atskleidžia mums apibendrinamąjį 
lygmenį, reprezentatyvius ar vyraujančius (0 ne grynai speci- 
finius) modelius ir tendencijas. Žinomas pavyzdys - sekulia- 
rizacijos teorija. Ji teigia, kad bažnyčios narių skaičiaus ma- 
zejimas ar religijos įtakos visuomenės gyvenime smukimas 
nėra.atsitiktinis įvykis, - mūsų teorijos aiškina, kad tai, matyt, 
globali tendencija, modelis, susijęs su kylančia industriali- 
zacija, materialine gerove, miestų augimu ir žinijos plitimu. 
Globali perspektyva liepia mums mąstyti plačiai, kelti klau- 
simus apie vyraujančias tendencijas, gvildenti, kas dedasi ne 
tik Peorijoje, bet ir Pretorijoje. 

Man atrodo, kad sekuliarizacijos ir apskritai modernizavi- 
mo teorijos padėjo mums nukreipti savo tyrinėjimus į šiuos 
vyraujančius modelius. Tiesa, kai kurios iš jų aiškiai taikomos 
visuomenės plotmei. Pavyzdžiui, religijos ir valstybės pers- 
kyra, kuria, kaip teigiama, pasižymi moderniosios visuome- 
nės, orientuota tiesiog į procesus konkrečiose visuomenėse. 
Bet, įsigilinę į šią argumentaciją, pamatysime, kad jėgos, ska- 
tinančios tokią institucinę diferenciaciją, traktuojamos trans- 
socialiniame kontekste. Pasak šių teorijų, institucinė diferen- 
ciacija vyksta todėl, kad visuomenės turi prisitaikyti prie savo 
aplinkos ir tai daro konkuruodamos su kitomis visuomenė- 
mis. Ši konkurencija pačią aplinką daro sudėtingesnę, ir, matyt, 
visuomenės, kurios diferencijuoja savo institucinius sekto- 
rius, įgyja konkurencinio pranašumo prisitaikydamos prie 
sudėtingos aplinkos. Modemizavimo teorija tokius ameri- 
kiečių religijos institucinių permainų procesus, kaip (tariamą) 
privataus pamaldumo atsiskyrimą nuo viešosios politikos, 
didėjantį pasaulietinio švietimo atskyrimą nuo jo religinių 
šaknų, profesionalios terapijos, kaip alternatyvos ganytojiš- 
kai sielovadai, iškilimą, laiko išsivysčiusių industrinių visuo- 
menių dominuojančiomis tendencijomis apskritai ir teigia, 
kad jos gali būti kaip nors paveiktos bendresnių tarptauti- 
nių Modelių. 

Kitų įtakų globalinė kilmė dar aiškesnė. Mokslo poveikis 
religijai kyla ne siaurame visuomenės kontekste. Ir Einstei- 
no reliatyvumo teorija, ir Heisenbergo neapibrėžtumo prin- 
cipas buvo atrasti ne Amerikoje, bet padarė esminį poveikį 
Amerikos teologijai. Geležinis sklindančio racionalumo nar- 
vas, jaudinęs Weberio vaizduotę, plėtėsi subtilesniais būdais. 
Religinės organizacijos nuo pat Viduramžių perimdavo racio- 
nalius metodus iš teismų, valdininkijos ir aukštojo mokslo 
institutų. Visa tai priklauso pasaulio kultūrai, esmingai vei- 
kiančiai ir šiuolaikines religines organizacijas. 

Tokių modelių ir tendencijų sąrašą galima tęsti ilgai. Tai 
ir modernios valstybės plėtra (apie ją dar kalbėsiu), ir profe- 
sionalumo augimas vadinamosios “naujosios klasės“ - žinijos 
darbuotojų bei informacijos specialistų - iškilimas. Mažų 
mažiausia galima teigti, kad pastarasis reiškinys pakirto pri- 
vilegijuotą dvasininkijos padėtį, kurią ji turėjo tarp profesijų 
praėjusiais amžiais °. 

Šiuo metu taip pat daug diskutuojama apie individua- 
lizmo prigimtį ir ištakas. Gal ir tiesa, kaip kai kas teigia, kad 
individualizmas ypač ryškiai paveikė amerikiečių religiją. 
Bet kiti pabrėžia, kad individualizmas yra būdingas anaip- 
tol ne tik kultūriniam kraštovaizdžiui, plytinčiam tarp Los 
Andželo ir Bostono - valstybės pastangos teikti paslaugas ir 
teisines garantijas stiprina jį visose išsivysčiusiose indust- 
rinėse visuomenėse, net Sovietų Sąjungoje. Be to, jį stiprina 
darbovietės ir švietimo sistemos, teikiančios kvalifikaciją in- 
dividui ir skatinančios jį savarankiškai naudotis ta kvali- 
fikacija. Individualizmą skatina ir ideologinė sistema, kuri 
prisitaiko prie sudėtingos, nevienalytės aplinkos, atpalaiduo- 
dama ir jasmenindama argumentus, idant jie atitiktų unika- 
lias situacijas ’. 

Tai vis pasaulio kultūros bruožai. Valstybinių konstitucijų, 
teisės ir švietimo sistemų, vaikų auginimo įpročių, mokyklų 
programų ir pan. studijos atskleidžia, kiek tokios modernių- 
jų visuomenių ypatybės laikui bėgant susiliejo ir kiek naujos 
visuomenės imituoja stipresnių visuomenių modelius. 

Šie bruožai apibūdina ir aplinką, į kurią turi atkreipti 
dėmesį religinių organizacijų tyrinėtojai. Iš kur kilo mode- 
liai, kuriais paremtas svarbiausių JAV denominacijų vidinis 
administravimas ir reikalų tvarkymas? Žinoma, iš valdžios 
ir biznio struktūrų: ypač nuo XIX a. pabaigos denominacijų 
pareigūnai, siekdami dirbti veiksmingiau, vadovavosi kor- 
poracijų ir kitų administruojamų struktūrų pavyzdžiu“. 

Parapijų valdybos dažnai būna panašios į korporacijų ad- 
ministracinius komitetus, kartais sąmoningai suformuotos 
pagal ju modelį. Ojei paskiri tikintieji pereina iš vienos deno- 
minacijos į kitą ir aiškina, kad jų tikėjimas priklauso jiems 
patiems, o ne kokiai nors bažnytinei tradicijai, jie tiesiog seka 
modeliais, kurie, įsigalėjus piniginio uždarbio ekonomikai, 
vis labiau institucionalizuojami. Nė vienas šių poslinkių nėra 
unikali Jungtinių Valstijų ypatybė - visi jie daugiau ar mažiau 
būdingi plintančiai pasaulinei kultūrai, nustatančiai organi- 
zacijų veiklos modelius ir modernumo turinį. 

Vargu ar pasakysiu ką nors nauja teigdamas, kad tokios 
rūšies sociologinės teorijos dažnai netiesiogiai išreikšdavo 
globalinį matmenį. Bet pastarojo meto studijose nurodoma, 
kad reikia modifikuoti tipines teorijas siekiant konkrečiau 
atsižvelgti į tarptautinius veiksnius. Viena tokių modifikacijų 
turėtų dėmesingiau empiriškai gvildenti tarptautines įtakas 
ir visuomenių sąlyčio taškus. Pavyzdžiui, būtų galima šį tą 
sužinoti, panagrinėjus mokyklų programas. Prie tipinių seku- 
liarizacijos teorijų būtų galima pridurti teiginį, kad visose 
modernėjančiose visuomenėse religijos vieta mokyklų prog- 
ramose po truputį silpnės. Jei taip, tai tvirta religijos vieta 
daugelyje visuomenių turėtų rodyti stiprią negatyvią kore- 
liaciją su modernizavimo rodikliais, pvz., bendruoju nacio- 
naliniu produktu vienam gyventojui arba pramonės indė- 
liu, reiškiamu bendrojo vidinio produkto procentu. Iš tikrųjų 
šios koreliacijos gan silpnos. Yra išimčių, bet šiaip jau visos 
visuomenės sumažino religijos vaidmenį mokyklų progra- 
mose - nesvarbu, kiek išsivysčiusi jų ekonomika. Bendros 
tendencijos rodo, kad formuojasi pasaulinė kultūrinė nor- 
ma, iš esmės teigianti, kad modernioje valstybių sistemoje 
teisėti režimai turėtų remti pasaulietinį švietimą, o ne religi- 
nę indoktrinacija’. 

Pastaraisiais metais tipinės teorijos modifikuotos ir tokia 

linkme, kad būtų jautriau atsižvelgiama į globalinių mode- 
lių dinamiką. Kai kurios sekuliarizacijos, racionalizavimo ir 
panašių teorijų formuluotės postulavo tik laipsniškas, ilga- 
laikes, bet negrįžtamas moderniųjų visuomenių tendencijas. 
Bėgant šimtmečiams, religija būsianti labiau atskirta nuo 
valstybės, mažiau įtakinga visuomenės reikaluose ir iš esmės 
labiau individualizuota bei racionali. Kai kurie istoriniai 
įvykiai - Nanto ediktas, Bismarcko įvykdytas Vokietijos su- 
vienijimas, Pirmasis pasaulinis karas - turbūt pagreitino šį 
procesą, bet tokių įvykių laikas ir aštrumas traktuojami taip, 
tarsi jie būtų egzogeniniai pačios sistemos atžvilgiu. Nau- 
jesnėse formuluotėse šiuos įvykius ir kitus trumpalaikius 
svyravimus bandoma aiškinti sistemingiau. Pavyzdžiui, pa- 
saulinės sistemos teorija teigia, kad ekonomikos ciklus (va- 
dinamasias Kondrotieffo bangas), trunkančius maždaug 
penkiasdešimt metų, galima atpažinti nepaisant konkrečiai 
pasireiškiančių pasaulietinių ekonominių tendencijų. Šie 
ciklai gali savaip paveikti religines organizacijas. Pasaulinės 
sistemos teorija taip pat iškėlė prielaidą, kad neišsivysčiu- 
sios visuomenės gali patekti į nuolatinius spiralinius nuos- 
mukio ir priklausomybės ciklus. Dėl to labiau tikėtina reakcija 
prieš modernizavimą, taip pat ir religinės tradicijos atgiji- 
mas, o ne pastovus sekuliarizacijos procesas. Iš tikrųjų religi- 
nio fundamentalizmo atvejai daugelyje pasaulio vietų leidžia 
manyti, kad šie argumentai pagrįsti. 

Net ir tada, kai dominantys empiriniai klausimai apsi- 
riboja, tarkim, protestantų denominacijų permainomis po 
Antrojo pasaulinio karo, globalinė perspektyva gali teikti 
didelių pranašumų. Tokias permainas siejant su argumen- 
tais apie pasaulinę tvarką, atsiranda galimybė apmąstyti ju 
vietą ilgalaikiuose istoriniuose modeliuose ir jų ryšį su pla- 
tesnės visuomenių sistemos tendencijomis. 

ORIENTACIJA Į GILESNES PERMAINAS 


ANTRASIS pasaulinės tvarkos perspektyvos pranašumas yra 
tas, kad ji kartais teikia galimybę įžvelgti gilesnes permainas, 
grindžiančias regimai artimesnes įtakas religijai. Čia konkre- 
čiai turiu galvoje tuos tiesioginius socialinius veiksnius, kurių 
visiškai užtenka, norint paaiškinti permainas religinėse ins- 
titucijose. Šitaip lengva nepastebėti, kad šie veiksniai savo 
ruožtu siejasi su bendresnėmis pasaulinės tvarkos permainų 
tendencijomis, į kurias atsižvelgus būtų galima nuodugniau 
suvokti tai, kas vyksta. Geriausia bus pateikti konkrečių pa- 
vyzdžių. 

Manau, kad viena tema, kuri galėtų gerokai palengvėti, 
suvokiama platesniame kontekste, yra sektantizmas. Socio- 
loginėje literatūroje diskusijų apie bažnyčias ir sektas gausu 
bent jau nuo Weberio ir ypač nuo Troeltscho laikų. Net ir pas- 
taraisiais metais būta naujų pastangų apibrėžti bažnyčią ir 
sektą, sukurti sektų tipologiją ir aptarti sektų evoliuciją į baž- 
nyčias. Čia pakaks pasakyti, kad vienas tipinis būdas apib- 
rėžti sektą ir atskirti ją nuo bažnyčios ir kulto - tai atsižvelgti 
į jos kilmę: sektos atsiranda kaip grupės, per schizmas ats- 
kilusios nuo kitų bažnyčių ar sektų, o kultai paprastai susi- 
formuoja nepriklausomai, kaip autonomiškos organizacijos. 
Taip pat pakaks paminėti du tipinius argumentus apie sek- 
tas: (1) jos atsiranda per kokią nors organizacijos arba visuo- 
menės krizę, pvz., ekologinę katastrofą ar ginčą dėl doktri- 
nos; (2) jos palengva evoliucionuoja į oficialias bažnyčias. 
Religinių organizacijų stabilumo ir kaitos klausimams tai iš 
tiesų svarbūs argumentai. 

Pasaulio tvarkos idėjų įvedimą bendresne prasme galima 
pailiustruoti, klasikinį Troeltscho aiškinimą perkeliant į kitą 
istorinį kontekstą. Troeltschas apmąstė Europos sektų kilmę 
ir evoliuciją nuo Reformacijos iki XIX a. pabaigos. Didesnę 

šio laikotarpio dalį, bent jau nuo XVII a. vidurio iki XIX a. 
pabaigos, pasaulio ekonomika plėtėsi. Pasaulio ekonomikos 
šerdį sudarė protestantiškos šalys, kuriose ir buvo dauguma 
Troeltscho nagrinėjamų sektų, ypač Britanija ir Vokietija bei, 
kiek mažiau, Skandinavija ir Nyderlandai. Šios šerdies eko- 
nominė plėtra siejama su dviem vyraujančiom tendencijom: 
gyventojų skaičiaus augimu (vadinamąja demografine slink- 
timi, lengvinusia industrializaciją, ir pati buvusi jos lengvi- 
nama) ir anksčiau izoliuotų, vietinių bei etninių gyventojų 
sluoksnių pavertimu komercine ir industrine darbo jėga. 

Taigi tai, kas kai kam atrodė universali sektantizmo savy- 
bė, buvo lemta labai konkrečių istorinių aplinkybių komplek- 
so. Izoliuotų gyventojų sluoksnių įtraukimas į vyraujančią 
ekonomiką nepaliaujamai ardė kaimo gyvenimo moralinę 
ekonomiką - kylantys socialiniai neramumai kūrė bazę sek- 
tantiškiems sąjūdžiams. Augantis gyventojų skaičius ir mate- 
rialiniai ištekliai sudarė palankias sąlygas šių sąjūdžių gau- 
sumui ir įvairovei. O įtraukus į vyraujančią ekonomiką, padi- 
dėjo galimybė, kad ilgainiui jie taps oficialiomis bažnyčiomis. 
Akivaizdu, kad metodistų atvejis atitinka šią schemą; turbūt 
tas pat pasakytina ir apie kitas disidentines sektas, brolijas 
ir laisvąsias bažnyčias. 

Esant kitokiai pasaulio ekonomikai, galima tikėtis visai 
kitokių sektantizmo modelių. Pavyzdžiui, sąstingio sąlygo- 
mis irgi gali kilti socialinė suirutė, bet veikiausiai nebus is- 
teklių sutrikimą paversti nuosekliais socialiniais sąjūdžiais. 
Pasaulio tvarkos teorijos taip pat kalba apie skirtingų mode- 
lių ir įtraukimo į vyraujančią ekonomiką spartumo svarbą. 
Pavyzdžiui, XIX a. Europoje darbininkai buvo telkiami į pra- 
monės darbo jėgą kaip individualūs šeimos maitintojai, © 
kiti, Europos kolonijų darbininkai, buvo traukiami į nuola- 
tinę priklausomybės būseną - verčiami žaliavų gamintojais 
šachtose ir plantacijose. Kaip parodė Ericas Wolfas ir kiti, re- 

liginiai sąjūdžiai šiomis sąlygomis nelabai galėjo įgyti sektų 
pavidalą, o ir tos sektos, kurios atsirasdavo, retai kada tap- 
davo pasiturinčiomis viduriniosios klasės bažnyčiomis, kaip 
buvo Europoje”. 

Žinoma, tai labai platus istorinis potėpis. Jam galima su- 
teikti empirinio griežtumo ir pritaikyti jį dabartinei JAV si- 
tuacijai, atsižvelgiant į naujus sektantiškų schizmų tyrimus. 
Kartu su dviem mano kolegomis, Robertu Liebmanu ir Johnu 
Suttonu, neseniai surinkome duomenis apie 175 JAV protes- 
tantų denominacijas nuo 1890 m. iki 1980 m. Šie duomenys 
apima visas denominacijas, priklausiusias vienai iš keturių 
pagrindinių protestantų grupuočių ir kuriuo nors metu per 
šį laikotarpį turėjusias bent tūkstantį narių. Susidarė 55 bap- 
tistų, 50 liuteronų, 34 metodistų ir 36 presbiterionų arba refor- 
matų denominacijos. Buvo 55 šių denominacijų schizmos, 
po kurių susiformavo naujos denominacijos. Naujos organi- 
zacijos formaliai atitinka sektantizmo apibrėžimą, nors mūsų 
dabartiniams tikslams nėra svarbu, ar jų turinys konkrečiai 
atitinka sektos apibrėžimą. Kol kas mes išnagrinėjome tik 
mažą dalį potencialių veiksnių, kuriais galima paaiškinti šias 
schizmas. Tačiau, naudodami momentalios pavojų analizės 
[instantaneous hazard analysis] variantą, atmetėme skirtumus, 
susijusius su denominacijų šeima ir bažnyčios valdymo tipais, 
- duomenys rodo, kad parapijinio valdymo denominacijose 
schizmų tikimybė yra nei didesnė, nei mažesnė, negu deno- 
minacijose, valdomose presbiterių arba vyskupų. Taip pat 
parodėme, kad reikšmingą poveikį turi keturi kontekstiniai 
kintamieji dydžiai. Schizmų dažnumas turi pozityvią ko- 
reliaciją su pradinės denominacijos dydžiu, negatyvią - su 
naryste Nacionalinėje (anksčiau - Federacinėje) Bažnyčių ta- 
ryboje, pozityvią - su verslo organizacijų nesėkmėmis ir vin- 
giuotos priklausomybės koreliaciją - su kitų schizmų tankiu 
religinėje aplinkoje. Tyrimų rezultatai rodo, kad daugiausia 

schizmų buvo šio amžiaus ketvirtame ir septintame dešimt- 
metyje, nors jų neišvengta nė viename dešimtmetyje". 

Šie rezultatai tiesiogiai visai nesusiję su pasaulio tvarkos 
ypatybėmis. Vadinasi, tai vienas atvejų, kai argumentai apie 
pasaulio tvarką gali nebent padėti geriau interpretuoti arti- 
mesnį poveikį. Iš tiesų visus keturis aspektus galima interpre- 
tuoti platesniame kontekste. Iš kitų tyrimų žinome, kad de- 
nominacijų dydžio faktorių galima sieti su imigracija į JAV, 
su denominacijų bei protestantų ir katalikų konkurencija dėl 
narių, ir su vadinamuoju gimstamumo bumu po Antrojo pa- 
saulinio karo. Kitaip sakant, JAV sektantizmas siejamas su 
demografine plėtra pasaulinėje sistemoje - atrodo, kad taip 
pat buvo ir Europoje ankstesniais amžiais. Negatyvų Nacio- 
nalinės Bažnyčių tarybos poveikį reikia suprasti atsižvelgiant 
į Tarybos istoriją, ypač į tai, kad ji buvo suformuota remian- 
tis JTO pavyzdžiu, rūpinantis religijos padėtimi visame pa- 
saulyje. Sektantizmas buvo mažinamas stengiantis kurti 
organizacijas, kurios galėtų sėkmingiau prisitaikyti prie pa- 
saulio visuomenės keliamų iššūkių. Aišku, kad verslą dau- 
giausia nesėkmių ištiko per Didžiąją krizę - tai buvo didžiau- 
sias pasaulio ekonomikos sukrėtimas, paskatinęs negrįžtamai 
atsisakyti monetarinių institucijų, kurių pagrindu buvo orga- 
nizuojama XIX a. pasaulinė rinka. Atrodo, kad šis pasaulio 
ekonomikos pavarų perjungimas sektantizmą šiek tiek pas- 
katino. Galiausiai, vingiuotos priklausomybės santykis su 
kitomis schizmomis atskleidžia modifikuotą užkrato efektą: 
kai tėra keletas schizmų, siekiama prisitaikyti prie visų ap- 
linkos keliamų sunkumų, bet didesnis schizmų skaičius di- 
dina kitų schizmų tikimybę geometrine progresija. Tai reiškia, 
kad ekonominių krizių ar kitų aplinkos stresų sukeltais 
nestabilumo laikotarpiais tikėtina, jog schizmos skatins kitas 
schizmas, tad religinėse organizacijose kils daugiau bruz- 
desio, nei šiaip būtų galima numatyti. 

Žinoma, tai gan spekuliatyvūs argumentai. Kad jie būtų 
patikimesni, reikėtų turėti duomenų apie schizmas kitose 
visuomenėse ir kitais laikotarpiais. Vis dėlto tiek, kiek yra 
pagrįsti, jie rodo, kaip XX amžiuje JAV religines įstaigas galėjo 
paveikti kintančios plačiojo pasaulio ypatybės. Tolesnis gy- 
ventoju skaičiaus augimas gali vėl sukelti schizmų, jei didės 
denominacijos. O sunki ekonomikos krizė gali sąlygoti naują 
atskilusių sektantiškų grupių derlių. 

Antrą pavyzdį randame nagrinėdami kylančio išsilavini- 
mo lygio poveikį amerikiečių religijai po Antrojo pasaulinio 
karo. Kaip žinome, kylantis išsilavinimo lygis amerikiečių re- 
ligijai turėjo daug rimtų pasekmių, tiesioginių ir netiesiogi- 
nių. Šiuo metu religinio angažuotumo būdus veikia išsilavi- 
nimo praraja, kurios dar nebuvo net šešto dešimtmečio pabai- 
goje. Labiau išsilavinę žmonės paprastai nebūna nuolatiniai 
pamaldų dalyviai, netiki Biblija pažodžiui, labiau linkę eks- 
perimentuoti su naujais religiniais sąjūdžiais, palaikyti dva- 
sininkų visuomeninį aktyvumą ir pritarti reliatyvistiniams 
bei androgininiams Dievo įvaizdžiams. Kaip žinome, yra ki- 
lęs didžiulis religinių liberalų ir religinių konservatorių barnis 
- abi pusės laikosi perdėm skirtingų požiūrių ne tik teolo- 
ginės orientacijos atžvilgiu, bet ir socialiniais bei politiniais 
klausimais, ir labai neigiamai vertina viena kitą. Vienas stip- 
riausių šio susiskaldymo rodiklių yra išsilavinimo lygių skir- 
tumas“. 

Aukštojo mokslo poveikį religinėms orientacijoms galima 
interpretuoti grynai socialinėje ir psichologinėje plotmėje ar- 
ba vien Amerikos visuomenės kontekste. Tačiau kokios toli- 
mesnės jėgos slypi už šios sparčios aukštojo mokslo plėtros? 
Norint atsakyti į šį klausimą, pravartu pasitelkti argumentus 
apie pasaulio tvarkos permainas. Konkrečiai kalbant, aukšta- 
sis mokslas Jungtinėse Valstijose itin sparčiai ėmė vystytis sep- 
tintame dešimtmetyje, ir tai lėmė ne kokie nors keisti paties 

modernizavimo proceso burtai, o sąmoningas planavimas ir 
didžiulės federacinės valdžios išlaidos. Kodėl federacinei 
valdžiai staiga parūpo aukštasis mokslas? Pagrindinė prie- 
žastis - šaltasis karas, ypač kosmoso varžybos su rusais, prasi- 
dėjusios šešto dešimtmečio pabaigoje. Antra priežastis buvo 
ta, kad auganti JAV prekybos dalis pasaulio ekonomikoje po 
Antrojo pasaulinio karo ėmė tekti tiksliosios technologijos 
pramonei. Trečia priežastis susijusi su tuo, kad po Antrojo 
pasaulinio karo buvo sumažintos ginkluotosios pajėgos, o ve- 
teranai negalėjo būti nukreipti papildyti darbo jėgos, kol ji 
neėmė plėstis. Itin reikšminga ne tik aukštojo mokslo plėtros 
sparta septintame dešimtmetyje, bet ir konkretus laikas. Tuo 
metu intensyvėjo karas Vietname, o tai savo ruožtu reiškė 
esminį pasaulinės galios perskirstymą tarp JAV, Sovietų Sa- 
jungos ir Kinijos. Žodžiu, švietimas buvo artimoji religinių 
permainų priežastis, bet jo plėtros metą daug lėmė platesnės 
pasaulio tvarkos permainos. 

Šiame kontekste norėčiau pateikti dar vieną pavyzdį, su- 
sijusį su valdžios veiklos įtaka bažnyčių narių skaičiui. Clif- 
fordas Nassas ir aš, nagrinėdami padėtį atskirose valstijose, 
parodėme, kad 1950 m. ir 1980 m. buvo reikšminga negatyvi 
koreliacija tarp valdžios išlaidų ir protestantų bažnyčių narių 
skaičiaus“. Atrodo, kad šis efektas galioja, kai kiti narystę 
veikiantys faktoriai - religinis pasiskirstymas, urbanizacija, 
regionas, migracija - yra pastovūs. Per šį laikotarpį valdžios 
išlaidos patrigubėjo, net atsižvelgiant į infliaciją. 

Bet ar šį padidėjimą tiesiog lėmė priverstinė išlaidžių ad- 
ministratorių politika? Ar jį reikia suprasti kokiame nors 
platesniame kontekste? 

Augantys kariniai ir gynybos kaštai negalėjo būti lemia- 
mas faktorius, nes juos mes išbraukėme iš savo analizės. Vei- 
kiau tai labiausiai siejosi su tuo, kad federacinė valdžia prisi- 
ėmė vis daugiau atsakomybės už materialinių teisių progra- 

mas - socialinės saugos išmokas ir kompensacijas darbuo- 
tojams, švietimą ir infrastruktūros paslaugas, pvz., kelius, 
ligonines. Tačiau tokia valdžios veikla yra pasaulinis reiš- 
kinys, bent jau išsivysčiusiose industrinėse valstybėse. Iš da- 
lies buvo tiesiog perimama kitų šalių patirtis, pradedant nuo 
XIX a. Bismarcko socialinės gerovės programų Vokietijoje, iš 
dalies tai skatino tarptautinė ūkinė konkurencija, irgi prasi- 
dėjusi XIX a., - valdžiai vis labiau reguliuojant ekonominę 
veiklą ir skatinant visas jos formas. 


ORIENTACIJA Į ALTERNATYVIAS INTERPRETACIJAS 


Karp rodo šie pavyzdžiai, norint suprasti religinių organiza- 
ciju permainas, pasaulio tvarkos perspektyva gali būti nau- 
dinga net tada, kai taupiausius paaiškinimus teikia artimesni 
veiksniai. Dabar norėčiau pagvildenti trečią galimybę - tokius 
atvejus, kai globalinė perspektyva verčia mus kitaip interpre- 
tuoti reiškinius. Čia kalbu ne apie platesnio masto supratimą, 
O apie neteisingo supratimo koregavima. 

Pirmiausia šį pasaulinės tvarkos teorijos panaudojimą no- 
rėčiau iliustruoti paminėdamas keletą pavyzdžių, visai nesu- 
sijusių su religija, bet akivaizdžiai parodančių, kaip gali tekti 
daryti naujas išvadas. Imkime pavyzdį iš Europos istorijos 
- Modernaus mokslo institucionalizavimo raidą XVII a. Tai, 
kad apskritai mokslas tuo metu klestėjo, yra mįslingas reiš- 
kinys, nes sociologai nuo Weberio iki šių dienų paprastai 
aiškina, jog intelektualinėms naujovėms palankiausios yra 
decentralizuotos politinės sąlygos, o juk XVII amžius buvo 
didysis absoliutizmo periodas. Idant paaiškintų šią anomaliją, 
sociologai ir visuomenės istorikai ėmėsi lyginamųjų studijų, 
kuriose Angliją nušviesdavo palankiau nei Prancūziją ir šitaip 
prisiderindavo prie įsigalėjusios nuomonės - teigdavo, kad 

Anglija buvo mažiau absoliutistinė nei Prancūzija, kad ji 
turėjo naudos iš puritonų darbo etikos ir t.t. Vienintelė šio 
požiūrio bėda buvo ta, kad Prancūzijos mokslas daugeliu 
atžvilgių taip pat buvo visai gero lygio. 

Žvelgdami į Europą kaip į didesnį socialinį junginį - pa- 
saulinę sistemą, - gauname geresnį sprendimą. Šioje perspek- 
tyvoje Prancūzijos ir Anglijos (taip pat kai kurių vokiečių 
valstybių) struktūrinė padėtis pasaulio ekonomikos šerdyje 
buvo panaši - patys mokslininkai migruodavo pirmyn atgal, 
įstodavo į mokslų akademijas kaip tarptautiniai nariai, gyvai 
susirašinėdavo su kitais viso žemyno mokslininkais, o kilus 
politiniam spaudimui, tiesiog persikeldavo (arba grasinda- 
vo persikelti) į palankesnę aplinką. Žvelgiant iš šios platesnės 
perspektyvos, Europa iš esmės buvo decentralizuotas poli- 
tinis darinys - toks, kuris, pagal kitų teorijų nuostatas, yra 
palankus mokslui vystytis. 

Šių laikų pavyzdį teikia tyrimai, gvildenantys tarptau- 
tinių santykių poveikį ekonomikos vystymuisi. Ir klasikinė 
ekonomikos teorija, ir naujesni modernizavimo teorijos va- 
riantai numato, kad tarptautinė prekyba teigiamai veikia 
ekonomikos raidą Trečiojo pasaulio šalyse. Ji atveria rinkas, 
kuria darbo vietas, skatina kapitalo investicijas ir formuoja 
palankesnį prekybos balansą. Paskirų visuomenių atžvilgiu 
šie argumentai atrodė prasmingi. Trečiojo pasaulio šalys, in- 
dustrializuojamos ir komercializuojamos, turėtų modernėti 
taip pat, kaip modernėjo Europa ir Šiaurės Amerika. 

Tačiau į šiuos santykius ėmus žiūrėti iš globalinės arba 
sisteminės perspektyvos, atsirado kiti argumentai. Buvo aiš- 
kinama, jog viena iš Europos ir Šiaurės Amerikos moder- 
numo priežasčių yra ta, kad jos naudojo Trečiojo pasaulio 
žaliavas ir pigią darbo jėgą. Tarptautinės prekybos augimas 
reiškė, kad Trečiasis pasaulis įsitraukė į pasaulio ekonomiką 
kaip priklausomas partneris. Ištekliai faktiškai buvo gabe- 

nami i$ tų šalių, o ne i jas, ir eksportinio ūkio vystymas daž- 
nai buvo nenaudingas siekiant stiprios ir subalansuotos vi- 
daus ekonomikos. Panašiai kaip sunkioje padėtyje atsidūręs 
asmuo verčiamas imtis viešųjų darbų ir galiausiai neįgyja 
jokių rinkoje naudingų įgūdžių, įtraukimas į pasaulio eko- 
nomiką Trečiojo pasaulio šalims veikiau pakenkė nei padėjo. 
Bent jau taip buvo aiškinama, ir kai kurie empiriniai tyrimai 
tai patvirtino, nors galutinio vertinimo dar anaiptol neturime“. 

Kaip toks perspektyvos keitimas gali sukelti naujų idėjų 
apie religinių įstaigų funkcionavimą? Priklausomos raidos 
atvejis faktiškai turi artimą paralelę religijos atveju. Tuo pat 
metu, kai politiniai analitikai ėmė kitaip galvoti apie užsienio 
prekybos poveikį, religiniai vadovai ėmė abejoti įprastiniais 
teiginiais apie užsienio misionierių naudą. Anksčiau vado- 
vautasi prielaida, kad nešti krikščionybę į Trečiąjį pasaulį 
verta ne tik dvasine, bet ir kultūrine prasme. Vietinės tautos 
perimsiančios vakarietiškas vertybes, tapsiančios raštingos 
ir galų gale modernizuosiančios savo šalis. Tačiau, kilus nacio- 
nalistiniams ir antikolonijiniams sąjūdžiams, šiomis prielaido- 
mis suabejota. Dėl to daugumos tradicinių JAV denominacijų 
misionieriškos pastangos gerokai sumenko. Proporcingai 
išaugo evangelikų ir fundamentalistu misijų agentūros, o tra- 
dicinės struktūros labiau stengiasi padėti vietinei dvasinin- 
kijai, teikti socialines paslaugas, politiniais kanalais diegti 
socialinio teisingumo idėją ir net apgręžti kultūrinę tėkmę 
remiant grįžtamąsias misionieriškas programas. Žvelgiant 
vien tik į Amerikos kontekstą, atrodo, kad tradicinio protes- 
tantizmo misionieriškos pastangos labai smuko. Žvelgiant iš 
pasaulio tvarkos perspektyvos, šis nuosmukis gali būti ma- 
zesnis, nei atrodo. 

Antras su religija susijęs pavyzdys kyla apmąstant Ame- 
rikos padėtį pasaulio ekonomikoje maždaug per pastarąją 
pusę šimtmečio. Nacionalinė savimonė yra svarbus veiksnys, 


184 TARPTAUTINĖS REALIJOS 


formuojantis vadinamąją pilietinę religiją, savo ruožtu turin- 
čią įtakos mūsų požiūriui į bažnyčias ir joms keliamiems rei- 
kalavimams. Viena Amerikos padėties interpretacija akcen- 
tuoja jos išskirtinumą - gilų (ar bent paplitusį) religingumą, 
materialinę gerovę, demokratines tradicijas. Šiuo požiūriu 
Amerika yra vadinamojo laisvojo pasaulio lyderė - ji kyla 
aukščiau ir juda greičiau už visas savo sąjungininkes, tem- 
pia jas paskui save ir saugo nuo komunizmo. Ši koncepcija 
neignoruoja tarptautinių realijų, bet ji iš esmės laikosi diach- 
roniško požiūrio į pasaulio istoriją: vienu metu dominavo 
Romos imperija, palyginti neseniai - Britanijos imperija, o da- 
bar - Jungtinės Amerikos Valstijos. Religinė šios koncepcijos 
potekstė gerai dera prie aiškinimų apie Amerikos milenariz- 
mą bei religijos ir nacijos stiprybės sąsajų. Mūsų iškilimas 
populiariame diskurse dažnai siejamas su krikščioniškuoju 
paveldu, o retoriškai raginant nuoširdžiau angažuotis baž- 
nyčioms, užsimenama apie ekonominį ar karinį sąstingį. 
Alternatyvus požiūris yra sinchroniškesnis. Jis pabrėžia 
ne Amerikos hegemoniją, o daugialypį pasaulio tvarkos po- 
būdį. Teigiama, kad, nors JAV po Antrojo pasaulinio karo is- 
kilo kaip laisvojo pasaulio lyderė, ji vis dėlto turi partnerys- 
tės įsipareigojimų Vakarų Europai bei Japonijai ir yra privers- 
ta konkuruoti su stipriu Sovietiniu bloku. Tokiame siužete 
šiuolaikinio pasaulio galios šerdis yra kur kas labiau suskai- 
dyta nei, tarkim, per Britanijos viešpatavimą devyniolikta- 
me amžiuje. Nagrinėjant amerikiečių religiją, kyla bent trys 
išvados. Pirma, amerikiečių pilietinės religijos savybes reikia 
gvildenti atsižvelgiant į tai, koks jų paribio laikysenos funk- 
cijų santykis su kitomis vyraujančiomis pasaulio galiomis. 
Tai reiškia, kad pilietinė religija ne tik atspindi mūsų praeitį 
ir padeda (kaip, matyt, būtų aiškinęs Durkheimas) palaikyti 
visuomenės sutelktumą, bet taip pat skiria mus nuo mūsų 
varžovų ir sutvirtina mūsų tapatybę platesnėje globalinėje 

kultūroje. Antra, turime suprasti ir akcentuoti visuotinius 
amerikiečių pilietinės religijos aspektus, kad geriau suvok- 
tume pasaulio galios pliuralizmą, - nedera manyti, jog rem- 
damiesi vien amerikiečių kultūra galime daryti apibendri- 
nimus apie likusį pasaulį. Ir trečia, religines įstaigas, ko gero, 
labiau veikia jų bendruomenių vieta pasaulio tvarkos išori- 
nio viešpatavimo struktūrų atžvilgiu, o ne Amerikos ekono- 
mikos pakilimai ir nuosmukiai. 

Pastarąjį teiginį reikia paaiškinti. Šiaip jau, būtų sakoma, 
kad pakilimų ir nuosmukių siužete religinių organizacijų 
likimas daugiausia priklauso nuo kontrcikliškų religinės kom- 
pensacijos funkcijų. Nuosmukio metu paprastai stiprėja fun- 
damentalistinis angažuotumas, o pakilimo laikotarpiu geres- 
nės perspektyvos būna liberaliai religijai ir/arba pasaulieti- 
niam humanizmui. Beje, yra mažai įtikinamų duomenų, kurie 
patvirtintų arba paneigtų šiuos argumentus. 

Daugiašaliame pasaulio galios siužete vaizduojama dvi- 
lypė ekonomika: viena dalis priklauso nuo vidaus rinkų, au- 
tarkijos ir protekcionizmo, kita - nuo tarptautinių rinkų, sta- 
bilių diplomatinių santykių ir laisvos prekybos. Žinoma, dėl 
valiutų kursų svyravimų ir užsienio konkurencijos šių dvie- 
jų sektorių sudėtis ir jų santykinis klestėjimas nuolat kinta. 
Vis dėlto sociopolitinės nuostatos paprastai būna orientuo- 
tos arba į vieną interesų kompleksą, arba į kitą. O religinės 
tapatybės formos bent iš dalies atspindi šias nuostatas ir 
interesus. 

Pavyzdžiui, tie gyventojų sluoksniai, kurių klestėjimas 
susijęs su protekcionistine, vidaus ar autarkine politika, ko 
gero, akcentuos tradicinę moralę, amerikietišką išskirtinumą 
ir lokalines-šeimynines protestantų fundamentalizmo verty- 
bes. Konkrečias šio sluoksnio grupes gali sudaryti smulkioji 
buržuazija arba smulkiųjų komersantų klasė, fermeriai (tiek, 
kiek jiems svarbi apsauga nuo užsienio konkurentų, ir vals- 

tybės politika, ieškant galimybių laisvai pardavinėti saugo- 
mose užjūrio rinkose), kariškiai ir tie, kas dirba pramonėje, 
atsidūrusioje sunkioje padėtyje, - plieno gamyboje, sunkio- 
joje pramonėje. Ir priešingai - tie gyventojų sluoksniai, kurie 
yra susiję su tarptautine prekyba, užimančia vyraujančią 
padėtį pasaulio rinkose ir priklausančią nuo atvirų diploma- 
tinių kanalų, tikriausiai pritars gynybos biudžeto mažinimui, 
didesnėms švietimo išlaidoms, kosmopolitiškoms vertybėms 
ir liberalioms religinėms institucijoms, kurių teologija palanki 
universalizmui, o moralinė doktrina pripažįsta reliatyvizmą 
ir diskretiškumą. Šio sluoksnio grupes gali sudaryti moksli- 
ninkai, daugianacionalinių korporacijų ir tarptautinio paslau- 
gų sektoriaus darbuotojai, menininkai, viešosios informacijos 
priemonių bei pramogų specialistai ir žmonės, turintys di- 
desnį išsilavinimą. 

Reikia pasakyti, kad ir šios idėjos menkai tepatikrintos. 
Bet jos sutvirtintų argumentą, kad svarbūs pastarųjų dešimt- 
mečių amerikiečių religijos poslinkiai nebuvo vien tik religi- 
jos apskritai kilimas ar smukimas, arba sąlyginis fundamenta- 
lizmo iškilimas ir sąlyginis pagrindinių liberalių institucijų 
nuosmukis, o veikiau nuolat didėjanti praraja tarp liberalizmo 
ir konservatizmo. Nė viena pusė nėra taip susijusi su Ameri- 
kos padėtimi bendroje pasaulio ūkio sistemoje, kad jos pažan- 
gą lemtų konkrečios valdžios politika. Pavyzdžiui, devintame 
dešimtmetyje religinio konservatizmo augimą, matyt, iš da- 
lies stiprino režimas, propagavęs galingą karinę gynybą, 
vidaus rinkų apsaugą žemais mokesčiais bei socialinių pas- 
laugų apkarpymu ir mažų miestelių amerikietiškas vertybes, 
nors ta pati administracija ryžtingai pasisakė už laisvą preky- 
bą ir tarptautines rinkas. 

Tačiau svarbiausia, kad abu sluoksniai neatskiriamai su- 
siję su JAV ekonomika, o daugiašalis pasaulio tvarkos pobū- 
dis skatina nuolatinius politinius pergrupavimus, palankius 

vienam arba kitam sluoksniui. Todėl su jais susijusios religi- 
nės orientacijos periodiškai gauna valdžios pastiprinimą, o 
nuomonių susiskirstymas plačiojoje politikos arenoje stiprina 
įtampą tarp šių orientacijų. 


IŠVADOS 


AIsku, kad, norint įvertinti tokių argumentų teigiamus bruo- 
žus, reikia daugiau tyrimų. Bet, kad tie tyrimai vyktų tinkama 
kryptimi, reikia daugiau teorinio darbo. Tai, kaip galvojame 
apie pasaulio tvarką ir JAV padėtį joje, smarkiai paveiks mūsų 
teorizavimo pobūdį. 

Baigiant vertėtų priminti, kad, mąstant apie religiją iš pla- 
čios globalinės perspektyvos, naudos yra ne tik akademiniam 
tyrinėtojui, ieškančiam painių studijuotinų problemų, bet ir 
tikinčiajam, ir tiems, kurie tiesiog domisi pasaulio reikalais 
kaip piliečiai. Naudinga iš dalies todėl, kad tai sušvelnina 
mūsų mąstymą apie viešumoje įsivyravusius tvirtinimus. Šie 
tvirtinimai daug nesiskiria nuo teorinių ir aiškinamųjų ar- 
gumentų, dominuojančių visuomenės mokslo literatūroje, bet 
jie pateikiami retorinio kreipimosi forma, siekiant paveikti 
mūsų mąstymą apie pasaulį, balsavimą rinkimuose ir politi- 
nių linijų palaikymą. 

Pavyzdžiui, valdžios pareigūnai ir ypač kandidatai, argu- 
mentuodami per rinkimų kampaniją, dažnai naudoja prie- 
žastinius teiginius, kuriais siekia paveikti mūsų visuome- 
ninės atsakomybės vertinimus, savo ruožtu darančius įtaką 
mūsų mąstymui ir balsavimui. Jie taip pat netiesiogiai remia 
arba neigia mūsų religinių vadovų pažiūras. Tarkim, kai res- 
publikonai smerkia demokratų lyderius už aukštas kainas ir 
infliaciją, kai kurie žmonės gali įtikėti demokratų kalte ir 
balsuoti už respublikonus, nors ir turėdami nuogąstavimų 

dėl respublikonų palankumo turtingiesiems vargšų sąskai- 
ta. Kiti gali atmesti respublikonų tvirtinimą ir aštunto dešimt- 
mečio aukštų kainų bei infliacijos priežasčių ieškoti Artimųjų 
Rytų konflikte, o ne demokratų administracijoje. Kita vertus, 
kai demokratai sakosi esą nusipelnę remdami aukštąjį mokslą 
mokesčio už jį paskolomis ir jų grąžinimo planais, kai kas 
atmes jų retoriką ir teigs, kad pasauliniai procesai verčia abi 
partijas skatinti mokslo ir technikos pažangą. Nėra paprasto 
tokio pobūdžio analizės ir politinių ar religinių pažiūrų ryšio, 
bet ši analizė teikia platesnį kontekstą, kuriame galima ap- 
mąstyti atsakomybę ir socialinių aplinkybių suvaržymus. 

Kitą praktinę išvadą randame pripažindami, kad pati 
atsakomybė yra glaudžiai susijusi su tuo, kaip mes supran- 
tame aukščiausią autoritetą, O šis supratimas susijęs su tuo, 
kaip patiriame dieviškumą. Sakoma, kad kai nėra didesnio 
autoriteto už Žmogų, žmogus tampa Dievu. Analogiškai, kai 
nejuntama kokio nors galingesnio darinio už naciją, naciona- 
linis suverenumas tampa dieviškas. Bet kai individualus ir 
nacionalinis autoritetas suprantamas - ir sureliatyvinamas - 
visą Zmonija veikiančių socialinių santykių kontekste, tada 
prireikia platesnio, daugiau aprėpiančio ir net labiau trans- 
cendentinio šventybės jausmo. Šis jausmas negali apimti dau- 
giau nei didingas pačios Žmonijos vaizdas. Bet jis taip pat 
gali krypti į šventybės matmenį, kuris yra galingesnis net už 
mūsų paveldėtą visuotinę tvarką. 

RELIGIJOS SOCIOLOGIJA IR ŠVENTYBĖS SAMPRATA 


Roserto Wuthnow Šventybės atgavimas - tai pirmoji religijos 
sociologijos knyga, pasirodanti lietuviškai. Todėl ją vertėtų 
pristatyti platesniame religijos sociologijos kontekste, kuris 
daugeliui skaitytojų dėl labai ribotų galimybių praeityje yra 
menkai pažįstamas. Šiandien tai svarbu aptarti dar ir dėl to, 
kad atgavus tikėjimo išpažinimo laisvę, ir jau suvokiant, jog 
religija yra neatsiejama visuomenės gyvenimo dalis, vis dar 
nėra įveiktas religijos ir kultūros atotrūkis. Kultūrai dar nėra 
grąžintas transcendentinis matmuo, o religija dar nėra suvo- 
kiama kaip žmogiškos patirties tikrovės dalis. Tai akivaizdu, 
nes viešajame gyvenime greta antibažnytinių išpuolių reli- 
gija naudojama ir kaip politinis lozungas; Bažnyčia supran- 
tama kaip dvasininkija; katalikiskumas - kaip pasyvus da- 
lyvavimas religinėse apeigose; krikščioniškos tiesos ir prin- 
cipai daugiau deklaruojami, nei jų laikomasi kasdienybėje; 
o bendruomeninis gyvenimas kaip krikščioniško gyvenimo 
pagrindas dėl ilgalaikio apnuodijimo kolektyvizmu vis dar 
negali atsikurti, nes pažeista Žmogiškoji altruistiné inicia- 
tyva. Greta visų šių deformacijų, padariusių tikėjimą opozi- 
ciniu ir efemerisku, mes atsiveriame „laisvės nuo visko ir 
viskam“ patirčiai. Ji mūsų krikščionybei kaip kultūros pag- 
rindui bus ne mažesnis išbandymas, nei nuožmus religinio 
persekiojimo laikotarpis. Staiga atsivėrus materialios gerovės 
ir jusliniu potyrių siekiui, teks esmingiau svarstyti klausimą: 

ką reiškia krikščionybei būti viešojo gyvenimo ir naujos kul- 
tūrinės situacijos dalimi? 

Todėl giliau suvokti religinį gyvenimą ir jo sudėtingumą 
visuomenėje yra svarbu ne tik akademiniam tyrinėtojui ar 
tikinčiajam, bet ir visiems tiems, kurie kaip piliečiai domisi 
savo visuomenės ir pasaulio reikalais. Tai yra naudinga, kaip 
rašoma šios knygos pabaigoje, nes sušvelnina mūsų mąs- 
tymą apie viešumoje įsivyravusius tvirtinimus. 

Robertas Wuthnow - Princetono universiteto Amerikos 
religijos studijų centro direktorius - šiandien yra vienas Zy- 
miausių religijos sociologų Amerikoje. Pradėjęs karjerą prieš 
dvidešimt metų, jis yra dešimties knygų autorius ir keturių 
knygų rengėjas. Būtent jam buvo patikėtas skyrius apie reli- 
giją visuomenėje Neil Smelser redaguotame Sociologijos va- 
dove. Wuthnow garsėja ir kaip vienas „naujosios kultūros so- 
ciologijos" pradininkų’. Ji kultūrą supranta ne statiškai, kaip 
abstrakcijų visumą, bet kaip „veikiančią“ - apčiuopiamą, at- 
virai išreikštą ir atvirai produkuojamą ekspresine elgsena ir 
ją institucionalizuojančiomis konkrečiomis struktūromis. Šis 
požiūris reiškia būtinybę tirti kultūros diskurso visumą, o 
neapsiriboti tekstais ir makroteorinėmis formuluotėmis, tei- 
kiant globalinius apibendrinimus apie universalizmą, mo- 
dernybę, o šiandien ir apie postmodernybę. Tai nukreipia į 
konkretų sudėtingos tikrovės pažinimą ir padeda atverti rea- 
lias problemas bei klausti visiems aktualius klausimus. Šiuos 
principus kultūros sociologijoje Wuthnow taiko ir religijos ty- 
rimui, kreipdamas dėmesį į visą religinio diskurso visuome- 
nėje sudėtingumą. 

Pripažindamas, kad religijos sociologiją iki šiol labiausiai 
veikia iš jos tradicijos paveldėtos teorinės orientacijos, apib- 
rėžiančios problemų spektrą, mokslinę kalbą ir suteikiančios 


! Zr. Wuthnow R. Meaning and Moral Order: Explorations in Cultural 
Analysis. - Berkeley and Los Angeles: University of California Press, 1987. 

atspirties taškus empiriniams tyrimams, Wuthnow savo ana- 
lizėje bando išsiveržti iš šių apribojimų. Šioje knygoje jis tik 
trumpai pamini trijų pagrindinių religijos sociologijos „ban- 
ginių“ - Durkheimo, Marxo ir Weberio - įnašą, pažymėdamas, 
kad iš šių tradicijų mes paveldėjome ne tik konkrečius ak- 
centus, bet ir bendrų temų palikimą bei religijos sampratą. 
Tačiau, kalbėdamas tiek apie religijos sociologijos, tiek apie 
visos sociologijos tradicijos palikimą jis nepamini vieno ne 
paskutinės svarbos dalyko: du iš šių trijų klasikų buvo ateis- 
tai, o vienas agnostikas. Jei dar aptartumėm kokias įtakas kla- 
sikinė religijos sociologija perėmė iš filosofijos (pirmiausia 
Feuerbacho ir Hegelio) ir XIX amžiaus antropologijos, taptų 
aišku, kaip sunku yra įveikti paveldėtą redukcionistinį požiū- 
rį į religiją, giliai persmelkusį modernios visuomenės sąmonę. 

Beveik visa klasikinė religijos sociologija yra redukcionis- 
tinė, nes ignoruoja religijos turinio savarankiškumą, bandyda- 
ma jį paaiškinti kuo nors kitu - kildinti iš ekonominių ir po- 
litinių santykių arba iš psichologinių baimės ir vaizduotės 
impulsų. Šiandien religijos sociologijoje dažniausiai apsiribo- 
jama sociologiniu redukcionizmu: religija nagrinėjama tik 
funkciniu požiūriu, t.y. kokias funkcijas (sutelkimo ir kompen- 
sacijos) ji atlieka visuomenės ir individo gyvenime. Vis dėlto 
suvokiant, kad religijos savarankiško turinio ir iš jo kylančios 
prasmės klausimo negalima ignoruoti, ypač religijos fenome- 
nologijos studijų (Maxo Schelerio, Rudolfo Otto, Mircea Eliade) 
dėka, religijos sociologijoje vyksta naujų požiūrių paieškos. 

Didžiąją jų dalį šioje knygoje Robertas Wuthnow ir apta- 
ria. Tačiau visi jo pasirinkti autoriai, išskyrus Peterį Bergerį, 
lieka funkcinės analizės rėmuose. Pats tai aiškiai įvardyda- 
mas, autorius pažymi, kad funkciniam požiūriui alternatyvus 
substancinis požiūris, pripažįstantis religinio pasaulio ant- 
gamtiškumą, yra silpnai išvystytas religijos sociologijoje, 
nes ši remiasi iš savo tradicijos paveldėta sąvokų sistema ir 

visuomenės moksluose pripažįstamais socialinės tikrovės ob- 
jektyvavimo būdais. Jei dar pridursime, kad religijos sociolo- 
gija perima požiūrį į tikrovę kaip socialinį konstruktą, jį tai- 
kydama religinio pasaulio analizei, akivaizdu, kad antgam- 
tiškai religinio tikėjimo kilmei pripažinti dar nėra pasirengta. 
Visuomenės mokslų rėmuose nėra pakankamai kritinės ana- 
lizės reikalavimus atitinkančių argumentų, kuriais remiantis 
susikristalizuotų nauja sąvokų sistema ir nauji empirinio ty- 
rimo būdai. Tai suvokdamas, autorius šioje knygoje analizuo- 
ja tai, ką svarbaus ir naujo dabartiniams religijos sociologijos 
klasikams pavyksta atskleisti sudėtingoje religijos gyvavimo 
tikrovėje. Jis pats, aptardamas jų įžvalgas, bando žengti naują 
žingsnį - kuo plačiau aprėpti religinį diskursą, kaip individo 
vidinių realijų santykius su viešosios (išorinės) sferos elemen- 
tais. Tačiau gilindamasis į šių autorių darbus, pagrįstus funk- 
ciniu požiūriu, Wuthnow pats patenka į to požiūrio „nelais- 
vę“. Tai akivaizdu, kai jis bando iš „visuomenės mokslų spe- 
cialisto“ pozicijų vertinti kai kurias Bergerio išvadas. 

Šioje knygoje, labiau nei kitose, kur Wuthnow dėsto savo 
paties įžvalgas apie kai kuriuos religijos gyvavimo visuome- 
nėje fenomenus arba analizuoja savo tyrimų rezultatus*, pa- 
sireiškia tam tikras autoriaus požiūrio į religinę tikrovę dua- 
lizmas, kurį prasminga aptarti dėl to, kad jis šiandien tampa 
itin paplitusiu reiškiniu. Jis dramatiškai patiriamas mokslo 
srityje, kai bandoma korektiškai prabilti apie tai, kam nėra 


? Žr. Wuthnow R. The Restructuring of American Religion: Society and 

University Press, 1993; Sharing the Journey: Support Groups and America’s 

adekvačių mokslinių sąvokų. Tačiau kasdieniame mąstyme 
ir vis gausėjančioje populiarioje „mokslinėje“ literatūroje toks 
dualizmas tampa „naujų atradimų“ konstravimo taisykle, 
pradedant pasakojimais apie neatpažintus skraidančius ob- 
jektus ir baigiant okultinėmis bei ezoterinėmis studijomis. 
Šiandien turime paradoksą: mokslinė mintis, suvokdama sa- 
vo pozityvistinių ištakų ribotumą, bando iš jo vaduotis, skaus- 
mingai ieškodama naujo būdo prabilti apie tikrovę, kuris 
atitiktų žmogišką patirtį ir būtų metodologiškai kontroliuo- 
jamas; tuo tarpu kasdieniame mąstyme mokslinė terminija 
tampa ne kliūtimi, bet vis netikėčiau yra naudojama kaip 
naujų potyrių, vizijų ir „faktų“ įtikinamumo priemonė. Tai 
yra ilgą laiką diegtos besąlygiškos pagarbos pozityvistiniam 
mokslui padarinys. Kadangi mokslo problemos ir abstrakčios 
sąvokos niekaip neapeliavo į sveiku protu atpažįstamą zmo- 
gišką patirtį, šiandien ji, būdama atrofuota „mokslinio mąs- 
tymo“, yra kompensuojama potyrių subjektyvumu ir vaiz- 
duotės kūrybiškumu. 

Todėl tikrovės, o ypač religinio tikėjimo tikrovės, sampra- 
ta tampa rimta problema. Jos Robertas Wuthnow neišven- 
gia ir šioje knygoje. Svarstydamas apie religinį pasaulį kaip 
simbolinį, jis atsiremia į tikrovės kaip konstrukto sampratą. 
Vengdamas redukcionizmo, ir kartu ribojamas mokslinės 
tradicijos, jis neliečia simboliais išreiškiamo religijos pasau- 
lio kilmės klausimo. Mėgindamas naujai prabilti apie religiją, 
autorius pasitelkia šventybės sąvoką, kuri savo neapibrėžtu- 
mu šioje studijoje nedera su daugelio jo nagrinėjamų autorių 
pozicijomis ir net analizės problemomis. 


Vertėtų trumpai aptarti pagrindines sąvokas, idant religi- 
jos filosofijos ir sociologijos studijomis nelepintas skaitytojas 
nepasimestų tarp vis labiau plintančių filosofinės kalbos, ku- 
ri šiandien vis mažiau pretenduoja artikuliuoti ir suprasti 

patirtinę tikrovę, neapibrėžtumų. Dievas, dievybė, dieviškas 
pasaulis, jų prigimčiai nurodyti apibrėžiami bendresne ant- 
gamtės sąvoka. Antgamtiško skyrimas nuo gamtiško paprastai 
nurodo į iš esmės kitokią religinio garbinimo objekto kokybę. 
Tuo tarpu sakralus ar šventas reiškia ne begalinį Dievo tobu- 
lumą ar Žmogaus dvasinį pranašumą, bet orientaciją į abso- 
liutą ar dievišką tikrovę. Tai labai aiškiai atskleidžia Josefas 
Pieperis studijoje Ką reiškia „šventumas“. Aptardamas sakra- 
laus ir švento sinonimiškumą ir vartojimą skirtinguose kon- 
tekstuose, jis galiausiai parodo, kad šios sąvokos naudoja- 
mos apibrėžti tam tikram veiksmui, daiktui, vietai ir laikui, 
kaip turintiems ypatingą kokybę, skirtingą nuo įprastos, ir 
nukreiptiems į dievišką sritį?. Taigi sakralus ar šventas ski- 
riamas nuo įprasto ar profaniško (pasaulietiško, bedieviško), 
ir šis skyrimas taikomas dviems žmogiškos tikrovės pasau- 
liams ar dviems buvimo joje būdams įvardyti. Todėl religiją, 
pasak religijos sociologijos klasiko Emilio Durkheimo ir dau- 
gelio kitų, galima apibrėžti pirmiausia kaip su šventais daly- 
kais susietų tikėjimų ir praktikų sistemą. Religijos fenomeno- 
logija, atsirandanti kaip antiredukcionistinė reakcija į Dievo 
,ikalinima" individualioje ar kolektyvinėje sąmonėje, kuris 
vyravo XIX amžiaus filosofijoje ir sociologijoje, teigia religi- 
ją esant autonomišku reiškiniu. Tai žmogaus atsakas į šventy- 
bę kaip nepriklausomą vertybę (Maxas Scheleris), paslapties, 
šventybės potyris (Rudolfas Otto), visuotinis reiškinys, neiš- 
vengiamai susiejantis žmogaus sąmonę su tikrovės struktū- 
ra (Mircea Eliade)*. Taigi sociologinis religijos apibrėžimas 


* Pieper J. Was Heisst „Sakral“? - Ostfildern bei Stuttgart: Schwabenver- 
lag AG, 1988. Vertimas i angly kalba: In Search of the Sacred. - San Fran- 
cisco: Ignatius Press, 1991. - P. 9-24. 

akcentuoja tikėjimo turinį bei apraiškas visuomenėje (apei- 
gas, organizacinę struktūrą) ir iš jų kildinama socialinę religi- 
jos paskirtį, fenomenologinis - santykio su šventais dalykais 
patirtinę dimensiją. Tačiau gilinantis į konkrečias teorijas ir 
jas grindžiančias religijos sampratas tiek sociologijoje, tiek 
daugeliu atvejų ir fenomenologijoje išaiškėja vienas dalykas: 
šventumas nesiejamas su antgamtės ar dieviškos srities kaip 
šaltinio ir orientyro pripazinimu; jis gali būti priskiriamas 
viskam, kas žmogui ar visuomenei turi ypatingą reikšmę (pvz., 
visuomenės sutelktumas, tautos vienybė, ypatingas potyris 
ir pan.), ir todėl gali tapti šventu dalyku. Tikėjimas yra sup- 
rantamas tik kaip žmogaus santykis su šventybe, t.y. su tuo, 
kas jam yra šventa. Todėl antropogeniškai tikėjimo sampra- 
tai paprastai yra vartojamas žodis belief, dažniau reiškiantis 
įsitikinimą, o ne faith, kuris labiau nurodo į apreikštą, žmogui 
duotą tikėjimą. 

Roberto Wuthnow šventybės sampratos, kurią jis bando 
išskleisti įžangoje, dvilypumas, kurį autorius tarytum igno- 
ruoja, peršokdamas nuo vienos sąvokos reikšmės prie kitos, 
yra akivaizdus. Didžioji dauguma jo nagrinėjamų teorijų į 
šventybę iš viso neapeliuoja. Jos analizuoja religiją kaip vi- 
suomenės reiškinį, teigdamos, kad ir dėl modernizacijos pa- 
kitusi religija vis tik atlieka jai būdingas sutelktumo, integ- 
ravimo ir subjektyvios prasmės buvimo visuomenėje funk- 
cijas. Subjektinis, patirtinis santykis su šventybe liečiamas 
aptariant tik kelias teorijas, ir tas - atsiradusias ne sociologi- 
nėje paradigmoje (čia Bergeris yra pusiau išimtis). Tuo tarpu 
šios studijos „užtaisas“, pateiktas įžangos pradžioje, žada 
tarytum visai ką kitą: šventumo kaip pabudusios dievybės 
apraiškų visuomenės sąmonėje analizę. 

Wuthnow pradeda knygą Senojo Testamento Dievo įvaiz- 
džiu, akcentuodamas jo apraiškų kaitą, bet neišryškindamas 
pagrindinės, nuo kitų dievų jį esmingai skiriančios savybės: 

jis yra Dievas kūrėjas - vienintelis, gyvas ir asmeniškas. Ta- 
čiau autorius nuo šio Dievo peršoka prie šventybės - sąvo- 
kos, kuri jo pasirinktose teorijose ne tik kad nepretenduoja 
į antgamtę, bet redukuojama į žmogišką konstruktą. Tai jis 
aiškiai teigia toliau, pristatydamas Bergerio teoriją, kuri jo 
manymu atskleidžia „kokiu mąstu šventos ir nešventos rea- 
lijos yra kolektyviai simboliškai kuriamos“. Nepaisant to, 
tokią šventybę autorius lengvai prilygina Dievui, apreikš- 
tam hebrajų ir krikščionių raštuose, ir tuoj pat peršoka prie 
žurnalistinių abstrakčių paveikslėlių apie susidomėjimą re- 
ligija Amerikoje ir kitose šalyse, visa tai galiausiai pavadin- 
damas bundančios dievybės galia. Wuthnow aptaria, kodėl 
jis šį reiškinį įvardija šventybės atgavimu, o ne atgimimu: iš- 
vardytieji religiniai judėjimai ir nauji sąjūdžiai jam neatrodo 
esą susiję su aktyviu dvasiniu judesiu (atsivertimu, pasišven- 
timu ir pan.), tačiau jokių argumentų jis nepateikia. Jo ma- 
nymu, tai tik abstraktus subjekto neturintis įsipareigojimas 
sakralumui, kuris keičia pavidalus. Tačiau autorius nenu- 
rodo kokie buvo kiti tie įvairūs pavidalai iki prasiveržiant 
jo išvardytoms naujoms apraiškoms. Taigi jis pasirenka at- 
gavimo sąvoką, akcentuojančią proceso savaimingumą: tarsi 
kokia amžina šventybė ar kosmosas „kvėpuotų“, o šie reiški- 
niai yra tik kažin kurios „kvėpavimo“ fazės apraiška. Žmo- 
gaus kaip subjekto čia nėra, kaip jo nėra ir daugelyje socio- 
logijos teorijų, kuriose visuomenės struktūros vystosi savaime 
(kaip gamtoje), ir atitinkamai keičia mūsų mąstymą. Gal būt 
daugeliui mūsų toks mokslinis požiūris atrodo tiek įtikinan- 
tis, kad galiausiai jaučiamės šio savaiminio proceso varžteliais 
ar net aukomis. 

Sąvokos atgavimas pasirinkimą Wuthnow motyvuoja pliu- 
ralistinio pasaulio patirtimi, kurio vertybinė nuostata, kaip 
sako Bergeris savo paskutinėje knygoje Tolima šlovė, yra ne- 
sirinkti - neturėti rinkimosi kriterijų, nebūti subjektu arba 

rinktis bet ka’. Tuo atveju nacionalinės futbolo lygos rengi- 
nius autorius gali prilyginti pamaldoms, o bažnyčias gali 
keisti kas keli metai, nes žmogus niekuo neįsipareigoja. Tai 
priimtina, sprendžiant iš autoriaus žodžių, dėl to, kad nuo 
to, ar tu įsipareigoji ar ne, niekas nekinta, nes viskas vyksta 
savaime. Dievas neturi jokios apibrėžties, religiniai jausmai 
taip pat, ir net subjekto nėra, nes nepriklausomai nuo to, 
kaip Dievo ar religinio jausmo atžvilgiu elgsiesi, keisis tik ka- 
žin kokie šventumo pavidalai. Tiesa, po kelių eilučių auto- 
rius pripažįsta, kad mūsų nuostata vis tik turi reikšmę: mūsų 
pažiūros gali užtemdyti šventumo buvimą, o mūsų suvoki- 
mo sandara gali padėti jį atgauti. Aišku, kad toks vaizdinys 
yra priešingas izraelitų ir krikščionių Dievo sampratai. Bet 
jis atitinka šiandieninės religinės sąmonės nuostatas, kai ne- 
suderinami dalykai yra sumišę, žmogus renkasi kas jam pat- 
raukliau, galėdamas niekam nejsipareigoti. 

Apeliuodamas į pliuralistinio pasaulio patirtį, autorius 
pats patenka į skirtingų reikšmių sumaištį, kurią savo ruožtu 
gali pagilinti ir skaitytojų galvose. O jei šie nesusivokia, toliau 
jų laukia jau sociologinės „žabangos“ - teorijos, kurios savo 
įžvalgomis apie religijos ir kitų visuomenės gyvenimo sričių 
sąveiką, šventybę paverčia kultūriniu konstruktu ar bent nu- 
reikšmina jos kilmės problemą. 


Gal nereikėtų pervertinti knygos įžangos svarbos, juo 
labiau, kad ne tik perdėm publicistiniu stiliumi, bet ir pačiu 
minties dėstymu ji gerokai skiriasi nuo analitinės knygos da- 
lies. Tačiau šios aptartos prieštaros leidžia matyti šiandieni- 
nę religinės sąmonės būklę ir bendrus religijos sociologijos 
teorijų ribotumus, ir dėl to gali padėti skaitytojui įvertinti tą 
deterministinį poveikį, kurį sociologija kaip modernios visuo- 


> Berger P. I. A Far Glory: The Quest for Faith in an Age of Credulity. - 
New York: Free Press, 1992. - P. 25-46. 

menės ideologija daro mūsų mąstymui. Tai suvokdamas, au- 
torius kūrybiškai atskleidžia ne tik stipriąsias jo nagrinėja- 
mų teorijų puses, bet ir trūkumus. Jis bando svarstyti ir kaip 
tą ribotumą būtų galima įveikti. 

Sprendžiant iš autoriaus komentaro įžangoje ir iš pačių 
pasirinktų teorijų, ši studija skirta šventybės socialinio vaid- 
mens ir socialinių jos atgavimo dimensijų analizei. Jos didesnė 
dalis tenka teorijoms, nagrinėjančioms modernizacijos pro- 
ceso poveikį religijai ir jos vaidmeniui visuomenėje. Sutelkus 
dėmesį šia kryptimi, neretai daroma išvada, kad religija kyla 
iš žmonių sąveikos, o jei Zengsime dar žingsnį - iš visuomenės 
ekonominės ir socialinės veiklos. Tokia interpretacija tiesio- 
giai ar netiesiogiai atveda prie tendencijos nuvainikuoti re- 
ligiją, o ši tendencija, kaip sako autorius, visada gyva visuo- 
menės moksluose. Šiandien, kai pozityvistinės ir ateistinės 
orientacijos filosofijoje yra gerokai susilpnėjusios, sociologi- 
nį religijos redukcionizmą sąlygoja bent du dalykai. 

Pačioje sociologijoje vyrauja dėmesys grupinių ekonomi- 
nių ir politinių interesų saistomai tikrovei, o labiausiai - socia- 
linės galios struktūrų analizei. Tai suprantama, nes ekonomi- 
ka, dvidešimtame amžiuje iš tikrųjų tapusi dominuojančia 
galia, ne tik diktuoja politikai, bet ir marksistinę visuomenės 
sampratą padarė įtikinamesnę už veberišką. Materialaus pa- 
saulio imanentinės raidos logika atrodo tiek akivaizdi, kad se- 
kuliarizacija taikosi virsti sekuliarizmu“. Todėl nestebina šio- 
je Wuthnow knygoje aptariamų modernizacijos ir visuome- 
nės diferencijacijos savaimingumą teigiančių teorijų gausa, 
nes jos nagrinėja religijos pokyčius kaip to savaimingumo 


* Sekuliarizacija reiškia pastangą kiekviename kūrinyje - daikte ar įvy- 
kyje - atskleisti dėsningumus, kurie juos reguliuoja, užtikrindami jų tam 
tikrą autonomiją, neatmetant prielaidos, kad visa tai yra Kūrėjo sutverta. Se- 
kuliarizacijos samprata legitimuoja tam tikrą kultūros, o ypač mokslo auto- 
nomiją. Sekuliarizmas reiškia supratimą, kad pasaulis egzistuoja pats iš sa- 
vęs, todėl Dievo samprata yra ne tik kad nebūtina, bet net atmestina. 

padarinius. Religijos sociologijos kontekste greičiau stebina 
tai, kad autorius bando abejoti šių teorijų pakankamumu. 
Maža to, kitoje savo knygoje jis klausia, kaip atsitiko, kad 
krikščionys, tapdami mokslininkais, pajungė savo krikščio- 
nišką poziciją kaip ir visa kita intelekto, o tiksliau, vyravusios 
mąstymo paradigmos diktatui’. Ši paradigma buvo sąlygo- 
ta savito reiškinio - “savo teisių, reikalavimų ar nuomonės 
pirmutinio gynimo, dažnai tebenaudojančio religinę kalbą 
visiškai naujai kultūrinei nuostatai reikšti'*. Jos esmę Wuth- 
now netiesiogiai išsako kritiškai vertindamas visuomenės 
mokslų orientyrus, kuriuos užvaldė jų pačių kasdienė tikro- 
vė, t.y. juos labiau reguliuoja teoriniai interesai nei esminių 
vertybių paieškos, socialinės padėties ir pripažinimo siekiai 
nei mokslinės tiesos ieškojimas. Kita vertus, modernioji teolo- 
gija neatsilaikė prieš Vakarų pasaulio mąstymą persmelku- 
sią gamtamokslinę paradigmą. Pakankamas pavyzdys būtų 
Edwardo Schillebeecko Bažnyčios kaip sakramento samp- 
rata. Pagal ją Bažnyčia tik išreiškia “didėjantį pasaulio kaip 
profaniškos tikrovės pašventinimą“, vykstantį be jos; jai belie- 
ka tik įvardyti ir skelbti, ką malonė ir šitaip vykdo profaniš- 
kame pasaulyje. Iš to plaukia, kad Jėzus savo įsikūnijimu ir 
prisikėlimu nieko neperkeitė, o tik patvirtino didėjantį paš- 
ventinimą, vykstantį nuo pasaulio pradžios“. 

Tokį mąstymą sąlygojanti krizė prasidėjo nuo to, kad te- 
ologija pamažu atsiskyrė nuo tikėjimo patirties”, kaip kiti 


" Wuthnow R. Christianity in the 21st. Century. - New York: Oxford Uni- 
versity Press, 1993. - P. 208-209. 

5 Dupre L. The Modern Idea of Culture: ‘its Opposition to its Classical 
and Christian Roots // Modernity and Religion. / Ed. McInemny R., - 
University of Notre Dame Press, 1994. - P. 12. 

? Schillebeeckx E. Approches Theologigues. - Brussels and Paris: Editions 
du C. E. P., 1967. - Vol. 3. - P. 138-147. De Lubac H. A Brief Cathechesis on 
Nature and Grace. - San Francisco: Ignatius Press, 1989. - P. 191-234. 

? Žr. Martin E The Feminist Question: Feminist Teology in the Light of Chris- 
tian Tradition. - Michigan: Wm. Eerdmans Publishing Co., 1994. - P. 38-74. 

mokslai savo abstrakcijomis nuo Žmogiškos patirtinės tikro- 
vės. Todėl nestebina, kad religijos sociologija nagrinėja reli- 
giją tik kaip idėjų sistemą bei jos matomas kolektyvines raiš- 
kos formas (apeigas, organizacines struktūras), bet ignoruoja 
konkrečią religijos turinio išraišką - tikėjimo patirtį. Tuo tarpu 
asmeninė tikėjimo patirtis labiausiai ir sąlygoja vertybinių 
nuostatų, socialinio elgesio kaitą, o tai tiesiogiai yra sociolo- 
ginės analizės objektas. 

Aiškesniam supratimui kokios yra šioje knygoje pateikia- 
mų teorijų išeities pozicijos, vertėtų aptarti kaip sociologijoje 
yra interpretuojamas religijos ir kultūros bei religijos ir tikė- 
jimo santykis. Tai, manyčiau, padėtų suprasti Wuthnow nag- 
rinėjamų teorijų ribotumus ir net kai kurias prieštaras paties 
autoriaus analizėje. 

Pirmiausia pažymėtina tai, kad modernybė, davusi pra- 
džią sociologijai, suardo Dievo ir kūrinio analogiją bei proto 
ir tikėjimo sąsają, įtvirtindama vaizdinį, kad žmogus pats su- 
formavo save ir savo sugebėjimą suprasti pasaulį. Dėl empi- 
rinio nepažinumo nepripažįstant ar bent ignoruojant trans- 
cendenciją kaip Dievo kitoniškumą visatos atžvilgiu, - tai 
tampa modernios kultūros esmine charakteristika - ilgainiui 
vis tik grįžtama prie šios sąvokos. Tačiau daugeliu atveju jai 
suteikiamas jau kitas turinys: transcendencija suvokiama kaip 
žmogaus siekių prasmės skliautas, t.y. ji kuriama ypatingu 
būdu. Ši kūryba antropocentrinėje visatoje yra patikima re- 
ligijai, kaip Žmogaus proto, struktūruoto pagal imanentines 
schemas, simbolinei išraiškai. Taigi teigiama, kad religijos 
kaip simbolinės sistemos paskirtis - sužadinti galutinės, tran- 
scendentinės, visa apimančios prasmės jausmą. Fenomeno- 
loginė sociologija pripažįsta universalesnės visuotinės pras- 
més siekį Zmoguje, ir tai patvirtina empirinių tyrimų medžia- 
ga, tačiau klausimas, kodėl žmogui toks siekis būdingas, ne- 
keliamas. Taip anksčiau pripažinta religijos transcendentinės 

kilmės ir kultūros žmogiško imanentiškumo tarpusavio sąvei- 
ka ir net įtampa yra nureikšminama. Religija, visada turėjusi 
kultūrinį matmenį, - kadangi žmogaus ryšį su dievybe išreiš- 
kia konkrečiomis žmogiškomis formomis - tampa tik speci- 
fine kultūros dalimi, nes naujoji transcendencija irgi yra žmo- 
gaus pasaulio dalis. Nors Wuthnow, nagrinėdamas religiją, 
kurią konstituoja simbolika, teigia, kad “tai nereiškia, jog 
religiją sudaro vien simbolika, ir kad joje nėra nieko kito 
kaip kultūra“, jis negali pasakyti kas ir kodėl joje yra kita 
negu tik kultūra. Tiesa, jis žengia naują žingsnį, teigdamas, 
kad simbolika konstituoja religiją kaip tyrimų objektą, tačiau 
iš sociologijos nubrėžto rato išeiti negali. 

Ratas nubrėžtas, nes tikrovė yra suprantama kaip socia- 
linis konstruktas. Tai, kad tikrovės pažinimas yra socialiai 
konstruojamas, abejonės nekyla. Tačiau samprata, kad pati 
tikrovė yra socialinis konstruktas, atsiranda kaip modernaus 
mąstymo ir patirties padarinys. (Tai turėtų būti akivaizdu, 
jei sekdami Mary Douglas įžvalgomis, teiginį apie pažinimo 
socialinį sąlygotumą taikysime ir pačiai šiuolaikinei sociolo- 
gijai). Tokia samprata yra suformuota fenomenologinės pa- 
radigmos, kylančios iš požiūrio, jog sąmonė numato objektą, 
t.y. sąmonė yra intencija. Suprantama, pažinimas, ypač teo- 
rinis, yra intencionalus, ir jo aktas yra sąmonės srityje, tačiau 
sąmonės neišsemia, nes savo kilme ji yra ne tiek intencio- 
nali, kiek reflektyvi - ji persmelkia ir apšviečia pažinimo 
objektų turinius. Tačiau subjekto minties pirmumo patirtinės 
tikrovės atžvilgiu samprata, suformuota Descartes’o intereso 
grynai idėjai, yra taip giliai persmelkusi šiandienį mąstymą, 
kad Bergerio ir Luckmanno pasiūlyta tikrovės socialinio 
konstravimo teorija yra taikoma ne tik pažinimui, bet visai 
žmogiškai tikrovei. Todėl ir simbolis šiandien suprantamas 
ne kaip tikrovės pažinimo būdas, bet kaip pirminė tikrovė. 
Teologijoje simbolis išreiškia tam tikras prasmes ar tiesas, 

tai aišku iš šioje knygoje cituojamų Pannenbergo minčių apie 
Eucharistiją. Tuo tarpu visuomenės moksluose simbolis ir 
tiesa yra atskiriami. Dėmesys sutelkiamas į simbolizavimą 
kaip esminį proto aktą, skirtą patyrimams perduoti ir inter- 
pretuoti. Mes mąstome ir elgiamės simboliniuose rėmuose, 
kaip teigia Wuthnow, ir būtent dėl to galime socialinius reiš- 
kinius identifikuoti". Daugelis studijų šiandien krypsta nuo 
simbolikos prasmės prie prasmės simbolikos tyrimų. Sureikš- 
minus simboliką kaip tikrovę, kuri svarbi savaime, "teiginai" 
atskiriami nuo jų perteikiamų reikšmių. Kai ši nuostata tai- 
koma ir religijos atžvilgiu, jos samprata yra gerokai susiauri- 
nama: religija neatmetama, bet jos transcendentinis matmuo, 
kartu ir jos savarankiška prasmė yra nureikšminami. Reli- 
ginei Zinijai atsiskyrus nuo religinės patirties ir reikšmių, o 
religinei praktikai - nuo religinių vertybių, religiniai teigi- 
niai, kaip teigia šioje knygoje cituojamas Habermasas, yra iš 
naujo objektyvizuojami, atsižvelgiant į jiems teikiamas gero- 
kai privatizuotas reikšmes ir interpretacijas. Tai jau naujo- 
viškas redukcionizmas, palyginus su klasikiniu, kai religijos 
ir pirmiausia krikščionybės paskirtis buvo sociologizuojama 
ir psichologizuojama, teigiant, kad religinė doktrina ir apei- 
gos skirtos užtikrinti prieglaudą ir kompensaciją kančios, 
mirties ir neteisybės akivaizdoje. 

Suvokiant religiją kaip socialinį ar kultūrinį konstruktą, 
religijos ir kultūros santykio problema išsprendžiama viena- 
reikšmiškai. Suprantama, religija nėra vien subjektyvus pa- 
tyrimas ar metafizinių teiginių apie pasaulį sistema, bet turi 
ir kultūrines savo egzistavimo formas: tekstus, meną, apei- 
gas, instituciijas. Tai yra žmogiškos veiklos padariniai, bet at- 
metus transcendentinį matmenį šioje veikloje ir pirmiausia 
jos motyvacijoje, religija paverčiama antropogeniniu reiški- 


" Wuthnow R. The Reconstruction of American Religion: Society and 
Faith Since Worl War II. - Princeton Universitv Press, 1989. - P. 9-10. 


BAIGIAMASIS ŽODIS 211 


niu ir galiausiai viskuo, kam Žmogus teikia prasmę ir nuola- 
tos atsideda (Thomaso Luckmanno nematomos religijos ir Ed- 
wardo Beiley numanomos religijos sampratos). Todėl pakinta 
ir tikėjimo samprata. Tikėjimas yra pripažįstamas kaip žmogiš- 
koji duotybė, tačiau nebe kaip Dievo duotas sugebėjimas pri- 
imti Jo tiesą ir atsakyti į ją, o kaip iš žmogaus intencijų ar psi- 
chologinių reakcijų kylantys įsitikinimai. Todėl visuomenės 
moksluose, ypač lyginamojoje religijotyroje, apie tikėjimą kal- 
bama kaip apie subjektyvius potyrius ar kultūriškai sąlygo- 
tus įsitikinimus, dažniausiai naudojant sąvoką belief, o ne faith. 

Kaip reakcija į tokį redukcionizmą religijos sampratos at- 
žvilgiu, šiandien religija net priešinama tikėjimui (faith pras- 
me), kaip žmogui Dievo duotam ir jam apreikštam jo asme- 
niškam ryšiui su Dievu. Suprasdamas, kad būtent toks tikė- 
jimas yra visų monoteistinių religijų egzistavimo pagrindas, 
Wuthnow bando įveikti “klasikines” religijos sociologijos ri- 
bas, pasitelkdamas Bergerio teorijos rėmuose atliktų empiri- 
nių tyrimų rezultatus, tačiau klausimo apie santykį tarp re- 
liginio tikėjimo (faith) ir įsitikinimų (beliefs) jis nesprendžia. 
Teigdamas, kad simboliai atgyja gyvose realijose - konkrečioje 
patirtyje juos išsimbolinant, autorius sutelkia dėmesį į religi- 
nio patyrimo subjektyvumo ir asmeniškumo aspektų svarbą. 
Remdamasis apklausos duomenimis jis padaro išvadą, kad 
gilūs religiniai potyriai smarkiai paveikia mintis apie pras- 
me ir tikslą, o tai jau prieštarauja Bergerio simbolinės visa- 
tos pirmumo idėjai ir požiūriui, kad religinės ir simbolinės 
visatos gali atlikti maždaug tas pačias funkcijas ir dėl to gali 
varžytis dėl šalininkų. Pliuralistinėje kultūroje jos ir varžosi, 
bet simbolinėms visatoms, grindžiančioms alternatyvius gy- 
venimo būdus (taip sociologijoje įvardijami nesantuokiniai 
ryšiai ir homoseksualūs santykiai) pirmenybę teikia tie, ku- 
rie, Bergerio žodžiais tariant, nevertina tikrovės “duotybes” 
mistiniais ar kitokiais transcendentiniais potyriais, t.y. nėra 

turėję religinių potyrių. Negana to, simbolinės visatos kaip 
bendrosios, visa apimančios orientyrų struktūros, sukuria 
kontekstą, įprasminantį konkretesnes veiklos formas, ir dėl 
to gali lemti jų reikšmę bei kryptingumą. 

Atrodo, aišku, kad religiniai potyriai yra siejami su tam 
tikra simboline visata, o ši sąlygoja konkretesnių veiklos for- 
mų reikšmę ir kartu pasirinkimą. Tačiau Wuthnow, nors ir 
teigia, kad religinį tikėjimą neturėtume laikyti tik įtikimumo 
struktūros funkcija, bet turėtume sužinoti kas yra sakoma, 
savo svarstymuose šią minėtą sąveiką apleidžia. Autorius dė- 
mesį sutelkia vien ties Dievo patyrimu ir to patyrimo svarba 
individui, šiame santykyje dažniausiai akcentuodamas po- 
tyrį kaip harmonizuojančią būseną. Atrodo, kad šiandien 
greta religijos sociologizuotos ir simbolinės sampratos pa- 
mažu įsivyrauja subjektyvus religijos supratimas, suabso- 
liutinantis potyrį, - vyksta tai, ką Rudolfas Otto šio amžiaus 
pradžioje iškėlė kaip atsvarą Dievo suracionalinimui. 

Didelis domėjimasis asmeninės prasmės bei tikslo klau- 
simais labiau reiškia ne transcendentinės tikrovės pirmumo 
pripažinimą, bet Dievo subjektyvizavimą. Antgamtiškumas, 
kaip teigia ir Wuthnow, daug kur lieka kaip formalus princi- 
pas, jo praktinis relevantiškumas gerokai priblėso ir užleido 
vietą vidiniams “aš reikalams“. Religinio potyrio ir subjek- 
tyvumo akcentavimas atitinkamai reiškiasi ir visuotiniame, 
labiau abstrakčiame lygmenyje kaip orientacija į “kolektyvinę 
sąmonę“, “tautos sielą“, “grupinę dvasią“. Taip kultūra ne- 
tenka elgsenos matmens ir paverčiama tik konkrečios tikro- 
vės apraiškų suvokimu arba interpretavimu. “Religingumo” 
arba aukščiausios prasmės pažinimo samprata praplečiama 
tiek, kad ją vis labiau lemia interpretacija, o tai leidžia atsi- 
rasti ir paradoksaliai Bonhoefferio “nereliginés krikščio- 
nybės“ sąvokai. Šiandien atitinkamai "i$plaunama" ir krikš- 
čionio samprata: krikščioniu dažnai laikomas nebe tas, kuris 


BAIGIAMASIS ŽODIS 213 


turi asmenišką Kristaus patirtį ir pripažįsta Jį savo gyveni- 
mo viešpačiu, bet kiekvienas, kuris gerai elgiasi ar daro gerus 
darbus. Tai turėtų būti būdinga kiekvienam padoriam žmo- 
gui, kitatikiui ar netikinčiam. Naujieji religiniai judėjimai ir 
postmodernistinė religijos samprata, grindžiama Žmogaus 
būsenos aspektais, dar labiau įtvirtina individo ir tikėjimo 
subjektyvumo, bet ne subjektiškumo svarbą. 

Taip naujais žiedais skleidžiasi tikrovės pažinimo medis, 
išaugęs iš Descartes'o sėklos - subjekto turimos idėjos kaip 
pirminės tikrovės sampratos. Jei vidinės ir išorinės tikrovės 
sąsaja yra pripažįstama, tai dažniausiai supaprastintai: kaip 
deterministinė - kurios nors vienos krypties, arba abstrak- 
čiai, kaip dialektinė. Šiuolaikiniuose humanitariniuose ir vi- 
suomenės moksluose asmuo ir jo patirtis (ne vien tik patyri- 
mas), taip pat ir religinė, vis dar nėra studijų objektas, nes 
patirtį sudarantis patyrimas, jo refleksija simbolinės siste- 
mos kontekste, ir viso šito patikrinimas ar įgyvendinimas 
elgesyje, taip pat ir tai, kas reiškiasi kaip įprasti ir nereflek- 
tuojami elgesio šablonai bei socialiai sąlygoti vertybiniai 
orientyrai, - visa tai yra nagrinėjama atskirai, nejungiant į 
vieną tikrovę. Todėl religija šiandien aptariama arba subjek- 
tyvaus supratimo požiūriu, arba kaip socialiai determinuo- 
ta, kitų socialinių realijų sąlygotas reiškinys. Wuthnow šioje 
knygoje ir šokinėja nuo vieno požiūrio prie kito, nes tikėjimo 
ir religinių įsitikinimų sąveika taip ir lieka neaptarta. Tikėji- 
mas tampa tikrove Dievo asmeniškos patirties pagrindu, t.y. 
Dievo patyrimo, to patyrimo refleksijos religinės doktrinos 
kontekste ir jo patikrinimo elgesio lygmenyje pagrindu. Tikė- 
jimas ir religiniai įsitikinimai “susitinka” būtent elgesio lyg- 
menyje, nes, kaip pastebi šios knygos autorius, religinių įsi- 
tikinimų ištakų reikia ieškoti socialinėje tikrovėje. Tačiau ją 
šiuo atveju vertėtų įvardyti ne abstrakčiai kaip socialinius in- 
teresus ar socialinių galių santykius, bet kaip visuotinai pri- 

imtus ir nereflektuotus elgesio šablonus bei kultūriškai ir so- 
cialiai sąlygotus vertybinius orientyrus. Religiniai įsitikinimai 
tam tikrais istoriniais periodais gali imituoti tikėjimą, jei jie 
bendrais bruožais atitinka religinę doktriną ir kaip norma- 
tyviniai elgesio šablonai yra visuotinai palaikomi, bet nėra 
lydimi asmeniško religinio patyrimo ir apsisprendimo. To- 
kiam reiškiniui įsivyravus, religinė tapatybė dažniausiai yra 
suprantama kaip viešas praktikavimas, viską vykdant “tei- 
singu būdu”, kuris galiausiai nuasmeninamas ir - kaip pasek- 
mė - supriešinamas religijos (pirmiausia krikščionybės) esmei. 

Dvimąstystę religijos atžvilgiu kaip minėtą subjektyvaus 
ir deterministinio jos supratimo prieštarą Wuthnow bando 
įveikti teigdamas, kad kalbėti apie individualius įsitikini- 
mus, jų gilumą bei adekvatumą galime tik viso religinės kul- 
tūros diskurso kontekste. Religinis diskursas, autoriaus ma- 
nymu, vyksta ten, kur kryžiuojasi individualus ir bendruo- 
meninis keliai, ir iš esmės yra bendravimas, matomas kaip 
"ekspresiné elgsena“, bendravimu perteikianti ką nors apie 
visuomeninius santykius. Todėl būtina tirti ne vien jo socia- 
linį kontekstą, bet ir turinį (pavyzdžiui, pamokslų, išpažinimų 
turinį), t.y. skirti dėmesį diskursui kaip praktikai, kaip viešajai 
retorikai, nes religija yra institucionalizuojama ne tik per or- 
ganizacines realijas ir subjektyvų individų nusiteikimą, bet 
ir įprastiniais kalbėjimo būdais. Religija, kaip teigia autorius, 
yra tam tikras kodas, kuris matomas ne tik dogmose bei švent- 
raščiuose, bet ir jų pagrindu kuriamo neformalaus diskurso 
būduose. Būtent neformalaus diskurso būdai kaip patirtinė 
tikrovė greta Dievo individualaus ar asmeninio patyrimo turi 
lemiamą reikšmę individo religiniam angažuotumui. Kitaip 
tariant, sakymas ir sąveika, palaikantys tikėjimą, yra religi- 
jos įtikimumo struktūra. Tačiau čia vertėtų pažymėti, kad 
sociologija ir ypač empiriniai kiekybiniai tyrimai nagrinėja 
ne tiek religijos vaidmenį visuomenėje, kiek konkrečią reli- 

gijos visuomeninę būklę, t.y. konkrečios religijos būklę konk- 
rečioje visuomenėje konkrečiu istoriniu metu. Wuthnow nag- 
rinėjamais pavyzdžiais kreipia į kokybinius empirinius tyri- 
mus, geriau atskleidžiančius religijos egzistavimo visuome- 
nėje problemas. 


Manyčiau, kad Wuthnow studija apie religinį diskursą 
yra vertingiausia jo knygos dalis ne vien sociologiniu, bet ir 
bendru kultūriniu požiūriu, nes ne tik atskleidžia religinio 
diskurso sąrangą, bet ir parodo diskurso svarbą komunikuo- 
jant religines rekšmes. Tiesa, kai kurie knygoje pateikiami 
Frye komentarai aiškiai remiasi pozityvistine pozicija, kurios 
Wuthnow, juos aptardamas, nekvestionuoja taip netiesiogiai 
pritardamas religinės pasaulėžiūros gamtiškumo sampratai. 
Tačiau pateikdamas konkrečią religinio pamokslo analizės 
struktūrą, išryškindamas jo turinio svarbą bei nurodydamas 
religinio diskurso ir organizacijos sąveiką (tam tikras diskur- 
sas gali padėti organizacijai rinkti išteklius, gali įpareigoti 
organizaciją tam tikriems veiklos būdams), autorius įgalina 
visa tai nagrinėti ir Lietuvos kontekste. Atskleisdamas reli- 
ginio diskurso sąrangą, jis gali padėti mums suvokti tai, ko 
konkrečiai stinga ar kas nėra išlavinta Lietuvos religiniame 
diskurse. 

Kitos knygos dalys vertingos tuo, kad jose trumpai apta- 
riamos pagrindinės šiuolaikinės religijos sociologijos teorijos 
suteikia galimybę su jomis nesusipažinusiam Lietuvos skai- 
tytojui bent susidaryti bendrą vaizdą apie tai, kaip religija 
yra nagrinėjama sociologijoje, o tam tikru mastu ir suvokia- 
ma šiuolaikinėje visuomenėje. Savo ruožtu ši knyga atsklei- 
džia ir tas su tikėjimu susijusias problemas Vakaruose, apie 
kurias žinome tik abstrakčiai ir nepakankamai, ir iš dalies 
dėl to nesame pasirengę konstruktyviai reaguoti į šiandie- 

jos supratimas, grindžiamas menku krikščioniško tikėjimo 
tiesų pažinimu ir prisirišimu prie taip pat menkai ir labai 
subjektyviai suvokiamos simbolikos (" lietuviškų“ apeigų, se- 
nos liturgijos ir “tradicinio” dalyvavimo joje), gali netikėtai 
greitai virsti modernistiniu požiūriu į religiją, atskiriančiu 
simbolius nuo tiesos ir naujais pavidalais įtvirtinančiu “savi- 
ta” katalikybės sampratą. 

Autoriui aptariant skirtingas teorijas, išryškėja ir Bažny- 
čios išlikimo vis labiau sekuliarizuojamoje visuomenėje pag- 
rindai: religinės bendruomenės stiprinimas, domėjimasis li- 
turgija kaip bendruomeninės veiklos šerdimi, Eucharistijos 
kaip pagrindo dvasingumui ir tarpusavio bendravimui atga- 
vimas. 

Kritiškai svarstydamas šiuolaikinių religijos sociologijos 
teorijų pagrįstumą, Wuthnow siūlo ne jas paprasčiausiai at- 
mesti, bet įsigilinti į jose nagrinėjamos kultūros kaitos mecha- 
nizmus ir skirtingų visuomenės gyvenimo plotmių sąsajas. 
Jis išryškina svarbią mintį, kad ankstesnės simbolinės struk- 
tūros nustato ribas ir teikia galimybes naujiems kultūros pos- 
linkiams. Idant juos suprastume, vertėtų labiau domėtis vi- 
dine krikščionybės logika, pokyčių Bažnyčioje paveldu bei 
teologinėmis diskusijomis. Maža to, autorius pažymi, kad 
esant dabartinei, toli nužengusiai institucinei diferenciaci- 
jai, religiją reikšmingai paveikti gali tik poslinkiai pačioje re- 
ligijos institucijoje. 

Daugelis Roberto Wuthnow įžvalgų ir išvadų šioje knygo- 
je, kad ir kokios jos sociologizuotos, galėtų tapti vertingomis 
ne tik sociologams, bet ir istorikams bei semiotikams. Jos 
pasitarnautų svarstant šiandienos, o gal net ir būsimas reli- 
gijos gyvenimo Lietuvoje problemas. 

